Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] [[ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 7-3-2018 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΠΓ΄ συνεδριάσεώς του, της Τετάρτης 7 Μαρτίου 2018, σε ό,τι αφορά την ψήφιση στο σύνολο του σχεδίου νόμου: «Κύρωση Σύμβασης για τη λειτουργία του Ελληνικού Ινστιτούτου Παστέρ και άλλες διατάξεις.»]] Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα τέσσερις μαθητές και μαθήτριες και τρεις εκπαιδευτικοί συνοδοί τους από το 1ο Τοσίτσειο Δημοτικό Σχολείο Εκάλης. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Επίσης κυρίες και κύριοι συνάδελφοι, έχουν διανεμηθεί τα Πρακτικά της Τετάρτης 20 Δεκεμβρίου 2017 και της Πέμπτης 21 Δεκεμβρίου 2017 και ερωτάται το Σώμα αν τα επικυρώνει.
Συνεπώς τα Πρακτικά της Τετάρτης 20 Δεκεμβρίου 2017 και της Πέμπτης 21 Δεκεμβρίου 2017 επικυρώθηκαν. Επίσης, έχουμε κάποιες άδειες απουσίας: Η Βουλευτής Καστοριάς κ. Μαρία Αντωνίου ζητεί άδεια ολιγοήμερης απουσίας 15 Μαρτίου έως 20 Μαρτίου 2018, για να μεταβεί στη Ρωσία, κατόπιν της πρόσκλησης του διεθνούς οργανισμού «European Council on Democracy and Human Rights». Τα έξοδα μετακίνησης και διαμονής θα καλυφθούν ιδιωτικά. Η Βουλή εγκρίνει;
Συνεπώς η Βουλή ενέκρινε τη ζητηθείσα άδεια. Ο Βουλευτής Β΄ Αθηνών κ. Θεοχάρης (Χάρης) Θεοχάρης ζητεί άδεια απουσίας στο εξωτερικό για την Πέμπτη 8 Μαρτίου 2018. Η Βουλή εγκρίνει;
Συνεπώς η Βουλή ενέκρινε τη ζητηθείσα άδεια. Τέλος, ο Βουλευτής Α΄ Αθηνών κ. Μάριος Γεωργιάδης ζητεί άδεια απουσίας από 15 Μαρτίου έως 16 Μαρτίου 2018 και από 26 Μαρτίου έως και 28 Μαρτίου 2018 για προσωπικούς λόγους. Η Βουλή εγκρίνει;
Συνεπώς η Βουλή ενέκρινε τη ζητηθείσα άδεια. Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επικαίρων ερωτήσεων της Παρασκευής 9 Μαρτίου 2018. Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 1259/6-3-2018 επίκαιρη ερώτηση της Βουλευτού Β΄ Πειραιά του Συνασπισμού Ριζοσπαστικής Αριστεράς κ. Ευαγγελίας (Εύης) Καρακώστα προς τον Υπουργό Περιβάλλοντος και Ενέργειας, σχετικά με την αποκατάσταση του Χώρου Ανεξέλεγκτης Διάθεσης Αποβλήτων (Χ.Α.Δ.Α.) Σχιστού. 2. Η με αριθμό 1261/6-3-2018 επίκαιρη ερώτηση του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Οικονομίας και Ανάπτυξης, με θέμα: «Βιωσιμότητα του Εργοστασίου της Ελληνικής Βιομηχανίας Ζάχαρης της Ορεστιάδας». 3. Η με αριθμό 1184/28-2-2018 επίκαιρη ερώτηση του Βουλευτή Αργολίδας της Δημοκρατικής Συμπαράταξης ΠΑΣΟΚ - ΔΗΜΑΡ κ. Ιωάννη Μανιάτη προς τον Υπουργό Περιβάλλοντος και Ενέργειας, με θέμα: «Άρση κορεσμένου ηλεκτρικού δικτύου Πελοποννήσου». Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 1266/6-3-2018 επίκαιρη ερώτηση του Βουλευτή Ηρακλείου του Συνασπισμού Ριζοσπαστικής Αριστεράς κ. Νικολάου Ηγουμενίδη προς τον Υπουργό Οικονομίας και Ανάπτυξης, με θέμα: «Χρηματοδότηση δικτύων ύδρευσης Νομού Ηρακλείου». 2. Η με αριθμό 1262/6-3-2018 επίκαιρη ερώτηση του Βουλευτή Φλώρινας της Νέας Δημοκρατίας κ. Ιωάννη Αντωνιάδη προς τον Υπουργό Περιβάλλοντος και Ενέργειας, με θέμα: «Διακοπή λειτουργίας του ΑΗΣ Αμυνταίου - Φιλώτα της ΔΕΗ στον Νομό Φλώρινας». 3. Η με αριθμό 1230/5-3-2018 επίκαιρη ερώτηση του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Γεωργίου - Δημητρίου Καρρά προς τον Υπουργό Οικονομίας και Ανάπτυξης, με θέμα: «Προβάλλει εκ νέου επείγουσα η ανάγκη νομοθετικής ρύθμισης των στεγαστικών δανείων σε ελβετικό φράγκο». 4. Η με αριθμό 1209/1-3-2018 επίκαιρη ερώτηση του Βουλευτή Αργολίδας της Δημοκρατικής Συμπαράταξης ΠΑΣΟΚ - ΔΗΜΑΡ κ. Ιωάννη Μανιάτη προς τον Υπουργό Περιβάλλοντος και Ενέργειας, με θέμα: «Υλοποίηση δικτύου φυσικού αερίου στην Πελοπόννησο». 5. Η με αριθμό 1081/13-2-2018 επίκαιρη ερώτηση του Βουλευτή Αχαΐας του Κομμουνιστικού Κόμματος Ελλάδας κ. Νικολάου Καραθανασόπουλου προς τον Υπουργό Περιβάλλοντος και Ενέργειας, σχετικά με τη δημιουργία Χώρου Υγειονομικής Ταφής Επικίνδυνων Αποβλήτων (ΧΥΤΕΑ) στη Μεγαλόπολη. ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής) 1. Η με αριθμό 1983/11-12-2017 ερώτηση του Βουλευτή Δράμας της Νέας Δημοκρατίας κ. Δημητρίου Κυριαζίδη προς τον Υπουργό Μεταναστευτικής Πολιτικής, με θέμα: «Με ποια διαδικασία πραγματοποιήθηκε η ανάθεση στους “Γιατρούς του Κόσμου” της φροντίδας της υγείας των προσφύγων του Κέντρου φιλοξενίας στην ΒΙΠΕ Δράμας;». 2. Η με αριθμό 1139/92/13-11-2017 ερώτηση και αίτηση κατάθεσης εγγράφων του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Γεωργίου - Δημητρίου Καρρά προς τον Υπουργό Μεταναστευτικής Πολιτικής, με θέμα: « Αδικαιολόγητη καθυστέρηση στη σύνταξη και δημοσιοποίηση των τριμηνιαίων Εκθέσεων Πεπραγμένων της Αρχής Προσφυγών κατά των αποφάσεων της Υπηρεσίας Ασύλου». Πριν ξεκινήσουμε, θα ήθελα να πω δύο λόγια για τη σημερινή Ημέρα της Γυναίκας, που γιορτάζεται παγκόσμια κάθε χρόνο στις 8 Μαρτίου. Θα ήθελα πολύ σύντομα να αναφέρω τα εξής: Πιστεύω ότι ως ελληνικό Κοινοβούλιο πρέπει να αισθανόμαστε ιδιαίτερη ικανοποίηση γιατί για πρώτη φορά τιμούμε την Ημέρα της Γυναίκας έμπρακτα. Με έναν ιδιαίτερο συμβολισμό, από τις 9.30΄ συζητείται στην Αίθουσα της Γερουσίας το νομοσχέδιο του Υπουργείου Δικαιοσύνης, Διαφάνειας και Ανθρωπίνων Δικαιωμάτων, σχετικά με την επικύρωση της σύμβασης της Κωνσταντινούπολης ενάντια στη βία των γυναικών και στην έμφυλη βία. Ταυτόχρονα, από προχθές, από τις 6 Μαρτίου, έχει ανέβει στη «Διαφάνεια» το νομοσχέδιο του Υπουργείου Εσωτερικών για την ουσιαστική ισότητα των γυναικών ενάντια στην έμφυλη βία. Παρακαλούμε όλους τους Βουλευτές να συμμετάσχουν στον διάλογο που θα γίνει για το νομοσχέδιο αυτό. Επίσης ήθελα να πω ότι στο Εντευκτήριο έχει ξεκινήσει ένας αγώνας σκάκι, αφού προηγήθηκε η τιμή που εξέφρασε το ελληνικό Κοινοβούλιο προς τις πρωταθλήτριες της Ομοσπονδίας Ελληνίδων Σκακιστριών. Ήδη διεξάγεται ένας πρωτότυπος αγώνας με Βουλευτές και άλλους υπαλλήλους και με ανθρώπους που ήθελαν να συμμετάσχουν σε αυτό το παιχνίδι. Η επιλογή αυτή δεν ήταν τυχαία. Νομίζω ότι το άθλημα, το παιχνίδι, η τέχνη του σκακιού αποτελεί ένα ιδιαίτερα πνευματικό παιχνίδι που χρειάζεται ευστροφία, εξυπνάδα, τακτική και στρατηγική. Μέχρι τώρα αυτά θεωρούνται προνόμια των ανδρών. Έτσι ένα στρατιωτικό παιγνίδι ίσων δυνάμεων που διεξάγεται επί χάρτου, δηλαδή πάνω σε μια σκακιέρα, αποδεικνύει, όπως και άλλα πολλά, ότι τίποτε δεν είναι προνόμιο των αντρών, αλλά ότι οι γυναίκες διεκδικούν και διακρίνονται σε όλους τους τομείς. Ας μείνουμε, λοιπόν, με αυτή την ικανοποίηση, ότι η σημερινή ημέρα έχει τιμηθεί ιδιαιτέρως από τη Βουλή και ελπίζουμε τα νομοθετήματα που θα ψηφιστούν, να καλυτερεύσουν τη ζωή της γυναίκας στο μέλλον και να αποτελέσουν το σκαλοπάτι για να διεκδικήσουν τα δικαιώματά τους και τη γυναικεία χειραφέτηση. Σας ευχαριστώ.
Κυρίες και κύριοι συνάδελφοι, εισερχόμαστε στην ΕΙΔΙΚΗ ΗΜΕΡΗΣΙΑ ΔΙΑΤΑΞΗ Συζήτηση και λήψη απόφασης επί της πρότασης που κατέθεσαν ο Αρχηγός της Αξιωματικής Αντιπολίτευσης και Πρόεδρος της Κοινοβουλευτικής Ομάδας της Νέας Δημοκρατίας κ. Κυριάκος Μητσοτάκης και εβδομήντα τρεις Βουλευτές της Κοινοβουλευτικής του Ομάδας για τη σύσταση Ειδικής Κοινοβουλευτικής Επιτροπής για τη διενέργεια προκαταρκτικής εξέτασης, κατά τις διατάξεις των άρθρων 86 παρ. 3 του Συντάγματος, 153 επ. του Κανονισμού της Βουλής και 5 του ν.3126/2003: «Ποινική Ευθύνη των Υπουργών», όπως ισχύουν, για την ενδεχόμενη τέλεση του αδικήματος της απιστίας περί την υπηρεσία, σύμφωνα με τις διατάξεις του άρθρου 256 περ. γ΄ εδ. ββ΄ του Ποινικού Κώδικα σε συνδυασμό και με το άρθρο 1 παρ.1 του ν.1608/1950 «Περί αυξήσεως των ποινών των προβλεπομένων διά τους καταχραστάς του Δημοσίου», όπως ισχύουν, από τους κυρίους Παναγιώτη Κουρουμπλή, Ανδρέα Ξανθό και Παύλο Πολάκη, σύμφωνα με τα διαλαμβανόμενα στην πρόταση. Σύμφωνα με την παράγραφο 3 του άρθρου 86 του Συντάγματος και του άρθρου 155 παράγραφος 8 του Κανονισμού της Βουλής, μετά την ολοκλήρωση της συζήτησης, η Ολομέλεια αποφασίζει με μυστική ψηφοφορία για τη συγκρότηση ή μη Ειδικής Κοινοβουλευτικής Επιτροπής για τη διεξαγωγή προκαταρκτικής εξέτασης. Η σχετική απόφαση λαμβάνεται με την απόλυτη πλειοψηφία του όλου αριθμού των Βουλευτών. Η ψηφοφορία θα γίνει με μια ανάγνωση του καταλόγου, θα είναι αυτοτελής για κάθε πρόσωπο και θα διεξαχθεί σε τρεις χωριστές ψηφοδόχους. Η σημερινή συζήτηση θα διεξαχθεί σύμφωνα με το άρθρο 155 του Κανονισμού της Βουλής και με ανάλογη εφαρμογή του άρθρου 137 παράγραφος 2 του Κανονισμού, δηλαδή με τη διαδικασία της γενικευμένης συζήτησης επερώτησης. Σχετικά με τα λοιπά διαδικαστικά, σύμφωνα με την απόφαση της Διάσκεψης των Προέδρων, η συζήτηση θα αρχίσει με έναν πρώτο κύκλο εννέα κατά προτεραιότητα ομιλητών, έναν από κάθε Κοινοβουλευτική Ομάδα και έναν Ανεξάρτητο Βουλευτή, με χρόνο ομιλίας για τον καθένα δέκα λεπτά, χωρίς δικαίωμα δευτερολογίας. Πρώτος θα λάβει τον λόγο Βουλευτής της Κοινοβουλευτικής Ομάδας της Νέας Δημοκρατίας, που έχει καταθέσει και την πρόταση. Ο χρόνος ομιλίας των Προέδρων των Κοινοβουλευτικών Ομάδων θα είναι οριζόμενος από το άρθρο 97 παράγραφοι 2 και 3 του Κανονισμού, δηλαδή η διάρκεια αγόρευσης του Πρωθυπουργού και του Αρχηγού της Αξιωματικής Αντιπολίτευσης θα είναι έως είκοσι λεπτά και των Προέδρων των υπολοίπων έξι Κοινοβουλευτικών Ομάδων έως δεκαπέντε λεπτά. Οι Υπουργοί θα μιλήσουν για δέκα λεπτά. Οι Κοινοβουλευτικοί Εκπρόσωποι θα μιλήσουν για δώδεκα λεπτά, με την επιφύλαξη του περιορισμού που θέτει το άρθρο 167 παράγραφος 2 του Κανονισμού της Βουλής, δηλαδή, εφόσον έχει προηγηθεί ομιλία του Προέδρου της Κοινοβουλευτικής Ομάδας, θα μιλήσουν για έξι λεπτά. Σύμφωνα με το άρθρο 155 παράγραφος 6 του Κανονισμού, κατά τη διάρκεια της συζήτησης της πρότασης για την άσκηση δίωξης, η Βουλή μπορεί να επιτρέψει την εμφάνιση ενώπιόν της του προσώπου κατά του οποίου στρέφεται η πρόταση, προκειμένου να ακούσει τις απόψεις του. Σε κάθε περίπτωση, το πρόσωπο αυτό έχει δικαίωμα να υποβάλει στη Βουλή έγγραφο υπόμνημα που καταχωρίζεται στα Πρακτικά. Τα πρόσωπα κατά των οποίων στρέφεται η πρόταση θα μιλήσουν για είκοσι λεπτά και εφόσον χρειαστεί, θα υπάρξει η μέγιστη ανοχή τριών ή το πολύ πέντε λεπτών. Θα εμφανιστούν κατά συνέπεια ενώπιον του Σώματος, προκειμένου να ακουστούν οι απόψεις τους, οι κάτωθι: πρώτον, Κουρουμπλής Παναγιώτης, δεύτερον Ξανθός Ανδρέας, τρίτον Πολάκης Παύλος. Η ομιλία των ανωτέρω προσώπων θα ξεκινήσει από τη λήξη των αγορεύσεων των ομιλητών του πρώτου κύκλου και θα ολοκληρωθεί πριν από την έναρξη της ομιλίας του πρώτου πολιτικού Αρχηγού. Εντός του ανωτέρω χρόνου, ήτοι μετά τη λήξη της αγόρευσης των ομιλητών του πρώτου κύκλου και πριν την ομιλία του πρώτου πολιτικού Αρχηγού, θα μιλήσουν εναλλασσόμενοι μεταξύ τους οι Κοινοβουλευτικοί Εκπρόσωποι και τα τρία πρόσωπα κατά των οποίων στρέφεται η πρόταση. Ενδιαμέσως των ομιλιών των πολιτικών Αρχηγών θα μιλήσουν δύο Υπουργοί. Σύμφωνα με το άρθρο 155 παράγραφος 6 του Κανονισμού, οι Βουλευτές δεν θα μετέχουν στην ψηφοφορία για την πρόταση άσκησης δίωξης που τους αφορά. Επίσης θα ήθελα εδώ να ενημερώσω το Σώμα ότι οι συνάδελφοι Βουλευτές ή και τα μέλη της Κυβέρνησης που βρίσκονται σε αποστολή της Βουλής ή της Κυβέρνησης στο εξωτερικό θα ψηφίσουν με επιστολική ψήφο, σύμφωνα με το άρθρο 70Α του Κανονισμού. Σ' αυτή την περίπτωση, πριν από την ψηφοφορία θα παραδοθούν στο Προεδρείο τα ψηφοδέλτιά τους μέσα σε σφραγισμένους φακέλους. Ο φάκελος αυτός θα εσωκλείεται σε έναν μεγαλύτερο φάκελο, επίσης κλειστό, ο οποίος θα αναγράφει τον αριθμό της κάλπης που προορίζεται. Ο δεύτερος φάκελος θα εσωκλείεται πάλι σε έναν μεγαλύτερο τρίτο φάκελο, επίσης κλειστό, ο οποίος θα αναγράφει το όνομα του Βουλευτή ή του μέλους της Κυβέρνησης που θα ψηφίσει με επιστολική ψήφο. Ο φάκελος θα συνοδεύεται από διαβιβαστικό έγγραφο που θα απευθύνεται προς τον Πρόεδρο της Βουλής. Η παράδοση των φακέλων με τα ψηφοδέλτια θα γίνει από διαπιστευμένους συνεργάτες των Βουλευτών ή των μελών της Κυβέρνησης που πρόκειται να ψηφίσουν βάσει του άρθρου 70Α του Κανονισμού της Βουλής. Μετά την ολοκλήρωση της συζήτησης θα ακολουθήσει μυστική ψηφοφορία κατά τα οριζόμενα στα άρθρα 73 και 155 παράγραφος 8 του Κανονισμού της Βουλής. Τέλος, προτείνουμε η συζήτηση να περατωθεί μέχρι τις δέκα το βράδυ και στη συνέχεια να ακολουθήσει η μυστική ψηφοφορία επί της προτάσεως. Δέχεται η Βουλή αυτή την πρόταση;
Η πρόταση έγινε δεκτή ομόφωνα. Συνεπώς, έχω την τιμή να σας ανακοινώσω τους εννέα κατά προτεραιότητα ομιλητές που οι Κοινοβουλευτικές Ομάδες και οι Ανεξάρτητοι Βουλευτές έχουν υποδείξει: πρώτον, τον Βουλευτή κ. Τασούλα Κωνσταντίνο από τη Νέα Δημοκρατία, δεύτερον τον Βουλευτή κ. Λάππα Σπυρίδωνα από τον Συνασπισμό Ριζοσπαστικής Αριστεράς, τρίτον τον Βουλευτή κ. Παπαθεοδώρου Θεόδωρο από τη Δημοκρατική Συμπαράταξη ΠΑΣΟΚ - ΔΗΜΑΡ, τέταρτον τον Βουλευτή κ. Καρακώστα Ευάγγελο από τον Λαϊκό Σύνδεσμο - Χρυσή Αυγή, πέμπτον τον Βουλευτή κ. Καραθανασόπουλο Νικόλαο από το Κομμουνιστικό Κόμμα Ελλάδας, έκτον τον Βουλευτή κ. Λαζαρίδη Γεώργιο από τους Ανεξάρτητους Έλληνες, έβδομον τον Βουλευτή κ. Γεωργιάδη Μάριο από την Ένωση Κεντρώων, όγδοον τον Βουλευτή κ. Μαυρωτά Γεώργιο από το ΠΟΤΑΜΙ, ένατον τον Βουλευτή κ. Νικολόπουλο Νικόλαο από τους Ανεξάρτητους Βουλευτές. Τον λόγο έχει τώρα ο κ. Τασούλας Κωνσταντίνος για δέκα λεπτά. Θα κάνω έκκληση να τηρηθεί ο χρόνος, ώστε να μην επαναληφθούν αυτά που έγιναν στην προηγούμενη συνεδρίαση, όπου φτάσαμε ως τις 5.30΄ το πρωί. Ορίστε κύριε Τασούλα, έχετε τον λόγο.
Κυρίες και κύριοι συνάδελφοι, σε πρόσφατη συνεδρίαση της Ολομελείας ο Πρωθυπουργός κ. Τσίπρας, αυτάρεσκα ή όχι, είπε ότι «εμείς είμαστε από διαφορετικό υλικό». Είναι μια ενδιαφέρουσα άποψη η οποία όμως υπόκειται εις την ποινή της δοκιμασίας. Δεν υπόκειται εις την αυταρέσκεια της διατύπωσης, αλλά εις την ποινή της δοκιμασίας. Η χώρα χρειάζεται πολιτικούς να είναι από άλλο υλικό, αυτό που ο Πλάτων στην «Πολιτεία» ορίζει ως το χρυσό γένος. Δεν φαντάζομαι να εννοούσε αυτό ο κ. Τσίπρας. Αλλά το άλλο υλικό, η άλλη στάση, η άλλη συμπεριφορά αποδεικνύεται καθημερινά μέσα στο αμόνι της πολιτικής πρακτικής και των πολιτικών αντεγκλήσεων. Εάν, κυρίες και κύριοι συνάδελφοι του ΣΥΡΙΖΑ και των Ανεξαρτήτων Ελλήνων, είστε από άλλο υλικό, θα πρέπει ακόμη και ως δείγμα εμπράκτου μετανοίας σήμερα να ψηφίσετε την πρόταση για σύσταση προκαταρκτικής επιτροπής, σαν δείγμα, όχι ότι συμμερίζεστε την άποψη ή τη φερόμενη κατηγορία, αλλά σαν δείγμα στοιχειώδους ευθιξίας, η οποία έχει επιδειχθεί στο παρελθόν κατ' επανάληψη από τη Νέα Δημοκρατία όταν φερόμενες κατηγορίες που τις αποκρούαμε, και έχετε κάθε δικαίωμα να τις αποκρούετε, δεν μας απέτρεψαν από το να ψηφίσουμε θετικά για συγκροτήσεις εξεταστικών ή προκαταρκτικών επιτροπών. Το άλλο υλικό περιλαμβάνει την ευθιξία. Και στο πρόσφατο λεξικό της Ακαδημίας Αθηνών η λέξη «ευθιξία» είναι συνώνυμη με το φιλότιμο. Πρέπει, λοιπόν, όλα αυτά να αποδεικνύονται. Σήμερα η Νέα Δημοκρατία συζητά και φέρει ενώπιόν σας, ενώπιον ανθρώπων που φιλοδοξούν και εναβρύνονται ότι είναι από άλλο υλικό, πρόταση σύστασης προκαταρτικής επιτροπής για τους Υπουργούς κυρίους Κουρουμπλή, Ξανθό και Πολάκη για τα φερόμενα αδικήματα της απιστίας, τελεσθέντα με τις επιβαρυντικές περιπτώσεις του νόμου του 1950 που αφορά εις τους καταχραστές του δημοσίου. Καταχραστές του δημοσίου. Απιστία. Αδικήματα. Αύξηση της φαρμακευτικής δαπάνης το 2015 διά παραλείψεως. Το 2015 ο κ. Κουρουμπλής και ο κ. Ξανθός δεν φρόντισαν, Υπουργοί Υγείας όντες, να υπογραφούν οι αποφάσεις για τον καθορισμό τιμών, οι οποίες και είχαν αποφασιστεί νομοθετικά το 2013 με στόχο τη μείωση της φαρμακευτικής δαπάνης. Η παράλειψη αυτή - που δεν διορθώθηκε με την υπογραφή τον Δεκέμβριο αυτής της απόφασης γιατί αυτή η απόφαση εφαρμόστηκε το 2016- στοίχισε σε αύξηση της φαρμακευτικής δαπάνης, στοίχισε σε κόστος για το δημόσιο. Φέρονται οι Υπουργοί οι οποίοι αναφέρονται στην πρότασή μας και ιδιαίτερα ο κ. Κουρουμπλής, ο κ. Ξανθός και ο κ. Πολάκης, επίσης, με βάση έγγραφο το οποίο συσχετίζεται από την εισαγγελία διαφθοράς στη δικογραφία και τους κατηγορεί ανωνύμως, όντως, αλλά τους κατηγορεί, για συγκεκριμένες καταστρατηγήσεις του νόμου περί ρύθμισης τιμών των φαρμάκων, που επέφερε το 2016 ζημιά τουλάχιστον 40 εκατομμυρίων για αύξηση φαρμάκων στο δημόσιο ταμείο και τουλάχιστον 100 εκατομμυρίων στους κάνοντας χρήση φαρμάκων ιδιώτες. Φέρεται, επίσης, να έχουν διαπράξει αδικήματα που στοχεύουν και κατατείνουν εις την αύξηση της φαρμακευτικής δαπάνης γιατί με εγκύκλιο την οποία υπέγραψε συγκεκριμένα ο κ. Κουρουμπλής αντικατέστησε στην απαίτηση για συνταγογράφηση τη δραστική ουσία και επανέφερε στο καθεστώς της συνταγογράφησης τη βάση της εμπορικής ονομασίας του φαρμάκου. Οι συγκεκριμένες, φερόμενες, κατηγορίες αφορούν το αδίκημα της απιστίας, επιβαρυμένο - επαναλαμβάνω - με τα στοιχεία της περιπτώσεως των καταχραστών του δημοσίου, λόγω του ποσού της ζημιάς που φέρεται να υπέστη το δημόσιο και που ξεπερνάει τα 150.000 ευρώ. Κύριοι συνάδελφοι, όταν ψηφιζόταν ο ν.4213, ο οποίος ρύθμισε την υποχρέωση της πολιτείας να κάνει δύο φορές τον χρόνο τιμολόγηση φαρμάκων με στόχο τη μείωσή της δαπάνης τους, συνοδευόταν από μια εισηγητική έκθεση, η οποία έλεγε ότι με τις συγκεκριμένες διατάξεις βελτιώνεται το σύστημα τιμολόγησης και αποζημίωσης φαρμάκων με στόχο τον περαιτέρω εξορθολογισμό και τη μείωση των δαπανών των φαρμάκων. Και η Έκθεση του Γενικού Λογιστηρίου του Κράτους, η οποία συνοδεύει αυτές τις νομοθετικές πρωτοβουλίες, καταλήγει λέγοντας ότι «Από τις προτεινόμενες ρυθμίσεις και ιδίως από εκείνες που αναφέρονται στον επανακαθορισμό της τιμής των φαρμάκων, πρωτότυπων και γενόσημων, και των ποσών επιστροφής, επέρχεται ετήσια εξοικονόμηση των προϋπολογισμών των φορέων κοινωνικής ασφάλισης, του ΕΟΠΥΥ και των νοσηλευτικών ιδρυμάτων - νομικά πρόσωπα δημοσίου δικαίου επιχορηγούμενα από τον κρατικό προϋπολογισμό. Η εξοικονόμηση αυτή εκτιμάται στο ποσό των 480 εκατομμυρίων ευρώ περίπου.». Η μη λήψη απόφασης για το 2015, ουσιαστικά, ώστε να έχουμε μείωση της τιμής των φαρμάκων, όπως γινόταν από την πρώτη στιγμή που εφαρμόστηκε ο ν.4213, επέφερε αυτή την αύξηση της φαρμακευτικής δαπάνης χωρίς να ήταν απαραίτητο, παρανόμως. Γι' αυτό και η εισαγγελεύς του Αρείου Πάγου, όταν διαβιβάζει το φάκελο στη Βουλή στις 5-2-2018- ξέρετε ποιον φάκελο, εκείνον που διεβιβάσθη μία μέρα μετά το συλλαλητήριο για το θέμα της Μακεδονίας - ζητά να διερευνηθεί μεταξύ άλλων και η τιμολόγηση φαρμάκων που είχε ως αποτέλεσμα την αύξηση της ετήσιας φαρμακευτικής δαπάνης για το έτος 2015. Πού βρισκόμαστε αυτή τη στιγμή; Αυτή τη στιγμή βρισκόμαστε στο ότι η επίκληση του ΣΥΡΙΖΑ και των Ανεξαρτήτων Ελλήνων, η επίκληση του κ. Τσίπρα για «όλα στο φως», μέχρι στιγμής αποδεικνύεται ότι είναι μόνο, «όσο λάσπη μπορείτε στους πολιτικούς μας αντιπάλους». Δεν τολμήσατε να αποδείξετε το «όλα στο φως» και το άλλο υλικό, που φέρεσθε να είστε φτιαγμένοι, όταν ζητήσαμε να γίνει επιτροπή εξεταστική για τον κ. Καμμένο, για την εμπλοκή του στην υπόθεση του πλοίου «NOOR -1». Δεν τολμήσατε και δεν δεχθήκατε να γίνει επιτροπή για να εξετάσει την επιβολή των capital control και το τρίτο μνημόνιο, τα οποία capital control και οι πρώτοι μήνες του 2015 επέφεραν συγκλονιστική ζημιά στην εθνική οικονομία και στον ελληνικό λαό. Οι τελευταίες εκτιμήσεις ανεβάζουν αυτή τη ζημιά τουλάχιστον στα 200 δισεκατομμύρια. Εσείς που είστε από άλλο υλικό, προεξοφλήσατε ότι η εξεταστική που ζητήσαμε και την οποία παραμερίσαμε προς το παρόν λόγω της εντάσεως που υπάρχει στο θέμα με την Τουρκία - η εξεταστική, δηλαδή, για την εμπλοκή του κ. Καμμένου στην πώληση πολεμικού υλικού στη Σαουδική Αραβία - δεν θα γίνει δεκτή. Επίσης την ίδια στιγμή, εμείς που δεν είμαστε από άλλο υλικό, ψηφίσαμε ομόφωνα όλες τις προανακριτικές και όλες τις εξεταστικές που σε αυτές τις θητείες φέρατε. [[Θόρυβος από την πτέρυγα του ΣΥΡΙΖΑ]] Ψηφίσαμε για τον Παπαντωνίου. Ψηφίσαμε για τα δάνεια των κομμάτων και των μέσων ενημέρωσης. Ψηφίσαμε την εξεταστική για την Υγεία και ας θελήσατε να σταματήσει, εσείς που είστε από άλλο υλικό, το 2014 η έρευνα. Ψηφίσαμε την προκαταρκτική για δύο πρώην Πρωθυπουργούς και οκτώ πρώην Υπουργούς, η οποία προκαταρκτική εξελίσσεται στην ουσία σε μία καταστρατήγηση της ίδιας της απόφασης της Βουλής και σε μία εργαλειοποίηση του κακόφημου καταφύγιου της παραγραφής, το οποίο κακόφημο καταφύγιο της παραγραφής του άρθρου 86 στην ουσία συνιστά χειρότερη επιλογή και από καταδίκη. Και ξέροντας πολύ καλά αυτό το πράγμα, επικαλείστε το άρθρο 86 καταστρατηγώντας τον νόμο και τις διαδικασίες της προκαταρκτικής, για να μείνουν οι αντίπαλοί σας όχι με τον έπαινο της αποκάλυψης της σκευωρίας που πιστεύουμε, αλλά με τον ψόγο του κακόφημου καταφυγίου της παραγραφής. Όλες αυτές οι συμπεριφορές, όλη αυτή η σύγκριση των συμπεριφορών, όλη αυτή η χρονική συγκυρία δίνει σήμερα το δικαίωμα να λέει ο κάθε παρατηρητής των δημοσίων πραγμάτων, ότι ο ΣΥΡΙΖΑ αξιοποιεί τα πάντα - από το άρθρο 86 του Συντάγματος μέχρι σοβαρά θέματα εξωτερικής πολιτικής - για να μπορέσει να επιβάλλει σε μια χώρα που δεν μπορεί να σηκώσει κεφάλι έπειτα από ουσιαστική χρεοκοπία, μια μικρογραφία και - γιατί όχι; - μια συνολική απομίμηση ό,τι χειρότερου υπήρχε στο παρελθόν. Και στο παρελθόν, ως γνωστόν, δεν υπήρχαν μόνο χειρότερα. Υπήρχαν και εξάρσεις, υπήρχαν και βελτιώσεις της ζωής των Ελλήνων. Υπήρχαν και χειρότερα, τα οποία επικράτησαν και έφεραν την ουσιαστική χρεοκοπία της χώρας. Αυτό μιμείστε σήμερα και χρησιμοποιείτε ως ασπίδα τη λάσπη και τη συκοφαντία, την έλλειψη ευθιξίας, προστατεύοντας τους δικούς σας, για να προφυλαχθείτε και να κρυφτείτε πίσω από όλα αυτά. Τι θέλετε να κρύψετε; Το ότι η οικονομία σέρνεται; Το ότι η λυμφατική, η αναιμική ανάπτυξη, που επιβεβαιώθηκε, κάνει τη χώρα τουλάχιστον εξαίρεση ανάπτυξης μέσα στις χώρες της Ευρώπης;
Κύριε Τασούλα, σας παρακαλώ ολοκληρώστε.
Θέλετε να κρύψετε την οικοδόμηση του κομματικού κράτους και την εύνοια προς συγγενείς; Τίποτα απ' αυτά δεν θα κρυφτεί. Και σήμερα έχετε μια τελευταία ευκαιρία σε αυτό το θέμα να αποδείξετε αν όντως έχετε στοιχειώδη ευθιξία. Καταλήγω με το εξής: Πριν από λίγες μέρες, κύριοι συνάδελφοι, στις 18 Φεβρουαρίου, ο Ευρωβουλευτής που εξελέγη με τη σημαία του ΣΥΡΙΖΑ, ο κ. Χρυσόγονος, και μέλος της επιτροπής σύνταξης της πρότασης του ΣΥΡΙΖΑ για τη συνταγματική αναθεώρηση, έγραψε στο «ΒΗΜΑ» ένα άρθρο. Αυτό το άρθρο το έγραψε με αφορμή την πρότασή σας για την προκαταρκτική για τους δυο πρώην Πρωθυπουργούς και τους οκτώ πρώην Υπουργούς. «Είναι, μάλιστα, χαρακτηριστικό ότι οι Βουλευτές του κυβερνώντος κόμματος που υπογράφουν την πρόταση για σύσταση Ειδικής Κοινοβουλευτικής Επιτροπής, διατρανώνουν ως πολιτικά αυτονόητο ότι το άρθρο 86 του Συντάγματος πρέπει να αναθεωρηθεί με την επόμενη συνταγματική αναθεώρηση.» «Αν, όμως, είναι έτσι, τότε ανακύπτει..» κύριοι συνάδελφοι που είστε από άλλο υλικό, «…το εξής ερώτημα: για ποιο λόγο στην προηγούμενη βουλευτική περίοδο - Ιανουάριος - Αύγουστος του 2015- το κόμμα αυτό δεν κατέθεσε πρόταση αναθεώρησης του άρθρου 86; Αν το είχε πράξει και η πρόταση είχε υπερψηφιστεί, τότε η παρούσα Βουλή θα ήταν αναθεωρητική και το άρθρο αυτό θα μπορούσε να είχε αλλάξει πριν από τα τέλη του 2015, οπότε και θα συζητούσαμε σήμερα σε τελείως διαφορετική βάση». Φαίνεται ότι από τα λόγια στις πράξεις υπάρχει κάποια απόσταση. Ο κ. Χρυσόγονος καταλογίζει στο ΣΥΡΙΖΑ ότι όταν αποκαλεί το άρθρο 86 κατάπτυστο, δεν το εννοεί.
Κύριε Τασούλα, σας παρακαλώ, ολοκληρώστε.
Στην ουσία ο ΣΥΡΙΖΑ, με τη μέχρι τώρα στάση του, χρησιμοποιεί το άρθρο 86 για να πετάξει λάσπη στους αντιπάλους του. Η Νέα Δημοκρατία καταθέτει την παρούσα πρόταση, εξαντλώντας τις θεσμικές δυνατότητες. Εσείς εκμεταλλεύεστε και καταστρατηγείτε τις θεσμικές δυνατότητες. Και επειδή ευθιξία είναι συνώνυμη με το φιλότιμο, υπάρχει σήμερα και στις επόμενες δώδεκα ώρες περιθώριο στους συναδέλφους του ΣΥΡΙΖΑ, που εναβρύνονται ότι είναι από άλλο υλικό, να αποδείξουν ότι έχουν φιλότιμο. Σας ευχαριστώ.
Δεν ξεκινήσαμε καλά με την τήρηση του χρόνου. Δεν ξέρω τι θα γίνει στη συνέχεια. Τον λόγο έχει ο κ. Λάππας από τον ΣΥΡΙΖΑ για δέκα λεπτά.
Ευχαριστώ, κυρία Πρόεδρε. Κυρίες και κύριοι συνάδελφοι, επιτέλους σήμερα μάθαμε ότι το κόμμα της Νέας Δημοκρατίας είναι το κόμμα της ευθιξίας, του φιλότιμου, της δημοκρατικής ευαισθησίας και δεν έχει καμμία απολύτως ευθύνη για ό,τι κακό συμβαίνει σε αυτή τη χώρα. Για όλα ευθύνεται η Κυβέρνηση του ΣΥΡΙΖΑ κι όλα τα κακά συμβαίνουν από τον Γενάρη του 2015 και εντεύθεν. Ας το αντιμετωπίσουμε και να δούμε. Πρέπει να σας πω, κύριοι συνάδελφοι της Νέας Δημοκρατίας, ότι μερικές φορές η πραγματικότητα εκδικείται βάναυσα και το ψεύδος και την υποκρισία. Πριν από λίγες μέρες, ο Αρχηγός σας, ο κ. Μητσοτάκης, είπε εδώ, από αυτό το Βήμα της Βουλής, ότι «ποτέ δεν υπήρξε ηθικό πλεονέκτημα της Αριστεράς». Κι ενώ επιχειρηματολογούσε για την ανυπαρξία ηθικού πλεονεκτήματος της Αριστεράς, την ίδια ώρα έρχονταν τα νέα ντοκουμέντα και οι νέες ειδήσεις από τη Γερμανία για το δικό σας ηθικό μειονέκτημα. Αφορά τις μίζες για το μετρό και το ξέρετε! Εδώ δεν μπορείτε να πείτε ότι έρχεται μία νέα σκευωρία. Διότι στη «σκευωρία» αυτή δεν μπορεί να περάσει το αφήγημά σας ότι ο Παπαγγελόπουλος, ο Τσίπρας και η Τουλουπάκη συνιστούν συνομωσιολογικό πυρήνα και σκευωρούν, γιατί δεν τολμάτε να πείτε ότι μπορεί να είναι σκευωρία, με αρχισυμμορίτισσα τη Μέρκελ. Καταπιείτε το κι αυτό. Και μάλιστα, προσφυώς, για το νέο αυτό σκάνδαλο γράφτηκε στον Τύπο το εξής: «Στα εισαγγελικά γραφεία στενάζει η Ελλάδα. Διαφθορά, μίζες, εύκολος πλουτισμός, διασπάθιση δημοσίου χρήματος, κολεγιές με οικονομικά συμφέροντα». Περί αυτών, κύριε Τασούλα, τσιμουδιά. Δεν είπατε κουβέντα. Ο ομιλών συμφωνεί απόλυτα με μία παρατήρηση από τη χθεσινή ομιλία του Πρωθυπουργού. «Το πέρασμα στο μέλλον δεν προϋποθέτει μόνο να κοιτάζεις μπροστά. Απαιτεί να διευθετήσεις στη συλλογική μνήμη και τις εκκρεμότητες, τους ανοικτούς λογαριασμούς με το παρελθόν». Κι αυτό επιβάλλεται να γίνει. Ξέρετε γιατί, κύριοι συνάδελφοι; Γιατί δεν είναι δυνατόν μία χώρα βουτηγμένη σε σκάνδαλα, μίζες, ρεμούλα, απαξίωση, ταυτόχρονα να θέλουμε να είναι μία κανονική, μια ευνομούμενη πολιτεία που κοιτάζει μπροστά και να θέλει να βγει από το οικονομικό αδιέξοδο. Δεν γίνεται οικονομική προκοπή κι ευημερία όντας βουτηγμένη η χώρα μέσα στα σκάνδαλα και στη ρεμούλα. Εάν δεν τιθασεύσουμε το φαινόμενο της διαφθοράς, που, όπως έλεγε σε έναν πρόλογό του ο κ. Βενιζέλος, στο σύγγραμμα του Δημόπουλου «Περί διαφθοράς», ότι κατατρώγει σαν σαράκι το σώμα της κοινωνίας και της οικονομίας, ποτέ δεν θα μπορέσουμε να σταθούμε με αξιοπρέπεια στα πόδια μας. Και συμφωνώ απόλυτα με τον κ. Βενιζέλο, τουλάχιστον ως προς αυτό. Άκουσα τώρα τον κ. Τασούλα και μου θύμισε κάτι από αυτό που διαβάζαμε για τη σπηλιά του Πλάτωνα, όπου κάποιοι δεσμώτες μέσα σε μια σπηλιά το μόνο που έβλεπαν και παρατηρούσαν - λέει - ήταν κάποια σώματα, όχι τα ίδια, αλλά τις σκιές τους. Έτσι, συνέχισαν να ζουν μέχρι τον θάνατό τους σε μια σκιώδη, δηλαδή εικονική, πραγματικότητα. Αυτή είναι η δική σας πραγματικότητα. Τίποτα από αυτά που σας λέμε δεν βλέπετε κι εξακολουθείτε να έχετε το ίδιο αφήγημα, την ίδια επιχειρηματολογία και να είστε βουτηγμένοι στα ίδια αδιέξοδα. Συγχαρητήρια!
Δεν το λέει έτσι η «Πολιτεία». Το έχετε μπερδέψει.
Καλά, κύριε Δένδια, ελάτε να μας το πείτε εσείς ορθά.
Μην αναφέρεστε σε κάτι αν δεν το ξέρετε.
Ελάτε να μας το πείτε εσείς σωστά.
Κύριε Δένδια, μην ξεκινάμε.
Ας πάμε τώρα στην πρόταση που έχετε φέρει. Εκ προοιμίου δηλώνουμε και θεωρούμε ότι η πρότασή σας είναι μία κίνηση αντιπερισπασμού, για να βγείτε από τη σωρεία των σκανδάλων που βγαίνουν κάθε μέρα στην επιφάνεια και στην επικαιρότητα. Γράφτηκε χθες σε φιλικό σας Τύπο, σε μία από τις ναυαρχίδες του ομίλου «Μαρινάκη»: «Οι φερόμενοι ως εμπλεκόμενοι και τα κόμματά τους αγκάλιασαν το σωσίβιο της κουκούλας για να επιπλεύσουν στην επικοινωνιακή καθημερινότητα». Όμως, και αυτή η καθημερινότητα, η καταραμένη, δεν σας αφήνει σε ησυχία, όπως θα αναπτύξουμε παρακάτω. Και εννοούσε και τα νέα σκάνδαλα που ήρθαν κι έρχονται συνεχώς. Κρατάω, λοιπόν, στα χέρια μου την πρότασή σας, κύριοι συνάδελφοι. Αρχίζει με μία αναφορά - είναι πάνω, ως προμετωπίδα - ότι αυτή εισάγεται σύμφωνα με το άρθρο 86, παράγραφος 3 και το άρθρο 5, του ν.3126/2013, «περί ευθύνης Υπουργών». Εισαγωγικά, σας λέμε για μία ακόμη φορά, πως εμείς, οι Βουλευτές και το κόμμα του ΣΥΡΙΖΑ - νομίζω και των ΑΝΕΛ - έχουμε τοποθετηθεί εδώ και πάρα πολλά χρόνια, δεκαετίες, ότι η πολιτική μας και η συνταγματική μας θέση είναι πως οι διατάξεις αυτές είναι κατάπτυστες, ότι προκαλούν το περί δικαίου λαϊκό αίσθημα. Ξέρετε γιατί; Γιατί έχουν διττό χαρακτήρα. Έναν προνομιακό, υπέρ των Υπουργών κι έναν δικονομικό, όχι ουσιαστικό, πλαίσιο απονομής δικαίου. Και είναι προνομιακό διότι είναι μόνο αυτή η εξαιρετική αρμοδιότητα υπέρ της ταχύτατης εξάλειψης του αξιοποίνου για τους Υπουργούς και δικονομικό ακριβώς γιατί δίνει αυτή τη δυνατότητα, μέσα σε δύο συνόδους, να παραγραφούν αδικήματα τα οποία θα χαρακτηρίζονταν ως ειδεχθή εγκλήματα και κακουργήματα. Κι αυτά, ακόμα, υποκύπτουν σε μια συντομότατη παραγραφή κι αυτό προκαλεί το περί δικαίου λαϊκό αίσθημα. Εμείς, λοιπόν, το λέμε εξ αρχής. Αυτές οι διατάξεις επιλέχθηκαν από το παλιό πολιτικό σύστημα, ακριβώς για να μην αποκαλυφθούν ποτέ αδικήματα και σοβαρά εγκλήματα. Έτσι μπορεί να έχετε έναν εξαιρετικό χαρακτήρα αντιμετώπισης από την ποινική δικαιοσύνη με σώματα και δομές από το Κοινοβούλιο, όχι από την κοινή δικαιοσύνη στην οποία τρέχουν οποιοσδήποτε, όλοι οι κοινοί πολίτες. Είτε προστρέχουν για προστασία, είτε υπάγονται για να δώσουν λόγο για αξιόποινες πράξεις και παραλείψεις. Το ίδιο, λοιπόν, πρέπει να ισχύει και για τους πολιτικούς και να είμαστε σε αυτό κάθετοι και αμετάκλητοι. Τελεία και παύλα στο θέμα αυτό. Είπε κάτι ο κ. Τασούλας, ότι εμείς δεν το τονίζουμε για τη συνταγματική αναθεώρηση. Από την πρώτη ημέρα που εκλέχθηκε αυτή η Κυβέρνηση, δεν υπάρχει ομιλία του Πρωθυπουργού σε ημερίδες, διημερίδες, συνέδρια ή εδώ στη Βουλή που να μην τονίζει εξ αρχής και εκ προοιμίου, σε κάθε ομιλία του, ότι για εμάς το πρώτο, ο πυρσός ο φωτεινός, η αιχμή του δόρατος της συνταγματικής αναθεώρησης, είναι η κατάργηση αυτών των κατάπτυστων διατάξεων, που προκαλούν, όπως σας είπα πάλι, το κοινό περί δικαίου αίσθημα. Γιατί είναι μία εξαιρετική αρμοδιότητα που δεν είναι δίκαιη, δεν είναι ισοπολιτεία, δεν είναι ισόνομη. Γιατί να μη συμβαίνει για τους Υπουργούς και τα πολιτικά πρόσωπα ότι συμβαίνει για τους κοινούς θνητούς και τους κοινούς πολίτες; Για ποιον λόγο να έχουν ένα εξαιρετικό προνομιακό δίκαιο οι Υπουργοί και τα πολιτικά πρόσωπα; Για να μπορούν να κρύβουν τα αδικήματά τους; Αυτό αισθάνεται η κοινωνία και σε αυτό οφείλουμε όλοι μία απάντηση. Και δώστε την. Τώρα, κοιτώντας την πρότασή σας - βέβαια ο χρόνος είναι αδυσώπητος - αναρωτιέμαι το εξής. Κύριοι της Νέας Δημοκρατίας στην πρότασή σας είδατε ότι τα αδικήματα που τυχόν λέτε ότι φέρεται να τέλεσε ο κ. Κουρουμπλής του έχουν παραγραφεί; Δεν μεσολάβησαν δύο σύνοδοι από τον Οκτώβριο του 2015 μέχρι σήμερα; Δεν είναι παραγεγραμμένα; Τι τα συζητάμε; Τώρα επί της ουσίας, θα δώσει απάντηση ο ίδιος ο Υπουργός. Επειδή, όμως, βλέπω στα μάτια νομικούς, σοβαρούς ανθρώπους από το κόμμα της Νέας Δημοκρατίας, είναι παραγεγραμμένα ή όχι τα αδικήματα που τελέστηκαν από την 1η Ιανουαρίου, από τον Γενάρη του 2015 μέχρι τον Σεπτέμβριο του 2015 που ήταν Υπουργός ο κ. Κουρουμπλής; Μεσολάβησαν δύο σύνοδοι ναι ή όχι; Πείτε το για να ακούσει ο ελληνικός λαός. Και να σας πω και κάτι σε σχέση με αυτό που είπε ο κ. Τασούλας ότι δήθεν εμείς επικαλούμαστε το 1986 για να κρυφτούμε εμείς - ποιοι; Εμείς! - από αυτό που καταγγέλλουμε δεκαετίες ολόκληρες ότι είναι εξαιρετικό και προνομιακό θεσμικό πλαίσιο μόνο για τους Υπουργούς. Μακάρι να υπήρχε δυνατότητα να καταργηθεί αύριο το πρωί και το άρθρο 86 και ο ν.3126, άρθρο 5 που προβλέπει δήθεν περί ευθύνης Υπουργών, ενώ στην πραγματικότητα είναι περί του ανευθύνου και του ακαταδίωκτου των Υπουργών και των πολιτικών προσώπων. Αυτός είναι ο πυρήνας των νομικών διατάξεων και είναι δικό σας πολιτικό τέκνο η τροπολογία του 2001. Δικό σας πολιτικό τέκνο είναι αυτές οι επιλογές. Και γι' αυτά πείτε κάτι. Άρα, λοιπόν, επειδή ο πυρήνας - θα έλεγα, η αιχμή του δόρατος - της πρότασής σας είναι ό,τι συνέβη από τον Γενάρη του 2015 μέχρι τον Σεπτέμβριο του 2015, έχει παραγραφεί. Άρα, από νομική άποψη, αφήστε το στην πάντα. Ο κ. Τασούλας εδώ πριν από λίγο εισηγητής του κόμματος που θέλει να υποστηρίξει την πρόταση που φέρνετε, δεν εκστόμισε μία φορά το όνομα κάποιου άλλου Υπουργού, του κ. Ξανθού, του κ. Πολάκη και το ποια αδικήματα φέρεται ότι βαρύνονται. Ούτε μία στιγμή δεν το είπε. Ενέμεινε στη θητεία Ιανουάριος 2015 μέχρι Σεπτέμβριο του 2015. Θα τα δείτε αυτά. Πάμε στο δεύτερο κεφάλαιο της πρότασης. Κύριοι συνάδελφοι της Νέας Δημοκρατίας και του ΠΑΣΟΚ - γιατί βλέπω τον κ. Λοβέρδο τώρα - επειδή μιλάμε για ποινική ευθύνη Υπουργών μπορούμε να προστρέξουμε στις διατάξεις του Κώδικα Ποινικής Δικονομίας, ναι ή όχι; Χωρίς καμμία συστολή, λέω ναι. Πάμε, λοιπόν, στο άρθρο 43 παράγραφος 4 του Κώδικα Ποινικής Δικονομίας. Τι λέει; «Μήνυση ή αναφορά η οποία υποβάλλεται με οποιονδήποτε τρόπο ανωνύμως ή με ανύπαρκτο πρόσωπο, τίθεται στο αρχείο». Ακούστε τη φράση «αμέσως στο αρχείο». Είναι ο κανόνας. Υπάρχει εξαίρεση; Υπάρχει. Ποια; Πότε; Εάν στην εισαγγελική παραγγελία ο εισαγγελέας αναλύει και αιτιολογεί ειδικούς λόγους για τους οποίους δεν πρέπει να τεθεί η υπόθεση στο αρχείο. Υπάρχουν εδώ στο εισαγωγικό έγγραφο του εισαγγελέα τέτοιοι εξαιρετικοί λόγοι, ώστε να επικαλείται, να αιτιολογεί και να ισχυρίζεται ότι εξαιρετικοί λόγοι δεν επιβάλλουν να τεθεί στο αρχείο; Όχι.
Αυτό όταν κάνει προκαταρκτική…
Το αντιλαμβάνεσθε πολύ καλά κύριε Αθανασίου.
Κύριε Αθανασίου, σας παρακαλώ.
Μιλάμε, λοιπόν, για το άρθρο 43 παράγραφος 4.
Η επιτροπή θα το πει αυτό να κάνει προκαταρκτική.
Το αναφέρω κύριε Αθανασίου, γιατί οι Βουλευτές όταν φτάσουν στην κάλπη πρέπει να καταλαβαίνουν και να αντιλαμβάνονται ότι πρόκειται για μία αναφορά η οποία θέλει να ερευνήσει ποινικές ευθύνες. Το έθεσα από την αρχή σαν ερώτημα, σαν προβληματισμό. Θα εφαρμόσουμε, θα φέρουμε στο νου μας, εμείς οι νομικοί, τουλάχιστον, τις διατάξεις του Κώδικα Ποινικής Δικονομίας; Αυτό λέει ο Κώδικας Ποινικής Δικονομίας. Για κάθε μήνυση ή αναφορά, που μπορεί να έχει ποινικό ενδιαφέρον και ποινική διάσταση, ισχύει η σχετική διάταξη. Κοιτάω τον κ. Λοβέρδο τώρα και του το λέω. Αν ισχύει κάτι διαφορετικό, να έλθει να μας το πει. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω, κυρία Πρόεδρε. Άρα, δύο πράγματα είναι εδώ εξαιρετικά και σημαντικά. Πρώτον, να τεθεί στο αρχείο αμέσως - τονίζω τη λέξη «αμέσως» - και, δεύτερον, από το έγγραφο της εισαγγελίας δεν υπάρχουν εξαιρετικοί λόγοι, για τους οποίους δεν πρέπει να τεθεί στο αρχείο. Περιμένω, λοιπόν, τις απαντήσεις τους. Επίσης, η πρότασή σας στηρίζεται σε μια ανώνυμη καταγγελία. Ξέρετε πώς αρχίζει αυτή η ανώνυμη καταγγελία, του ανώνυμου επιστολογράφου; Ακούστε: «Στο τεραστίων διαστάσεων σκάνδαλο της «NOVARTIS», το οποίο συγκλονίζει την Ελλάδα…». Έτσι λέει το έγγραφο, στο οποίο στηρίζεστε. Θέλετε να μείνουμε λίγο σε αυτό; Γι' αυτό το τεραστίων διαστάσεων σκάνδαλο, το οποίο ταλανίζει τη χώρα, συμφωνεί και ο κ. Γεωργιάδης και ο κ. Σαμαράς; Για να υπογράφουν την πρόταση - θα μου πείτε - συμφωνούν. Εδώ η υποκρισία δεν έχει όρια, δεν έχει μέγεθος, είναι στο άπειρο. Ποιος συμφωνεί ότι είναι σκάνδαλο και, μάλιστα, σκάνδαλο που συγκλονίζει την Ελλάδα; Ο κ. Σαμαράς, ο οποίος όχι μόνο μήνυσε τους μάρτυρες, όχι μόνο μήνυσε τους εισαγγελικούς και δικαστικούς λειτουργούς, μήνυσε και τον ίδιον τον Πρωθυπουργό, γιατί λένε ότι είναι σκάνδαλο. Λύστε τις αντιφάσεις αυτές, τις αμφισημίες - τα επιχειρήματά σας γρονθοκοπούνται ασυστόλως εδώ - και πείτε μας τι θέλετε τελικά, τι πιστεύετε. Είναι σκάνδαλο ή δεν είναι; Συγκλονίζει την Ελλάδα ή όχι; Πρέπει να το διερευνήσουμε ή όχι; Μάλιστα, εδώ είπε ο κ. Τασούλας: «Εμείς ψηφίσαμε όλες τις εξεταστικές και όλες τις προανακριτικές». Δεν στέγνωσε το μελάνι στην απόφαση της Ολομέλειας της Βουλής την προηγούμενη εβδομάδα. Δεν ψηφίσατε. Και γιατί δεν ψηφίσατε; Διότι δεν είχατε εμπιστοσύνη ούτε καν στη συνείδηση και στην ελεύθερη βούληση των Βουλευτών σας. Φοβόσασταν το αποτέλεσμα της κάλπης. Το τρέματε. Και επιλέξατε παρουσία μη ψήφου. Συγχαρητήρια! Τελειώνω, κυρία Πρόεδρε, με μια διαπίστωση. Είπε ο κ. Τασούλας ότι η προανακριτική εξελίσσεται σε ένα κουκούλωμα και σε μία παραγραφή, που μεθοδεύει ο ΣΥΡΙΖΑ. Θέλω να πω κάτι για να το ακούσει ο ελληνικός λαός. Οποιοδήποτε αδίκημα, όπου ανάμεσα στο αδίκημα και στη συζήτηση έχουν μεσολαβήσει δύο σύνοδοι και παραμείνει σε επιτροπή της Βουλής - να το συζητάει, δηλαδή, ένα Σώμα συναδέλφων Βουλευτών - έχει πάει στην παραγραφή. Άρα, οποιοδήποτε αδίκημα κρίνει η προανακριτική ότι έγινε κατά την άσκηση των καθηκόντων, αυτό είναι παραγεγραμμένο. Αυτό επιδιώκουν τα πολιτικά κόμματα, που άλλη στάση είχαν πριν, στο σκάνδαλο με τον κ. Παπαντωνίου. Το επιδιώκουν και τώρα. Ε, αυτό δεν θα γίνει. Εμείς θα διερευνήσουμε τα πάντα, όσα πρέπει να διερευνήσουμε και θα φροντίσουμε το συντομότερο η δικογραφία να πάει στην τακτική δικαιοσύνη. Ξέρετε γιατί; Γιατί μόνο εκεί δεν υπάρχει παραγραφή, μόνο εκεί υπάρχει διερεύνηση και μόνο εκεί υπάρχει τιμωρία των ενόχων. Και αν θέλετε να το αποφύγετε, δεν θα μπορέσετε. Όσον αφορά για το ηθικό πλεονέκτημα που λέτε, όσο και να αγωνίζεστε, αυτή η χώρα έχει τεράστια ιστορική - θα έλεγα και θεσμική - μνήμη όχι ημερών, όχι χρόνων, όχι αιώνων, αλλά χιλιετηρίδων. Και τέτοια μνήμη ιστορική δεν θα μπορέσετε ποτέ, κύριοι συνάδελφοι, να τη σβήσετε. Ευχαριστώ.
Ο επόμενος ομιλητής είναι ο κ. Παπαθεοδώρου από τη Δημοκρατική Συμπαράταξη. Παρακαλώ, κύριε συνάδελφε, έχετε τον λόγο.
Ευχαριστώ, κυρία Πρόεδρε. Κυρίες και κύριοι Βουλευτές, η σημερινή συζήτηση για τη σύσταση Ειδικής Κοινοβουλευτικής Επιτροπής προκαταρκτικής εξέτασης για την ενδεχόμενη τέλεση αδικημάτων κατά το έτος 2015 από τους Υπουργούς Υγείας Κουρουμπλή και Ξανθό για τη μη τιμολόγηση φαρμάκων, που είχε ως αποτέλεσμα την αύξηση της φαρμακευτικής δαπάνης, για εμάς εκκινεί και στηρίζεται στις τρεις αναφορές στην εισαγγελέα διαφθοράς, που έγιναν από τους συναδέλφους Ανδρέα Λοβέρδο, Βασίλη Κεγκέρογλου και Εύη Χριστοφιλοπούλου στις 21-2-2017, 8-3-207, 13-4-2017. Αυτές οι αναφορές, ενώ έπρεπε να συσχετιστούν άμεσα με συναφείς δικαστικές έρευνες και να αποσταλούν αμελλητί στη Βουλή, έφτασαν με αδικαιολόγητη καθυστέρηση, σχεδόν ένα χρόνο μετά, στο πλαίσιο της δικογραφίας για το σκάνδαλο «NOVARTIS». Περί αυτού εμείς θα μιλήσουμε. Γιατί; Γιατί σ' αυτές τις τρεις αναφορές υπήρχαν συγκεκριμένα στοιχεία, που μπορούν να στοιχειοθετήσουν σήμερα όχι πολιτική ευθύνη, όπως ήλθε ο κ. Πρωθυπουργός να μας πει την προηγούμενη φορά, αλλά ποινική ευθύνη. Η Δημοκρατική Συμπαράταξη, η οποία δεν διαθέτει τον απαιτούμενο αριθμό Βουλευτών για να ζητήσει, να καταθέσει πρόταση για σύσταση προκαταρκτικής επιτροπής, εννοεί να επιμείνει στη συζήτηση του «δεν έγινε, γιατί η Πλειοψηφία δεν ήθελε να την κάνει την προηγούμενη φορά». Στη σημερινή συνεδρίαση, λοιπόν, θα πάμε να δούμε αυτά τα στοιχεία, τα οποία οδηγούν στο να καταδείξουμε ευθύνες των Υπουργών εκείνης της περιόδου για αδικήματα παραγεγραμμένα και μη, κύριε συνάδελφε, και κυρίως να καταγγείλουμε τη μεθόδευση της Κυβέρνησης τύπου «τα καλά και συμφέροντα», τους δικούς μας τους συγκαλύπτουμε, για τους υπολοίπους μπορούμε να μιλάμε για ενδεχόμενη τέλεση αδικημάτων, ακόμη και εάν αυτά έχουν παραγραφεί και να συγκαλύπτουμε επίσης Υπουργούς της περιόδου 2015, αναφερόμενοι μόνο στα αρχικά του ονόματός τους, δηλαδή Π.Κ., χωρίς καμμία περιγραφή αδικήματος. Πάμε να δούμε, λοιπόν, τι έχει γίνει και ποια είναι η πραγματικότητα, γιατί αυτή θα συνδέσει την ευθύνη με τα πρόσωπα: Από την 21η Φεβρουαρίου 2017 οι τρεις Βουλευτές της Δημοκρατικής Συμπαράταξης έστειλαν στην Εισαγγελέα Διαφθοράς κ. Ράικου συγκριτικά δεδομένα σχετικά με την τιμολόγηση των φαρμάκων και ειδικότερα αυτών που αφορούν στη «NOVARTIS» για την περίοδο 2009-2016. Επίσης, θέλησαν να υπογραμμίσουν την ύπαρξη ποινικών ευθυνών σύμφωνα με το άρθρο 15 του Ποινικού Κώδικα, για τους κυρίους Κουρουμπλή και Ξανθό, για τη μη τιμολόγηση φαρμάκων επί ένα ολόκληρο έτος, το 2015, όπου η τιμολόγηση κατέληξε να γίνει στις 14 Δεκεμβρίου 2015. Το 2015 και το 2016 η φαρμακευτική δαπάνη του ασφαλιστικού συστήματος αυξήθηκε σε σχέση με τα προηγούμενα χρόνια και έκλεισε στα 2,6 δισεκατομμύρια και 2,96 δισεκατομμύρια αντιστοίχως. Αντίθετα, είχε γνωρίσει σημαντική μείωση κατά την περίοδο 2009-2014, ειδικότερα με νομοθετικές παρεμβάσεις, σύμφωνα με το άρθρο 11 του ν.4052/2012, με τον ν.3918/2011 που εισήγαγε το clawback και το rebate επί Υπουργίας Λοβέρδου, δηλαδή τον κλειστό προϋπολογισμό του ασφαλιστικού συστήματος, πέραν του οποίου δεν καλύπτονταν οι δαπάνες, καθώς και μια μορφή αυξημένης φορολογίας επί των εισπράξεων των φαρμακευτικών εταιρειών, δηλαδή το rebate. Επίσης, η ασφαλιστική φαρμακευτική δαπάνη μειώθηκε σημαντικά την περίοδο 2010-2014 με επίταση της μείωσης από το 2010 μέχρι το 2012, ενώ ξαφνικά άρχισε να αυξάνεται το 2015 και το 2016. Αυτά είναι τα στοιχεία, τα οποία καταθέτω, και δείχνουν για το 2015 ανά μήνα αύξηση της φαρμακευτικής δαπάνης, για να δείτε ότι μόνο το πρώτο εξάμηνο είχαμε 150 εκατομμύρια υπέρβαση σε σχέση με τον προηγούμενο χρόνο. [[Στο σημείο αυτό ο Βουλευτής κ. Θεόδωρος Παπαθεοδώρου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Τον Μάρτιο του 2012 με τον ν.4052 αυξήθηκαν οι αναγκαίες ετήσιες τιμολογήσεις, δηλαδή οι υποχρεωτικές τιμολογήσεις. Έπρεπε να γίνουν έως τέσσερις τιμολογήσεις τον χρόνο. Το 2013, επί Υπουργίας του κ. Γεωργιάδη, αυτές προβλέφθηκαν σε δύο υποχρεωτικές τιμολογήσεις. Η συγκεκριμένη υποχρέωση τιμολόγησης, γιατί γι' αυτό μιλάμε, σε δύο φορές κατ' έτος, ισχύει μέχρι και σήμερα. Σήμερα, οφείλει ο Υπουργός Υγείας να τις εφαρμόσει. Ωστόσο, με την ανάληψη της διακυβέρνησης από τον ΣΥΡΙΖΑ το 2015- και εδώ είναι το πολιτικό δεδομένο - και ενώ ο νόμος προέβλεπε δύο τιμολογήσεις κατ' έτος, έγινε μόνο μία και αυτή πότε; Στις 14 Δεκεμβρίου του 2015, στην εκπνοή του έτους. Άρα, όλο το 2015 τα φάρμακα δεν ανατιμολογήθηκαν προς τα κάτω, επομένως διατήρησαν τις τιμές. Όλο το έτος αυτό παρέμειναν οι τιμές των φαρμάκων με τις τιμές του 2014, ενώ υπήρχε νόμιμη υποχρέωση από τον Υπουργό να κάνει ανατιμολόγηση προς τα κάτω. Αυτό ξέρετε τι είναι και τι άμεσο αποτέλεσμα έχει; Λιγότερα έσοδα για το κράτος, μεγαλύτερη επιβάρυνση για τον πολίτη και βεβαίως περισσότερα χρήματα στις πολυεθνικές φαρμακευτικές εταιρείες, όλες όσες λειτουργούσαν στην Ελλάδα. Η παράνομη αυτή πρακτική - διότι όταν ο νόμος υποχρεώνει, η παράλειψη είναι παράνομη - ως προς την τιμολόγηση των φαρμάκων, όσο και ειδικότερα ως προς την τιμολόγηση των προϊόντων της εταιρείας «NOVARTIS», αλλά και των άλλων εταιρειών, είχε αρνητικές συνέπειες για τους πολίτες, προκάλεσε, όπως είπα, ζημιά στο ελληνικό δημόσιο και επέφερε μεγαλύτερα κέρδη στις φαρμακευτικές εταιρείες. Και επειδή έχει ακουστεί στην Αίθουσα αυτή ότι τάχα - δήθεν - έγινε ανατιμολόγηση, βεβαίως και η απλή αναπλαισίωση, αναμόρφωση του ΦΠΑ στα φάρμακα το 2015 δεν συνιστά ανατιμολόγηση. Αυτό δεν είναι ανατιμολόγηση. Ανατιμολόγηση είναι σε κάθε φάρμακο, ανάλογα με τη δραστική του ουσία και τον χρόνο που βρίσκεται στην αγορά, να μειώνεται η τιμή κατά τη διάρκεια του έτους. Άρα, το συμπέρασμα είναι απλό: Η μη τιμολόγηση για το έτος 2015 είναι αυτή που στοιχειοθετεί και εξατομικεύει την τέλεση αδικημάτων από τους τότε Υπουργούς Υγείας κ. Κουρουμπλή και κ. Ξανθό, που είχαν την ιδιαίτερη νομική υποχρέωση, κατά το άρθρο 15 του Ποινικού Κώδικα, να προβούν στη μείωση των τιμών. Είναι, επίσης, γεγονός ότι από το 2015 και μετά η σχετική τιμολόγηση αυξήθηκε. Υπήρξε αύξηση τιμών σε αρκετά πρωτότυπα φαρμακευτικά προϊόντα όλων των εταιρειών και της «NOVARTIS», επειδή τη συζητήσαμε. Ιδιαίτερα ο κ. Ξανθός, μετά την ανάληψη των καθηκόντων του, όχι μόνο παρέλειψε την οφειλόμενη από τον νόμο ενέργεια άμεσης έκδοσης δελτίου τιμολόγησης φαρμάκων - ο κ. Κουρουμπλής έχει δηλώσει δημόσια ότι την είχε έτοιμη - αλλά αυτή την άμεση τιμολόγηση την είχε παρανόμως καθυστερήσει και ο προκάτοχός του κ. Κουρουμπλής. Καθυστέρησε και ο ίδιος τρεις μήνες, από τον Σεπτέμβριο μέχρι τον Δεκέμβριο, να προκαλέσει τη μείωση της φαρμακευτικής δαπάνης και είχε αυτό ως αποτέλεσμα να ελαττωθούν τα έσοδα του δημοσίου, να επιβαρυνθούν οι πωλήσεις και να αυξήσουν ή να διατηρήσουν τα κέρδη τους οι φαρμακοβιομηχανίες. Κυρίες και κύριοι Βουλευτές, αυτή η πρακτική δεν οφείλεται ούτε στα εμπόδια που έβαζε η τρόικα κατά την καταστροφική περίοδο της διαπραγμάτευσης από τους ΣΥΡΙΖΑ - ΑΝΕΛ του 2015 ούτε στην αμέλεια των Υπουργών. Ήταν ενσυνείδητη πολιτική επιλογή με ποινικές συνέπειες και με ωφελούμενους τις φαρμακοβιομηχανίες. Ήταν η αντίθετη πολιτική από αυτή που ακολούθησε η κυβέρνηση του ΠΑΣΟΚ από το 2009 έως το 2012 και η κυβέρνηση ΠΑΣΟΚ - Νέας Δημοκρατίας από το 2012 μέχρι το 2014. Η σωρευτική μείωση της δημόσιας φαρμακευτικής δαπάνης για τα έτη 2009-2012 ήταν πάνω από 2,5 δισεκατομμύρια ευρώ και ταυτόχρονα υπήρξαν και 773 εκατομμύρια ευρώ επιστροφές από το clawback και το rebate. Όμως, όταν όλες οι κυβερνήσεις, ανεξαιρέτως, από το 2009 έως το 2014 μείωναν τη φαρμακευτική δαπάνη, η οποία είχε προηγουμένως εκτροχιαστεί από την κυβέρνηση της Νέας Δημοκρατίας 2004-2009 ο κ. Τσίπρας και ο κ. Ξανθός κατήγγειλαν τις μειώσεις στις δαπάνες για το φάρμακο. Ο κ. Τσίπρας ζητούσε από τον υπηρεσιακό Υπουργό κ. Κίττα την άμεση αποπληρωμή των οφειλών στις φαρμακευτικές εταιρείες, δήθεν για να μην υπάρχουν ελλείψεις για τα φάρμακα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Δείξτε την ανοχή σας για ελάχιστο χρόνο ακόμα, κυρία Πρόεδρε. Επίσης, ο κ. Τσίπρας ήταν αυτός που σε συνέντευξή του το 2013 αναγνώριζε τη μείωση του ασφαλιστικού φαρμάκου, αλλά δήλωνε ταυτόχρονα ότι δεν τον αφορά η μείωση της δημόσιας δαπάνης, αλλά μόνο η ιδιωτική συμμετοχή των πολιτών και το φθηνό φάρμακο με μηδενική ή ελάχιστη συμμετοχή του κόσμου. Ήταν, επίσης, ο κ. Ξανθός που ήταν μαζί με τους φαρμακοποιούς και γιατρούς ενάντια στις μειώσεις της φαρμακευτικής δαπάνης. Και στις 28-11-2014 μιλούσε για υγειονομική τραγωδία και λειτουργικά ανασφάλιστους πολίτες λόγω της μείωσης της κρατικής επιχορήγησης του ΕΟΠΥΥ κατά 107 εκατομμύρια ευρώ στον προϋπολογισμό του 2015. Και επειδή συνέβαιναν όλα αυτά, ξέχασαν ο κ. Κουρουμπλής και ο κ. Ξανθός για έναν ολόκληρο χρόνο να εκδώσουν το δελτίο τιμών φαρμάκων, ίσως για να εξισορροπήσουν τις προηγούμενες μειώσεις και τις απώλειες κερδών για τις φαρμακευτικές εταιρείες. Τελικά, ήταν δέσμευση και έγινε πράξη. Περί αυτού επρόκειτο. Αυτή ήταν η πολιτική επιλογή και συνειδητή πρακτική που γεννά ποινικές ευθύνες σήμερα για τα αναφερόμενα πρόσωπα. Αυτά δεν ήθελε η Κυβέρνηση, αυτά δεν ήθελε η Πλειοψηφία να συζητήσουμε, κυρίες και κύριοι συνάδελφοι, στην προκαταρκτική για τη «NOVARTIS». Επίσης, επειδή αυτά είναι αντικειμενικά γεγονότα - γιατί έτσι συνέβησαν - τελικά αυτό που σας καλούμε να κάνετε είναι να παραπέμψετε και τη σημερινή δικογραφία στην προκαταρκτική που λειτουργεί για τη «NOVARTIS», για να τα δούμε όλα από την αρχή. Να δούμε όλη την περίοδο για το φάρμακο, όλη την περίοδο για τις ευθύνες του καθενός, ανάλογα με την εξατομίκευση αυτών των ευθυνών και ανάλογα με τη στοιχειοθέτηση και την τεκμηρίωση των αδικημάτων, ανεξαρτήτως εάν έχουν παραγραφεί ή όχι, γιατί για να πάμε στην παραγραφή, θα πρέπει πρώτα να συνδέσουμε τα αδικήματα με πρόσωπα, για να δούμε ποιες ευθύνες έχουν. Φαντάζομαι ότι ενδιαφέρει και την κυβερνητική πλειοψηφία να λάμψει η αλήθεια και όχι να κουκουλωθεί με διαδικαστικά τεχνάσματα περί αρμοδιότητος, παραγραφής και άλλων παρελκυστικών δικαιολογιών. Η προκαταρκτική επιτροπή που ξεκίνησε πρέπει να φτάσει μέχρι το τέλος.
Κύριε Παπαθεοδώρου, ολοκληρώστε.
Είναι η τελευταία φράση μου, κύρια Πρόεδρε. Η προκαταρκτική επιτροπή που ξεκίνησε πρέπει να φτάσει μέχρι το τέλος, με την κλήση των μαρτύρων, όλων των αναφερόμενων προσώπων και ενδελεχή έρευνα των αποδεικτικών στοιχείων. Εάν δεν το κάνετε, ο λαός θα καταλάβει ότι στήσατε μια βιομηχανία λάσπης, διαπόμπευσης των αντιπάλων σας και συγκάλυψης των δικών σας και ψάχνετε αμήχανα να κλείσετε όπως όπως τις εργασίες της επιτροπής. Εμείς αυτό δεν θα το επιτρέψουμε. Θα είμαστε απέναντι σε αυτές τις μεθοδεύσεις. Γι' αυτό και με το σκεπτικό που ανέλυσα προηγουμένως, όπως το κάναμε και την προηγούμενη φορά, είμαστε θετικοί στη σύσταση Προκαταρκτικής Επιτροπής. Φέρτε τα όλα να τα συζητήσουμε για να βγει η αλήθεια στο φως. Ευχαριστώ πολύ.
Ευχαριστούμε τον κ. Παπαθεοδώρου. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Ερευνάμε και συζητάμε για τον κυβερνήτη Ιωάννη Καποδίστρια», που οργανώνει το Ίδρυμα της Βουλής, είκοσι οκτώ μαθήτριες και μαθητές και τρεις εκπαιδευτικοί συνοδοί από το Γυμνάσιο Νέας Περάμου. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο κ. Ευάγγελος Καρακώστας για δέκα λεπτά.
Η σημερινή παράσταση - διότι για να είμαστε ειλικρινείς και για λόγους τους οποίους θα εξηγήσω παρακάτω, περί παράστασης πρόκειται - σε τίποτα δεν διαφέρει από παρόμοιες παραστάσεις οι οποίες στήθηκαν αρκετές φορές στα σαράντα τέσσερα έτη μεταπολιτευτικής πολιτικής ιστορίας, παραστάσεις οι οποίες λαμβάνουν τον πομπώδη τίτλο «Σύσταση Ειδικών Κοινοβουλευτικών Επιτροπών» για διάφορα σκάνδαλα και οι οποίες καταλήγουν στο ίδιο αποτέλεσμα: Στην έκδοση διαφορετικών πορισμάτων από το κάθε κόμμα και στην κοινή διαπίστωση ότι ο νόμος περί ευθύνης Υπουργών δυστυχώς δεν μας επιτρέπει να οδηγήσουμε σε δίωξη τα εμπλεκόμενα πολιτικά πρόσωπα, διότι οι ευθύνες τους έχουν παραγραφεί. Χαρακτηριστικά αυτής της διαχρονικής εξαπάτησης του ελληνικού λαού από το καθεστώς της κλεπτοκρατίας είναι τα αδιάψευστα στοιχεία τα οποία συνοδεύουν τις λεγόμενες εξεταστικές ή προανακριτικές επιτροπές, οι οποίες έχουν λάβει χώρα κατά το παρελθόν. Πρόκειται για ειδικές επιτροπές οι οποίες επί της ουσίας αποτελούν τον πιο εύσχημο τρόπο ξεπλύματος της πολιτικής διαφθοράς. Για του λόγου το αληθές παραθέτω μία σύντομη, αλλά εξόχως ενδεικτική ιστορική αναδρομή των περίφημων εξεταστικών της μεταπολιτευτικής περιόδου. Από το 1974 και εντεύθεν έχουν συσταθεί περισσότερες από δεκαπέντε εξεταστικές επιτροπές. Από αυτές μόνον δύο κατέληξαν σε παραπομπή και εκδίκαση: η υπόθεση Κοσκωτά και η υπόθεση Αθανασόπουλου για το γιουγκοσλαβικό καλαμπόκι. Σε άλλες τρεις παραπέμφθηκαν στο ειδικό δικαστήριο ο Κωνσταντίνος Μητσοτάκης για την υπόθεση των υποκλοπών και οι Υπουργοί Παλαιοκρασσάς και Ανδριανόπουλος για την πώληση της ΑΓΕΤ. Πλήθος άλλων εξεταστικών επιτροπών για μείζονα θέματα άφησαν στο απυρόβλητο τόσο τους ενόχους, όσο και εκείνους που συμμετείχαν στη δημιουργία εθνικών σκανδάλων, τα οποία υπονόμευσαν τόσο το κύρος της χώρας, όσο βεβαίως και την οικονομία της. Για παράδειγμα, το 1986, για το Κυπριακό με το πόρισμα να παραμένει θαμμένο. Το 1987 για τις τηλεφωνικές υποκλοπές Τόμπρα. Το 1989 για τις προμήθειες στα εξοπλιστικά. Το ίδιο έτος, επίσης, εξεταστική επιτροπή για την «αγορά του αιώνα» σε εξοπλιστικά. Το 1991 εξεταστική επιτροπή για τις προμήθειες πετρελαιοειδών. Το ίδιο έτος εξεταστική επιτροπή για την πώληση της ΑΓΕΤ ΗΡΑΚΛΗΣ.Το 1992 για τις αγοραπωλησίες αεροσκαφών της Ολυμπιακής. Το 1996 εξεταστική για το καζίνο του Φλοίσβου. Το 1999 για την υπόθεση Οτσαλάν και το 2004 για τα εξοπλιστικά, με πόρισμα το οποίο τέθηκε στο αρχείο. Το 2005 εξεταστική για τα εξοπλιστικά και το 2010 εξεταστική για τη «SIEMENS». Και φτάνουμε στο 2015 με ΣΥΡΙΖΑ και ΑΝΕΛ να προαναγγέλλουν προεκλογικά τη σύσταση εξεταστικής επιτροπής για τα μνημόνια και μετεκλογικά να ψηφίζουν δύο μνημόνια. Επίσης εξεταστική για τα δάνεια των μέσων μαζικής ενημέρωσης και των κομμάτων, μια εξεταστική στην οποία αποκαλύφθηκε η διασπάθιση δημοσίου χρήματος από κόμματα και από ιδιοκτήτες μέσων ενημέρωσης, χωρίς φυσικά την παραμικρή τιμωρία. Από τα παραπάνω εξάγεται το ακόλουθο συμπέρασμα: Το μοναδικό μέλημα των εκάστοτε κυβερνώντων που προχώρησαν στη σύσταση αυτών των ειδικών κοινοβουλευτικών επιτροπών υπήρξε η επικοινωνιακή και μόνο εκμετάλλευση πραγματικών σκανδάλων, ενώ στο πεδίο της ουσιαστικής απόδοσης ευθυνών στόχος υπήρξε πάντοτε η πλήρης συγκάλυψη των ευθυνών πολιτικών και μη προσώπων, τα οποία συμμετείχαν στην καταλήστευση του δημοσίου χρήματος και στη λαφυραγώγηση της χώρας. Η περίπτωση Τσοχατζόπουλου παραμένει μοναδική και δεν κάνει τίποτε άλλο παρά να επιβεβαιώνει τον κανόνα. Όταν το πολιτικό σύστημα θέλει να αμυνθεί, τότε βρίσκει τον πλέον εύκαιρο αποδιοπομπαίο τράγο και του φορτώνει το σύνολο των αμαρτιών του. Με τον τρόπο αυτό πλήθος άλλων πολιτικών και μη προσώπων, με τις ίδιες ή και περισσότερες ευθύνες, εξακολουθούν το παρασιτικό και εθνικά, κοινωνικά και οικονομικά καταστροφικό τους έργο. Θυμίζουμε για παράδειγμα τι είχε πει ο κ. Βενιζέλος στο σχετικό πόρισμα του ΠΑΣΟΚ στην εξεταστική για τον Τσοχατζόπουλο, για να καταλάβει ο ελληνικός λαός το βαθμό της πολιτικής απάτης που το πολιτικό σύστημα μεθοδικά οργανώνει με τις δήθεν εξεταστικές. Έλεγε: «Δεν προκύπτει κανένα στοιχείο πιθανής τέλεσης ποινικού αδικήματος από τους κυρίους Τσοχατζόπουλο και Παπαντωνίου, που επί μήνες προσεβλήθησαν και διασύρθηκαν αδίκως». Στις 25 Φεβρουαρίου 2005, στην Ολομέλεια της Βουλής, όταν εισήχθη προς συζήτηση το πόρισμα της εξεταστικής, το ίδιο πολιτικό πρόσωπο ανέφερε τα εξής: «Η υπόθεση αυτή ξεκίνησε ως ένα τεράστιο πολιτικό και ενδεχομένως ποινικό σκάνδαλο και σήμερα η υπόθεση αυτή έχει εξατμιστεί». Και κατέληγε: «Μας λέει η Νέα Δημοκρατία ότι υπάρχει ύποπτη διακίνηση χρημάτων με δήθεν παραλήπτες, οι οποίοι μπορεί να είναι και πολιτικά πρόσωπα. Δεν υπάρχει τίποτα απολύτως». Τότε οι Βουλευτές της Νέας Δημοκρατίας δεν χειροκροτούσαν τον κ. Βενιζέλο. Τον καταχειροκροτούν όμως σήμερα. Η δική μας θέση, εν αντιθέσει προς εκείνες των άλλων κομμάτων, ήταν και είναι διαχρονικά σταθερή. Όλα τα σκάνδαλα της Μεταπολίτευσης, ανεξαρτήτως πολιτικής απόχρωσης και περιόδου, πρέπει να έρθουν στο φως της δημοσιότητας και μάλιστα όσα από αυτά δεν έχουν ήδη παραγραφεί με τον κατάπτυστο νόμο περί ευθύνης Υπουργών, να δικαστούν στην τακτική δικαιοσύνη, εκεί όπου δικάζονται όλα τα κακουργήματα, εκεί όπου οι παραγραφές είναι εικοσαετείς και όχι προσχηματικές. Και φυσικά δεν έχουν αναφερθεί όλα τα παραπάνω προκειμένου να βρούμε εμείς, ως Χρυσή Αυγή, ένα πρόσχημα για την καταψήφιση της σημερινής πρότασης της Νέας Δημοκρατίας. Η στήριξη όμως μιας πρότασης για παραπομπή πολιτικών στη δικαιοσύνη είναι κενό γράμμα, όταν γίνεται για λόγους πολιτικής προπαγάνδας και μάρκετινγκ και όχι για λόγους ουσίας. Μάρκετινγκ της χειρότερης, της πιο αισχρής μορφής αποτελεί το γεγονός ότι η Ελλάδα ήταν, για παράδειγμα, η μόνη χώρα που στο σκάνδαλο της πολυεθνικής «SIEMENS» δεν ζήτησε και δεν έλαβε καμία αποζημίωση για τα εγκλήματα που τέλεσε η γερμανική εταιρεία κατά του ελληνικού δημοσίου, όταν αποζημιώθηκαν ακόμα και χώρες όπως η Ζιμπάμπουε. Η Ελλάδα είναι η μόνη χώρα η οποία δεν κινεί τις προβλεπόμενες από τον ποινικό νόμο διαδικασίες της παράστασης πολιτικής αγωγής στα ποινικά δικαστήρια και η οποία δεν καταθέτει αγωγές κατά όσων ζημιώνουν το δημόσιο, κατά δηλαδή των ξένων εκείνων εταιρειών που παρανομούν και των εν Ελλάδι συνεργατών και συνεργών τους. Στην προκειμένη περίπτωση, προκαλεί εντύπωση το γεγονός πως οι νομικοί φωστήρες της Νέας Δημοκρατίας, οι οποίοι συνέγραψαν την πρόταση που συζητούμε, αναφέρονται αναπόδεικτα και αορίστως σε «40 εκατομμύρια ευρώ ζημία του δημοσίου και 100 εκατομμύρια ευρώ ζημίες των ασφαλιστικών ταμείων» από την έλλειψη τιμολόγησης του 2015, χωρίς να στηρίζουν αυτούς τους αριθμούς έστω σε μια έκθεση ορκωτού λογιστή, αλλά σε εικασίες οι οποίες προκύπτουν από μια ανώνυμη καταγγελία. Αυτό που προτείνει η Χρυσή Αυγή, το χρήσιμο δηλαδή και ουσιώδες στην υπόθεση, όπως συνέβη και με το πόρισμα που κατέθεσε στην υπόθεση Παπαντωνίου και το οποίο αντέγραψε και εφαρμόζει σήμερα η κυβερνητική Πλειοψηφία, είναι ότι η πρόταση πρέπει να τεκμηριώνεται από εκθέσεις ορκωτών λογιστών ή μελετητικών οίκων, οι οποίες θα αναλύσουν τα οικονομικά δεδομένα της ζημίας του δημοσίου με στοιχεία που θα καταθέσουν στις εισαγγελικές αρχές και που στη συνέχεια θα αξιοποιηθούν με την άσκηση από το δημόσιο πολιτικής αγωγής στην προδικασία, αλλά και στη διαδικασία στο ακροατήριο κατά των αυτουργών, πολιτικών και φυσικών προσώπων, εφόσον τα στοιχεία αυτά προκύψουν από την ανάκριση. Μια πολιτική αγωγή, η οποία δεν θα γίνει για τα μάτια του κόσμου, όπως έχετε συνηθίσει, αλλά για λόγους ουσίας, δηλαδή για να ζητηθούν στη συνέχεια με αστικές αγωγές οι ανάλογες αποζημιώσεις τόσο από τα φυσικά πρόσωπα που ενεπλάκησαν όσο και από τις πολυεθνικές οι οποίες συμμετείχαν στο πάρτι των τιμολογήσεων των φαρμάκων σε βάρος των ασφαλιστικών ταμείων και της δημόσιας περιουσίας. Μόνο τότε η συμβολή μας θα είναι χρήσιμη και όχι για τις εντυπώσεις, όπως είναι εκείνη των κομμάτων που δήθεν κόπτονται για τη δημόσια περιουσία, ενώ την ίδια στιγμή επιχειρούν παντοιοτρόπως, αφ' ενός να γλιτώσουν όσους δικούς τους εμπλέκονται, αφ' ετέρου να περιορίσουν στο ελάχιστο ή να μηδενίσουν την αποζημίωση του δημοσίου, απέχοντας από τις επιβεβλημένες νομικές ενέργειες. Αυτή η διαιώνιση του φαύλου πολιτικού συστήματος, που αναβαπτίζεται μέσα από εξεταστικές επιτροπές, έτσι ώστε να συνεχίζεται αδιατάραχτη η υποδούλωση της χώρας σε ξένα κέντρα, θεωρούμε πως δεν μπορεί να αντιμετωπισθεί ούτε με εξεταστικές ούτε με προανακριτικές επιτροπές, αλλά με πλήρη αλλαγή του πολιτικού συστήματος, το οποίο εκτρέφει τη διαφθορά. Πότε θα επέλθει η πλήρης αλλαγή του πολιτικού συστήματος που εκτρέφει τη διαφθορά; Θα επέλθει, όταν ένα αυθεντικά λαϊκό κίνημα, το κίνημα των Ελλήνων Εθνικιστών, υπερισχύσει του κόμματος των πολιτικών κομμάτων, το οποίο όλοι εσείς εκπροσωπείτε. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Μισό λεπτό θα χρειαστώ, κυρία Πρόεδρε. Η Χρυσή Αυγή, η μοναδική πολιτική δύναμη η οποία έρχεται αντιμέτωπη με τις πλέον νοσηρές και παράνομες μεθοδεύσεις του παλαιού πολιτικού συστήματος, το οποίο πνέει τα λοίσθια, θα αγωνισθεί όπως πάντοτε για να αναδείξει τους υπεύθυνους της καταλήστευσης και υποδούλωσης του ελληνικού λαού, δίχως να τρέφει και συνάμα δίχως να καλλιεργεί φρούδες ελπίδες για τη σκοπιμότητα και το αποτέλεσμα παρόμοιων διαδικασιών. Στην παρούσα χρονική συγκυρία, εν μέσω μιας προειλημμένης απόφασης για την εκχώρηση του ονόματος της Μακεδονίας στους Σκοπιανούς, την οποία καλύπτετε με δήθεν διαπραγματεύσεις, οι οποίες γίνονται για το θεαθήναι, εν μέσω της πολυήμερης ομηρίας δύο Ελλήνων στρατιωτικών από τους Τούρκους, για την οποία σφυρίζετε αδιάφορα, η σκοπιμότητα του διεφθαρμένου πολιτικού συστήματος είναι προφανής. Η ανάδειξη των διαχρονικών πολιτικών, και ποινικών ευθυνών της Μεταπολίτευσης είναι χρήσιμη μόνο στον βαθμό που ο ελληνικός λαός πληροφορείται με τεκμηριωμένα στοιχεία το πώς μια πλούσια χώρα με αστείρευτες πηγές ενέργειας, μια χώρα ανυπέρβλητης ιστορικής, πολιτιστικής και μορφωτικής κληρονομιάς μπορεί να καταντήσει με ανάξιους ηγέτες, μέσα σε λίγες δεκαετίες, από πρωτοπόρος που ήταν το 1974, σε ζητιάνο της Ευρώπης σήμερα. Η μόνη, τρόπον τινά, εξεταστική ή προανακριτική η οποία θα παράγει ουσιαστικό όφελος για την Ελλάδα και τους Έλληνες είναι εκείνη στην οποία κριτής θα είναι ο κυρίαρχος λαός, είναι δηλαδή η προσφυγή στις κάλπες και εκεί να είστε βέβαιοι ότι το αντεθνικό και διεφθαρμένο κόμμα των πολιτικών κομμάτων θα δύσει και η Χρυσή Αυγή του ελληνισμού θα ανατείλει.
Τον λόγο έχει ο κ. Καραθανασόπουλος για δέκα λεπτά.
Ευχαριστώ, κυρία Πρόεδρε. Βεβαίως, μετά τον «Χρυσό Αιώνα» του Περικλέους είχαμε και τη «χρυσή επταετία» της Χούντας με τα ξερονήσια και τα βασανιστήρια. Πάντως, ανεξαρτήτως των όποιων αστεϊσμών, η σημερινή πρόταση της Νέας Δημοκρατίας δεν είναι τίποτε άλλο παρά μία επανάληψη που έρχεται ως φάρσα. Μάλιστα, οφείλουμε να ομολογήσουμε ότι η Κυβέρνηση τρίβει τα χέρια της, γιατί πραγματικά δεν θα μπορούσε να βρει καλύτερο σύμμαχο από τη Νέα Δημοκρατία στην υλοποίηση της βαθιάς αντιλαϊκής πολιτικής, αλλά και συνολικά των σχεδιασμών της. Με την πρόταση σήμερα η Νέα Δημοκρατία διευκολύνει ακριβώς την Κυβέρνηση να υλοποιήσει το συνολικό της σχέδιο. Διευκολύνει τη συγκυβέρνηση, για παράδειγμα, να συσκοτίσει τον πραγματικό υπεύθυνο των προβλημάτων που αντιμετωπίζει σήμερα ο ελληνικός λαός και στα ζητήματα της υγείας, να συσκοτίσει δηλαδή ότι η Κυβέρνηση ΣΥΡΙΖΑ - ΑΝΕΛ συνεχίζει την ίδια πολιτική και στα ζητήματα της υγείας και στο ζήτημα του φαρμάκου, αλλά και συνολικότερα σε όλα τα θέματα. Συνεχίζει την πολιτική που είχαν ακολουθήσει οι προηγούμενες κυβερνήσεις της Νέας Δημοκρατίας και του ΠΑΣΟΚ, ξεπλένοντας επί της ουσίας τον εκμεταλλευτικό χαρακτήρα του συστήματος και θεωρώντας ότι όλα τα ζητήματα που αντιμετωπίζει ο λαός εντοπίζονται στην υπόθεση των σκανδάλων, της διαφθοράς και της διαπλοκής που βεβαίως είναι υπαρκτά, αλλά αποτελούν «παιδιά» του βάρβαρου χαρακτήρα του καπιταλιστικού συστήματος. Διευκολύνει την Κυβέρνηση στο να προχωρήσει ένα βήμα παραπέρα τον αποπροσανατολισμό του λαού από τις επικίνδυνες, πραγματικά, εξελίξεις οι οποίες υπάρχουν στην περιοχή μας από την ενεργό συμμετοχή της Ελλάδας στους αμερικανονατοϊκούς ιμπεριαλιστικούς σχεδιασμούς και την αναβάθμιση του ρόλου των Αμερικάνων και του ΝΑΤΟ στην περιοχή μας, με τις διευκολύνσεις τις οποίες παρέχει η Κυβέρνηση όχι μόνο στη Σούδα, στον Άραξο αλλά και στη νέα βάση που ετοιμάζεται στην Αλεξανδρούπολη, αλλά και τη στάθμευση των μη επανδρωμένων αεροπλάνων, των πολεμικών αεροσκαφών, στο στρατηγείο της Λάρισας. Διευκολύνει την Κυβέρνηση ακριβώς στο πλαίσιο της τέταρτης αξιολόγησης να κλιμακώσει την αντιλαϊκή επίθεση σε βάρος του λαού, παίρνοντας μία σειρά νέα αντιλαϊκά, αντεργατικά μέτρα. Όμως, ταυτόχρονα διευκολύνει όχι μόνο τον σχεδιασμό της Κυβέρνησης, αλλά και συνολικά της αστικής τάξης, για να διαμορφωθεί ένας αδιέξοδος για τις λαϊκές ανάγκες εγκλωβισμός στο νέο διπολικό σύστημα, το οποίο ετοιμάζουν ανάμεσα από τη μια μεριά στη Νέα Δημοκρατία και από την άλλη στον ΣΥΡΙΖΑ, ούτως ώστε με αυτόν τον τρόπο της άγονης αντιπαράθεσης ανάμεσα στη Νέα Δημοκρατία και στον ΣΥΡΙΖΑ να συγκαλύψουν επί της ουσίας τη σύγκλιση των στρατηγικών επιλογών που έχουν αυτά τα δύο κόμματα στην υλοποίηση της αντιλαϊκής πολιτικής και τις ευθύνες τις οποίες έχουν για τη ραγδαία επιδείνωση της θέσης των λαϊκών στρωμάτων και επί της ουσίας να εγκλωβίσουν τη λαϊκή δυσαρέσκεια στην επιλογή ανάμεσα στη Σκύλλα και τη Χάρυβδη, στην ενσωμάτωση της λαϊκής δυσαρέσκειας στη βαρβαρότητα του συστήματος. Επί της ουσίας, είχε ένα δίκιο ο εισηγητής της Νέας Δημοκρατίας στη σημερινή πρόταση. Είστε φτιαγμένοι από το ίδιο υλικό, και η Νέα Δημοκρατία και ο ΣΥΡΙΖΑ και το ΠΑΣΟΚ και τα υπόλοιπα κόμματα, από αυτό το υλικό που επί της ουσίας εξυπηρετεί ως πολιτικό προσωπικό του κεφαλαίου τις ανάγκες και τα συμφέροντα των μονοπωλιακών ομίλων, γιατί, όπως σοφά λέει ο λαός μας, «Τα στερνά τιμούν τα πρώτα». Δεν μπορείτε να καπηλεύεστε τους λαϊκούς αγώνες στεκόμενοι σήμερα στην απέναντι όχθη και παίρνοντας μια σειρά αντιλαϊκών μέτρων κλιμακώνοντας την αντιλαϊκή επίθεση και ταυτόχρονα να μιλάτε για τις παραδόσεις των λαϊκών αγώνων, γιατί η ηθική σας, κύριοι της Κυβέρνησης του ΣΥΡΙΖΑ, δεν είναι τίποτε άλλο παρά η ηθική βαρβαρότητα του συστήματος. Δεν είναι τίποτα άλλο παρά η ηθική βαρβαρότητα των ιμπεριαλιστικών επεμβάσεων. Δεν είναι τίποτα άλλο παρά η ηθική των μονοπωλιακών ομίλων να εκμεταλλεύονται τις αγορές, τις πλουτοπαραγωγικές πηγές και τους εργαζόμενους. Αυτή είναι ακριβώς και η δική σας ηθική. Είστε, λοιπόν, φτιαγμένοι από τα ίδια υλικά. Βεβαίως και την προηγούμενη εβδομάδα στη συζήτηση που υπήρχε στην Ολομέλεια για την πρόταση των ΣΥΡΙΖΑ - ΑΝΕΛ είχαμε αναδείξει ότι υπάρχει πραγματικά ένα σκάνδαλο, ένα πολύ μεγάλο σκάνδαλο. Το σκάνδαλο αυτό είναι ότι το 2018 υπάρχουν ευρύτατα λαϊκά στρώματα που δεν μπορούν να ικανοποιήσουν τις στοιχειώδεις ανάγκες συνολικά και στην υγεία και στο φάρμακο, που είναι αποκλεισμένοι από την πρόσβαση σε αναβαθμισμένες παροχές υπηρεσιών υγείας, που εμποδίζονται να έχουν ελεύθερη πρόσβαση στη φαρμακευτική θεραπεία γιατί ακριβώς εμπορευματοποιείτε όλο και περισσότερο την υγεία, εμπορευματοποιείτε όλο και περισσότερο το φάρμακο. Αυτό είναι ακριβώς το μεγάλο σκάνδαλο, εάν το δέσουμε με την ανάπτυξη των παραγωγικών δυνάμεων, με τις εξελίξεις στην επιστήμη και στην τεχνολογία, που πραγματικά σήμερα υπάρχουν όλες οι δυνατότητες να ικανοποιηθεί το σύνολο των λαϊκών αναγκών. Εμπόδιο στην ικανοποίηση αυτή δεν είναι τίποτα άλλο παρά το καπιταλιστικό κέρδος που και εσείς, δηλαδή η Κυβέρνηση των ΣΥΡΙΖΑ - ΑΝΕΛ, υπηρετείτε με μεγάλη αυτοπεποίθηση. Αυτά τα ζητήματα τα οποία υπάρχουν στην τακτική, για παράδειγμα, της «NOVARTIS» στο να μπορεί να προωθήσει τα φάρμακά της, να αποκτήσει μεγαλύτερο μερίδιο της αγοράς, είναι το σύνηθες, είναι η συνήθης πρακτική όλων των πολυεθνικών του φαρμάκου, όλων των μονοπωλιακών ομίλων και των πολυεθνικών και σε άλλους τομείς και κλάδους της οικονομίας. Το σκάνδαλο της «SIEMENS», για παράδειγμα, αντίστοιχης λογικής και πρακτικής ήταν. Επίσης, τα εξοπλιστικά σκάνδαλα. Από αυτή την άποψη, λοιπόν, δεν βλέπουμε τίποτα άλλο παρά τη συνήθη πρακτική την οποία εφαρμόζουν οι πολυεθνικές για να μπορέσουν να έχουν μεγαλύτερο κομμάτι της αγοράς. Δεύτερον, η αποκάλυψη των όποιων σκανδάλων δεν αποτελεί τίποτα άλλο παρά μέρος του εμπορικού πολέμου ανάμεσα στις Ηνωμένες Πολιτείες της Αμερικής και την Ευρωπαϊκή Ένωση από την άλλη. Δεν είναι τυχαίο ότι το σκάνδαλο για τη «SIEMENS» ξεκίνησε από ανταγωνίστριες εταιρείες αμερικάνικων συμφερόντων. Το σκάνδαλο με τη «NOVARTIS» είχε την ίδια ακριβώς πηγή. Για την «VOLKSWAGEN» αντίστοιχη διαδικασία ακολουθήθηκε και αντίστοιχη αιτία υπήρχε. Και από την άλλη μεριά υπάρχει η απάντηση των Ευρωπαίων με τα πρόστιμα δισεκατομμυρίων ευρώ που έχουν επιβάλει στις αμερικάνικες πολυεθνικές της νέας τεχνολογίας, όπως την «APPLE», την «QUALCOMM» και μια σειρά άλλες. Από αυτή την άποψη, λοιπόν, η πρόταση της Νέας Δημοκρατίας δεν κάνει τίποτα άλλο παρά επί της ουσίας να βγάζει την Κυβέρνηση από τη δύσκολη θέση. Να θυμίσω ότι στην προηγούμενη συζήτηση είχαν υποκριτικά οι εκπρόσωποι της Νέας Δημοκρατίας αλλά και του ΠΑΣΟΚ ξεσηκώσει έναν κουρνιαχτό ότι η προηγούμενη πρόταση βασιζόταν σε καταγγελίες ανώνυμων μαρτύρων. Σήμερα η Νέα Δημοκρατία, αλλά και το ΠΑΣΟΚ που στηρίζει την πρότασή της, κάνει ένα βήμα παραπέρα: στηρίζει τη σύσταση ειδικής προκαταρκτικής επιτροπής σε ανώνυμες καταγγελίες. Ένα βήμα παραπέρα στον εκχυδαϊσμό και στον εκφυλισμό της υπόθεσης αυτής. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή]] Εμείς ως κόμμα είχαμε δηλώσει και από την προηγούμενη φορά ότι δεν θα νομιμοποιήσουμε τις οποιεσδήποτε διαδικασίες εκφυλισμού της λειτουργίας της ειδικής προκαταρκτικής επιτροπής. Δεν θα νομιμοποιήσουμε με τη στάση μας και την παρουσία μας ακριβώς τη συσκότιση των πραγματικών υπευθύνων και των πραγματικών ζητημάτων. Και φάνηκε ότι πολύ γρήγορα επιβεβαιωνόμαστε ως κόμμα. Ήδη με ευθύνη των Βουλευτών της Πλειοψηφίας η ειδική προκαταρκτική επιτροπή οδηγείται ακριβώς σε εκφυλιστικές διαδικασίες, στη λογική τού αν έχει αρμοδιότητα ή όχι στο να εξετάσει τα συγκεκριμένα σκάνδαλα. Και ξαφνικά το ανακάλυψαν, μόλις δεκαπέντε ημέρες μετά τη σύσταση της προκαταρκτικής επιτροπής οι Βουλευτές του ΣΥΡΙΖΑ και των ΑΝΕΛ. Ως κόμμα είχαμε δηλώσει έγκαιρα κατά τη διάρκεια της συζήτησης στην Ολομέλεια, πρώτον, ότι θέλουμε να υπάρξει πλήρης και ουσιαστική λειτουργία της προκαταρκτικής επιτροπής. Θέλαμε να υπάρξουν και να εξεταστούν όλα τα αδικήματα, ασχέτως αν κάποια τυπικά μπορεί να έχουν παραγραφεί. Άλλωστε με αυτόν τον τρόπο μπορούμε να βάλουμε απ' έξω τα όποια εμπόδια βάζει ο κατάπτυστος νόμος «περί ευθύνης Υπουργών». Είχαμε δηλώσει ότι πρέπει να εξεταστεί το σύνολο των μαρτύρων, όλων των μαρτύρων, ακόμη και αυτοί που είναι προστατευόμενοι, με τη φυσική τους παρουσία και με ονοματεπώνυμο. Μάλιστα, είχαμε τότε προκαλέσει την Κυβέρνηση να εντάξει στην ειδική προκαταρκτική επιτροπή όχι μόνο τα πρόσωπα τα οποία ήταν υπό διερεύνηση αλλά και το σύνολο των Υπουργών και της σημερινής Κυβέρνησης. Και, μάλιστα, να διευρυνθεί ο χαρακτήρας και ο ρόλος. Την ίδια ακριβώς πρόκληση είχαμε κάνει και για τη διεύρυνση της ειδικής εξεταστικής επιτροπής για τα ζητήματα της υγείας την περίοδο που είναι στην εξουσία η σημερινή Κυβέρνηση και να εξεταστεί και αυτή η περίοδος. Από αυτή την άποψη, λοιπόν, με ευθύνη και της κυβερνητικής πλειοψηφίας, όχι μόνο δεν διευρύνεται και δεν ουσιαστικοποιείται η λειτουργία της ειδικής προκαταρκτικής επιτροπής αλλά πάμε για εκφυλισμό. Εμείς το λέμε καθαρά: Όπως δεν θα βάλουμε πλάτη να νομιμοποιήσουμε τις εκφυλιστικές κατευθύνσεις της κυβερνητικής πλειοψηφίας για την ειδική προκαταρκτική επιτροπή, έτσι και δεν θα βάλουμε πλάτη στη σημερινή ψηφοφορία, στους σχεδιασμούς της Νέας Δημοκρατίας και του ΠΑΣΟΚ, με τη συγκεκριμένη της πρόταση. Μια πρόταση που αποπροσανατολίζει τον λαό από τα πραγματικά προβλήματα και τις αιτίες, που συσκοτίζει την ευθύνη και της σημερινής Κυβέρνησης αλλά και των προηγούμενων κυβερνήσεων, για τα προβλήματα που βιώνει ο λαός και που εγκλωβίζει τις λαϊκές συνειδήσεις σε μια αδιέξοδη αντιπαράθεση ανάμεσα στη Σκύλλα και τη Χάρυβδη του συστήματος. Ευχαριστώ.
Τον λόγο έχει τώρα ο κ. Λαζαρίδης από τους Ανεξάρτητους Έλληνες.
Σας ευχαριστώ, κυρία Πρόεδρε. Κυρίες και κύριοι συνάδελφοι, κληθήκαμε σήμερα να εξετάσουμε, να συζητήσουμε και να αποφανθούμε στο τέλος για την πρόταση που κατέθεσε η Νέα Δημοκρατία για σύσταση επιτροπής για προκαταρκτική εξέταση. Και πού στηρίζει αυτή την πρόταση; Τη στηρίζει σε μια ανώνυμη επιστολή, την οποία κανονικά ο εισαγγελέας, με βάση τις διατάξεις του Ποινικού Κώδικα, έπρεπε να βάλει στο αρχείο. Εκτός εάν συντρέχουν ειδικοί λόγοι, τους οποίους θα έπρεπε να αιτιολογήσει. Τίποτε από όλα αυτά δεν έγινε. Στηρίζεται, λοιπόν, η Νέα Δημοκρατία σε μια ανώνυμη επιστολή, η οποία βρίθει από ανακρίβειες. Και πραγματικά είναι να προβληματίζεται κανείς. Μα, τόση προχειρότητα στη μεταλλαγμένη νεοφιλελεύθερη Νέα Δημοκρατία; Εκεί έφτασε, δηλαδή, η Νέα Δημοκρατία; Να προσπαθεί να δημιουργήσει εντυπώσεις με πυρά αντιπερισπασμού; Πριν από δεκαπέντε ημέρες τοποθετούνταν εδώ οι συνάδελφοι της Νέας Δημοκρατίας και αμφισβητούσαν τις καταθέσεις των προστατευόμενων μαρτύρων, υπαρκτά πρόσωπα, τα οποία για λόγους που προβλέπονται από τις διατάξεις και μάλιστα από νόμους που ψήφισαν τα δύο αυτά κόμματα, η Νέα Δημοκρατία και το ΠΑΣΟΚ, προσωρινά τηρείται η ανωνυμία τους. Είναι επώνυμα πρόσωπα. Έχουν έρθει όλα τα στοιχεία από το FBI. Και αμφισβητούσαν τις καταθέσεις τους. Και έρχονται τώρα και στηρίζουν την πρότασή τους σε μια ανώνυμη επιστολή. Και θα τη δούμε την επιστολή, για να δείτε και το περιεχόμενο. Κανονικά, όμως, δεν αξίζει καν συζητήσεως μια ανώνυμη επιστολή. Αλλά θα τα δούμε. Από τη μια μας ήρθαν τα στοιχεία, οι καταθέσεις κ.λπ. από το FBI για το πάρτι που γινόταν στην υγεία, κάτι που ξέραμε όλοι μας. Και το ήξεραν και οι συμπολίτες μας, οι συμπατριώτες μας και στο τελευταίο ακριτικό χωριό της πατρίδας. Μόνο οι συνάδελφοι από αυτά τα δύο κόμματα δεν είχαν πάρει χαμπάρι τι γινόταν. Επίσης, πριν από μερικές ημέρες μας ήρθαν στοιχεία και από τη Γερμανία. Από παντού, από όλον τον κόσμο, μας έρχονται στοιχεία. Αυτή τη φορά από τη Γερμανία μας ήρθαν στοιχεία για το πάρτι που γινόταν με το μετρό. Έδιναν, λέει, 5% έως 7% στο κάθε κόμμα: στο ένα κόμμα, σε αυτό που ήταν στην αντιπολίτευση, για να εξασφαλίζουν τη σιωπή του και στο άλλο, που κυβερνούσε, για να τους εξασφαλίζει δουλειές. Τόσο καλά τακτοποιημένα τα είχαν τα πράγματα. Κι ερχόμαστε τώρα εδώ να δούμε λιγάκι κάποια πράγματα, τα οποία έχει μέσα αυτή η επιστολή, η οποία, όπως σας είπα, βρίθει από ανακρίβειες. Και δεν ξέρει κανείς τι να κάνει, να λυπάται ή να γελάει με το πού στηρίζεται η Νέα Δημοκρατία, η Αξιωματική Αντιπολίτευση, και κατέθεσε την πρότασή της στηριζόμενη εδώ. Εδώ θα ήθελα να σας πω και το εξής. Διαβάζοντας την επιστολή, την οποία επικαλείται η Νέα Δημοκρατία, παραδέχεται επικαλούμενη τα στοιχεία απ' αυτή την επιστολή, το πάρτι που γινόταν στην υγεία, το πού είχαν εκτοξευτεί οι τιμές. Τι θέλω να σας πω μ' αυτό; Λέει αυτή η επιστολή σε κάποιο σημείο: «Αν ελέγξετε το Elatofen είχε προηγούμενη χονδρική τιμή 60,18 ευρώ και προτάθηκε να πάει στα 28,24 ευρώ. Προσέξτε. Είχε 60 ευρώ και προτάθηκε να πάει στα 28. Ποιος την πήγε την τιμή στα 60 ευρώ; Ποιοι κυβερνούσαν και έδωσαν αυτή την τιμή στα 60 ευρώ, κύριοι συνάδελφοι; Αυτά τα δύο κόμματα δεν κυβερνούσαν; Αυτά τα δύο κόμματα κυβερνούσαν. Πάμε τώρα παρακάτω. Λέει εδώ η επιστολή
Δεν κυκλοφόρησε ποτέ αυτό το φάρμακο.
Θα φτάσω κι εκεί. Δεν κυκλοφόρησε ποτέ αυτό το φάρμακο. Τώρα μιλάω για τις ανακρίβειες και πού πήγαν τις τιμές. Τώρα θα καταθέσω και την καταγγελία. Κύριοι συνάδελφοι, θα ήθελα την προσοχή σας αλλά και των πολιτών που παρακολουθούν. Λέει παρακάτω: «Πρέπει να ελέγξει κανείς όλα αυτά τα χρόνια τα φάρμακα που είχαν 50 ευρώ και τώρα έχουν 3,5 ευρώ». Απίστευτα μεγέθη, κύριοι συνάδελφοι! Την τιμή αυτή των 50 ευρώ ποιος την έδωσε, κύριοι συνάδελφοι; Αυτά τα δύο κόμματα δεν έδωσαν την τιμή; Αυτά τα δύο κόμματα με αυτόν τον τρόπο κατέστρεψαν τη χώρα, κύριοι συνάδελφοι. Με αυτόν τον τρόπο. Κι έχουν το θράσος να έρχονται να καταθέτουν αυτά και να ζητούν προκαταρκτική εξέταση; Για το προηγούμενο φάρμακο στο οποίο γίνεται αναφορά εδώ, το Elatofen, με στόχο να πλήξει την τιμή και την υπόληψη αυτής της Κυβέρνησης, έχουμε επώνυμη καταγγελία. Έχουμε την απάντηση της Πανελλήνιας Ένωσης Φαρμακοβιομηχανίας στην εφημερίδα «ΦΙΛΕΛΕΥΘΕΡΟΣ». Είναι εφημερίδα η οποία βρίσκεται απέναντι απ' αυτή την Κυβέρνηση. Δεν πρόσκειται φιλικά στην Κυβέρνηση. Λέει η απάντηση της Ένωσης Φαρμακοβιομηχανίας: «Είναι χαρακτηριστικό των ανακριβειών της επιστολής το γεγονός ότι το φάρμακο Elatofen, που αναφέρεται ως σκανδαλώδης εύνοια υπέρ ελληνικής φαρμακοβιομηχανίας, δεν κυκλοφόρησε ποτέ στην Ελλάδα». Δεν ξέρει κανείς από πού να αρχίσει και πού να σταματήσει κανείς. Καταθέτει ανακρίβειες και ψέματα. Αυτά τα ψέματα έρχεται και τα επικαλείται η Νέα Δημοκρατία, η νεοφιλελεύθερη μεταλλαγμένη Νέα Δημοκρατία. Το τονίζω για άλλη μια φορά. Σ' αυτό το σημείο έφτασε η Νέα Δημοκρατία: να επικαλείται ψέματα! Καταθέτω στα Πρακτικά το δημοσίευμα αυτό. [[Στο σημείο αυτό ο Βουλευτής κ. Γεώργιος Λαζαρίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Το αίτημα της Νέας Δημοκρατίας για σύσταση προανακριτικής επιτροπής λέει: «Η εισαγγελέας κατά το διαβιβαστικό της δεν κατονομάζει τον Υπουργό αλλά αναφέρεται στο έτος 2015 και τους κατά το διάστημα αυτό διατελέσαντες Υπουργούς Υγείας.» Αυτό τι είναι; Αοριστία δεν είναι αυτό; Γενικά και αόριστα εντελώς. Φεύγω απ' αυτό, γιατί είναι δικονομικό. Εγώ θέλω πολιτικά να το δούμε το θέμα, γιατί είναι καθαρά πολιτικό. Σε μια άλλη παράγραφο λέει η Νέα Δημοκρατία: «Το συγκεκριμένο άρθρο 22 του ν.4213/2013 στην παράγραφο 5 μεταξύ άλλων προβλέπει ρητώς ότι οι τιμές εκδίδονται εντός των χρονικών ορίων που ορίζονται». Συνεχίζει «Πλήρεις αναθεωρήσεις τιμών κ.λπ.». Κάνει μια επεξήγηση στη διάταξη αυτή του νομοσχεδίου η Νέα Δημοκρατία και λέει: «ο νομοθέτης θέλοντας να περιορίσει τη φαρμακευτική δαπάνη υποχρέωσε τον εκάστοτε…». Ποιος ανέβασε τη φαρμακευτική δαπάνη και χρειάζεται να μειωθεί η φαρμακευτική δαπάνη; Είναι αυτά που λέγαμε προηγουμένως. Την ανέβασαν αυτά τα δύο κόμματα. Και συνεχίζει εδώ και το ερμηνεύει όπως θέλει. «Ο νομοθέτης, λοιπόν, θέλοντας να περιορίσει τη φαρμακευτική δαπάνη υποχρέωσε τον εκάστοτε Υπουργό Υγείας να προβαίνει…» - προσέξτε, κύριε συνάδελφοι - «…σε αναθεωρήσεις τιμών προς τα κάτω, δύο φορές τον χρόνο». Ποιον νόμο επικαλείται; Επικαλείται τον ν.4213/2013. Και λένε από τη Νέα Δημοκρατία ότι έβαλαν τον νόμο αυτόν να αναθεωρεί προς κάτω. Έχω εδώ μπροστά μου τον νόμο. Για να δούμε αν λέει πουθενά αυτός ο νόμος αναθεωρήσεις προς τα κάτω. Πουθενά δεν λέει αυτός ο νόμος αναθεωρήσεις προς τα κάτω. Λέει: «Οι τιμές εκδίδονται εντός των χρονικών περιθωρίων που ορίζονται στην κοινοτική οδηγία «περί διαφάνειας». Πλήρεις αναθεωρήσεις τιμών πραγματοποιούνται δύο φορές τον χρόνο και ενδιάμεσα γίνονται τιμολογήσεις νέων φαρμάκων». Πού λέει για μειώσεις εδώ; Λέει πουθενά για μειώσεις; Είναι, πραγματικά, εντυπωσιακό αυτό που κάνει η Νέα Δημοκρατία. Δηλαδή, έρχεται και επικαλείται και καταθέτει ψεύδη, προκειμένου να αποπροσανατολίσει τους συναδέλφους, για να τους πείσει για πράγματα τα οποία δεν είναι πραγματικά, να δημιουργήσει εντυπώσεις. Από την άλλη, έχουμε καταγγελίες, δηλώσεις του κ. Σαλμά. Αυτό το λέω, γιατί επικαλούνται κάποιοι από την Αντιπολίτευση ότι «ξέρετε, μειώσαμε τις δαπάνες». Κι έχουμε εδώ καταγγελία. Δεν είναι καταγγελία ούτε από τον ΣΥΡΙΖΑ ούτε από τους Ανεξάρτητους Έλληνες. Λέει ο κ. Σαλμάς: «Ο Άδωνις αύξησε το κόστος των φαρμάκων για τους ασφαλισμένους.» Ο πρώην Αναπληρωτής Υπουργός Υγείας χρεώνει αποκλειστικά την αύξηση συμμετοχής στον διάδοχό του Υπουργό Υγείας, στον κ. Γεωργιάδη. Λίγο την προσοχή σας, κύριοι συνάδελφοι. Συγκεκριμένα λέει: «Παρέδωσα στον κ. Γεωργιάδη σταθμισμένη συμμετοχή των ασθενών στα φάρμακα 21,2%, όπως προκύπτει από τα στοιχεία της ΗΔΙΚΑ, η οποία σήμερα έχει ξεπεράσει το 28%, πλησιάζοντας προς το 30%». Και χρεώνει την αύξηση αυτή της συμμετοχής αποκλειστικά στον διάδοχό του Υπουργό Υγείας. Αυτή είναι η μείωση, κύριοι συνάδελφοι, που επικαλούνται. Μείωσαν μεν το κόστος του δημοσίου, αλλά αύξησαν τη δαπάνη σε βάρος του πολίτη. Αντί να προστατεύσουν τον πολίτη που τους εμπιστεύθηκε με την ψήφο του, τον εξέθεσαν και τον ταλαιπώρησαν και τον υπέβαλαν σε δαπάνες αδικαιολόγητες. Επίσης, έχουμε το 2011 επερώτηση από την κ. Μπακογιάννη και τον κ. Αυγενάκη, οι οποίοι - βέβαια, ήταν σε άλλο κόμμα τότε - κατήγγειλαν ακριβώς τις υπερβολικές δαπάνες, τις υπερβολικές τιμολογήσεις των φαρμάκων. Ολοκληρώνω, κυρία Πρόεδρε. Δήλωναν εδώ ανυποψίαστοι στην προηγούμενη συνεδρίαση. Όταν υπέγραφαν αύξηση με τις τιμολογήσεις και είχαμε αύξηση των δαπανών περί της υγείας πάνω από 2% - είχε φτάσει κοντά στο 2,2% -2,3% - , ενώ στην υπόλοιπη Ευρώπη έπαιζε στο 0,85%-0,90%, εννοώ σε σχέση με το ΑΕΠ, δεν υποψιάζονταν κανείς τίποτα. Αυτό γινόταν. Και ξέρετε, εδώ όταν λέμε, κύριοι συνάδελφοι, ότι το 2000 η δαπάνη ήταν στο 1%, το ΑΕΠ ήταν 158 δισεκατομμύρια. Όταν το 2010 πήγε στο 2,10% του ΑΕΠ, το ΑΕΠ ήταν στα 222 δισεκατομμύρια. Υπολογίστε, κύριοι συνάδελφοι, για τι κατασπατάληση και διασπάθιση δημοσίου χρήματος μιλάμε. Σας ευχαριστώ.
Τον λόγο έχει ο κ. Μάριος Γεωργιάδης για δέκα λεπτά, που ως Αντιπρόεδρος θα σεβαστεί!
Ευχαριστώ πολύ, κυρία Πρόεδρε και χρόνια πολλά, βέβαια και σε εσάς και σε όλες τις γυναίκες. Είμαστε κατά της βίας - δεν το συζητάμε αυτό - και αν μου επιτρέπετε μια συμβουλή προς τους άντρες: τις γυναίκες τις έχουμε για να μας ομορφαίνουν τη ζωή. Να τις συμβουλευόμαστε και να ακολουθούμε την έκτη αίσθηση, γιατί είναι πολύ σημαντική για εμάς. Και να μας συμπαραστέκονται βέβαια. Χρόνια πολλά σε όλες σας! Να ξεκινήσουμε όμορφα, γιατί θα πάμε τώρα στα δύσκολα. Αγαπητοί συνάδελφοι Βουλευτές, στην αντίστοιχη συζήτηση για τη «NOVARTIS», είχαμε προειδοποιήσει την Κυβέρνηση ΣΥΡΙΖΑ - ΑΝΕΛ ότι με τις εμπνεύσεις και τις μεθοδεύσεις της επιλέγει συνειδητά την αποστασιοποίηση από τον υπόλοιπο πολιτικό κόσμο σε μια πάρα πολύ δύσκολη στιγμή για τη χώρα, ενώ το μόνο που απαιτείται είναι σύμπνοια και ομόνοια. Θα αναφέρω, μάλιστα, σχετικά παραδείγματα. Δυστυχώς, όμως, η Κυβέρνηση διαχειρίζεται τα εθνικά μας θέματα μόνη της. Πολύ πρόσφατα γίναμε μάρτυρες ανεξήγητης και ανεπίτρεπτης, πλην, όμως, σφοδρής επιθυμίας της Κυβέρνησης να παραδώσει άρον - άρον στους Σκοπιανούς το όνομα, την ιστορία και τον πολιτισμό της Μακεδονίας. Αγνόησε ολόκληρο τον ελληνικό λαό και προχώρησε σε μυστική διπλωματία και κρυφές συνομιλίες και το μόνο που μαθαίναμε εμείς ήταν όποια διαρροή υπάρχει από την πλευρά του κ. Νίμιτς. Την ίδια αντιμετώπιση είχαμε και για τα θέματα της ΑΟΖ της Κύπρου, όπου ξαφνικά ξέχασαν ότι οι Κύπριοι είναι αδέρφια μας και θυμήθηκαν ότι είναι ανεξάρτητο κράτος. Και τώρα το ξαναζούμε τις τελευταίες ημέρες με την «αιχμαλωσία», γιατί εμείς δεν αποκλείουμε και το θέμα της απαγωγής των δύο στελεχών των Ενόπλων Δυνάμεων, του ανθυπολοχαγού Άγγελου Μητραιτώδη και του λοχία ΕΠΟΠ Δημήτρη Κουκλατζή, που για εμάς είναι ξεκάθαρο ότι την πρώτη μέρα της ξέφυγε της Κυβερνήσεως όλο αυτό το θέμα και είχε εστιάσει στην πεφωτισμένη υπόθεση του ανασχηματισμού, αδιαφορώντας για την άγνοια και την αγωνία των οικογενειών, του στρατεύματος και των πολιτών. Και όταν τα μάθανε, τρέχανε στα μέσα ενημέρωσης για δηλώσεις κ.ο.κ.. Μου προκαλεί ιδιαίτερη εντύπωση - και θα καταθέσω αυτό το δημοσίευμα, για να μη φανεί ότι είναι μια είδηση, η οποία έχει έρθει σαν κεραυνός εν αιθρία - ότι ο Αμερικανός πρέσβης επί δυόμισι ώρες ενημερωνόταν από τον Αρχηγό ΓΕΕΘΑ απόντος του Υπουργού Εθνικής Άμυνας και για τα θέματα των δύο παλικαριών που βρίσκονται στην Τουρκία - σε κάποιο κελί, δεν ξέρω πού - χωρίς εμείς να ξέρουμε κάτι. Δεν ξέρω αν έχει ξαναγίνει στην ιστορία αυτό. Ο Αμερικανός πρέσβης να ενημερώνεται απευθείας στο Πεντάγωνο από τον Αρχηγό ΓΕΕΘΑ, απόντος του Υπουργού. [[Στο σημείο αυτό ο Θ΄ Αντιπρόεδρος της Βουλής κ. Μάριος Γεωργιάδης καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ειλικρινά, ευχόμαστε αυτό που όλοι σκέπτονται αυτή τη στιγμή, σύντομα να λήξει αυτό το θέμα και τα Ελληνόπουλα να επιστρέψουν στην πατρίδα μας. Θα μπορούσε, βέβαια, η Κυβέρνηση να μας έχει όλους συμμάχους της και δεν ξέρω γιατί αρνείται πεισματικά τη σύσκεψη πολιτικών Αρχηγών, υπό το βλέμμα του Προέδρου της Δημοκρατίας για τα εθνικά ζητήματα, της Εθνικής Άμυνας και της εξωτερικής πολιτικής μας και επιλέγει τη μοναχική πορεία, να τα συζητήσει και να τα λύσει όλα μόνη της, χωρίς εμπειρία, χωρίς γνώσεις, χωρίς ικανότητα, χωρίς συμμάχους, χωρίς φίλους. Ας έρθω τώρα στα όχι και τόσο σοβαρά θέματα. Η Κυβέρνηση, λοιπόν, έχει να αντιμετωπίσει σήμερα άλλον έναν σκόπελο. Την πρόταση των εβδομήντα πέντε πλην ενός Βουλευτών της Νέας Δημοκρατίας για τη σύσταση ειδικής κοινοβουλευτικής επιτροπής για τη διενέργεια προκαταρκτικής εξέτασης. Και προσέξτε, σύσσωμη η Νέα Δημοκρατία, που θεωρεί ένα τόσο σημαντικό θέμα ότι πρέπει να συζητηθεί στην Ολομέλεια, έχει εδώ τρεις Βουλευτές. Τρεις και ο κούκος δηλαδή! Είναι τόσο σημαντικό το ζήτημα και έχουμε μόνο τρεις Βουλευτές από την Αξιωματική Αντιπολίτευση που υπογράφουν γι' αυτή την επιτροπή. Έμενε, βλέπετε, κάτι υπόλοιπο από την προηγούμενη συζήτηση, τη γνωστή με τους ανώνυμους κουκουλοφόρους - μάρτυρες και από την επιπέδου καφενειακού τύπου επιχειρηματολογία. Κάποιος Υπουργός λέει, με τα αρχικά Π.Κ., που στην αρχή δεν έλεγαν ποιος είναι, αλλά μετά μας τον σύστησαν ως Παναγιώτη Κουρουμπλή, φερόταν να ευθύνεται για τη μη τιμολόγηση των φαρμάκων κατά το έτος 2105, που είχε ως αποτέλεσμα, σύμφωνα με τα όσα αποδίδονταν, την υπερβολική αύξηση της ετήσιας φαρμακευτικής δαπάνης. Έχουμε, επίσης, τους διατελέσαντες εκείνη την περίοδο Υπουργό Υγείας κ. Ανδρέα Ξανθό και Αναπληρωτή Υπουργό κ. Παύλο Πολάκη, να καταγγέλλονται ότι με την καθυστερημένη τιμολόγηση του δελτίου τιμών φαρμάκων, στην οποία προέβησαν μόλις τον Δεκέμβριο του 2016, επέφεραν ζημιά πολλών εκατομμυρίων ευρώ στο ελληνικό δημόσιο και στους ασφαλισμένους. Οπότε, λοιπόν, όποιος έχει μια σχετική διαστροφή να καθίσει και να συγκρίνει τις δύο αυτές προτάσεις, τη μία που έφερε η Κυβέρνηση πριν από δύο εβδομάδες και αυτή που φέρνει η Αξιωματική Αντιπολίτευση αυτή τη στιγμή, σίγουρα θα βρει πάρα πολλές ομοιότητες, όπως την υψηλού επιπέδου τεκμηρίωση και θεσμική αξιολόγηση των προκυπτουσών ενδείξεων του τύπου «ράβδος εν γωνία, άρα βρέχει», τις ανώνυμες καταγγελίες, εμπλεκόμενους σε επίπεδο Υπουργού, τα υψηλά ποσά ζημιών του δημοσίου, το φάρμακο πάντα ως αντικείμενο εκμετάλλευσης και, εννοείται, τους ασθενείς ως θύματα και την πανταχού παρούσα «NOVARTIS» και τον πανταχού παρόντα αντιπρόεδρό της. Βέβαια, θα βρει και κάποιες διαφορές, όπως το ότι η σημερινή πρόταση δεν περιλαμβάνει κουκουλοφόρους, δεν έχει προστατευόμενους μάρτυρες ή μάρτυρες δημοσίου συμφέροντος, αφορά διαφορετική χρονική περίοδο, δεν παρεμβαίνουν στη δικαιοσύνη κυβερνητικά στελέχη και είναι περιορισμένου βεληνεκούς - δεν είναι της ίδιας σημασίας - διότι δεν εμπλέκεται το FBI και, άρα, δεν έχει ασχοληθεί μαζί της η κοινή γνώμη και τα ΜΜΕ τόσο πολύ ούτε τα φιλοκυβερνητικά έντυπα έχουν φροντίσει για να υπάρχει απαραίτητο και πλούσιο υποστηρικτικό υλικό. Εκεί, όμως, το ξεχωριστό και διαφορετικό που αναδύεται από τη σημερινή πρόταση και προκαλεί μεγάλη εντύπωση και απορία είναι η διαχρονική και ακλόνητη άρνηση των στελεχών ΣΥΡΙΖΑ - ΑΝΕΛ είτε στην αντιπολίτευση παλαιότερα είτε τώρα ως Κυβέρνηση από το 2015 να κάνουν οτιδήποτε, ώστε έστω και λίγο να μειωθούν οι τιμές των φαρμάκων. Όπως και να έχει, όμως, εμείς ως Ένωση Κεντρώων το έχουμε πει: Τα θέλουμε όλα στο φως, σωστά, όμως, όχι για επικοινωνιακούς λόγους. Πάντα αναζητούμε την αλήθεια και πάντα αποδίδουμε την ίδια σοβαρότητα σε όλες τις υποθέσεις. Επομένως και για τη σημερινή υπόθεση, όπως και για την προηγούμενη, ζητούμε να χυθεί άπλετο φως, ώστε να μάθουμε επιτέλους, γιατί οι τιμές των φαρμάκων τα τελευταία χρόνια δεν μειώνονται. Περιμένουμε, λοιπόν, το λογικό από τα στελέχη της Κυβερνήσεως. Ποιος είναι αυτό, δηλαδή; Να ψηφίσει θετικά και γι' αυτή την επιτροπή, όπως ψήφισε και για την προηγούμενη. Και όπως ακριβώς τα στελέχη της συγκυβέρνησης ΣΥΡΙΖΑ - ΑΝΕΛ απαιτούσαν από τους πρώην Υπουργούς της Νέας Δημοκρατίας και του ΠΑΣΟΚ πριν από δύο εβδομάδες να προσέλθουν ασμένως στην επιτροπή, έτσι ακριβώς κι εμείς αναμένουμε από τους σημερινούς Υπουργούς να προσέλθουν στην επιτροπή, να καταθέσουν τα όποια στοιχεία γνωρίζουν, να προσκομίσουν τα όποια στοιχεία υπάρχουν, εάν υπάρχουν, να αποδείξουν και οι ίδιοι ότι είναι αθώοι, αν φυσικά είναι αθώοι, γιατί μόνο οι ίδιοι γνωρίζουν και όλοι εμείς δεν ξέρουμε τίποτα. Περιμένουμε, επίσης, και οι Υπουργοί του ΣΥΡΙΖΑ, διότι όταν ήσασταν αντιπολίτευση το ίδιο ζητούσατε, να πράξετε αυτό που λέγατε από τους αντίθετους Υπουργούς που ήταν τότε: Να παραιτηθούν, ώστε ανεμπόδιστα να αφοσιωθούν στην υπεράσπισή τους και να μη μείνει και μισός ο ανασχηματισμός, να ολοκληρωθεί κάποια στιγμή. Κυρίες και κύριοι Βουλευτές, ως Ένωση Κεντρώων πιστεύουμε ότι όλα αυτά που συμβαίνουν σχετικά με αυτές τις επιτροπές μάλλον έχουν ξεφύγει από την όποια σοβαρότητα, από την όποια αξιοπιστία, από την όποια ουσία, γεγονός που πρέπει να μας προβληματίζει πραγματικά όλους. Άλλωστε, υπάρχουν δεκάδες πεδία, που η κάθε αντιπολίτευση μπορεί να πλήξει σε επίπεδο κοινοβουλευτικού ελέγχου την εκάστοτε κυβέρνηση. Θα σας πω ένα παράδειγμα: Πριν από δύο ημέρες πληροφορηθήκαμε ότι τα «Ελληνικά Πετρέλαια» διορίζουν τον οποιονδήποτε με ετήσιους μισθούς των 60.000 ευρώ, απλά φέρνοντας ένα πιστοποιητικό ότι είναι στέλεχος του ΣΥΡΙΖΑ. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κυρία Πρόεδρε, δεν θα καθυστερήσω πολύ και ευχαριστώ για την ανοχή σας. Τελειώνοντας θα ήθελα να πω ότι παρά το γεγονός ότι στα παιδικά μας χρόνια πιστεύαμε ότι όποιος ξεκινά τον καβγά πρώτος, αυτός έχει και άδικο - όχι ότι συμβαίνει πάντοτε - για άλλη μία φορά εφιστούμε την προσοχή και στα δύο μεγάλα κόμματα, τόσο στη Νέα Δημοκρατία όσο και στον ΣΥΡΙΖΑ, για τον τρόπο που επέλεξαν να λύσουν τις διαφορές τους. Γιατί η πολιτική, κυρίες και κύριοι, που έχετε αποφασίσει να ακολουθήσετε ο ένας στα χνάρια του άλλου, πολύ πιθανόν να οδηγήσει στον ευτελισμό, όχι μόνο της πολιτικής αλλά και των θεσμών, επηρεάζοντας πάρα πολύ τη δημοκρατία μας. Και πάμε στο κερασάκι στην τούρτα. Συζητάτε αυτή τη στιγμή για μία ακόμη προανακριτική επιτροπή και θέλω να ρωτήσω; Έχουμε αρμοδιότητα ή όχι; Και δεν το λέω εγώ, δεν διαρρέω κάτι. Ορίστε τα δημοσιεύματα περί της αρμοδιότητάς μας ή μη - τα καταθέτω στα Πρακτικά - για να μη λέτε ότι διαρρέουμε διάφορες πληροφορίες. [[Στο σημείο αυτό ο Θ΄ Αντιπρόεδρος της Βουλής κ. Μάριος Γεωργιάδης καταθέτει για τα Πρακτικά τα προαναφερθέντα δημοσιεύματα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Για το εάν είμαστε αρμόδιοι να συνεχίσουμε την επιτροπή, την οποία εσείς ζητήσατε και είπατε ότι θέλετε να έρθουν όλοι οι εμπλεκόμενοι να ανακριθούν, το συζητάμε στην επιτροπή. Γι' αυτή την πρόταση τώρα, είμαστε αρμόδιοι ή όχι; Πρέπει να το αποφασίσουμε πριν αποφασιστεί εάν θα συσταθεί η επιτροπή. Εδώ είμαστε για να παραγάγουμε έργο, κυρίες και κύριοι, όχι για να ταλαιπωρήσουμε τον κόσμο. Και εγώ και εσείς, είμαι σίγουρος ότι έχουμε καλύτερες δουλειές να κάνουμε. Και οι υπηρεσίες εδώ, οι στενογράφοι και όλοι όσοι δουλεύουν στη Βουλή, έχουν κάτι καλύτερο να κάνουν από το να εκτυπώνουν και να μας μοιράζουν δικογραφίες, Πρακτικά και να κάθονται μέχρι αργά το βράδυ, επειδή εμείς έχουμε κάποιο βίτσιο! Πραγματικά, εσείς λέτε ότι είναι το μεγαλύτερο σκάνδαλο από αρχής και σύστασης του ελληνικού κράτους, το φέρνετε στη Βουλή, το συζητάμε επί έναν μήνα, ενώ ο κόσμος πεινάει, είναι άνεργος και έχει άλλα προβλήματα και ερχόμαστε στην επιτροπή, την οποία διενεργείτε και κατά τις εργασίες τις το πρώτο πράγμα που θέτουμε είναι εάν θα είναι αρμόδια η επιτροπή ή όχι. Αυτή θα είναι αρμόδια; Είναι φιάσκο τύπου Παπαντωνίου!
Κύριε Γεωργιάδη, ολοκληρώστε!
Ολοκληρώνω σε δευτερόλεπτα. Επιτέλους! Σας παρακαλώ να σοβαρευτούμε. Εμείς δεν θα γίνουμε μάρτυρες και δεν θα συμμετάσχουμε στα δικά σας επικοινωνιακά παιχνίδια. Εμείς είμαστε της ουσίας και όχι της επικοινωνίας. Σας ευχαριστώ πολύ.
Κύριε Μαυρωτά, έχετε τον λόγο για δέκα λεπτά.
Ευχαριστώ, κυρία Πρόεδρε. Ζούμε ένα κοινοβουλευτικό déjà vu μετά από δεκαπέντε ημέρες, συζητώντας για τη σύσταση ειδικής κοινοβουλευτικής επιτροπής για τη διενέργεια προκαταρκτικής εξέτασης για τρεις Υπουργούς, τον κ. Κουρουμπλή, τον κ. Ξανθό και τον κ. Πολάκη, για θέματα που έχουν να κάνουν με τη φαρμακευτική δαπάνη από το 2015 και μετά. Έχει να κάνει με ενδεχόμενες πράξεις ή παραλείψεις τους κατά τη διάρκεια της υπουργικής τους θητείας. Είναι σκάνδαλο; Να το δούμε. Μπορεί! Υπάρχουν ερωτήματα; Σαφώς και υπάρχουν και τα είχαμε θέσει και πριν δεκαπέντε ημέρες, όταν συζητείτο η παραπομπή των δέκα και έλειπε ο ενδέκατος, ο κ. Κουρουμπλής, που ενώ υπήρχε στο παραπεμπτικό της εισαγγελέως, τελικά δεν υπήρχε κάλπη με το όνομά του. Τότε, λοιπόν, λέγαμε: «Όλα στο φως!». Το ίδιο λέμε και τώρα: Να διερευνηθούν και αυτές οι καταγγελίες. Εάν προκύψουν ευθύνες από πράξεις ή παραλείψεις, να αποδοθούν, αλλά το κυριότερο να κλείσουμε τις τρύπες του συστήματος, που δημιουργούν στρεβλώσεις στη φαρμακευτική δαπάνη και δημιουργούν γκρίζες ζώνες, μέσα στις οποίες μπορεί να καθορίζουν τις αποφάσεις τα όποια συμφέροντα, που πολλές φορές είναι και αντικρουόμενα. Ας ξεκινήσουμε με τον κ. Κουρουμπλή. Είχαν γίνει αναφορές από τον κ. Λοβέρδο, την κ. Χριστοφιλοπούλου και τον κ. Κεγκέρογλου στην κ. Ράικου πριν από έναν χρόνο περίπου. Αναφέρονταν στην παράλειψη του κ. Κουρουμπλή να βγάλει δελτίο τιμών στο πρώτο εξάμηνο του 2015 με ό,τι αυτό συνεπάγεται. Το συζητήσαμε αυτό και πριν από δεκαπέντε ημέρες. Λέγαμε και τότε ότι δεν θα έπρεπε να εξαιρεθεί από την παραπομπή και μάλιστα με τη δική του υπογραφή στην πρόταση των συναδέλφων του ΣΥΡΙΖΑ. Δεν θα έπρεπε να εξαιρεθεί, για να μας εξηγήσει πώς οι θεσμοί τον εμπόδισαν να συντάξει δελτίο τιμών το πρώτο εξάμηνο του 2015. Αυτή ήταν και η δικαιολογία που αναφέρθηκε στην πρόταση του ΣΥΡΙΖΑ για την καταστρατήγηση του συγκεκριμένου νόμου. Και επειδή, όταν γίνεται η ανατιμολόγηση των φαρμάκων, οι τιμές τους πέφτουν σε συντριπτικό ποσοστό, με τη μη έκδοση δελτίου τιμών οι τιμές δεν έπεσαν για μεγάλο χρονικό διάστημα, επιβαρύνοντας ασφαλισμένους και δημόσιο, με ένα μικρό ερωτηματικό για το τελευταίο, γιατί με κλειστό προϋπολογισμό και clawback είναι δύσκολο να τεκμηριώσει κανείς ζημιά δημοσίου. Δεν υπάρχει, όμως, αμφιβολία ότι υπήρξε ζημιά για τους πολίτες που αναγκάζονταν να βάζουν πιο βαθιά το χέρι στην τσέπη για τη συμμετοχή τους ή την εξ ολοκλήρου δαπάνη για φάρμακα, που μάλιστα τον τελευταίο καιρό έχει γίνει ακόμα μεγαλύτερη. Πάμε στον δεύτερο από τους αναφερόμενους Υπουργούς τον κ. Ξανθό. Ο κ. Ξανθός ήταν Αναπληρωτής Υπουργός του κ. Κουρουμπλή και μετά τον Σεπτέμβριο του 2015 ανέλαβε Υπουργός. Έκανε την ανατιμολόγηση όχι αμέσως μόλις ανέλαβε, αλλά στις 14 Δεκεμβρίου 2015. Θα είχε, λοιπόν, ενδιαφέρον να ακούσουμε - καλόπιστα πάντα - εφόσον προφανώς ήξερε για αυτή την παράλειψη του κ. Κουρουμπλή, καθότι ήταν Αναπληρωτής Υπουργός του, γιατί δεν προχώρησε αμέσως στην έκδοση δελτίου τιμών, αλλά μεσολάβησαν περίπου δυόμισι μήνες. Το δεύτερο ερώτημα που υπάρχει στην καταγγελία της Νέας Δημοκρατίας για τον κ. Ξανθό είναι αν με το συμπληρωματικό δελτίο τιμών στις 23-12-2016 ευνόησε κατά την τιμολόγηση περίπου διακόσια φάρμακα, όπως λέει η καταγγελία. Και επειδή ανατιμολόγηση σημαίνει συνήθως και μείωση της τιμής, ουσιαστικά η κατηγορία είναι αν ήταν στο χέρι του να μειώσει περισσότερο τις τιμές των φαρμάκων και δεν το έκανε. Δηλαδή, για να γίνω κατανοητός, η κατηγορία είναι αν μπορούσε, παραδείγματος χάριν, να μειώσει τις τιμές κατά 50% και τις μείωσε μόνο κατά 25%. Φαντάζομαι ότι θα μας τα εξηγήσει και ο ίδιος αργότερα. Τέλος, ο κ. Πολάκης εμπλέκεται επειδή είχε την εποπτεία του ΕΟΠΥΥ και αποζημίωνε τη φαρμακευτική δαπάνη, ενώ υποτίθεται ότι ήξερε ότι ήταν φουσκωμένη και δεν έκανε κάτι γι' αυτό. Κατά τη γνώμη μου ο κ. Πολάκης μπαίνει στο συγκεκριμένο κάδρο μάλλον ως guest star, για να κόψει εισιτήρια η όλη διαδικασία. Προσωπικά περισσότερο θα μπορούσα να τον κατηγορήσω για το κάπνισμα δημοσίως σε κλειστούς χώρους και για τους διάφορους διορισμούς γνωστών του παρά γι' αυτό. Και τώρα που το σκέφτομαι μια εξεταστική για τη μη εφαρμογή του αντικαπνιστικού νόμου διαχρονικά θα είχε νόημα. Αυτό είναι ένα πραγματικό σκάνδαλο, κύριε Υπουργέ. Επιστρέφω στα σημερινά. Οι δύο περιπτώσεις, της «NOVARTIS» και η σημερινή, έχουν ομοιότητες και διαφορές. Οι ομοιότητες είναι ότι αφορούν στον ίδιο χώρο, το φάρμακο. Έχουμε και εδώ ανώνυμες μαρτυρίες, πέρα από τα όποια γεγονότα. Διερευνώνται και εδώ πράξεις ή παραλείψεις Υπουργών. Οι διαφορές - γιατί υπάρχουν και διαφορές - είναι ότι με τη «NOVARTIS» έχουμε στοιχεία και απ' έξω, από το εξωτερικό, ενώ στην περίπτωση που συζητάμε σήμερα δεν εμπλέκονται ξένες υπηρεσίες. Μια άλλη διαφορά είναι ότι η περίπτωση «NOVARTIS» αφορά δέκα πρόσωπα από διάφορα κόμματα και τα τυχόν αδικήματα έχουν παραγραφεί, ενώ εδώ έχουμε μόνο τρία πρόσωπα από το ίδιο κόμμα και τα ενδεχόμενα αδικήματα δεν έχουν όλα παραγραφεί. Ομοιότητες και διαφορές υπάρχουν, λοιπόν, αλλά νομίζω ότι η συμπεριφορά μας δεν μπορεί να είναι αλά καρτ. Και η δική μας δεν θα είναι αλά καρτ. Για εσάς, όμως, κύριοι συνάδελφοι του ΣΥΡΙΖΑ και των ΑΝΕΛ, το ζήτημα είναι αν το «όλα στο φως» που λέγατε πριν από δεκαπέντε μέρες εξακολουθεί να ισχύει. Ισχύει, λοιπόν, το «όλα στο φως» ή μήπως όταν πρόκειται για δικούς σας ανθρώπους σας πιάνει μια φωτοφοβία; Πάμε, όμως, πέρα από τα πρόσωπα και στο αντικείμενο της εξέτασης. Το θέμα του φαρμάκου είναι πολύ σοβαρή υπόθεση για να το αφήσουμε σε κοκορομαχίες πολιτικών αντιπάλων. Το φάρμακο είναι θέμα δημόσιας υγείας, κοινωνικής πολιτικής από τα ασφαλιστικά ταμεία, αλλά και οικονομικής δραστηριότητας. Ο κλάδος, μάλιστα, της εγχώριας φαρμακοβιομηχανίας είναι στα συγκριτικά μας πλεονεκτήματα με βάση τις οικονομικές μελέτες των τελευταίων ετών. Οι μελέτες των «McKINSEY» για το 2012, ΙΟΒΕ για το 2013 και «ΔΙΑΝΕΟΣΙΣ» για το 2016, λένε το ίδιο. Αν θέλαμε να δούμε, λοιπόν, το θέμα εποικοδομητικά και ουσιαστικά, θα έπρεπε να εστιάσουμε σε δομές και διαδικασίες. Παραδείγματος χάριν, πώς θα προχωρήσει ο ηλεκτρονικός ιατρικός φάκελος, τα θεραπευτικά πρωτόκολλα, τα μητρώα ασθενών, πώς μπορούμε να προωθήσουμε τα γενόσημα, όπως γίνεται παντού στην Ευρώπη. Πρέπει να δοθούν κίνητρα σε γιατρούς και φαρμακοποιούς; Να τα δούμε όλα αυτά, γιατί αν δεν γίνουν αυτά η θεραπευτική δαπάνη δεν θα βελτιστοποιείται, δεν θα πιάνει τόπο, δηλαδή, εκεί που πραγματικά χρειάζεται και όλο θα κυνηγάμε την ουρά μας για το τι υπέγραψε ο ένας Υπουργός και τι ο άλλος. Διαφάνεια, λοιπόν, λογοδοσία, θεσμικά αντίβαρα, ώστε οι «γκρίζες ζώνες» του συστήματος, μέσα από τις οποίες κάποιοι πάντα αντλούν εξουσία, να εξαφανιστούν. Γι' αυτό όταν συζητιόταν η εξεταστική επιτροπή για την υγεία πέρσι τέτοια εποχή, που θα ερευνούσε την περίοδο 1997-2014, είχαμε πει να επεκταθεί το χρονικό διάστημα μέχρι το 2016 και το 2017. Εκεί θα έπρεπε να βρίσκονται κανονικά και οι τρεις αυτές περιπτώσεις που συζητάμε σήμερα. Από τη μία να αναζητηθούν και να αποδοθούν ευθύνες, όπου και αν υπάρχουν, και από την άλλη να βρούμε τις τρύπες του συστήματος και να τις κλείσουμε, να δημιουργήσουμε θεσμούς και διαδικασίες που δεν θα αφήνουν να μπαίνει το δάκτυλο στο μέλι. Αντί, λοιπόν, για το ηθικό πλεονέκτημα, καλύτερα να αναζητούμε το θεσμικό πλεονέκτημα. Η πανοπλία άλλωστε του ηθικού πλεονεκτήματος που επικαλείται συνεχώς η Κυβέρνηση, καμμιά φορά σκουριάζει και κάνει ρωγμές, όπως διαπιστώνουμε όλο και πιο συχνά τελευταία. Θεωρώ ότι αν δεν υπήρχε η περίπτωση του ΣΥΡΙΖΑ για την υπόθεση «ΝOVARTIS», δεν θα υπήρχε και η σημερινή της Νέας Δημοκρατίας για τους Υπουργούς Υγείας του ΣΥΡΙΖΑ. Αυτό που αντιλαμβάνομαι από την τροπή που παίρνει η υπόθεση της προανακριτικής επιτροπής για τη «ΝOVARTIS», όπου «ώδινεν όρον και έτεκεν μυν», όπως φαίνεται, είναι ότι τελικά αυτά γίνονται για το θεαθήναι ή καλύτερα για το «τηλεθεαθήναι», για να πουν οι καινούργιοι πόσο βρώμικοι είναι οι παλιοί και για να πουν οι παλιοί ότι δεν είναι τόσο άσπιλοι και οι καινούργιοι. «Οφθαλμόν αντί οφθαλμού» και «προανακριτική αντί προανακριτικής»! Έτσι όμως θα πάμε; Με τόσα ανοιχτά μέτωπα, με την οικονομία σε κρίσιμη καμπή, με αποφάσεις που πρέπει να παρθούν όχι για τους επόμενους μήνες ή για τα επόμενα χρόνια, αλλά για τις επόμενες γενιές, με όλα αυτά ανοιχτά, εμείς θα κυνηγάμε την ουρά μας; Μια μικρή παρένθεση εδώ, μιας και αναφέρθηκα στα εθνικά θέματα: Έχουμε κάνει, ως Ποτάμι, πρόταση νόμου από τον Δεκέμβριο του 2016 για τη σύσταση του Συμβουλίου Εθνικής Ασφάλειας. Την επανέφερε εχθές ο Πρόεδρος του Ποταμιού με επιστολή στον Πρόεδρο της Βουλής, ζητώντας τη σύστασή του. Τις τελευταίες ημέρες την αναγκαιότητα του Συμβουλίου Εθνικής Ασφάλειας την επισήμαναν και ο Πρωθυπουργός ο κ. Τσίπρας και ο Αρχηγός της Αξιωματικής Αντιπολίτευσης κ. Μητσοτάκης. Τι άλλο, λοιπόν, να περιμένουμε; Μήπως να το συζητήσουμε κάποια στιγμή στη Βουλή σε κάποιο διάλειμμα από τις προανακριτικές και τις εξεταστικές επιτροπές, στις οποίες αναλωνόμαστε; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τριάντα δευτερόλεπτα ακόμα, κυρία Πρόεδρε. Κυρίες και κύριοι συνάδελφοι, πολιτική σημαίνει προτεραιότητες. Πρέπει να κάνουμε ως πολιτικό σύστημα μια επανεκκίνηση, να δούμε τα πραγματικά σημαντικά για τη χώρα και όχι για τα κόμματά μας. Να βάλουμε το εθνικό αφήγημα πάνω από τα κομματικά αφηγήματα. Να δούμε λίγο πέρα από τα κομματικά τείχη, με το βλέμμα στις νέες γενιές και όχι στις νέες κάλπες. Ευχαριστώ πολύ.
Ευχαριστούμε. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα δύο μαθητές και μαθήτριες και τέσσερις εκπαιδευτικοί συνοδοί τους από το 9ο Γυμνάσιο Λαμίας. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο κ. Νικολόπουλος, Ανεξάρτητος Βουλευτής, επίσης για δέκα λεπτά.
Ευχαριστώ, κυρία Πρόεδρε. Ιδιαιτέρως, όμως, ευχαριστώ τον κ. Βενιζέλο, γιατί η παρουσία του στην Αίθουσα έφερε Βουλευτές από το κόμμα του κ. Μητσοτάκη. Είχαν τόσο ενδιαφέρον γι' αυτή τη συζήτηση, που είχαν αφήσει έναν «θαλαμοφύλακα»! Τώρα είναι επτά. Και αυτό χάρη σε εσάς, γιατί είδα, περνώντας από εκεί, ότι σας ρωτούσαν εάν θα είστε ο επόμενος ομιλητής.
Θα φύγουν και θα ξαναέρθουν δηλαδή.
Δεν θα προλάβουν σε δέκα λεπτά. Πράγματι, νόμιζα ότι ίσως θα έπρεπε να φορέσω κράνος, γιατί θα είχε μεγάλο ενδιαφέρον αυτή η συζήτηση, θα είχε ανταλλαγή επιχειρημάτων, θα είχε πάθος κ.λπ.. Μια νέκρα υπάρχει στην Αίθουσα και, μάλιστα, αν δείξουν οι κάμερες…
Για σένα ήρθαμε, κύριε Νικολόπουλε…
Κύριε Κυριαζίδη, σας παρακαλώ!
…θα δουν ποιο είναι το ενδιαφέρον εκείνων που υπέγραψαν και ήθελαν πραγματικά να αναδείξουν το σκάνδαλο, να παρουσιάσουν τα στοιχεία. Οι καψεροί! Ψάχνουν να βρουν τώρα πια αν ήταν Υπουργός αυτός που έγραψε την ανώνυμη καταγγελία, αν μάλιστα ήταν - λέει - και δικαστικός, γιατί δεν μπορεί - λέει - οι φαρμακοβιομήχανοι να απαντούν, γιατί αυτοί δεν είναι συμμορίτες. Είναι δυνατόν να απάντησαν σημείο προς σημείο σε αυτή την ανώνυμη επιστολή, που τυχαία κατετέθη στις 30-3-2017; Στις 21-2-2017 στέλνει ο κ. Λοβέρδος. Στις 8-3-2017 και 13-4-2017 ενδιαμέσως, μέσα σε αυτές τις λίγες μέρες λέει και η Νέα Δημοκρατία «να κάνουμε κάτι». Όμως εκείνη δεν βάζει την υπογραφή της. Έρχεται να τη βάλει μετά, σήμερα δηλαδή, που φέρνει αυτή την ανώνυμη επιστολή και την κάνει επώνυμη, παρ' ότι οι κατσαπλιάδες οι φαρμακοβιομήχανοι έχουν βγάλει επίσημη ανακοίνωση και ρωτάνε «ποιος έγραψε αυτή την επιστολή;. Μα, είναι γεμάτη ανακρίβειες. Μα, εκτίθεσθε». Εσείς, ένα συντηρητικό κόμμα, μια συντηρητική παράταξη, δεν μας μιλάτε, να σας πούμε, να σας ρωτήσουμε; Και τώρα ψάχνουν να βρουν ποιος την έγραψε. Δεν το πιστεύω. Ενοχοποιούν κάποιον που συνέχεια ενοχοποιούν. Είτε είναι για «παναθηναϊκάκηδες» είτε για άλλους, όλα τα φταίει αυτός. Μήπως όμως ο Τύπος, ο φιλικός προς την κεντροδεξιά, το έκανε πρώτο θέμα; Όχι. Πού το έβαλε; Στην επαρχία λέμε «πίσω στις κηδείες», γιατί εκεί βάζουν τα κοινωνικά. Γι' αυτό μάλλον το έβαλαν εκεί. Καμμία εφημερίδα δεν θεωρεί σήμερα ότι αυτό είναι μείζον θέμα. Το ίδιο έγινε την προηγούμενη φορά; Τι λέτε; Όχι. Και εκείνοι που συμφωνούσαν και εκείνοι που διαφωνούσαν ήταν στην πρώτη γραμμή να δώσουν στοιχεία από το ρεπορτάζ στους πολίτες και έλεγαν ότι τα πήραν πολιτικοί και έλεγαν ονόματα. Εδώ δεν άκουσα κανέναν από τους πιο σκληρούς αντιπάλους να σηκωθεί και να πει «τα πήρε ο Πολάκης», «τα πήρε ο Ξανθός», «τα πήρε ο φίλος μου ο Αιτωλοακαρνάνας». Δεν το είπαν. Δεν τόλμησαν να πουν ούτε για βαλίτσες ούτε για τίποτα. Ξέρετε, κάτι είναι και αυτό! Θυμάμαι ότι ο κ. Βενιζέλος μιλούσε για ανώνυμους μάρτυρες, για να δώσει έμφαση στους προστατευόμενους. Εκείνος ξέρει πολύ καλά ότι με την ταυτότητά τους κατέθεσαν. Απλά η ανωνυμία τους διατηρείται. Οι εισαγγελείς ξέρουν το όνομά τους. Σήμερα η εισαγγελέας δεν ξέρει το όνομα αυτού που υπογράφει αυτή την ανώνυμη καταγγελία. Και ξέρετε, είναι εξαιρετικά σημαντικό να το έχουμε στο μυαλό μας. Πριν από μερικές μέρες, τοποθετούμενος και πάλι από αυτό το Βήμα για τη σύσταση της προκαταρκτικής και για τα πολιτικά πρόσωπα που φαίνονται να εμπλέκονται στην υπόθεση της «NOVARTIS», είπα ότι δεν υπάρχει τίποτα καλύτερο για τη χώρα από το να αποκαλύπτονται σκάνδαλα και οι ένοχοι, αλλά και να απολαμβάνουν οι αθώοι το φως της αθωότητάς τους. Φαντάζομαι ότι αυτό θα γίνει με την προκαταρκτική, είτε μείνουν οι Βουλευτές του Μητσοτάκη είτε φύγουν. Γιατί, λέει, θα φύγουν. Γιατί θα διαμαρτυρηθούν, όπως διαμαρτυρήθηκαν προχθές με τις δέκα κάλπες, αλλά σήμερα το βράδυ θα τους δούμε όλους, τον έναν πίσω από τον άλλον, να ψηφίζουν στις τρεις κάλπες. Τώρα δεν πειράζει, όπως δεν πείραζε όταν ο κ. Βενιζέλος ζήτησε τις επτά κάλπες για να εκθέσει - έγραφαν οι εφημερίδες τότε - τον Καραμανλή. Τότε ήταν καλά οι επτά κάλπες. Μετά οι δέκα κάλπες δεν ήταν καλά και απόψε οι τρεις κάλπες θα είναι καλά. Αυτά τα λέω για να θυμόμαστε όλοι, μιας και θα το βλέπουμε. Δεν χρειάζονται λόγια γι' αυτό, φτάνουν οι εικόνες. Επιμένω, λοιπόν, σήμερα και ξαναλέω: Κάθε φορά και σε κάθε περίπτωση, σε κάθε υπόθεση που άπτεται του δημοσίου συμφέροντος και υπάρχει μια πιθανή ή και βέβαιη ζημιά, υπογραμμίζω - βεβαίως, μαζί με όλους εσάς - την ανάγκη εις βάθος εξέτασης και απονομής δικαιοσύνης, πολύ περισσότερο όταν οι κατηγορίες αφορούν πολιτικά πρόσωπα, πολύ περισσότερο όταν δίκαια ή άδικα η σκανδαλολογία περιτριγυρίζει τη Βουλή και τα κυβερνητικά κτήρια. Νομίζω ότι ιδιαίτερα σε αυτές τις περιπτώσεις εμείς πρώτοι πρέπει να επιζητούμε την έρευνα και την απόλυτη αλήθεια. Και νομίζω ότι εμείς πρώτοι είμαστε αυτοί που δίνουμε την εικόνα στους πολίτες ότι πολλές φορές επιχειρούμε τη συγκάλυψη και όχι την αποκάλυψη. Και αυτό, κυρίες και κύριοι συνάδελφοι, το κάνουμε όχι μόνο με επιτροπές που δεν καταλήγουν πουθενά, με πορίσματα που δεν βγάζουν συμπεράσματα ή με μια σκανδαλολογία που εμείς ανατροφοδοτούμε, χωρίς ποτέ να μιλάμε ξεκάθαρα, αλλά και με πρακτικές που επιχειρούν να θολώσουν τις υποθέσεις ή με πρακτικές που δείχνουν ότι μια πολιτική δύναμη ενδιαφέρεται να πατσίσει την άλλη και όχι να φτάσει πραγματικά στην αλήθεια της υπόθεσης. Πραγματικά λυπάμαι που το λέω, αλλά αισθάνομαι πως σήμερα είμαστε μπροστά σε μια τέτοια κατάσταση. Νομίζω πως ο κ. Μητσοτάκης κατρακυλάει και πάλι σε μια τακτική που δείχνει μικροκομματικό παιχνίδι και όχι πραγματική συνεισφορά στην αποκάλυψη της αλήθειας. Και εκείνο που τουλάχιστον εγώ καταλαβαίνω είναι πως ο κ. Μητσοτάκης, είτε δεν κατανοεί ούτε καν το συμφέρον το δικό του αλλά ούτε το συμφέρον του κόμματός του, είτε εμπιστεύεται πολύ κακούς συμβούλους. Υποστηρίζει το κόμμα της Αξιωματικής Αντιπολίτευσης ότι πρέπει να διερευνηθούν και πιθανές ευθύνες των πολιτικών ηγεσιών του Υπουργείου Υγείας της σημερινής Κυβέρνησης για ζημιά του δημοσίου. Και λέω εγώ: Όχι μία, αλλά χίλες φορές να διερευνηθούν. Όμως, να υπάρχει λόγος, βρε αδελφέ, να υπάρχουν στοιχεία. Κυρίες και κύριοι συνάδελφοι, πρέπει να υπάρχουν στοιχεία που να μας ωθούν στην ανάγκη να στήσουμε όχι μία αλλά δέκα επιτροπές. Πρέπει να έχουμε στα χέρια μας κάποιες σοβαρές καταγγελίες ή ενδείξεις που θα μας επιτρέπουν να διερευνήσουμε τις ευθύνες χωρίς να κινδυνεύουμε να γίνουμε περίγελος και χωρίς να εμφανίζεται ότι στήνουμε εξεταστικές επιτροπές, επειδή δεν έχουμε τίποτε άλλο να κάνουμε στη Βουλή. Υπάρχουν τέτοια στοιχεία για τα πρόσωπα που συζητούμε σήμερα; Έχετε να μας αναφέρετε ότι μπορεί να υπήρξε χρηματισμός κάποιου Υπουργού ή κάποιων άλλων κρατικών ή κυβερνητικών παραγόντων υγείας, όπως ακούστηκε την προηγούμενη φορά; Μήπως υπάρχουν μαρτυρίες και μάρτυρες, όπως συνέβη στην υπόθεση «NOVARTIS», που συζητήσαμε προ ημερών; Ανώνυμη επιστολή. Μάλιστα. Όλοι, λοιπόν, ακούσαμε από το Προεδρείο σήμερα το πρωί ότι η σημερινή συζήτηση κινείται σαν να είναι μια επίκαιρη επερώτηση. Άκουσα τον εισηγητή, τον κ. Τασούλα, να λέει τα εξής: «Δεν θέλουν να γίνει κουβέντα. Θέλουν να το κουκουλώσουν.». Ορίστε και η τηλεόραση εδώ είναι και οι Βουλευτές εδώ είναι. Άρα υπάρχει πεδίο δόξης λαμπρό να πει ο καθένας και να συνεισφέρει την πιο βαριά και σημαντική καταγγελία που έχει. Πού είναι; Λάκισαν. Δεν είναι, όμως, πουθενά. Άδεια τα έδρανα από τους Βουλευτές του κ. Μητσοτάκη. Εν πάση περιπτώσει, εσείς που καταγγείλατε και καταμηνύσατε τον Αλέξη Τσίπρα, τους Υπουργούς του, ακόμα και την εισαγγελέα κατά της διαφθοράς, την κ. Τουλουπάκη, για την εμπλοκή πολιτικών προσώπων στη δικογραφία της «NOVARTIS», σήμερα, αλήθεια, γιατί δεν ασκείτε και αυτό το μεγάλο δικαίωμα που έχει ο κάθε πολίτης; Γιατί δεν πάτε να τους μηνύσετε για τις πράξεις και τις παραλείψεις που λέτε; Εσείς από εδώ δεν λέγατε, «Θα σπάσουμε κόκκαλα», «Θα κάνουμε…»; Πηγαίνετε. Σας το απαγορεύει κανένας; Γιατί δεν απευθύνεστε, επίσης, και στις άλλες αρμόδιες ελεγκτικές αρχές, όπως στο Σώμα Επιθεωρητών Υγείας ή στη Γενική Επιθεωρήτρια Δημόσιας Διοίκησης, όπως την προηγούμενη φορά, εάν έχετε στοιχεία που τα κρατάτε σαν άσο στο μανίκι και δεν θέλετε σήμερα να μας τα φανερώσετε; Ε, λοιπόν όταν τα φέρετε, εμείς θα είμαστε εδώ. Αν, όμως, ό,τι είχατε να πείτε, ήταν αυτό, τζίφος! Άνθρακες ο θησαυρός! Κυρίες και κύριοι συνάδελφοι, για να ολοκληρώσω, θέλω να σας πω ότι αυτά τα παιχνίδια δεν θα τα παίξω, γιατί κανείς δεν τα παρακολουθεί, διότι δεν έχουν αξία. Λέω ξανά ότι αν υπάρξουν στο μέλλον, αύριο, μεθαύριο, τέτοια στοιχεία, εδώ θα είμαστε να πούμε «ναι» και να ψηφίσω κι εγώ και με τα δυο μου χέρια. Η άποψή μου είναι ότι η σημερινή πρόταση αποτελεί ένα βεγγαλικό. Πρόκειται για έναν ανούσιο και χαμηλού επιπέδου πολιτικό τακτικισμό, ο οποίος, μάλιστα, αν θέλουμε να τον κρίνουμε πολιτικά, προσφέρει ουσιαστικά καλές υπηρεσίες στην Κυβέρνηση σε πολιτικό και επικοινωνιακό πεδίο. Αυτό δεν το είπα μόνο εγώ σήμερα, αλλά το είπαν κι όσοι πέρασαν από αυτό εδώ το Βήμα, όλων των άλλων κομμάτων. Μόνο ο Μητσοτάκης δεν το καταλαβαίνει. Στο κάτω - κάτω, επειδή δεν με ενδιαφέρουν κιόλας τα αυτογκόλ του κ. Μητσοτάκη, θα σας πω, κυρίες και κύριοι συνάδελφοι, κάτι ακόμα. Τελικά, ξέρετε, είναι πιο τίμιο να λες «όχι» σε μία εξεταστική επιτροπή που δεν την πιστεύεις, παρά να λες «ναι» και να έρχεσαι στην εξεταστική επιτροπή και να γίνεσαι υπερασπιστής του Μπόμπολα, του Ψυχάρη και όλων όσους καλεί η εξεταστική επιτροπή. Μας ακούν οι Έλληνες. Και κάθε βδομάδα που παρακολουθούν την εξεταστική επιτροπή, βλέπουν εσάς, που λέτε «ναι» στην εξεταστική επιτροπή, όταν παίρνετε τον λόγο να κάνετε τα πάντα για να τα κουκουλώσουν και να μην αποκαλυφθούν οι ευθύνες τους. Δεν έχει παρά να παρακολουθήσει κανένας τις εξεταστικές επιτροπές. Γι' αυτό λέω, λοιπόν, ότι είναι πιο τίμιο να λες: «δεν συμφωνώ με αυτή την εξεταστική επιτροπή, γιατί δεν έχει σκάνδαλο», παρά να λες: «συμφωνώ», αλλά μέσα στην εξεταστική επιτροπή να την υπονομεύεις. [[Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. ΓΕΩΡΓΙΟΣ ΛΑΜΠΡΟΥΛΗΣ]] Κυρίες και κύριοι συνάδελφοι, σε αυτές τις κρίσιμες στιγμές που διανύει ο τόπος - και πιστεύω ότι παραμένουν κρίσιμες, παρά την αισιοδοξία που εκφράζεται από την κυβερνητική πτέρυγα - δεν χρειάζονται παιχνίδια ισοφάρισης των πολιτικών ευθυνών, ούτε τακτικές που να δείχνουν ότι αντί για ξεκαθάρισμα επιχειρείται μπουρδούκλωμα. Επαναλαμβάνω για πολλοστή φορά ότι ούτε όλοι είμαστε ίδιοι σ' αυτή την Αίθουσα ούτε όλοι μαζί τα φάγαμε. Έχουμε την ευθύνη να το λέμε αλλά και να το δείχνουμε. Ο καθένας μας μετριέται πάντοτε με τις ευθύνες του και τη συνείδησή του. Ειλικρινά, δεν ξέρω τι άλλο θα έπρεπε να πω, κοιτάζοντας τους παλιούς συμμαχητές και παντοτινούς ομοϊδεάτες μου στα μάτια. Τι άλλο μένει να δούμε ακόμα, αγαπητοί φίλοι; Μόνο θα πω, «θεέ μου, τι άλλο θα δούμε σε αυτή την περίοδο που ηγείται ο Μητσοτάκης ο μικρός;». Σας ευχαριστώ πολύ.
Τον λόγο έχει ζητήσει ο κ. Βενιζέλος. Μετά ακολουθούν οι Κοινοβουλευτικοί Εκπρόσωποι. Τουλάχιστον ο κ. Λαγός έχει δηλώσει επιθυμία να μιλήσει. Δεν ξέρω από τα άλλα κόμματα. Ορίστε, κύριε Βενιζέλο, έχετε τον λόγο.
Κυρίες και κύριοι Βουλευτές, η σημερινή συζήτηση είναι θεσμικού και αποδεικτικού χαρακτήρα. Η πρόταση των Βουλευτών της Νέας Δημοκρατίας θα απορριφθεί με τις δεδομένες ψήφους της κοινοβουλευτικής Πλειοψηφίας ΣΥΡΙΖΑ - ΑΝΕΛ, με ό,τι μάλιστα αυτό συνεπάγεται για τις συγκεκριμένες πράξεις και παραλείψεις των τριών σημερινών Υπουργών κατά το άρθρο 86 του Συντάγματος. Όμως, πολιτικά σήμερα η Κυβέρνηση ΣΥΡΙΖΑ - ΑΝΕΛ αναγκάζεται να ομολογήσει πανηγυρικά ότι εξαπατά την ελληνική κοινωνία, ότι δεν ενδιαφέρεται για καμμία διαφάνεια και για καμμία αλήθεια. Παρεμποδίζει πάση δυνάμει την έρευνα για τους δικούς της Υπουργούς Υγείας. Προστάτευσε στις 21 Φεβρουαρίου με δικονομικά τεχνάσματα τον κ. Κουρουμπλή. Αρνήθηκε και αρνείται πεισματικά κάθε έρευνα για τη γνωστή υπόθεση της Σαουδικής Αραβίας, όπως αρνείται πεισματικά την κλήση των πρωταγωνιστών της ενώπιον της Επιτροπής Θεσμών και Διαφάνειας, παραβιάζοντας κατάφωρα τον Κανονισμό της Βουλής και ένα από τα ελάχιστα δικαιώματα της Μειοψηφίας. Καθοδήγησε, όμως, ως Κυβέρνηση και οργάνωσε τη σκευωρία κατά δέκα πολιτικών προσώπων, όχι τυχαίων. Μεταξύ αυτών είναι πρόσωπα που εκφράζουν τη δημοκρατική φιλοευρωπαϊκή Αντιπολίτευση. Εκπροσωπούν τη χώρα σε ευρωπαϊκούς θεσμούς. Συμβολίζουν το κύρος της δικαιοσύνης. Κυρίως, όμως, πολλά από τα πρόσωπα αυτά συμβολίζουν τον αγώνα της περιόδου 2010-2015 να σταθεί η πατρίδα όρθια, μένοντας μέσα στην Ευρώπη. Είμαστε οι αντίπαλοι των μεγάλων ψεμάτων που σας έφεραν στην εξουσία, κυρίες και κύριοι της Πλειοψηφίας. Η δική μας παρουσία υπενθυμίζει διαρκώς, όχι μόνο στους Έλληνες και τις Ελληνίδες αλλά και σε εσάς τους ίδιους, τη διάψευσή σας, την τυχάρπαστη και τυχοδιωκτική πολιτική σας, τη βαριά βλάβη που έχετε προκαλέσει στην ελληνική κοινωνία, οικονομία και τις προοπτικές της. Στους Δελφούς την προηγούμενη εβδομάδα προσπάθησα να είμαι επιεικής στις εκτιμήσεις μου για το μέγεθος της βλάβης που έχει προκληθεί κυρίως το πρώτο εξάμηνο του 2015 αλλά και όλη την τριετία. Σταμάτησα επιεικώς στα εκατόν ογδόντα δισεκατομμύρια. Την επόμενη ημέρα ο κ. Βίζερ, με τη γνώση όλων των πτυχών του ελληνικού δράματος που έχει ως τρίτος που διαδραμάτισε πολύ σημαντικό ρόλο, επέμενε στα τουλάχιστον 200 δισεκατομμύρια, το λιγότερο 200 δισεκατομμύρια! Και το επεξήγησε και χρηματοοικονομικά και αναπτυξιακά και δημοσιονομικά. Τώρα, η σκευωρία κατά των αντιπάλων σας συνεχίζεται με το δικονομικό τέχνασμα που πάτε να στήσετε στην επιτροπή προκαταρτικής εξέτασης. Το είχατε, άλλωστε, προαναγγείλει στην Ολομέλεια στις 21 Φεβρουαρίου, και με την πρόταση των Βουλευτών σας στις 12 Φεβρουαρίου. Η πλειοψηφία της επιτροπής δεν θέλει να διεξαχθεί καμμία ουσιαστική έρευνα. Θέλει να αφήσει τους ανώνυμους μάρτυρες ανώνυμους, άγνωστους και σιωπηλούς, όπως οι καταδότες της Ιεράς Εξέτασης. Θέλει να περιορίσει το όλο ζήτημα σε μια δήθεν νομική συζήτηση για την αρμοδιότητα της επιτροπής, χωρίς να εξεταστούν οι τρεις ανώνυμοι, χωρίς να κληθούν άλλοι μάρτυρες, χωρίς τον κ. Φρουζή που είναι στο επίκεντρο της όλης ιστορίας, χωρίς την παλιά και τη σημερινή διοίκηση της «NOVARTIS», χωρίς τα έγγραφα που η «NOVARTIS» πήρε άδεια από την Αρχή Προστασίας Δεδομένων Προσωπικού Χαρακτήρα να διαβιβάσει στο Υπουργείο Δικαιοσύνης και την Επιτροπή Κεφαλαιαγοράς των Ηνωμένων Πολιτειών, αλλά η Επιτροπή της Βουλής δεν θέλει να τα ζητήσει και να τα αξιολογήσει. Εξαπατάτε, κυρίες και κύριοι της Κυβέρνησης, την κοινή γνώμη. Αρνηθήκατε να ζητήσετε σύσταση προκαταρτικής επιτροπής για την απιστία και τη βλάβη του συμφέροντος του δημοσίου, λέγοντας ότι έχει εξαλειφθεί το αδίκημα, ότι πρακτικά έχει παραγραφεί, άρα χωρίς απιστία και βλάβη του δημοσίου συμφέροντος, δεν υπάρχει λόγος και αιτία ούτε δωροληψίας ούτε νομιμοποίησης εσόδων ούτε κανενός άλλου αδικήματος. Προσθέσατε τη νομιμοποίηση εσόδων που δεν τη διεβίβασε καν η εισαγγελία στη Βουλή, θεωρώντας ότι διατηρεί την αρμοδιότητά της, για να έχετε τάχα μου δήθεν να πείτε ότι στέλνετε πίσω στη δικαιοσύνη κάτι που η δικαιοσύνη δεν έστειλε ποτέ στη Βουλή. Και πάτε να κατασκευάσετε μια δήθεν θεωρία για τις φερόμενες δωροληψίες που αντιβαίνει στην πάγια νομολογία. Την έδωσα την προηγούμενη φορά. Έδωσα τα τελευταία βουλεύματα, το 1440 του 10ου Συμβουλίου Εφετών Αθηνών και το 1 του 2011 του Συμβουλίου του Ειδικού Δικαστηρίου του άρθρου 86 του Συντάγματος. Αντιβαίνει στην κοινοβουλευτική πρακτική, αντιβαίνει στην επιστημονική βιβλιογραφία και κυρίως αντιβαίνει σε ρητές διατάξεις του Ποινικού Κώδικα που αποκρύψατε και από την Ολομέλεια της Βουλής και από την επιτροπή στην προηγούμενη συνεδρίασή της. Ανοίξτε και διαβάστε, όχι τίποτε άλλο, αλλά το άρθρο 263β΄παράγραφοι 4 και 5 του Ποινικού Κώδικα, που ρητά λέει: «Στις περιπτώσεις των άρθρων 235 έως 263 και 39, υπάρχει αρμοδιότητα της Βουλής για Υπουργούς και Υφυπουργούς». Είναι ρητή διάταξη που ισχύει από το 2010 και διατυπώθηκε ακόμη πληρέστερα το 2014. Πώς τολμήσατε να αποκρύψετε από τους συναδέλφους σας και από τη Βουλή ρητή διάταξη την οποία παραβιάζετε; Ρητή, κατηγορηματική, απολύτως ειδική και συγκεκριμένη! Ντροπή!
Σε εσένα!
Ντροπή για τη Βουλή και την επιστήμη! Διότι η Βουλή έχει αρμοδιότητα, γιατί οι πράξεις αυτές έχουν τελεσθεί κατά την άσκηση των καθηκόντων ή δεν υπάρχει αδίκημα.
Αποκαλύψτε τα εσείς.
Διότι ο Ποινικός Κώδικας αξιώνει στενή σύνδεση με την αρμοδιότητα. Ο Ανδρέας Παπανδρέου δικάστηκε και αθωώθηκε το 1992 με την ίδια συνταγματική διάταξη για παθητική δωροδοκία και δόλια αποδοχή προϊόντων εγκλήματος. Κατηγορήθηκε ο Κωνσταντίνος Μητσοτάκης για τηλεφωνικές υποκλοπές. Κατηγορήθηκε Υπουργός, προσφάτως, για νόθευση εγγράφου. Αυτά, ξέρετε πόσο περισσότερο απέχουν από την άσκηση των καθηκόντων, σύμφωνα με την θεωρία ΣΥΡΙΖΑ - ΑΝΕΛ από τις - δήθεν - δωροληψίες; Όμως, τι να συζητάμε όταν αγνοείτε σκοπίμως το άρθρο 263β΄ του Ποινικού Κώδικα, το οποίο ισχύει και στην περίπτωση του νέου αδικήματος του άρθρου 159, της «δωροληψίας πολιτικού αξιωματούχου», που ρητά παραπέμπει στο 263β΄; Να πιστέψω ότι δεν ανοίγετε τον Ποινικό Κώδικα; Όχι. Δεν σας έχω για τόσο ανίδεους. Η σκευωρία, όμως, σας παρασύρει σε αφέλειες, δολιότητες, με την προβιά της αφέλειας. Κοιτάξτε, λασπολογείτε, συκοφαντείτε, κομπορρημονείτε και μετά, ως θρασύδειλοι, καταφεύγετε στη μόνη λύση που ξέρετε: Αποφεύγετε την ουσιαστική διερεύνηση, την αναζήτηση της αλήθειας, την απόδειξη της αλήθειας. Θέλουμε έρευνα επί της ουσίας. Η έρευνα αυτή δικονομικά μπορεί να γίνει μόνο στην επιτροπή. Η δικαιοσύνη δεν έχει αρμοδιότητα. Είναι ρητές οι διατάξεις. Όποιος κλείνει την επιτροπή με νομικίστικες συζητήσεις, παιδαριώδεις, δεν θέλει έρευνα. Εμείς θέλουμε έρευνα και για τα παραγεγραμμένα και για τις απιστίες και για τη βλάβη του δημοσίου συμφέροντος και για όλους, για όλη την περίοδο μέχρι το 2018. Το οικοδόμημα της σκευωρίας, όμως, είναι πολύ εύθραυστο, δικονομικά έωλο και εκθέτει ανεπανόρθωτα όσους συμμετείχαν σε αυτό, πολιτικούς αλλά και ορισμένους δικαστικούς και εισαγγελικούς λειτουργούς. Κυρίες και κύριοι της Πλειοψηφίας, για να το κρατήσετε ετοιμόρροπο αυτό το οικοδόμημα της σκευωρίας, ευτελίζετε τη δικαιοσύνη και τους λειτουργούς της. Ανθίσταται, ευτυχώς, η συντριπτική πλειονότητα των δικαστικών και εισαγγελικών λειτουργών. Μίλησα στις 21 Φεβρουαρίου για ζοφερή κατάσταση στο εσωτερικό της δικαιοσύνης, για πειθαρχικές και ποινικές διώξεις. Πληθαίνουν τα δημοσιεύματα. Καταγγέλλεται η διευθύντρια του Νομικού Γραφείου του Πρωθυπουργού για παρεμβάσεις αδιανόητες στη δικαιοσύνη, οι οποίες έρχονται σε αντίθεση με τις δικαστικές ενώσεις και με τις αρμοδιότητες του Εφετείου Αθηνών σε ολομέλεια και συμβούλιο. Όμως, όλη αυτή η επιχείρηση είναι μια πολιτική επιχείρηση πόλωσης και διχασμού, είναι το υποκατάστατο μιας πολιτικής που δεν οδηγεί πουθενά ούτε στην οικονομία ούτε στην εξωτερική πολιτική. Το αφήγημα της «καθαρής εξόδου» ακυρώθηκε πλήρως τις τελευταίες ημέρες. Η καμπύλη ομολόγων βλέπετε πού μας οδηγεί. Σκεφτείτε: Για την Ελλάδα, που πάντα ως χώρα του Νότου ήθελε και θέλει ευρωομόλογα και αμοιβαιοποίηση του χρέους των χωρών - μελών της Ευρωζώνης - αντιδρούν οι Βόρειες χώρες, αλλά εμείς το θέλουμε - τι συμφέρει; Η έξοδος στις αγορές της μοναχικής Ελλάδας ή η έξοδος με την κάλυψη της Ευρωζώνης; Αυτό είναι το ερώτημα. Και ποιος είναι πιο αυστηρός; Οι εταίροι ή οι αγορές; Γιατί καταφύγαμε στους εταίρους; Γιατί, φυσικά, μας έδιωξαν οι αγορές. Όποιος νομίζει ότι είναι πράξη απελευθέρωσης και κυριαρχίας η επαφή με τις αγορές χωρίς δίχτυ προστασίας, είναι ανιστόρητος και επικίνδυνος. Κι έχουμε μιλήσει πάρα πολλές φορές…
Θέλετε νέο μνημόνιο;
Παρακαλώ, μη διακόπτετε.
Το νέο μνημόνιο υπάρχει, κύριε Παπαδόπουλε. Υπάρχει ήδη. Το έχετε υπογράψει. Έχετε αναλάβει ευθύνη για τεράστια πρωτογενή πλεονάσματα. Υπάρχει. Το θέμα είναι αν θα υπάρχει κάλυψη, όχι αν θα υπάρχει μνημόνιο. Μνημόνιο θα υπάρχει με την υπογραφή σας. Και τη δική σας προσωπικά. [[Χειροκροτήματα]] Ο κ. Τσακαλώτος θυμάστε τι τόλμησε να απαντήσει, να ψελλίσει, στη συζήτηση του προϋπολογισμού για τα ταμειακά διαθέσιμα. Τον είπα ανεπίγνωστο. Κατέθεσα ερώτηση και του λέω: «Πόσα θα είναι, πόσο θα διαρκέσουν, από πού θα αντληθούν, με τι κόστος, με τι όρους;». Ζήτησα τα σχετικά έγγραφα. Δεν απάντησε ποτέ. Πέρασαν δύο μήνες. Μετέτρεψα την ερώτηση και αίτηση κατάθεσης εγγράφων σε επερώτηση του άρθρου 134 παράγραφος 2 του Κανονισμού και ζήτησα από τον Πρόεδρο της Βουλής διά της Διασκέψεως των Προέδρων να συζητηθεί η επερώτησή μου. Γίνεται μια παγκόσμια συζήτηση. Γίνονται δημοσιογραφικές συζητήσεις. Υπάρχουν δέκα δημοσιεύματα την ημέρα. Μπορεί να σιωπά η Βουλή, επειδή ο κ. Τσακαλώτος λέει: «Όλο τον Μάρτιο θα κάνω απόρρητες διαπραγματεύσεις»; Δεν έχετε ούτε καν λύση τεχνική για το θέμα του ταμειακού αποθέματος ασφαλείας. Αρνείται ο Υπουργός να έρθει να συζητήσει, για να καταλάβετε εσείς που καλείστε να ψηφίσετε και να αναλάβετε ευθύνη. Και, βέβαια, τα ίδια και χειρότερα, δυστυχώς, συμβαίνουν στην εξωτερική πολιτική. Είπα ότι δεν πρόκειται να έρθει λύση για το ζήτημα του ονόματος. Ελπίζω να αποσυμφορηθεί η πίεση εν όψει της Συνόδου Κορυφής του Ιουλίου στο ΝΑΤΟ. Θα δούμε ποια κυβέρνηση θα έχει η χώρα τότε με τον ρυθμό που παίρνουν οι εξελίξεις. Αλλά το μεγάλο θέμα της εξωτερικής πολιτικής είναι οι ελληνοτουρκικές σχέσεις, είναι η αλυσίδα γεγονότων…
Κύριε Βενιζέλο, σας παρακαλώ να ολοκληρώνετε.
Τελειώνω σε ένα λεπτό, κύριε Πρόεδρε. Μετά από μια αλυσίδα γεγονότων, μπορούμε να πούμε ότι έχουμε, δυστυχώς, εθνικό στρατηγικό κενό. Περάσαμε μια δεκαπενταετία, που συμπίπτει περίπου με την παρουσία του κ. Ερντογάν στην εξουσία, χωρίς θερμό επεισόδιο στο Αιγαίο και την Ανατολική Μεσόγειο. Η Τουρκία, όμως, άλλαξε. Πιέζεται πανταχόθεν. Έχει πρόβλημα εθνικής ακεραιότητας, εθνικής συνοχής, κοινωνικής συνοχής. Ακόμη και η κεμαλική αντιπολίτευση πιέζει προς σκληρή εθνικιστική κατεύθυνση. Και έχουμε μέσα σε εβδομάδες το επεισόδιο «Ίμια 2», την αποχώρηση του γεωτρύπανου από την ΑΟΖ της Κύπρου και τη σύλληψη των δύο παιδιών μας, τα οποία είναι φυλακισμένα στην Αδριανούπολη. Βλέπετε εσείς να υπάρχει μια συνεκτική, ώριμη, ολοκληρωμένη πολιτική ασφάλειας, την οποία να διαχειρίζεται η Κυβέρνηση; Βγάζετε άκρη; Άρα αυτό που πρέπει να κάνουμε ως χώρα είναι να καταλάβουμε ποιες είναι οι εσωτερικές πολιτικές, κοινωνικές και εθνικές προϋποθέσεις μιας τέτοιας στρατηγικής. Αυτές τις προϋποθέσεις για την ασφάλεια και την προκοπή της χώρας τις υπονομεύετε και τις ευτελίζετε με την πολωτική και διχαστική γραμμή της συκοφαντίας, της λασπολογίας και, βεβαίως, της αμφισβήτησης του κύρους του πολιτικού συστήματος, που τελικά θα σας καταπλακώσει. Γιατί την πληρώνετε κι εσείς τώρα ως ασκούντες εξουσία με την παλαιότατη μέθοδο, την οποία πάντα θέλατε προφανώς να απολαύσετε. Κυρίες και κύριοι της Πλειοψηφίας, τελείωσε ο πολιτικός σας χρόνος. Και ετοιμάζεστε όχι για την καθαρή έξοδο της χώρας στις αγορές, αλλά για την βρώμικη, δυστυχώς, δική σας έξοδο από την εξουσία.
Τον λόγο έχει ο Κοινοβουλευτικός Εκπρόσωπος της Χρυσής Αυγής κ. Ιωάννης Λαγός. Και θα ακολουθήσει ο Κοινοβουλευτικός Εκπρόσωπος από το Ποτάμι κ. Αμυράς. Κύριε Λαγέ, έχετε τον λόγο.
Πριν ανέβω στο Βήμα είχα σκοπό να ξεκινήσω λέγοντας πόσο προσχηματικές και τελείως ψευδείς είναι οι κατηγορίες που πετάει το ένα πολιτικό κόμμα προς το άλλο, δήθεν κατακεραυνώνοντάς τους για ατιμίες που έχουν κάνει κατά το παρελθόν. Ήταν ευχής έργον ότι πριν από μένα ανέβηκε στο Βήμα της Βουλής για να μιλήσει ο Βενιζέλος. Ανέβηκε ο Βενιζέλος να διαμαρτυρηθεί και να μας πει για σκάνδαλα που έχουν γίνει κατά το παρελθόν και για το ότι η συγκυβέρνηση ΣΥΡΙΖΑ - ΑΝΕΛ αυτή τη στιγμή κάνει πράξεις οι οποίες δεν είναι σύμφωνες με τον νόμο και όλα τα συναφή. Ο Βενιζέλος στις 25 Φεβρουαρίου 2005 στη συζήτηση της προανακριτικής επιτροπής που είχε συσταθεί τότε για τα σκάνδαλα των εξοπλιστικών - σκάνδαλα τα οποία αποδείχθηκαν μετά από πάροδο δώδεκα ετών περίπου όμως, γιατί τα συγκάλυπταν όλοι - είχε πει κομπάζοντας μέσα στην ελληνική Βουλή ότι δίπλα στο όνομα του Παπαντωνίου κάποιοι αριθμοί που υπήρχαν - που ήταν τραπεζικοί λογαριασμοί, στους οποίους έπαιρνε μαύρο χρήμα ο Παπαντωνίου και όχι μόνο - ήταν αριθμοί τηλεφώνων. Αυτά έλεγε ο Βενιζέλος τότε, που πριν από δύο λεπτά είχε το θράσος να είναι στο Βήμα αυτό και να μιλάει - αλλά έτσι έχουν μάθει - και κανείς από κάτω να μην τον διακόπτει και να του πει ότι είναι ένας ψεύτης, ο οποίος ηγείται ενός κόμματος το οποίο έχει εξαφανίσει γύρω στα 180-190 εκατομμύρια ευρώ από τους φίλους του τους μεγαλοτραπεζίτες από τους οποίους έπαιρνε θαλασσοδάνεια. Είναι ο ίδιος ο οποίος έχει κρύψει στο συρτάρι μια έρευνα με ορκωτούς λογιστές που είχε βάλει κάποτε στα γραφεία του ΠΑΣΟΚ, όταν ήταν Αρχηγός του ΠΑΣΟΚ. Έχουν εξαφανιστεί άλλα 15-18 εκατομμύρια ευρώ. Ήρθε και μας τα έλεγε αυτά εδώ και δεν τον σταμάτησε κανείς από κάτω. Αλλά πώς θα τον σταματήσει κάποιος από κάτω όταν, επαναλαμβάνω και πάλι, στις 25 Ιανουαρίου 2005 στη συζήτηση στην Ολομέλεια, που ελάμβανε τότε χώρα, ο Βενιζέλος με το θράσος που έχει αλλά και με την ανοχή που έπαιρνε από τους τότε υπάρχοντες στη Βουλή, το ΚΚΕ και τον ΣΥΡΙΖΑ, έβγαινε και δήλωνε το εξής. Σας το διαβάζω γιατί δεν θέλω να χαθεί ούτε ένα κόμμα. «Το μέτρο της αλήθειας σε πολύ μεγάλο βαθμό το δίνουν οι πορισματικές απόψεις που κατέθεσαν οι Βουλευτές εκπρόσωποι των κομμάτων της Ελάσσονος Αντιπολίτευσης στην Εξεταστική Επιτροπή, ο κ. Πατσιλινάκος εκ μέρους του ΚΚΕ και η κ. Ξηροτύρη εκ μέρους του Συνασπισμού». Επαναλαμβάνω για να τα ακούει ο κόσμος αυτά. Αυτά είναι που συζητούνται μετά το σκάνδαλο των εξοπλιστικών το 2005, που το είχαν καλύψει όλα τα κόμματα τότε στο Κοινοβούλιο. Ο Πατσιλινάκος, λοιπόν, εκ μέρους του ΚΚΕ και η κ. Ξηροτύρη εκ μέρους του Συνασπισμού λέει ο Βενιζέλος «γιατί εκεί με σαφήνεια διατυπώνεται η απάντηση στο βασικό πολιτικό ερώτημα. Διαπιστώνεται η ύπαρξη ενδεχομένων ποινικών ευθυνών για πρώην Υπουργούς ή όχι; Η απάντηση του Κομμουνιστικού Κόμματος και του Συνασπισμού, για να μην επικαλεστώ την απάντηση του ΠΑΣΟΚ ή την απάντηση της κοινής γνώμης είναι «όχι, δεν τίθεται καν παρόμοιο ζήτημα»». Αυτά έλεγε ο Βενιζέλος που πριν από δύο λεπτά σας μάλωνε εδώ. Αλλά κι εσείς τότε διά των εκπροσώπων σας συμφωνήσατε και του δίνατε συγχωροχάρτι. Αυτός ήταν ο πολιτικός οχετός ο οποίος υπήρχε μέσα σ' αυτή την Αίθουσα. Οι πολιτικοί έκλεβαν ασυστόλως την Ελλάδα. Έφτασαν τη χώρα μας να χρωστάει 320 εκατομμύρια ευρώ και ο ένας κάλυπτε τον άλλον. Ο Γιάννος Παπαντωνίου τώρα σέρνεται πίσω από τη δικαιοσύνη και πολύ σύντομα έτσι όπως πάνε τα πράγματα θα κλειστεί κι αυτός στη φυλακή μαζί με τον Τσοχατζόπουλο. Τότε τους καθαρίζατε όλοι εσείς. Αλλά τότε δεν υπήρχε Χρυσή Αυγή στη Βουλή. Γιατί το 2005, αν υπήρχε Χρυσή Αυγή, όλα αυτά τα σκάνδαλα θα είχαν βγει από τότε. Έχουν γίνει εκατοντάδες σκάνδαλα στο ελληνικό Κοινοβούλιο, τα οποία καλύπτατε όλη η κοινοβουλευτική συμμορία η οποία λυμαίνεται την πατρίδα μας. Εν συνεχεία την ίδια μέρα έλεγε ο Παπαντωνίου κι αυτός με ύφος χιλίων καρδιναλίων τότε, γιατί όλοι αυτοί θεωρούσαν ότι είναι στο απυρόβλητο: «Οφείλω όμως να αποδώσω τιμή και στους Βουλευτές των κομμάτων της Αντιπολίτευσης, του ΚΚΕ και του Συνασπισμού, όχι μόνο για την ουσιαστική συμβολή της στη διερεύνηση της αλήθειας αλλά και για τη γενναιότητα που έδειξαν να δηλώσουν απερίφραστα ότι δεν διαπίστωσαν καμμία απολύτως επιλήψιμη ενέργεια ή πράξη για τα πολιτικά πρόσωπα που αφορούσε η έρευνα». Το καταθέτω για τα Πρακτικά, έτσι απλά για να υπάρχει και να τα βλέπει κι ο ελληνικός λαός. [[Στο σημείο αυτό ο Βουλευτής κ. Ιωάννης Λαγός καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Όλοι εσείς, λοιπόν, τους αθωώνατε. Κι ερχόμαστε σήμερα να συζητήσουμε μία πρόταση που έχει καταθέσει η Νέα Δημοκρατία και αφορά μία διενέργεια προκαταρκτικής επιτροπής, εξεταστικής επιτροπής, πείτε την όπως θέλετε, γιατί σε αυτό το χρονικό διάστημα που είμαι Βουλευτής έχω συμμετάσχει σε κάποιες από αυτές και αλλιώς ξεκινάνε, αλλιώς στην πορεία συνεχίζονται, με άλλο όνομα ξεκινάνε. Κάνετε ό,τι μπορείτε για να καλύψετε τα σκάνδαλα. Κατ' αρχάς να το τονίσουμε για να μην υπάρχει καμμία παρεξήγηση. Εμείς είμαστε υπέρ του να διεξαχθεί και σήμερα, να υπάρξει η σύσταση εξεταστικής επιτροπής. «Ναι» θα ψηφίσουμε. Είναι ξεκάθαρο αυτό και το τονίζουμε. Να δούμε, όμως, την υποκρισία και της Νέας Δημοκρατίας τώρα εδώ. Η Νέα Δημοκρατία φώναζε και χάλαγε τον κόσμο πριν από έναν - ενάμιση μήνα, περίπου, για το γεγονός ότι μέσα στη δικογραφία που είχε έρθει υπήρχαν ανώνυμοι μάρτυρες, ο άλφα, ο βήτα, ο γάμμα και αυτό δεν ήταν σωστό και δεν θα έπρεπε να γίνει, γιατί έτσι καταστρατηγούνται οι νόμοι της δικονομίας και χάνει τα δικαιώματά του ο κάθε κατηγορούμενος. Έρχεται, όμως, η Νέα Δημοκρατία και τι μας λέει σήμερα στην πρότασή της; Λέει: «Περαιτέρω, καταγγέλλεται ζημία του δημοσίου εκατοντάδων εκατομμυρίων». Εν συνεχεία λέει η πρότασή της: «Η συγκεκριμένη ανώνυμη καταγγελία αναφέρεται σε παρανομίες». Και εν συνεχεία γράφει ότι: «Η συγκεκριμένη καταγγελία είναι τμήμα της δικογραφίας. Οφείλουμε ως Βουλή να διερευνήσουμε τα καταγγελλόμενα σε αυτή». Κάπου, κάπως, κάποτε! Αυτό δεν σημαίνει ότι δεν υπάρχουν, πιθανότατα, ευθύνες. Να διερευνηθούν. Να μη μας λέει, όμως, η Νέα Δημοκρατία ότι αυτά τα πράγματα στέκουν και οι προστατευόμενοι μάρτυρες δεν στέκουν. Γιατί εδώ φάσκουμε και αντιφάσκουμε. Ό,τι μας συμφέρει! Πάμε, λοιπόν, τώρα στην προανακριτική η οποία γίνεται τώρα για την «NOVARTIS». Ερχόταν η Νέα Δημοκρατία, ο Αρχηγός της, ο Μητσοτάκης, και ο εκπρόσωπός της στην επιτροπή, ο Βορίδης, και διατυμπάνιζαν ότι θέλουν να είναι όλα στο φως. Πλήρης διαλεύκανση - λέει - των γεγονότων. Όλα στο φως. Ακούστε στην πρώτη συνεδρίαση της επιτροπής τι ειπώθηκε από τον Μάκη Βορίδη: «Όλη αυτή η διαδικασία πρέπει να είναι μυστική και είναι υποχρεωτικά μυστική. Και στη διακριτική ευχέρεια ακόμα των εμπλεκομένων να διαθέσουν αυτή τη μυστικότητα, δεν μπορούν να το κάνουν». Συνεχίζει: «Θεωρώ ότι διαρκούσης της διαδικασίας, τα μέλη της επιτροπής δεν θα έπρεπε να κάνουν καν δημόσιες τοποθετήσεις σχετικά με τις εργασίες της επιτροπής. Επομένως η θέση μας εδώ είναι ότι η διαδικασία πρέπει να είναι μυστική». Όλα στο φως. Αυτό είναι το «όλα στο φως» της Νέας Δημοκρατίας! Κι έρχεται από κάτω η Σία Αναγνωστοπούλου του ΣΥΡΙΖΑ - γιατί σας έχουμε πει ότι είστε ένα παρεάκι και θα σας τα λέμε συνέχεια - και λέει: «Πολύ σωστά, κύριε Βορίδη». Κι έρχεται ο Νίκος Παρασκευόπουλος, ο οποίος είναι ο εισηγητής του ΣΥΡΙΖΑ, αυτός που πρωτοστατούσε στο να έρθει η δικογραφία αυτή και να εξεταστεί, και λέει: «Ακριβώς, κύριε Βορίδη. Συμφωνούμε». Ένα παρεάκι είσαστε, δεξιοί και αριστεροί, οι οποίοι τα κάνετε όπως θέλετε για να κοροϊδεύετε τον απλό Έλληνα πολίτη. Θα σας ξεσκεπάζει η Χρυσή Αυγή διαρκώς! Οι επιτροπές που σχηματίζονται είναι προσχηματικές. Αυτό είναι ξεκάθαρο. Μία λύση υπάρχει για να υπάρχει κάτι το οποίο θα γίνει σωστά. Άμεση κατάργηση του νόμου «περί ασυλίας Υπουργών». Δεν υπάρχει τίποτε άλλο. Η Νέα Δημοκρατία με το ΠΑΣΟΚ εδώ μαλώνουν τον ΣΥΡΙΖΑ με τους ΑΝΕΛ. ΣΥΡΙΖΑ με ΑΝΕΛ ανεβαίνουν εδώ στο Βήμα της Βουλής και λένε «ναι, σωστά, πρέπει να καταργηθεί». Κανείς, όμως, δεν τον καταργεί. Ας παρθεί μία απόφαση σήμερα. Μη φοβάστε, δεν θα σας κατηγορήσει ο ελληνικός λαός ότι παρανομείτε. Έχετε κάνει άλλα, έχετε φάει λεφτά κι εκεί δεν κοκκινήσατε καθόλου. Ας κάνουμε, λοιπόν, μία μικρή παρατυπία, παρανομία, πείτε το όπως θέλετε. Σήμερα και οι τριακόσιοι Βουλευτές, από όλες τις πολιτικές πτέρυγες, να ψηφίσουν ότι αυτός ο νόμος παύει να ισχύει, δεσμεύονται ηθικά και ό,τι έρθει από εδώ και πέρα, από σήμερα ξεκινώντας, για Υπουργούς, για Βουλευτές και για οτιδήποτε άλλο, θα πάρει τη διαδικασία και τον δρόμο που έχει για οποιονδήποτε Έλληνα πολίτη. Δεν κατάλαβα. Τι είσαστε οι Υπουργοί και οι Βουλευτές; Γιατί, για εμάς, αφήστε το, δεν υπάρχει βουλευτική ασυλία και το δεχόμαστε και καλώς γίνεται έτσι. Για εσάς τους υπόλοιπους τι γίνεται εδώ; Εδώ κατηγορείτε ο ένας τον άλλο για σκάνδαλα. Δεν κατηγορείτε ο ένας τον άλλο για σκάνδαλα; Κι αφού κατηγορείτε ο ένας τον άλλο για σκάνδαλα, ποιον δικαιώνετε; Δικαιώνετε απόλυτα τη Χρυσή Αυγή που σας φωνάζει τόσα χρόνια ότι εδώ μέσα στο ελληνικό Κοινοβούλιο έχουν γίνει όργια. Καταργήστε, λοιπόν, από σήμερα με λόγω τιμής - που κάποιοι δεν έχουν - ότι θα κρύβεστε πίσω από αυτόν τον επαίσχυντο νόμο και ό,τι έρχεται, θα παίρνει τον δρόμο της δικαιοσύνης. Ο ΣΥΡΙΖΑ φωνάζει και διαμαρτύρεται για την πρόταση της Νέας Δημοκρατίας σήμερα. Λέει «είμαστε ολοκάθαροι». Γιατί, λοιπόν, δεν δέχεται, να ψηφίσουν και οι Βουλευτές του ΣΥΡΙΖΑ να συσταθεί αυτή η εξεταστική επιτροπή; Προανακριτική, πείτε την όπως θέλετε και πάλι. Να γίνει, λοιπόν, η επιτροπή αυτή και οι άνθρωποι αυτοί να φέρουν τα στοιχεία και να αποδειχθεί ξεκάθαρα ότι είναι αθώοι αν είναι αθώοι ή αν δεν είναι να έχουν τις συνέπειες που πρέπει. Γιατί φοβούνται; Ερχόμαστε, λοιπόν, εδώ για να δείτε τι γίνεται. Πριν από έναν μήνα είχαν στηθεί δέκα κάλπες και η Νέα Δημοκρατία φώναζε και διαμαρτυρόταν: «Πω, πω, γιατί έχουν στηθεί δέκα κάλπες, αυτό είναι προσβολή, οι άνθρωποι εκεί σπιλώνονται». Σήμερα η Νέα Δημοκρατία έρχεται να στήσει τρεις κάλπες με τον ίδιο τρόπο και να ψηφίσει. Ο ΣΥΡΙΖΑ που τότε υποστήριζε το ότι πρέπει να υπάρχουν δέκα κάλπες, σήμερα διαμαρτύρεται. Δεν πρέπει να υπάρχουν τρεις κάλπες. Πόσο, λοιπόν, ψεύτες είστε; Πόσο νομίζετε ότι μπορείτε να κοροϊδεύετε τους Έλληνες συνεχώς; Πόσο; Είναι πολύ μεγάλο το θέμα και θα ήθελα να αναφερθώ σε πάρα πολλά, αλλά δεν έχω χρόνο. Δώστε μου δύο λεπτά μόνο, κύριε Πρόεδρε, ευχαριστώ. Υπήρξε προηγουμένως η εισήγηση του εκπροσώπου του ΣΥΡΙΖΑ. Φώναζε και έλεγε, όπως χαρακτηριστικά γράφει εδώ «τι συζητάμε;». Κατηγορούσε πριν από λίγο το άρθρο 86, τον νόμο περί ασυλίας Υπουργών. Αφού πέρασε λίγο η ώρα και είπε και άλλα πράγματα, ρώτησε «τι συζητάτε, κύριοι της Νέας Δημοκρατίας; Δεν βλέπετε εδώ ότι αυτά που κατηγορείτε σήμερα τον κ. Κουρουμπλή, είναι παραγεγραμμένα;». Και πριν από λίγο κατηγορούσε αυτόν τον νόμο. Πόσο ψεύτες, πόσο υποκριτές μπορεί να είστε; Πάμε τώρα σε δύο ζητήματα επικαιρότητας για να τελειώσουμε, τα οποία δεν αναφέρθηκαν όπως θα έπρεπε. Έχουμε να κάνουμε με μία αιχμαλωσία Ελλήνων στρατιωτικών. Είτε το θέλουμε είτε δεν το θέλουμε, είναι έτσι, έχουν απαχθεί δύο Έλληνες αξιωματικοί μας, που βρίσκονται αυτή τη στιγμή στις φυλακές της Τουρκίας και ο Υπουργός εδώ που φόραγε κάτι τζάκετ παραλλαγής και κάτι καπελάκια και πήγαινε επάνω σε κάτι πολεμικά πλοία και έκανε τον κομάντο, έχει εξαφανιστεί. Τέσσερις - πέντε ημέρες τώρα έχει αφήσει αυτά τα παιδιά απροστάτευτα στο στόμα των βρομερών Τούρκων. Είναι μία εθνομηδενιστική Κυβέρνηση που ντροπιάζει την πατρίδα, γιατί εκτός των άλλων είχε το θράσος να βγάλει και ανακοίνωση, στην οποία τι έλεγε; Ότι έχουν δίκιο οι Τούρκοι και ότι τα παιδιά, οι στρατιωτικοί πέρασαν στα εδάφη της Τουρκίας και συνελήφθησαν. Μα πόσο ηλίθιοι πρέπει να είναι κάποιοι, για να λένε αυτό το πράγμα και να δίνουν όπλα στη φαρέτρα των Τούρκων αυτή τη στιγμή, για να εκμεταλλευτούν αυτούς τους ανθρώπους και να τους κατηγορήσουν ακόμη και για κατασκοπεία; Είσαστε και ηλίθιοι και ανίκανοι! Είναι ντροπιαστικό αυτό που γίνεται. Η Ελλάδα πρέπει να λάβει μέτρα και πρέπει τα παιδιά αυτά σύντομα και όχι όποτε θέλουν οι Τούρκοι…
Τι είναι αυτά που λέτε τώρα;
Κάτσε κάτω τώρα εσύ του ΣΥΡΙΖΑ.
Σας παρακαλώ, κύριε συνάδελφε.
Κάτσε κάτω τώρα, που σας έδινε συγχαρητήρια ο Βενιζέλος.
Παρακαλώ!
Πρόεδρε, τι είναι αυτά τώρα;
Συγχαρητήρια σου έδινε ο Βενιζέλος, γιατί τον αθώωσες και σήμερα πας να κάνεις προανακριτική εσύ; Άσε τώρα!
Τι άσε τώρα;
Πρέπει, λοιπόν, αυτά τα παιδιά να γυρίσουν άμεσα στην πατρίδα μας. Αυτοί οι ανίκανοι, όμως, που μας κυβερνούν, δεν έχουν τις δυνάμεις και τις δυνατότητες να το κάνουν αυτό. Προς επίρρωση των όσων λέω, γιατί δεν είναι μόνο δικά μου λόγια, εμφανίστηκε και ο επίτιμος Αρχηγός ΓΕΕΘΑ, ο κ. Παραγιουδάκης, σήμερα και τι είπε; Είπε ακριβώς αυτά τα λόγια «οι Έλληνες αξιωματικοί έχουν αιχμαλωτισθεί και έχουν απαχθεί μέσα από τα ελληνικά εδάφη». Το ακούει η ελληνική Κυβέρνηση; Ο Καμμένος με τα τζάκετ πού είναι; Είναι πουθενά εδώ; Φροντίστε, λοιπόν, να ελευθερώσετε αυτούς τους ανθρώπους άμεσα. Τους έχετε πετάξει σαν τα σκυλιά. Βγήκε σήμερα ο Φίλης και είπε ότι δεν είναι μείζον ζήτημα αυτό. Σοβαρά, Φίλη; Δεν είναι μείζον ζήτημα για εσένα και για την παρέα σου, είναι μείζον ζήτημα για όλους τους Έλληνες - για όλους τους απλούς Έλληνες πατριώτες - και είναι και για όλους εμάς μείζον ζήτημα. Εμείς θα κάνουμε ό,τι μπορούμε, προκειμένου τα παιδιά αυτά να ξαναγυρίσουν γρήγορα στα σπίτια τους και τις υπηρεσίες τους. Προσέξτε πολύ καλά. Αυτά που κάνετε, δεν θα αποβούν μόνο εις βάρος σας - κάτι που δεν μας ενδιαφέρει καθόλου και να δείτε εσείς τι θα κάνετε τότε, διότι καταρρακώνεστε πολιτικά - αλλά θα αποβούν και εις βάρος της πατρίδας μας. Έχουν να κάνουν με την ακεραιότητα της Ελλάδος και αυτό το πράγμα η Χρυσή Αυγή δεν θα σας το επιτρέψει.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα πέντε μαθήτριες και μαθητές και δύο συνοδοί - εκπαιδευτικοί από το Γυμνάσιο Μελίκης Ημαθίας (πρώτο τμήμα) Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο Κοινοβουλευτικός Εκπρόσωπος του Ποταμιού, ο κ. Αμυράς.
Κυρίες και κύριοι συνάδελφοι, «ο ελληνικός λαός έχει δικαίωμα και απαίτηση να βγουν όλα στο φως και να μάθει την αλήθεια». Είναι ο τίτλος από το επίσημο site του Πρωθυπουργού για την ομιλία του κ. Τσίπρα στις 22 Φεβρουαρίου σχετικά με την υπόθεση «NOVARTIS» από αυτό εδώ το Βήμα. Αυτό, λοιπόν καλείστε να αποδείξετε σήμερα και εσείς, οι συνάδελφοι της Συμπολίτευσης, της κυβερνητικής πλειοψηφίας ότι θέλετε όλα να τα βγάλετε στο φως, να μαθευτεί η αλήθεια κατ' απαίτηση του ελληνικού λαού. Κυρίες και κύριοι συνάδελφοι, φοβάμαι, όμως, ότι εσείς η κυβερνητική πλειοψηφία, περισσότερο νοιάζεστε για τις κομματικές εντυπώσεις και όχι για τη διερεύνηση της αλήθειας και πολύ φοβάμαι, επίσης, ότι θα χρησιμοποιήσετε τη Βουλή και την Πλειοψηφία που σήμερα διαθέτετε κατά το δοκούν, γιατί ναι μεν υποστηρίζετε μια προκαταρκτική επιτροπή για δέκα πολιτικούς της Αντιπολίτευσης σε μια επιτροπή, που μάλλον τελικά θα παραπέμψει πίσω στη δικαιοσύνη τον φάκελο, ενώ είναι αστειότητες οι καταγγελίες για τους τρεις Υπουργούς της σημερνής Κυβέρνησης. Υπάρχει μια ανισορροπία. Θέλω να πω, δηλαδή, ότι αυτή η γραμμή αδικεί και τους μεν και τους δε. Από τη στιγμή που, κυρίως, εσείς της κυβερνητικής πλειοψηφίας ζητάτε και απαιτείτε - και έτσι πρέπει - να μάθει ο λαός τα πάντα, οφείλετε προς τους τρεις Υπουργούς της Κυβέρνησης, για τους οποίους συζητάμε σήμερα, να υπερψηφίσετε τη σύσταση προκαταρκτικής. Πρώτα απ' όλα όλες οι ενέργειές τους δεν έχουν παραγραφεί. Επομένως θα έχουν την απόλυτη ευχέρεια, να καταρρίψουν και να αποκρούσουν κάθε σκιά υποψίας στο πλαίσιο της προκαταρκτικής, αν την αποφασίσουμε, όχι βεβαίως για να αποδείξουν την αθωότητά τους, όπως κατά κάποιον τρόπο ακούστηκε τις προηγούμενες μέρες - σε καμμία περίπτωση - αλλά για να υπερασπιστούν την τιμή τους. Το τεκμήριο της αθωότητας υπάρχει μέχρι κεραίας. Θα σας καλούσα, όμως, να δούμε, τι προέκυψε από την προηγούμενη συνεδρίαση εδώ στη Βουλή για τη «NOVARTIS» έως σήμερα. Ο Πρωθυπουργός αναρωτιόταν τότε στην ομιλία του στην Ολομέλεια, για το αν έχουμε σκάνδαλο ή αν έχουμε μια σκευωρία. Είπε μάλιστα: «Υπάρχει κανείς που να αμφισβητεί σήμερα τις αδιαφανείς πρακτικές της εταιρείας, τις παράνομες πληρωμές χιλιάδων γιατρών που συνταγογραφούσαν και την ειδική μεταχείρισης της εταιρείας; Όλα αυτά υπήρξαν ή δεν υπήρξαν;». Αναρωτιόταν ο κ. Τσίπρας. Λίγες μέρες αργότερα οι εισαγγελείς διαφθοράς πραγματοποίησαν νέα έφοδο στη «NOVARTIS» και τι βρήκαν εκεί; Διαβάζω από την «ΑΥΓΗ», για να μην κατηγορηθώ για διασπορά fake news και καταθέτω στα Πρακτικά το δημοσίευμα της «ΑΥΓΗΣ»: «Οι εισαγγελείς φέρονται να έχουν στα χέρια τους νέα λίστα με ονόματα τριακοσίων γιατρών του δημοσίου αλλά και ιδιωτών, που φέρεται να δωροδοκήθηκαν και να έπαιρναν από 1.000 έως 5.000 ευρώ ο καθένας την περίοδο Ιανουαρίου 2016- Ιανουαρίου 2017». Δηλαδή με άλλα λόγια το πάρτι διαφθοράς συνεχιζόταν και επί ΣΥΡΙΖΑ, τουλάχιστον ως το 2017 ή είναι διαφορετικά; [[Στο σημείο αυτό ο Βουλευτής κ. Γεώργιος Αμυράς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Αφού η «NOVARTIS», λοιπόν, φέρεται να δωροδοκούσε γιατρούς και κατά τη θητεία των Υπουργών Υγείας του ΣΥΡΙΖΑ, μήπως πρέπει να αναρωτηθούμε και να ψάξουμε, εάν το ίδιο έπραξαν και με τωρινούς αξιωματούχους; Λέω ξανά ότι το τεκμήριο αθωότητας ισχύει για τους πάντες και το σέβομαι απόλυτα. Όμως αν, πραγματικά, δεν σηκώνετε μύγα στο σπαθί σας, δεν είναι λογικό να απορρίπτετε τη σύσταση της επιτροπής που συζητάμε σήμερα. Υπάρχουν, όμως, και άλλες δύο απορίες πολύ σημαντικές. Η πρώτη είναι ότι ο Υπουργός, ο κ. Κουρουμπλής, σε παρέμβασή του πριν από δύο εβδομάδες στη συζήτηση για την προκαταρκτική για τη «NOVARTIS», είχε τονίσει ότι τις τιμές των φαρμάκων δεν τις αποφασίζουν οι Υπουργοί. Με αυτόν τον τρόπο, λοιπόν, ο κ. Κουρουμπλής δικαίωνε τα επιχειρήματα των εγκαλούμενων Υπουργών - των δέκα - ότι δεν αποφάσιζαν οι ίδιοι τις τιμές αλλά οι αρμόδιες επιτροπές. Φαντάζομαι, βεβαίως, ότι ο κ. Κουρουμπλής και πιθανολογώ ότι υπερψήφισε την πρόταση για την παραπομπή των δέκα. Όμως πρέπει να μάθουμε πραγματικά τι ισχύει. Αποφασίζει τελικά ο εκάστοτε Υπουργός τις τιμές των φαρμάκων ή όχι; Δεν πρέπει να το διερευνήσουμε και για τους Υπουργούς του ΣΥΡΙΖΑ; Ερώτηση τρίτη. Ο Πρωθυπουργός από αυτό το Βήμα, όπως σας είπα, πριν από δύο εβδομάδες που όλοι το θυμόμαστε, τόνισε και έφερε στην επιφάνεια την ανάγκη να συσταθεί η προανακριτική επιτροπή, τοποθετούμενος αναλυτικά στην έκθεση Σούρλα. Τι έλεγε, λοιπόν, η έκθεση Σούρλα, όπως ο κ. Τσίπρας ανέγνωσε από αυτό εδώ το Βήμα; Έλεγε τα εξής: «Ο ΟΟΣΑ στην έκθεσή του τον Ιούνιο του 2012 αναφέρθηκε σε πρόστιμα 350 εκατομμυρίων δολαρίων, που επέβαλαν δικαστικές αρχές των Ηνωμένων Πολιτειών της Αμερικής σε πέντε πολυεθνικές εταιρείες που δραστηριοποιούνται στην Ελλάδα, εταιρείες που δωροδοκούσαν Έλληνες λειτουργούς, προκειμένου να προωθήσουν τα δικά τους συμφέροντα». Αυτά είχε πει ο Πρωθυπουργός τότε, επικαλούμενος την παρέμβαση Σούρλα. Λίγες ώρες αφού κατέβηκε από το Βήμα ο κ. Τσίπρας, ο κ. Σούρλας εξέδωσε μία ανακοίνωση και είπε τα εξής: «Πέρασαν τρία χρόνια διακυβέρνησης του ΣΥΡΙΖΑ, η κερδοσκοπία σε φάρμακα συνεχίζεται απροκάλυπτα και απρόσκοπτα, όπως τότε που ανέφερα ότι, επί παραδείγματι, ραδιοφάρμακο που εισάγεται στην τιμή των 623 ευρώ, διατίθεται στους ασθενείς στην Ελλάδα έναντι 3200 ευρώ, ενώ σε ευρωπαϊκές χώρες με 1087 ευρώ. Δυστυχώς δεν έχουν αναρτηθεί ακόμη οι τιμές των ραδιοφαρμάκων στο Παρατηρητηρίο Τιμών». Και συνεχίζει λέγοντας: «Η διαφθορά και η διαπλοκή καλπάζουν». Αυτά έλεγε ο κ. Σούρλας, λίγες ώρες αφού κατέβηκε από το Βήμα της Βουλής ο κ. Τσίπρας, ο Πρωθυπουργός, επικαλούμενος την εντιμότητα και τα στοιχεία που ο κ. Σούρλας έχει εισφέρει στον δημόσιο διάλογο εδώ και αρκετά χρόνια. Καταθέτω και τη σχετική ανακοίνωση του κ. Σούρλα με θέμα: «Απάντηση στην Κυβέρνηση ΣΥΡΙΖΑ για την κερδοσκοπία στα φάρμακα και τη διαφθορά» [[Στο σημείο αυτό ο Βουλευτής κ. Γεώργιος Αμυράς καταθέτει για τα Πρακτικά την προαναφερθείσα ανακοίνωση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Δεν μπορεί ο κ. Σούρλας να ήταν έντιμος μέχρι πριν δεκαπέντε ημέρες και επί Νέας Δημοκρατίας και να μην είναι αξιόπιστος σήμερα, όταν αναφέρεται στα πεπραγμένα της Κυβέρνησης ΣΥΡΙΖΑ. Επομένως εκτός από το έγγραφο που έφτασε στην εισαγγελέα κ. Ράικου, έχουν προκύψει νέα στοιχεία, που επιβάλλουν τη σύσταση της προανακριτικής. Η έφοδος της Εισαγγελίας Διαφθοράς στη «NOVARTIS» και η αποκάλυψη της συνεχιζόμενης διαφθοράς με γιατρούς του δημοσίου έως και το 2017, οι δηλώσεις Σούρλα σύμφωνα με τις οποίες η κερδοσκοπία και η διαφθορά καλπάζουν επί ΣΥΡΙΖΑ στον χώρο της υγείας και, βεβαίως, οι επισημάνσεις του κ. Κουρουμπλή ότι οι Υπουργοί δεν διαμορφώνουν τις τιμές. Είναι ευκαιρία, λοιπόν, να ξεκαθαρίσουν τα πράγματα. Για τους λόγους αυτούς θα πρέπει να ταχθούμε υπέρ της προανακριτικής επιτροπής αλλά με πλήρεις αρμοδιότητες. Δεν πρέπει να συμβεί ξανά, αυτό που συνέβη και με την προανακριτική επιτροπή για τον κ. Παπαντωνίου και με την προανακριτική για τη «NOVARTIS», που πριν από δύο εβδομάδες αποφασίσαμε και αυτή η προανακριτική από ό,τι φαίνεται, δεν θα έχει πολύ μέλλον και μεγάλο βίο μπροστά της. Επομένως όταν αναφέρουν, κυρίως, οι Βουλευτές της Συμπολίτευσης ότι ο λαός πρέπει να μάθει όλη την αλήθεια, δεν θα πρέπει να εννοούν αποκαλύψεις αλά καρτ. Όταν οι Υπουργοί του ΣΥΡΙΖΑ αναλαμβάνουν δεσμεύσεις να έρθουν όλα στο φως, δεν πρέπει να εξαιρούν την περίοδο της δικής τους διακυβέρνησης. Να σας πω και κάτι απλό; Όλα αυτά θα είχαν λυθεί και δεν θα τα συζητούσαμε καν, εάν η εξεταστική επιτροπή που λαμβάνει χώρα για τα σκάνδαλα στον χώρο της υγείας, δεν είχε σταματήσει χρονικά το 2014 αλλά έφθανε έως και σήμερα. Θα τα συζητούσαμε όλα εκεί στην επιτροπή, όλα θα έβγαιναν ή δεν θα έβγαιναν στο φως και δεν θα υπήρχε αυτό το δικομματικό παιχνίδι, που - σας μιλώ ειλικρινά - δεν έχει να προσφέρει τίποτα όχι μόνο στον πολιτικό βίο αλλά και στη διερεύνηση της αλήθειας. Διότι εάν είναι η διερεύνηση της αλήθειας, να πηγαίνει από τη μία επιτροπή στην άλλη και μετά να επιστρέφει στη δικαιοσύνη λόγω αναρμοδιότητας, τότε όλο αυτό που παίζουμε εδώ είναι θέατρο σκιών και όχι ο κοινοβουλευτικός μας ρόλος. Κυρίες και κύριοι συνάδελφοι, σας είπα ποια είναι η θέση μας. Όλα στο φως, πλήρεις αρμοδιότητες και καμμία χρονική απάλειψη καμμίας περιόδου από τη διερεύνηση αυτού του χώρου. Σας ευχαριστώ πολύ.
Ευχαριστούμε τον κ. Αμυρά και για την οικονομία του χρόνου. Τον λόγο έχει ο Κοινοβουλευτικός Εκπρόσωπος της Δημοκρατικής Συμπαράταξης κ. Ανδρέας Λοβέρδος. Θα ακολουθήσει ο Υπουργός Ναυτιλίας και Νησιωτικής Πολιτικής, κ. Παναγιώτης Κουρουμπλής.
Ευχαριστώ, κύριε Πρόεδρε. Κυρίες και κύριοι Βουλευτές, πριν ξεκινήσω την ομιλία μου για το σημερινό θέμα, είμαι υποχρεωμένος, ως Κοινοβουλευτικός Εκπρόσωπος της Δημοκρατικής Συμπαράταξης, να κάνω μία εισαγωγή ολίγων δευτερολέπτων σχετικά με τα θέματα εξωτερικής πολιτικής που απασχολούν την πατρίδα. Δεν θα πω πολλά, αλλά καλώ όλους τους συναδέλφους, όλους τους Βουλευτές του Σώματος, να δουν τα πρακτικά της Επιτροπής Εξωτερικών και Άμυνας, που συνεδρίασε πριν από δύο μέρες. Προφανώς, βεβαίως, έγινε συζήτηση, για το θέμα που αφορά τα δύο Ελληνόπουλα, τους δύο στρατιωτικούς που κρατούνται σήμερα στην Τουρκία. Και η Βουλή από όλες τις πλευρές, όλοι οι συνάδελφοι εκφράσαμε τη συμπαράστασή μας. Βεβαίως οι ισχυρισμοί, τα όσα είπαν, οι δηλώσεις που έκαναν χθες ο ένας πατέρας από τους δύο και σήμερα ο άλλος, αυτά που είπαν αυτοί οι άνθρωποι, μάς κάνουν και εμάς υπερήφανους, γιατί βλέπουν στα παιδιά τους ηρωισμό, βλέπουν ότι τα παιδιά τους έχουν αναλάβει ένα χρέος, το οποίο παλεύουν να το φέρουν σε πέρας με τον καλύτερο τρόπο και η Βουλή είναι κοντά τους. Κάναμε λόγο για αυτά; Προφανώς και εκτεταμένα. Όμως, κυρίες και κύριοι Βουλευτές, συζητήσαμε τα πάντα και το θέμα της FYROM και τα θέματα της Τουρκίας, προφανώς της Κύπρου, με την παρουσία του Κυπρίου Υπουργού Εξωτερικών, τα ενεργειακά και τα πολιτικά θέματα της Ανατολικής Μεσογείου. Αξίζει τον κόπο η Εθνική Αντιπροσωπεία, αφού η συζήτηση ήταν κεκλεισμένων των θυρών, να έχει μέλη, που έχουν υπ' όψιν τους πώς ακριβώς σταθήκαμε όλοι - ή σχεδόν όλοι - σε εκείνη τη συνεδρίαση της περασμένης Τρίτης. Τώρα, κύριε Πρόεδρε, κυρίες και κύριοι Βουλευτές, η σοβαρότητα του θέματος που συζητάμε, μου επιβάλλει να πω αυτά που έχω να πω χωρίς περιστροφές. Η κυβερνητική πλειοψηφία αυτή τη φορά, αυτή την περίοδο έχει υπερβεί επί τα χείρω, όλα όσα έχει κάνει τα περασμένα τρία χρόνια. Στην Αίθουσα του ελληνικού Κοινοβουλίου πλανάται το φάσμα της πολωτικής, διχαστικής, τραγελαφικής και σε επίπεδο τελευταίας ανάλυσης αυτοακυρωτικής διακυβέρνησης των ΣΥΡΙΖΑ και ΑΝΕΛ. Έσείς, κυρίες και κύριοι Βουλευτές της Πλειοψηφίας, που σε όλους τους τόνους διακηρύσσατε την πρόθεσή σας να ανοίξετε μέτωπο κατά της διαφθοράς, το ανοίξατε - υποτίθεται - μόνο που από τις προθέσεις σας εξαιρείτε απροκάλυπτα και αφτιασίδωτα τους εαυτούς σας. Δυο μέτρα και δυο σταθμά! Αυτή θα είναι η ομιλία μου σήμερα. Θα καταγράψω τα παραδείγματα που συγκροτούν την πολιτική σας. Για τα ίδια θέματα δύο μέτρα και δύο σταθμά διαμετρικά αντίθετα μεταξύ τους! Πολιτική σπίλωσης για τους αντιπάλους και συγκάλυψης για τους «ημετέρους». Ιδού, λοιπόν, όχι το ηθικό αλλά το απολύτως ανήθικο πλεονέκτημα αυτής της Κυβέρνησης. Συγκεκριμένα μόλις το προηγούμενο Σάββατο ο Πρωθυπουργός δήλωνε ότι η Κυβέρνηση και ο ίδιος προσωπικά, θα επιμείνουν ως το τέλος. «Φως παντού, φως σε όλα», είναι verbatim οι φράσεις του, οι λέξεις του. Παρέλειψε, βεβαίως, ο κ. Τσίπρας να ξεκαθαρίσει ότι το φως για το οποίο κάνει λόγο, δεν αφορά σε καμμία περίπτωση κάποιους δικούς του συνεργάτες. Όταν πρόκειται για τα δικά του έργα, τότε το δόγμα και το σύνθημα πάει αλλιώς, «τα πάντα άδηλα» «εν κρυπτώ και παραβύστω». Στο σημείο αυτό θέλω να κάνω μια ακόμη επισήμανση. Στην ίδια δήλωση ακριβώς στην ίδια δήλωση ο Πρωθυπουργός μίλησε για συμμορία διαφθοράς. Του άρεσε ο όρος που χρησιμοποιήσαμε εναντίον του στη Βουλή. «Συμμορία διαφθοράς» είπε. Θέλω να ξεκαθαρίσουμε όλοι μαζί ένα συγκεκριμένο πράγμα. Μόνο σε μια συμμορία έχει δικαίωμα να αναφέρεται ο Πρωθυπουργός και είναι αυτή που γνωρίζει ο ίδιος καλύτερα από τον καθένα εδώ, είναι η δική του. Διότι τον τίτλο του αρχηγού της συμμορίας τον έχει κερδίσει επάξια και αναμφισβήτητα ο κ. Τσίπρας, ένας Πρωθυπουργός αδύναμος κάτω από το βάρος των προβλημάτων με απαίσιες, όμως, μεθοδεύσεις για ηθική δολοφονία των πολιτικών του αντιπάλων, που κυβερνάει εναγκαλισμένος με τον ακροδεξιό του συνεταίρο. Κυρίες και κύριοι της Πλειοψηφίας, ποιον νομίζετε ότι κοροϊδεύετε, όταν λέτε ότι με το σκοτάδι τελειώσατε; Εξαιρείτε από τη διερεύνηση πεισματικά και αδιαπραγμάτευτα κάθε περίοδο, κάθε θέμα, κάθε πρόσωπο που συνδέεται με τη διακυβέρνησή σας. Ακριβώς αυτή είναι η διαφορά μας. Θα το πω στη συνέχεια της ομιλίας μου. Όπου εμείς χρειάστηκε να παρέμβουμε και για θέματα που αφορούν εμάς τους ίδιους, ήμασταν με μία γραμμή, με μία πολιτική, «ναι σε κάθε μέτρο που βοηθάει τη διαφάνεια». Μιλάω, όμως, εγώ εδώ για εσάς και αναφέρομαι στα δύο μέτρα και στα δύο σταθμά. Ελάτε να δούμε και άλλα παραδείγματα που επιβεβαιώνουν αυτό που υποστηρίζω. Λέτε σήμερα όχι, σε μία ανώνυμη επιστολή που αναφέρεται στον κ. Κουρουμπλή, προφανώς γιατί είναι ανώνυμη. Σωστά ίσως. Όταν μιλούσε ο εκπρόσωπός σας και απευθύνθηκε σε εμένα, του έκανα νεύμα ότι συμφωνώ με κάποια από αυτά που λέει. Για την ανωνυμία, όμως, που εξασφαλίζει η κουκούλα στους ψευδομάρτυρες της «ΝOVARTIS», δεν είχατε κανέναν ενδοιασμό. Επίσης λέτε σήμερα όχι στη δημοσιότητα των εργασιών της επιτροπής για την προκαταρκτική εξέταση, γιατί αυτό δήθεν προσκρούσει στη νομιμότητα. Σας ερωτώ. Στο πλαίσιο ποιας νομιμότητας, πριν καν προλάβει να φτάσει η δικογραφία για τη «ΝOVARTIS» στη Βουλή, «κελαηδούσαν» ορισμένοι εξ υμών για το περιεχόμενό της και έκαναν και αξιολογήσεις; Αφού παραμερίζετε τον Κανονισμό της Βουλής, που δίνει το δικαίωμα να είναι δημόσιες οι συνεδριάσεις της επιτροπής προκαταρκτικής εξέτασης και επικαλείστε την ιδιότητά της ως οιονεί εισαγγελέας πρωτοδικών, τότε γιατί δεν πάτε κάτω κάτω στο συμπέρασμα αυτό; Γιατί δεν λέτε να βγάλει αυτός ο εισαγγελέας τις κουκούλες; Γιατί δεν λέτε ναι, στο να προσκληθούν οι κουκουλοφόροι στην επιτροπή προκαταρκτικής εξέτασης; Γιατί δεν ζητάτε τις εισαγγελικές διατάξεις, βάσει των οποίων προστατεύονται οι κουκουλοφόροι, για να δούμε την επάρκεια της αιτιολογίας τους; Γιατί δεν τις έχουμε αυτές; Μπορεί να σβηστεί το όνομα του ψευδομάρτυρα και να έρθει εδώ το περιεχόμενο της εισαγγελικής διάταξης, για να δούμε την επάρκεια της αιτιολογίας. Γιατί δεν λέτε ναι σε αυτά; Τι σας ενοχλεί, αφού είστε υπέρ της νομιμότητας, να την πάτε κάτω κάτω; Λέτε όχι στη διερεύνηση σε βάθος, ακόμα και για τα θέματα για τα οποία έχει υπάρξει παραγραφή και ενώ σας το ζητάμε. Θα πάτε εκεί να συζητήσετε ένα μόλις θέμα. Γιατί την απιστία την αφήνετε απέξω; Αν δεν υπάρχει απιστία, όλα τα υπόλοιπα δεν έχουν νόημα. Πώς υπάρχει απιστία, αν κάνεις μία πράξη, η οποία βλάπτει αυτόν ο οποίος υποτίθεται ότι σε δωροδόκησε; Τι πράγματα είναι αυτά; Πώς τολμάτε να προβαίνετε σε τέτοιους ισχυρισμούς; Λέτε να μην καταθέσουν οι ψευδομάρτυρες ενώπιον της επιτροπής προκαταρκτικής εξέτασης. Πώς το αιτιολογείτε αυτό, αφού οι καταθέσεις τους είναι νομικά άκυρες και εσείς τα θέλετε όλα νόμιμα; Ο οιονεί εισαγγελικός λειτουργός που είναι η επιτροπή προκαταρκτικής εξέτασης, μπορεί να τις κάνει στην άκρη. Επιβάλλεται να τις κάνει στην άκρη. Λέτε όχι σε όλα αυτά. Λέτε όχι στο να βγει η κουκούλα. Λέτε όχι σε όλα όσα προείπα. Το μόνο που θέλετε να κάνει αυτή η επιτροπή, είναι να συζητάει νομικά θέματα σαν να είναι δικαστικό συμβούλιο, ενώ είναι επιτροπή προκαταρκτικής εξέτασης, για να μπορείτε να πετάτε λάσπη με βάση τις δήθεν σοβαρές της εργασίες. Τώρα, λοιπόν, όλοι αντιλαμβάνονται ότι ένα πράγμα θέλετε. Θέλετε αφορμή για δημαγωγία και μαύρη προπαγάνδα. Δύο μέτρα και δυο σταθμά. Άλλα για εσάς και άλλα για τους υπολοίπους. Άλλη μία απόδειξη. Ο Πρωθυπουργός στις 12 Φεβρουαρίου στην Κοινοβουλευτική σας Ομάδα παρουσιάζει την πρότασή σας για σύσταση επιτροπής προκαταρκτικής εξέτασης και λέει: Όποιος επικαλείται παραγραφή, φωνάζει ενοχή. Αυτά τα λέει για τους αντιπάλους. Πάμε τώρα για τον Υπουργό του. Αλλιώς ισχύει η επίκληση παραγραφής για τους άλλους, αλλιώς για τον Υπουργό του. Για τον Υπουργό του για τον οποίο το ίδιο το έγγραφο της πρότασής σας μιλάει για παραγραφή, αυτό δεν πιάνεται, δεν μετράει. Αυτό δεν φωνάζει «ενοχή» κατά τον Πρωθυπουργό, γιατί αυτή είναι μια «καλή» παραγραφή. Είναι θεσμός, που χρησιμοποιείται ευρύτατα στον χώρο του δικαίου. Είναι αυτό που λέτε «ήταν δίκαιο και έγινε πράξη», συνάδελφε Παπαθεοδώρου. Και σε εμένα αυτή η φράση έχει χτυπήσει σαν «δεν ντρέπεστε». Πείτε μου κάτι ακόμα. Όλη αυτή η συζήτηση που κάνουμε για τον κ. Κουρουμπλή, έγινε με αφορμή μια αναφορά στη μη τιμολόγηση φαρμάκων το 2015- τα άλλα δεν με απασχολούν - , που έκανε η κ. Χριστοφιλοπούλου, ο κ. Κεγκέρογλου και εγώ. Πότε την κάναμε αυτή την αναφορά; Την κάναμε όταν ο Πρωθυπουργός από αυτό το Βήμα, απαντώντας σε επίκαιρη ερώτηση Βουλευτή για άλλο θέμα - δεν θυμάμαι για ποιον Βουλευτή της Αντιπολίτευσης επρόκειτο - , είπε ότι υπάρχουν φαύλες τιμολογήσεις και επικαλέστηκε και μία τιμολόγηση του 2012, που την είχα κάνει εγώ και ήταν και η πιο σκληρή τιμολόγηση που είχα κάνει. Τότε του έκανα δύο επίκαιρες ερωτήσεις, καταθέτοντας και όλα τα στοιχεία που είχα. Δεν ήρθε. Δικαίωμά του. Δεν ζήτησε όμως από Υπουργό του να έλθει να απαντήσει και έτσι η μόνη δυνατότητα που είχαμε, ήταν να κάνουμε όχι μήνυση, όπως λέτε, αλλά αναφορά, καταγραφή ειδήσεων, δεδομένων προς εισαγγελική αξιολόγηση. Πότε τα κάναμε αυτά; Τον Φεβρουάριο, Μάρτιο και Απρίλιο του 2017. Προσέξτε με, κυρίες και κύριοι Βουλευτές. Φεβρουάριο, Μάρτιο και Απρίλιο του 2017. Τι λέει το Σύνταγμα; Ότι ο φάκελος έρχεται αμελλητί στη Βουλή. Πότε ήλθε ο φάκελος στη Βουλή; Τον Φεβρουάριο του 2018. Υπάρχει κάποιος λόγος; Βεβαίως. Ο λόγος είναι ότι τον Σεπτέμβριο του 2017 παραγράφηκε η δυνατότητα της Βουλής να ασκήσει δίωξη και γι' αυτό υπαιτίως υπήρξε αυτή η καθυστέρηση, όλα να έλθουν μετά τον Σεπτέμβρη του 2017, για να μην μπορεί η Βουλή να ασκήσει τα δικαιώματά της και να ισχυρίζεσθε και εσείς ότι υπάρχει παραγραφή.
Η κ. Ράικου το έκανε αυτό;
Αυτό έγινε με δόλο, που συγκροτεί κατάχρηση εξουσίας κακουργηματικού τύπου, άρθρο 239β΄ του Ποινικού Κώδικα. Σας διαβεβαιώνω ότι κανείς δεν θα ξεφύγει από την τιμωρία γι' αυτή την κατάχρηση εξουσίας. Κύριε Πρόεδρε, εμείς πορευόμαστε αταλάντευτα με ένα και μοναδικό κριτήριο και μέτρο. Διαφάνεια και χρηστή διοίκηση. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ανακαλώ στη μνήμη σας τα εξής: Υπόθεση Τσοχατζόπουλου. Εμείς κάναμε την επιτροπή προκαταρκτικής εξέτασης. Από εμάς έγινε η παραπομπή. Τότε ήμασταν πλειοψηφία, ήμασταν κυβέρνηση. Παραπέμπαμε άνθρωπο του δικού μας χώρου. Μετά ως Αντιπολίτευση, στην εξεταστική για πρώτο και δεύτερο μνημόνιο που προτείνατε, είπαμε «ναι». Για τη δανειοδότηση κομμάτων και ΜΜΕ είπαμε «ναι». Για την υγεία «ναι». Για τα εξοπλιστικά «ναι». Σε εξεταστικές και προανακριτικές είπαμε σε όλες «ναι».
Στη «NOVARTIS» «όχι».
Αντίθετα εσείς έχετε διαχρονική σταθερά την επιδίωξη πολιτικής συγκάλυψης των δικών σας πολιτικών πεπραγμένων. Εξεταστική για το τρίτο μνημόνιο; Όχι. Είναι καλό το τρίτο μνημόνιο. Εξεταστική για την υγεία από το 2015 και μετά; Όχι. Προκαταρκτική για το θέμα που εξετάζουμε σήμερα; Όχι. Σε όλα όχι. Σε όλα φυγομαχία, υπεκφυγή, προφανώς ενοχή. Εμείς είμαστε ένα κόμμα, που έχουμε επιλέξει να πορευόμαστε με φωτεινούς θαλάμους ακόμα και την ώρα της αυτοκάθαρσης του χώρου ενώ εσείς σκοτάδι και κουκούλα, γιατί χρειάζεστε πέπλα που θα καλύψουν τις ενέργειές σας. Κυρίες και κύριοι της κυβερνητικής πλειοψηφίας, κλείνω. Μπορεί να είναι σκληρό αυτό που λέω, αλλά δεν είναι άδικο, είναι δίκαιο. Ο τρόπος που πολιτεύεστε, επιβεβαιώνει ότι η καμαρίλα και η μηχανορραφία της Κυβέρνησής σας ξεπερνούν ακόμα και εκείνες των πιο αυταρχικών καθεστώτων της παγκόσμιας ιστορίας. Με την άρνησή σας να διερευνώνται όλα όσα σας αφορούν, αποδεικνύετε ότι φοβάστε και μέσα από αυτόν τον φόβο αποκαλύπτεται ότι δεν θέλετε τίποτα, που να μπορεί να παρενοχλεί τη μαύρη σας προπαγάνδα. Όμως οι χώρες δεν πάνε μπροστά έτσι. Έκανα εισαγωγή αναφερόμενος σε άλλα θέματα. Οι χώρες δεν πάνε μπροστά έτσι. Αν το έχετε ξεχάσει αυτό, τα έχετε ξεχάσει όλα αυτά και τρέχετε τον κατήφορο της καμαρίλας και της μηχανορραφίας με σπασμένα φρένα. Κυρίες και κύριοι, η τελευταία φράση μου είναι αυτή. Ο πύρινος κλοιός μέσα στον οποίο έχετε εγκλωβιστεί αυτήν την περίοδο είναι το φιάσκο της «NOVARTIS» όχι του υπαρκτού σκανδάλου, αλλά το φιάσκο αυτού που μηχανευτήκατε για την εξόντωση των αντιπάλων σας. Είναι επίσης το σκοπιανό όπως εξελίσσεται, οι σχέσεις με την Τουρκία, η δήθεν έξοδος από τη μνημονιακή περίοδο, οι περικοπές παντού, οι φόροι και η εισφοροεπιδρομή, κλοιός πύρινος που κάθε μέρα γίνεται και πιο ασφυκτικός. Μέσα σε αυτό έχουμε τον Πρωθυπουργό να κάνει αναφορά τώρα, στις 6 Φεβρουαρίου, για τα Panama Papers και τον Υπουργό του, τον κ. Τσακαλώτο, να αποφασίζει στις 20-1-2018, να εξαιρεθεί ο Παναμάς από τους φορολογικούς παραδείσους. Μνημείο υποκρισίας διπλών μέτρων και σταθμών, μνημείο αναξιοπρέπειας, μνημείο μιας Κυβέρνησης που απέρχεται! Ευχαριστώ.
Ευχαριστούμε πολύ. Τον λόγο έχει ο Υπουργός Ναυτιλίας και Νησιωτικής Πολιτικής κ. Κουρουμπλής και θα ακολουθήσει ο Κοινοβουλευτικός Εκπρόσωπος της Ένωσης Κεντρώων κ. Σαρίδης. Κύριε Υπουργέ, έχετε τον λόγο.
Κύριε Πρόεδρε, κυρίες και κύριοι συνάδελφοι, δεν φανταζόμουν ποτέ στην πολιτική μου ζωή ότι θα βρεθώ σε μία τέτοια θέση, από την πρωτοβουλία ενός κόμματος που ισχυρίζεται ότι στο DNA της πολιτικής του έχει το μέτρο. Κύριε Πρόεδρε, συζητούμε μια πρόταση, που θα αποτελεί μνημείο πολιτικού αντιπερισπασμού. Και θα εξηγηθώ. Αν υποθέσουμε, λοιπόν, ότι η ανώνυμη καταγγελία φέρει φορτίο αλήθειας, το έγκλημα συνετελέσθη, κυρίες και κύριοι συνάδελφοι, το 2015. Σωστά; Το 2016 πού ήσασταν; Δεν το πήρατε χαμπάρι, δηλαδή; Δεν καταλάβατε ότι έγινε το 2015 μέγα έγκλημα; Μέχρι τον Μάρτιο του 2017 πού ήσασταν; Το 2018; Έπρεπε να έρθει, δηλαδή, μια ανώνυμη καταγγελία το 2017, για να πάρετε την πρωτοβουλία πριν από δέκα μέρες και να παραπέμψετε τρεις πολιτικούς σας αντιπάλους, γιατί προηγήθηκε μια δική σας παραπομπή; Αν, δηλαδή, δεν υπήρχε η ανώνυμη καταγγελία, τι θα γινόταν; Και καλά ισχυρίζεστε και παραπονείστε - βεβαίως, για έναν νόμο που ψηφίσατε εσείς - για τους προστατευόμενους μάρτυρες. Είναι το ίδιο ένας προστατευόμενος μάρτυρας με μια ανώνυμη, ασυνάρτητη και ανυπόστατη καταγγελία, που και ο χειρότερος δικολάβος δεν θα μπορούσε να υποστηρίξει; Θα αποδείξω τα λεγόμενα. Κύριε Πρόεδρε, έγινε και κάτι άλλο. Επί έναν μήνα ο φιλικός προς την Αξιωματική Αντιπολίτευση Τύπος - δεν θέλω να κάνω χαρακτηρισμούς - διακήρυττε ότι το έγγραφο αυτό απεκρύβη και σήμερα με την πρότασή της η Αξιωματική Αντιπολίτευση λέει ότι το έγγραφο αυτό ήταν στο διαβιβαστικό της εισαγγελέως. Άρα δεν είχε αποκρυβεί. Πάμε, λοιπόν, στη δημιουργία του εγκλήματος. Γιατί κατηγορούμεθα; Πρώτον, διότι δεν κάναμε τιμολόγηση, δεν βγάλαμε την απόφαση της τιμολόγησης και δεύτερον, διότι ευνοήσαμε ελληνικές εταιρείες, όπως ονομάζετε στην καταγγελία. Κύριε Πρόεδρε, όταν λέω ότι φάσκει και αντιφάσκει η Αντιπολίτευση, έχει την εντύπωση ότι απευθύνεται σε χαχόλους. Αυτή είναι η εντύπωση που μπορεί να έχει ένας τρίτος παρατηρητής. Γιατί; Μέχρι χθες που ήθελαν να υπερασπιστούν τον εαυτό τους έλεγαν «μα δεν υπάρχει ζημία, το φάρμακο είναι κλειστός προϋπολογισμός 2 δισεκατομμυρίων». Πράγματι είναι έτσι. Γι' αυτό και εμείς και το 2015 επεκτείναμε μέχρι το 2018. Πώς, λοιπόν, τώρα έγινε η ζημία; Ακόμα και καμμία τιμολόγηση να μη γινόταν - το ξέρουν αλλά το αποκρύπτουν - η ζημία θα υπήρχε, κύριε Δένδια, αν η δαπάνη ήταν γύρω στα 1,8 ή 1,9 δισεκατομμύρια. Όταν η δαπάνη έφθασε στα 2,4 δισεκατομμύρια, πού βρήκατε τη ζημία; Επειδή είστε έξυπνοι άνθρωποι, είμαι βέβαιος τι θα κάνατε το 2016, αν υπήρχε κάτι τέτοιο, αλλά δεν είχατε να πείτε τίποτα. Τώρα προέκυψε η προανακρικτική. Εγώ εύχομαι - δεν εκφράζω μισαλλοδοξία, όπως εκφράζετε εναντίον μας - μέσα από αυτή τη διαδικασία όλοι οι άνθρωποι να βγουν λευκοί και το πολιτικό σύστημα να διασωθεί από αυτόν τον οχετό κοινωνικής χολέρας, που θα αναβλύσει αυτή η ιστορία, αφού διερευνηθεί σε βάθος και όχι μόνο της «NOVARTIS» αλλά και άλλων πολυεθνικών εταιρειών, οι οποίες ρήμαξαν τον τόπο τα τελευταία δέκα χρόνια - και το ξέρετε - με όλα αυτά τα πάρτι. Παραπονείται ο φίλος μου, ο κ. Λοβέρδος, ο παλιός μου σύντροφος. Ας με διαψεύσει ο κ. Γρηγοράκος και οι Βουλευτές εκείνης της περιόδου, αν του έλεγα ή όχι: «Στείλε τους στον εισαγγελέα για τα πάρτι». Ήμουν ο πρώτος που μίλησα για πάρτι από το 2009. Ήμουν ο πρώτος που μίλησα για την κλοπή των πολυεθνικών και τη φοροαποφυγή στον Καπελέρη, στον Διώτη, στον Θεοχάρη, στη Σαββαΐδου, στον Βενιζέλο. Έχω τα στοιχεία. Μας κατηγορούν, λοιπόν, ότι κάναμε ζημιά στο δημόσιο. Όταν υπάρχει, λοιπόν, το «clawback», ζημία δεν υπάρχει. Με κατηγορούν και για κάτι άλλο, κύριε Πρόεδρε. Ειλικρινά δεν θέλω να κάνω χαρακτηρισμούς, αλλά όταν λέτε εσείς και ο φιλικός σας Τύπος ότι με υπουργικές αποφάσεις ο Κουρουμπλής παραβίασε τον νόμο και ευνόησε κάποιες εταιρείες - δεν ξέρω τι λέτε εκεί - σας προτρέπω να μου πείτε, πού είναι οι αποφάσεις. Φέρτε τις. Καταθέστε τις. Πείτε ποιο νόμο παραβίασα και ποιες αποφάσεις είναι αυτές που εξέδωσα, διότι αποφάσεις χωρίς υπογραφή Υπουργού και χωρίς δημοσίευση δεν υπάρχουν. Φέρτε τις, λοιπόν, καταθέστε τις και τότε να απολογηθώ. Ούτε το ένα κάνατε ούτε το άλλο, γιατί ξέρετε ότι δεν υπάρχει αδίκημα. Κύριε Πρόεδρε, θα εξηγήσω, γιατί υπάρχει αυτή η μανία της Νέας Δημοκρατίας και του φιλικού της Τύπου απέναντί μου. Είναι μια απορία για πολλούς ανθρώπους, γιατί γίνεται αυτό κάθε φορά και βρίσκουν ευκαιρία να συγκεντρώνουν όλα τα πυρά επάνω μου. Ξέρουν πολύ καλά ποια είναι η δική μου σχέση με την ευρύτερη κοινωνία στον χώρο της κεντροαριστεράς και αυτό τους ενοχλεί. Δεν είναι τυχαίο τίποτα σ' αυτή τη ζωή. Ανέλαβα, λοιπόν, μαζί με τον κ. Ξανθό την πιο δύσκολη και θυελλώδη πορεία της πολιτικής ζωής τα τελευταία σαράντα χρόνια. Ήταν μία Κυβέρνηση, που προσπαθούσε να διεκδικήσει το δικαίωμα να αποφασίζει για την πατρίδα αυτή και η κόντρα ήταν σφοδρότατη και την ξέρετε. Όμως δεν έχετε το κουράγιο να πείτε τα πράγματα με το όνομά τους. Παρέλαβα ένα Υπουργείο διαλυμένο. Ήταν παραιτημένος ο διευθυντής της Διεύθυνσης Φαρμάκων, παραιτημένος ο Πρόεδρος του ΕΟΦ, παραιτημένοι οι πρόεδροι των επιτροπών τιμών. Διατάσσω δεκατέσσερις ελέγχους σε διαφορετικούς φορείς και σε αυτούς που προανέφερα. Διατάσσω πρώτο - και καλύτερο - έλεγχο στο ΚΕΕΛΠΝΟ. Πείτε μου, καλοί μου συνάδελφοι - σας ρωτώ με καλοπροαίρετο τρόπο - από τότε που ιδρύθηκε το ΚΕΕΛΠΝΟ, έγινε ποτέ έλεγχος μια φορά για αυτά που ακούγονταν; Μια φορά απετολμήθη και απεσύρθη. Το σταμάτησαν. Εμείς, λοιπόν, δεν υποκύψαμε. Είπαμε ότι θα γίνει έλεγχος σε βάθος. Κι εμείς δεχθήκαμε πιέσεις. «Θου, Κύριε, φυλακὴ τω στόματί μου»! Δεχθήκαμε πολλές πιέσεις. Προχωρήσαμε και προχωρούμε. Για να εξηγήσω τη μανία ορισμένων δημοσιογράφων, θα σας πω και τι άλλο κάναμε. Δεν μίλησα ποτέ μέχρι σήμερα. Η εντολή που έδωσα στην τότε Πρόεδρο, την κ. Κρεμαστινού, ήταν να μη δοθεί ούτε 1 ευρώ για τη λεγόμενη «διαφημιστική δαπάνη». Είτε υπάρχουν τιμολόγια είτε δεν υπάρχουν, σταματούν τα πάντα. Ξέρετε τι πίεση δέχθηκα, κυρίες και κύριοι συνάδελφοι, από δημοσιογράφους και από εκδότες για αυτή την απόφαση. Και όμως δεν υποκύψαμε ούτε εγώ ούτε ο Ξανθός. Το ίδιο έγινε και μετά από την επόμενη ηγεσία του Υπουργείου μέχρι σήμερα. Πρώτος μας στόχος, να κρατήσουμε όρθια τα χρεωκοπημένα νοσοκομεία που μας αφήσατε και να μην αφήσουμε την πατρίδα χωρίς φάρμακο. Είμαι περήφανος, είναι ό,τι καλύτερο προσέφερα στην πατρίδα στην πιο δύσκολη συγκυρία με αποκορύφωμα τα capital controls. Ξέρετε τι έγινε, κυρίες και κύριοι συνάδελφοι, εκείνη την περίοδο; Καλέστε, λοιπόν, τον κ. Πλουμή, - έναν άξιο και λαμπρό αξιωματικό της Αστυνομίας που ήταν Διευθυντής της Οικονομικής Αστυνομίας - . Καλέστε τον κ. Ευαγγελάτο, που τον είχατε διορίσει εσείς υπεύθυνο της επιθεώρησης του Υπουργείου. Καθημερινά από το πρωί ως το βράδυ να παρακολουθούμε τις φαρμακαποθήκες. Είχαμε τις πολυεθνικές, που απειλούσαν με τεχνητές ελλείψεις για να ρίξουν την Κυβέρνηση. Δεν τους φοβηθήκαμε ούτε τότε. Είμαι ο μόνος Έλληνας πολιτικός - να το ακούσετε καλά - που στη διακυβέρνηση τη δική σας όταν δημιουργούσαν τεχνητές ελλείψεις, έκανα δύο μηνύσεις. Καλέστε τον κ. Ντογιάκο να σας τα πει. Στις 4 Ιουνίου, κύριε Πρόεδρε, εκδίδουμε δύο υπουργικές αποφάσεις. Και ήμασταν μπροστά σε δίλλημα. Γιατί η εισαγγελέας θα ψάξει - και θα εξηγήσω μετά κάποια πράγματα - ποιοι πείραξαν τις τιμές της λίστας 23 Δεκεμβρίου του 2014. Ήμασταν αναγκασμένοι τότε ή να αποδεχθούμε αυτό - οπότε θα πήγαινε στα ύψη η συμμετοχή των πολιτών - ή να παγώσουμε τη συμμετοχή των πολιτών. Τι έγινε, λοιπόν, από το 2012; Πάρτε, λοιπόν, τα στοιχεία του ΕΟΠΥΥ, να δούμε τη συμμετοχή των πολίτων. Το 2012, 10% με 15%. Έφτασε 20%η συμμετοχή των πολιτών στα φάρμακα το 2013. Το 2014 έφτασε 26%. Να τα διαψεύσετε, άμα τολμάτε. Να βγείτε στο Βήμα και να τα διαψεύσετε ως άντρες προς άντρες και όχι να λέτε ό,τι θέλετε. Δεν θέλω να λέω για Βουλευτές, αλλά κάποιοι έρχονται αδιάβαστοι εδώ. Πάρτε τα στοιχεία και διαψεύστε αυτό που λέω. Τι έγινε το 2015 στο οποίο μας εγκαλείτε; Από το 26% έπεσε στο 24%. Αυτό έγινε. Και εδώ, λοιπόν, παιζόταν το παιχνίδι, κυρίες και κύριοι συνάδελφοι, τα τελευταία χρόνια. Βεβαίως δεν αυξήθηκε η φαρμακευτική δαπάνη γιατί υπάρχει το clawback, και καλώς έγινε, αλλά το παιχνίδι γινόταν αλλιώς μετά. Όσο αυξάνατε τη συμμετοχή των πολιτών, μειώνατε την επιβάρυνση των πολυεθνικών. Αυτή είναι η αλήθεια. Επειδή μας κατηγορείτε γενικώς και αορίστως, σας καλώ, λοιπόν, να μας πείτε ένα φάρμακο ή μία εταιρεία, που έτυχε προνομιακής μεταχείρισης την περίοδο που ήμασταν εμείς. Ξέρετε πόσες θα βρεθούν από την έρευνα; Δεν θα πω τώρα γιατί θα προσδιορίσω χρονικά, γιατί ξέρω, γιατί σας έχω ρωτήσει πολλές φορές για διάφορα φάρμακα που έτυχαν ειδικής προνομίας. Τι άλλο κάναμε, κύριε Πρόεδρε; Στις 19 Μαΐου δημοσιεύεται και θα καταθέσω στη Βουλή την απόφαση αυτή. Επίσης θα καταθέσω, κύριε Δένδια, και την απόφαση του 2014. Με όλον τον σεβασμό. Δεν αναφέρομαι σε εσάς, κύριε Δένδια. Ως Κοινοβουλευτικό Εκπρόσωπο αναφέρομαι. Θα καταθέσω, λοιπόν, την απόφαση. [[Στο σημείο αυτό ο Υπουργός Ναυτιλίας και Νησιωτικής Πολιτικής κ. Παναγιώτης Κουρουμπλής καταθέτει για τα Πρακτικά την προαναφερθείσα απόφαση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Τι έκαναν οι «κακοί» συριζαίοι Υπουργοί που τους εγκαλείτε; Το χονδρεμπορικό κέρδος των πολυεθνικών όταν πουλούσαν απευθείας στα φαρμακεία, που είναι έτσι έως 10 εκατομμύρια κάθε χρόνο, το παρακρατούσαν επί είκοσι χρόνια. Και επειδή εγώ είμαι παλικάρι και τίμιος άνθρωπος, θα πω ότι ο κ. Γεωργιάδης το 2013 πήγε να το αλλάξει, αλλά η επόμενη ηγεσία το επανέφερε σε καθεστώς. Τι γινόταν; Το παρακρατούσαν οι πολυεθνικές. Τι έκαναν οι συριζαίοι; Αυτή τη στιγμή τι γίνεται από τότε; Είναι πόρος του ΕΟΠΥΥ. Κύριε Πρόεδρε, προχωρήσαμε και αλλάξαμε το θεσμικό πλαίσιο, διότι επί τρία χρόνια εκκρεμούσε και δεν λειτουργούσε η επιτροπή διαπραγμάτευσης. Τι σημαίνει επιτροπή διαπραγμάτευσης; Αυτό που δεν κάνατε εσείς, που βάζατε καινούργια φάρμακα στη λίστα, επιβαρύνατε τον προϋπολογισμό με 280 εκατομμύρια, χωρίς να αξιολογείται η επίδρασή τους στον ασθενή. Εμείς, λοιπόν, συγκροτήσαμε μια επιτροπή διαπραγμάτευσης με τέσσερις υποεπιτροπές, για να μπορεί να ελέγχεται το κάθε φάρμακο και να υπάρχει διαπραγμάτευση, όπως κάναμε με φάρμακο που το κρατούσατε σε αναμονή, για να ευνοήσετε πολυεθνική εταιρεία με 1900 ευρώ το φάρμακο της πολυεθνικής δεύτερης και τρίτης γραμμής. Ήταν πρώτης γραμμής αυτό που είχε η ελληνική εταιρεία, που το κρατούσατε σε αναμονή και είχε 900 ευρώ το φάρμακο της ελληνικής βιομηχανίας. Και τι κάναμε πρώτη φορά; Το στείλαμε στη διαπραγμάτευση. Όπως και τη λίστα των νέων φαρμάκων που παραλάβαμε, τη βάλαμε στη δημόσια διαβούλευση. Ήταν η πρώτη φορά που έγινε κάτι τέτοιο. Η τρόικα, λοιπόν, με την οποία ήμασταν σε κόντρα σφοδρότατη, ζητούσε να αλλάξει ο νόμος, γιατί θεωρούσε ότι είχε προστατευτικές διατάξεις. Και ψηφίστηκε στο μνημόνιο το άρθρο 2, παράγραφος 6, και σε δέκα ημέρες στείλαμε στην Εφημερίδα της Κυβερνήσεως με ΚΑΔ 7890, στις 27 Αυγούστου - αυτά είναι όλα στοιχεία που μπορείτε να πάτε στο τυπογραφείο να τα βρείτε - την απόφαση τιμολόγησης. Ποια καθυστέρηση υπήρξε; Ήταν είκοσι ημέρες στην ουσία. Δείτε τι έγινε με εσάς το 2014 και εγκαλείτε μετά τον επόμενο Υπουργό. Από τη μια μεριά λέτε «δεν κάναμε», από την άλλη μεριά λέτε «κάναμε». Σύγχυση μεγάλη. Κυρίες και κύριοι συνάδελφοι, τον Οκτώβριο του 2016 εκδώσατε την περίφημη «μαύρη βίβλο». Δεν προλάβαμε να κυβερνήσουμε ενάμιση χρόνο κάτω από αυτές τις συνθήκες και εκδώσατε την περίφημη «μαύρη βίβλο». Ξέρετε τι λέτε εκεί; Λέτε, λοιπόν, ότι καταστρέψαμε την ελληνική φαρμακοβιομηχανία. Έρχεστε τώρα και υιοθετείτε την ανώνυμη καταγγελία και λέτε ότι την ευνοήσαμε, την ίδια περίοδο για την οποία δημοσιεύτηκε η περίφημη «μαύρη βίβλος». Τι κάναμε από τα δυο πράγματα; Δεν μπορεί να κάναμε και τα δυο. Ή το ένα κάναμε ή το άλλο. Κυρίες και κύριοι συνάδελφοι, άκουσα με πολλή προσοχή και με θλίψη, να γίνεται αναφορά στο όνομά μου από τον κ. Βενιζέλο. «Θού, Κύριε, φυλακή τω στόματί μου». Κάποια στιγμή θα μιλήσω, όχι τώρα. Όταν θα έρθει η ώρα, για να μάθουν κάποιοι ότι δεν τους φοβόμαστε ούτε έχουμε κανένα λόγο να φοβόμαστε τίποτα. Γιατί εμείς οι τρεις που μας εγκαλείτε, δεν θα μας βρείτε σε καμμία λίστα, ούτε της «SIEMENS», που είχατε καταντήσει να παίρνετε βραστήρες για αυγά ορισμένοι. Αυτό ήταν το κατάντημά σας. Κύριε Μητσοτάκη, εγώ δεν είμαι γιος Πρωθυπουργού ούτε υπήρξα υιοθετημένος κανενός οικονομικού κύκλου. Στα Γλυκά Νερά έμενα, στα Γλυκά Νερά μένω. Την ίδια ζωή έκανα, την ίδια ζωή κάνω. Σας είπα, όμως, ότι κατάγομαι από ένα περίεργο κράμα Ποντίων και Ακαρνάνων, Βαλτινών και Ξηρομεριτών. Εάν θέλετε να κάνουμε αντάρτικο, θα το κάνουμε. Θα προσέχετε, όμως, πώς χρησιμοποιείτε το όνομά μου. Γιατί το πρόσωπο το δικό μου είναι κρυστάλλινο. Όταν λέω κρυστάλλινο, εννοώ κρυστάλλινο. Σας προκαλώ για οτιδήποτε. Σέβομαι, λοιπόν, τον καθένα, σέβομαι κάθε συνάδελφο, αλλά μέχρι ενός σημείου οι καταγγελίες και ο τρόπος αυτός με τον οποίο επιχειρείτε να σπιλώσετε ανθρώπους, με μία ανυπόστατη καταγγελία, ανώνυμη, που έλεγε ότι ήμουν Υπουργός το 2016, - τόσο σοβαρή καταγγελία υιοθετήσατε - που έλεγε ότι εξέδωσα υπουργικές αποφάσεις, που παραβίασα τον νόμο. Και μέχρι τώρα δεν έχετε το κουράγιο να πείτε συγγνώμη. Αν δεν πείτε συγγνώμη, δυστυχώς, είστε συκοφάντες. Αυτή είναι η αλήθεια. Και ξέρετε πολύ καλά που απευθύνεστε. Ξέρουν και στην Ευρώπη, κυρίες και κύριοι συνάδελφοι. Γιατί πήγα ως Υπουργός στο άτυπο Συμβούλιο Υπουργών Υγείας στη Λετονία και ετόλμησα - και ήταν η πρώτη φορά στην Ευρώπη, σε διυπουργική, που υπήρξε Υπουργός που το έκανε - και είπα στους Ευρωπαίους: «Κύριοι, πρέπει να διαπραγματευτούμε από κοινού την τιμή των καινοτόμων φαρμάκων, για να είναι προσβάσιμα από όλους τους πολίτες». Το ίδιο έκανα και στη συνέλευση του Παγκόσμιου Οργανισμού Υγείας. Ξέρετε τι είπε ο τότε εκπρόσωπος των Ηνωμένων Εθνών στον πρέσβη μας τον κ. Αλεξανδρίδη; Είπε: «Δεν άκουσα ποτέ Υπουργό, να έχει τέτοιο κουράγιο, να λέει τέτοια πράγματα». Αυτά τους είπα κι εκεί. Γιατί είχα μια συνεχή συνεργασία και με τους ακτιβιστές των Βρυξελλών κατά των πολυεθνικών και της αρπαγής που έκαναν. Είναι ευκαιρία τώρα που ξεσπάει αυτό το σκάνδαλο, όχι μόνο να υπάρξει ένα μεγάλο πρόστιμο σε όλους αυτούς τους κυρίους, αλλά να προχωρήσουμε, επιτέλους, στηρίζοντας την παραγωγή φαρμάκου στην Ελλάδα. Η Ελλάδα έχει όλες τις προϋποθέσεις, να γίνει η Ελβετία του Νότου στο γενόσημο, στο αξιόπιστο γενόσημο φάρμακο. Πρέπει, όμως, παράλληλα να καταλάβουν ότι με τις ενδοομιλικές συναλλαγές, δεν μπορούν να αρπάζουν το δημόσιο χρήμα. Άκουσα και κάτι ακόμα, κύριε Πρόεδρε. Άκουσα με έκπληξη τον κ. Σαμαρά, να απευθύνεται στον κ. Τσίπρα λέγοντάς του: «Κύριε Τσίπρα, στη δική μας περίοδο δεν υπήρξαν κέρδη των πολυεθνικών. Στη δική σας υπήρξαν». Αυτό τι είναι; Εγκάλεσε τον κ. Τσίπρα γιατί; Κάτω από την πίεση τη δική μας αναγκάστηκαν για πρώτη φορά να παρουσιάσουν κέρδη και να υπάρξει φορολόγηση από το ελληνικό κράτος οι εταιρείες που είχαν 400 εκατομμύρια τζίρο τον χρόνο. Τις είχατε αγγίξει; Τις είχατε πειράξει; Αυτή είναι η αλήθεια. Αυτή είναι η πραγματικότητα.
Κύριε Υπουργέ, με συγχωρείτε που σας διακόπτω.
Ολοκληρώνω, κύριε Πρόεδρε.
Κύριε Υπουργέ, δώστε μου μισό λεπτό να κάνω μία ανακοίνωση προς το Σώμα. Περιμένει ένα σχολείο. Έχει πάνω από είκοσι λεπτά. Σας ενημερώνω κι εσάς ότι από το εικοσάλεπτο που είχατε στη διάθεσή σας, ήδη φτάσατε τα εικοσιπέντε λεπτά. Απλώς προς ενημέρωσή σας να επισπεύδετε. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής των Ελλήνων, τριάντα τέσσερις μαθητές και μαθήτριες και δύο συνοδοί εκπαιδευτικοί, από το Γυμνασίο Μελίκης Ημαθίας (δεύτερο τμήμα). Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Συνεχίστε, κύριε Κουρουμπλή.
Κυρίες και κύριοι συνάδελφοι, έχω ψηλά στη συνείδησή μου το αίσθημα του τεκμηρίου αθωότητος, για κάθε άνθρωπο που μπορεί να εγκαλείται. Γι' αυτό και δεν βιάζομαι να μιλώ. Εύχομαι - και το εννοώ - αυτά να διερευνηθούν. Αλλά όχι ότι δεν υπάρχει σκάνδαλο, όχι, κυρίες και κύριοι συνάδελφοι, ότι δεν ξέρουμε πώς λειτούργησε η ελίτ του ιατρικού κόσμου με την παθητική δωροδοκία και δεν μιλάει κανείς, όχι γιατί η Ελλάδα, κύριε Πρόεδρε, δεν ήταν η χώρα που έκανε τα περισσότερα συνέδρια από όλη την Ευρώπη και όλοι ξέρουμε, κύριε Πρόεδρε, και πώς γινόντουσαν οι αδειοδοτήσεις των φαρμάκων, διότι εκεί γινόταν το παιχνίδι το μεγάλο. Δεν έχουμε κανέναν λόγο να μη διερευνηθούν. Να διερευνηθούν προς κάθε κατεύθυνση και τότε ο καθένας θα αναλάβει τις δικές του ευθύνες. Πιστεύω, πολιτικές. Μέχρι τότε δεν μπορεί κανείς να πει για κανέναν τίποτα. Αφού γίνει η έρευνα, τότε και πάλι λέω ότι ο καθένας θα αναλάβει τις ευθύνες του. Σας ευχαριστώ πολύ.
Τον λόγο έχει ο Κοινοβουλευτικός Εκπρόσωπος της Ένωσης Κεντρώων, κ. Σαρίδης, και θα ακολουθήσει ο Υπουργός Υγείας, ο κ. Ξανθός.
Ευχαριστώ πολύ, κύριε Πρόεδρε. Κύριοι Υπουργοί, κύριοι συνάδελφοι, οι διαδικασίες κρίνονται από την αποτελεσματικότητά τους. Σήμερα επιλέγουμε να χρησιμοποιήσουμε τη διαδικασία για ουσιαστικό λόγο; Σήμερα επιλέγουμε να χρησιμοποιήσουμε τις διαδικασίες για το δημόσιο συμφέρον; Σήμερα επιλέγουμε να χρησιμοποιήσουμε τις διαδικασίες για κάποιο εθνικό θέμα; Όχι, κυρίες και κύριοι συνάδελφοι. Σήμερα με ευθύνη των τριών κομμάτων εξουσίας συντηρείται ένα κλίμα διχασμού, ένα κλίμα αποπροσανατολισμού, ένα κλίμα πολιτικού ευτελισμού. Σήμερα συντηρούμε την οπισθοδρόμηση, θάβουμε την ελπίδα και κλείνουμε μία από τις λιγοστές χαραμάδες, που έχουν μείνει ανοικτές για την αναγέννηση της χώρας μας. Εγκλωβισμένοι στους εγωισμούς μας συντηρούμε το μίσος μέσα σε αυτή την Αίθουσα. Την απαξίωση. Στερούμε τη χώρα και τους πολίτες από το δικαίωμα να αισθάνονται υπερήφανοι και να έχουν αξιοπρέπεια. Κυρίες και κύριοι συνάδελφοι, το βράδυ της 28ης Φεβρουαρίου διάβαζα στις αναφορές των συνεργατών μου για τα ζητήματα που στο πλαίσιο των κοινοβουλευτικών μου υποχρεώσεων, στο πλαίσιο των ευθυνών μου, προσπαθώ να παρακολουθώ επιμελώς, από πάρα πολύ κοντά θα έλεγα. Ανάμεσα, λοιπόν, στις σελίδες αυτές υπήρχε μια χειρόγραφη σημείωση κόκκινου χρώματος ενός συνεργάτη. Δίπλα από το κείμενο που εξέταζε τις πιθανές αρνητικές επιπτώσεις, που μπορεί να είχε η αποχώρηση του κ. Βίτσα από τη θέση του Αναπληρωτή Υπουργού Εθνικής Άμυνας για το πολύ σημαντικό έργο το οποίο είχε ξεκινήσει επί θητείας του. Το έργο αυτό ήταν και συνεχίζει να είναι πολύ σημαντικό, καθώς αυτό στηρίζεται σε δύσκολες συνεργασίες, σε συναινέσεις και σε ευρύτερες διακομματικές συναινέσεις στο Υπουργείο Εθνικής Άμυνας και ως εκ τούτου ελπίζαμε βάσιμα, πως θα οδηγούσε κάποια στιγμή στην επίλυση πολύ σημαντικών προβλημάτων των στελεχών μας. Η σημείωση, λοιπόν, αυτή έγραφε - ενός συνεργάτη μου σημείωση - ότι αναμένεται αυξημένη τουρκική δραστηριότητα με αφορμή την ορκωμοσία Κουβέλη και με σκοπό να σταλεί ένα τουρκικό μήνυμα «καλωσορίσματος» στη νέα ηγεσία του Υπουργείου. Την επομένη το βράδυ της 1ης Μαρτίου θυμάμαι να διαπιστώνω, πως ήταν θετικό σημάδι το ότι τελικά οι γείτονες δεν επέλεξαν να τηρήσουν την καλή τους παράδοση, να προχωρούν, δηλαδή, σε προκλητικές παραβιάσεις, την ώρα που στην Αθήνα λαμβάνουν χώρα επίσημες, θεσμικού περιεχομένου, τελετές. Δυστυχώς, όμως, οι Τούρκοι όχι απλά τήρησαν την παράδοση, προχώρησαν και ένα βήμα πιο πέρα. Όταν διάβασα, αγαπητοί συνάδελφοι, την ανακοίνωση του Γενικού Επιτελείου πάγωσα. Πάγωσε ο χρόνος. Όσες ώρες είναι Υπουργός ο κ. Κουβέλης, τόσες ώρες βρίσκονται στη φυλακή οι δύο Έλληνες στρατιωτικοί. Δεν μιλάμε για παιδιά. Μιλάμε για δύο Έλληνες στρατιωτικούς που φοράνε την ελληνική στολή! Γι' αυτούς μιλάμε. Σας ρωτώ, λοιπόν. Βρίσκονται εκεί επειδή ήταν δημοσιογράφοι και ενοχλούσαν με τα λεγόμενά τους, όπως ο Γερμανός; Βρίσκονται εκεί, επειδή ήταν πάστορες και το κήρυγμά τους ενοχλούσε το καθεστώς, όπως ο Αμερικάνος; Βρίσκονται στη φυλακή, επειδή είναι δήθεν οπαδοί του Γκιουλέν, όπως χιλιάδες άλλοι δάσκαλοι, δημοσιογράφοι και δικαστές; Μήπως βρίσκονται στις φυλακές υψίστης ασφαλείας της Αδριανούπολης, επειδή ήταν Κούρδοι, επειδή ήταν τρομοκράτες; Μήπως βρίσκονται εκεί, επειδή έχασαν τον δρόμο ή επειδή δεν είχαν επαρκή εκπαίδευση; Όχι, αγαπητοί συνάδελφοι. Ο μόνος λόγος που βρίσκονται στη φυλακή, είναι γιατί αποφάσισαν οι Τούρκοι, να μας στείλουν ένα σαφές μήνυμα. Πράγματι η απειλή τους είναι ξεκάθαρη. Ή υποκύπτουμε και αναγνωρίζουμε τα δικαιώματα της Τουρκίας στη συνδιαχείριση στο Αιγαίο ή κάποια στιγμή μοιραία θα οδηγηθούμε σε ρήξη, σε πόλεμο. Όποιος φέρει θέση ευθύνης και συνεχίζει να αναρωτιέται δήθεν για το τι επιδιώκει η Τουρκία, είναι επικίνδυνος. Η απάντηση για το πού μπορεί να φτάσει η Τουρκία, για το πού είναι αποφασισμένη να φτάσει, βρίσκεται εκεί στις φυλακές της Αδριανούπολης. Πλέον τίθεται ένα και μοναδικό ερώτημα, που θα έπρεπε να μας απασχολεί σήμερα εδώ, σε αυτή εδώ την Αίθουσα. Αν ένα από αυτά τα παιδιά, αγαπητοί συνάδελφοι, ήταν δικό σας παιδί, τι θα λέγατε σήμερα από αυτό το Βήμα; Τι θα φωνάζατε με όλη σας τη δύναμη; Τι θα μας έλεγαν οι πατεράδες των δυο αυτών στελεχών των Ενόπλων Δυνάμεων, αν ερχόντουσαν εδώ;
Έχει μιλήσει ήδη ο πατέρας.
Μη διακόπτετε, παρακαλώ.
Μίλησε για σύνεση και υπομονή.
Οι πατεράδες, αγαπητέ συνάδελφε, μίλησαν με υπερηφάνεια για το χρέος των παιδιών τους. Εμείς για ποιο χρέος είμαστε υπερήφανοι μέσα σε αυτή την Αίθουσα; Γι' αυτό μιλήσαν οι πατεράδες! Κυρίες και κύριοι συνάδελφοι, επί δυόμισι χρόνια τρέχω σε γραφεία, στέκομαι σε ουρές, περιμένω σε διαδρόμους, διαβάζω όσα δεν διάβασα ποτέ στη ζωή μου. Το κάνω, ειλικρινά, για το καλό των στελεχών των Ενόπλων Δυνάμεων, ως Τομεάρχης Εθνικής Άμυνας και Εξωτερικών Υποθέσεων. Πώς θα πάω αύριο, να πείσω τον κ. Πετρόπουλο για τις παράνομες παρακρατήσεις των εθελοντών μακράς θητείας; Πώς θα πάω να πιάσω τον κ. Τσακαλώτο, να του ζητήσω να στηρίξει την προσπάθεια του Υπουργού Εθνικής Άμυνας για την εξαγορά των δανείων των στρατιωτικών; Με τι ψυχή θα ζητήσω συνάντηση από τον κ. Κουβέλη, για να μάθω αν θα στηρίξει την προσπάθεια για την καθιέρωση του αμετάθετου στα τριάντα χρόνια ή για τη βελτίωση του νόμου περί συνδικαλισμού; Δεν νιώθω πια ότι έχω το δικαίωμα να μιλάω εξ ονόματος των στελεχών μας για την οποιαδήποτε διεκδίκησή τους, διότι αυτή τη στιγμή τα στελέχη μας μετράνε ώρες μαζί με τους δύο στρατιωτικούς. Ο χρόνος να ξέρετε - εάν δεν το ξέρετε - έχει παγώσει μέσα τους. Η Τουρκία επιτίθεται και το πρώτο θύμα - το πρώτο θύμα! - που επιδιώκει, είναι το ηθικό των Ενόπλων Δυνάμεών μας. Και εμείς εδώ μέσα με τι ασχολούμαστε τόσο καιρό; Δεν χρειάζομαι περισσότερο χρόνο, για να σας δείξω πώς αισθάνεται το σύνολο του ελληνικού λαού. Δεν χρειάζομαι, ειλικρινά, περισσότερο χρόνο, για να σας δείξω πόσο λυπάμαι και πόσο θυμώνω για όσα συμβαίνουν. Η Ένωση Κεντρώων δίνει - και θα συνεχίσει να δίνει - έναν μεγάλο αγώνα, έναν δύσκολο και έντιμο αγώνα όχι για τις καρέκλες, όχι για την εξουσία, αλλά γι' αυτόν εδώ τον τόπο, γι' αυτή εδώ τη χώρα, γι' αυτή εδώ την πατρίδα, γι' αυτόν εδώ τον λαό! Όσον αφορά, λοιπόν, στην ημερήσια διάταξη, ένα μόνο σχόλιο έχω να κάνω ως ένδειξη διαμαρτυρίας για την έλλειψη σοβαρότητας σε αυτή την Αίθουσα. Ως ελεύθερος πολίτης, ως ελεύθερος άνθρωπος εγώ, προσωπικά, θα αποχωρήσω και ως Κοινοβουλευτικός Εκπρόσωπος θα πάω να βρω τον Πρόεδρό μου, τον Βασίλη τον Λεβέντη, και θα ζητήσω να αποχωρήσει από την ψηφοφορία όλη η Ένωση Κεντρώων. Ευχαριστώ πολύ.
Τον λόγο έχει ο Υπουργός Υγείας, ο κ. Ξανθός. Θα ακολουθήσει ο Κοινοβουλευτικός Εκπρόσωπος των Ανεξαρτήτων Ελλήνων, ο κ. Παπαχριστόπουλος. Ορίστε, κύριε Υπουργέ, έχετε τον λόγο.
Αγαπητοί συνάδελφοι, νομίζω ότι από την εξέλιξη της συζήτησης σήμερα, ήδη έχει καταρρεύσει αυτός ο ατεκμηρίωτος, άγαρμπος και αδέξιος πολιτικός αντιπερισπασμός που επιχείρησε η Νέα Δημοκρατία, προσπαθώντας, ακριβώς, να αντιστρέψει το σε βάρος της αρνητικό κλίμα από όλη τη συζήτηση της προηγούμενης περιόδου για τα σκάνδαλα στον χώρο της υγείας, για το σκάνδαλο «NOVARTIS» και τις παρεπόμενες εμπλοκές στελεχών, πολιτικών προσώπων, που τώρα πλέον επίσημα, με θεσμικό τρόπο έχει ανοίξει η διερεύνησή τους. Κατέρρευσε, λοιπόν, αυτός ο αντιπερισπασμός, επειδή έχουν καταρρεύσει όλες οι γραμμές άμυνας, που χρησιμοποίησε μέχρι τώρα η Νέα Δημοκρατία. Η πρώτη γραμμή άμυνας, ήταν ότι δεν υπάρχει σκάνδαλο, ότι είναι σκευωρία. Από την προηγούμενη συζήτηση αυτή η υπόθεση αποδείχθηκε πόσο γελοία και αστήρικτη ήταν. Η δεύτερη γραμμή άμυνας, ήταν ότι υπάρχει σκάνδαλο αλλά αυτό δεν αφορά πολιτικά πρόσωπα. Είναι μία ιστορία συναλλαγής φαρμακευτικών εταιρειών με γιατρούς. Και αυτό, επίσης, αποδείχθηκε εντελώς αδύναμο και αβάσιμο, να το υπερασπιστεί οποιοσδήποτε. Διότι καταλαβαίνουν όλοι ότι οι φαρμακευτικές εταιρείες, που έχουν επενδύσει εκατομμύρια ευρώ, επενδύουν κάθε χρόνο στη διαμεσολάβηση και στην προώθηση των προϊόντων τους, είναι σαφές ότι έχουν προνοήσει να υπάρχει πολιτικό χρήμα, το οποίο κατευθύνεται σε αυτούς που διαμορφώνουν το παιχνίδι και βάζουν τους κανόνες. Η τρίτη γραμμή άμυνας, ήταν αυτή που επιχείρησε αυτές τις ημέρες ότι υπάρχει σκάνδαλο, υπάρχουν προφανώς και εμπλοκές πολιτικών που πρέπει να διερευνηθούν αλλά και εσείς τα ίδια κάνετε. Αυτό μας είπε χοντρικά με την πρότασή της. Νομίζω, λοιπόν, ότι αυτή η επιχειρηματολογία καταρρέει, επειδή ακριβώς προσβάλλει τον κοινό νου. Και τι λέει ο κοινός νους; Εδώ είχαμε για χρόνια μία εστία ανομίας στο δημόσιο βίο, είχαμε καταγεγραμμένες άνομες συμπεριφορές, υπήρχε πάρτι στον χώρο της υγείας και του φαρμάκου και αυτή η Κυβέρνηση, για πρώτη φορά, άνοιξε μέτωπο με τη διαφθορά, με τις παθογένειες, με τις στρεβλώσεις, με την προκλητή ζήτηση, με τη σπατάλη στον τομέα της υγείας. Είναι, λοιπόν, καταφανώς ανυπόστατη η προσπάθεια, να εγκαλεστούν αυτοί οι οποίοι έβαλαν την ατζέντα της ηθικοποίησης στο σύστημα υγείας, ότι και αυτοί είναι μέρος του πάρτι και μέρος αυτής της φαυλότητας. Γι' αυτό κατέρρευσε, αγαπητοί συνάδελφοι της Νέας Δημοκρατίας, με ηχηρό και παταγώδη τρόπο αυτή η προσπάθειά σας. Στις δύο υποτιθέμενες βασικές κατηγορίες ήδη έχει απαντήσει ο Παναγιώτης Κουρουμπλής και νομίζω εξαιρετικά. Ήταν προφανώς αδύνατο, ήταν αντικειμενικά αδύνατο μέσα στο πρώτο εξάμηνο του 2015, σε συνθήκες γενικευμένης αστάθειας, όταν η τιμολόγηση και η αρχιτεκτονική της αποτελούσε αντικείμενο διαπραγμάτευσης με τους θεσμούς, να υπάρξει έκδοση δελτίου τιμών. Μόλις ολοκληρώθηκε η συμφωνία, μόλις ψηφίστηκε ο ν.4336 τον Αύγουστο, δρομολογήθηκε η διαδικασία. Και, φυσικά, βγήκε το δελτίο τιμών μετά από μία διαδικασία τεχνικής προετοιμασίας και διαβούλευσης, που κρατάει δύο με τρεις μήνες. Αυτό γίνεται πάντα. Απορώ που ρώτησαν οι συνάδελφοι από το Ποτάμι, γιατί καθυστέρησε και ο Ξανθός να βγάλει το δελτίο τιμών. Η απάντηση είναι, γιατί τόσο χρειάζεται και γιατί ειδικά σε αυτό το δελτίο τιμών υπήρχαν επιπλέον τεχνικές δυσκολίες. Διότι για πρώτη φορά, αγαπητοί συνάδελφοι, είχε ψηφιστεί η ρύθμιση που έπρεπε ο ΕΟΦ να πάρει όχι μόνο τις τρεις χαμηλότερες τιμές των on patent φαρμάκων από την Ευρώπη, αλλά έπρεπε να πάρει και τις τρεις χαμηλότερες στα off patent και έπρεπε να διασταυρώσει σε πόσα από αυτά υπήρχαν γενόσημα, για να βάλει το 50%, το οποίο εφαρμόστηκε για πρώτη φορά η μείωση δηλαδή του 50% σε σχέση με την τιμή του πρωτότυπου φαρμάκου. Υπήρχαν, λοιπόν, ιδιαιτερότητες και έγινε μια τεράστια προσπάθεια από τον υπηρεσιακό μηχανισμό του ΕΟΦ και μπορέσαμε, πραγματικά, μέσα στον Δεκέμβριο να βγάλουμε το δελτίο τιμών, όπως βγαίνουν όλα τα δελτία τιμών του δεύτερου εξαμήνου όλες τις χρονιές. Παραμονές Χριστουγέννων βγαίνουν τα δελτία τιμών. Εξηγήθηκε ότι δεν υπάρχει, ότι δεν μπορεί να τεκμηριωθεί, ότι είναι αστήρικτη, είναι ασύντακτη αυτή η αναφορά στην πρόταση της Νέας Δημοκρατίας, ότι δηλαδή δεν μειώθηκε η φαρμακευτική δαπάνη από τη μη έκδοση τιμών. Έχει εξηγηθεί ότι από τα πρώτα μνημονιακά χρόνια - και ειδικά από το 2015 και μετά - έχουμε σταθερή, κλειστή δημόσια φαρμακευτική δαπάνη εξωνοσοκομειακή της τάξης των 1,945 δισεκατομμυρίων ευρώ. Δεν υπάρχει, λοιπόν, ζημία. Τα ίδια λεφτά πληρώνει κάθε χρόνο το κράτος διά των νοσοκομείων και του ΕΟΠΥΥ. Βεβαίως δεν μπορεί να προκύψει ελάττωση εσόδων του δημοσίου, όπως αναφέρεται τελείως ασύντακτα και παραπειστικά. Στοιχειωδώς οι συντάκτες του κειμένου δεν έχουν επίγνωση του τι λένε, λες και έχει έσοδα το δημόσιο από την αγορά φαρμάκων. Νομίζω ότι ήταν και αυτό αποτέλεσμα μιας πρόχειρης και προσανατολισμένης σε μια επικοινωνιακή προσπάθεια να «πετάξουμε λίγο λάσπη», «να θολώσουμε τα νερά», «να μειωθεί το πολιτικό κόστος το οποίο έχουμε υποστεί την προηγούμενη περίοδο». Το δεύτερο σημείο για το οποίο μας εγκαλούν, είναι γιατί - προσέξτε! - στο δελτίο τιμών του 2016 δεν υπήρξε η ενδεδειγμένη μείωση. Υπήρξε μείωση, αλλά δεν ήταν η ενδεδειγμένη. Να το πούμε, λοιπόν, για να το καταλάβει όλος ο κόσμος: Τον Αύγουστο του 2015, στο πλαίσιο της οδυνηρής συμφωνίας, για πρώτη φορά αυτή η Κυβέρνηση έβγαλε από τη μέση τον ακρογωνιαίο λίθο των στρεβλώσεων στην τιμολόγηση και στην αποζημίωση των φαρμάκων, που ήταν η προστασία των off patent και των γενοσήμων φαρμάκων, που είχαν εγκριθεί για κυκλοφορία πριν το 2012. Αυτή ήταν μία διάταξη που είχαν βάλει οι προηγούμενες κυβερνήσεις και προστάτευε από τις συνεχείς ανατιμολογήσεις την πλειονότητα των κυκλοφορούντων φαρμάκων. Η τρόικα απαίτησε αυτή η στρέβλωση να μην υπάρχει. Και τότε, βεβαίως, συμφωνήσαμε, επειδή ακριβώς θέλαμε να αποφύγουμε ένα ραγδαίο και ανεξέλεγκτο ντάμπινγκ τιμών, το οποίο θα έβγαζε φθηνά και αποτελεσματικά φάρμακα από την κυκλοφορία, θα τα υποκαθιστούσε με ακριβότερα πρωτότυπα και άρα θα επιβάρυνε και τη συνολική δαπάνη και την τσέπη των ασφαλισμένων, ότι αυτή η σταδιακή απομείωση των τιμών θα γίνει σε βάθος διετίας, τριετίας, βάζοντας φίλτρα που δεν θα επιτρέπουν την απότομη πτώση των τιμών, για να παραμείνουν στην αγορά τα αξιόπιστα και ποιοτικά φάρμακα, τα οποία κάλυπταν ένα πολύ μεγάλο κομμάτι ιδιαίτερα των χρονίως πασχόντων. Ορίσαμε, λοιπόν, ότι σε κάθε ανατιμολόγηση η μέγιστη μείωση θα είναι 10%. Στο συγκεκριμένο δελτίο τιμών λόγω στρεβλώσεων που είναι τώρα δύσκολο να εξηγήσει κανένας, δόθηκε η δυνατότητα - κάτι το οποίο προέβλεπε απολύτως, ρητά ο νόμος και ήταν και υποχρεωτικό για τον Υπουργό Υγείας να το αποδεχθεί - σε φαρμακευτικές εταιρείες, να κάνουν μεγαλύτερη μείωση από την τιμή που τους έβγαλε αρχικά ο ΕΟΦ. Αυτό οδήγησε για αυτά τα υποτιθέμενα διακόσια φάρμακα, στα οποία αναφέρεται το κατηγορητήριο, σε μία μείωση γύρω στο 25% με 30%, όταν ο μέσος όρος της μείωσης των γενόσημων στο ίδιο δελτίο τιμών ήταν 7,15%. Τα συγκεκριμένα φάρμακα, δηλαδή, μειώθηκαν τέσσερις φορές παραπάνω σε σχέση με τα υπόλοιπα γενόσημα. Πολύ σωστά επισήμανε ο κ. Κουρουμπλής ότι στη «μαύρη βίβλο», που έβγαλε τον Φλεβάρη του 2016 η Νέα Δημοκρατία, έλεγε ρητά ότι προβλέπεται στο επόμενο δελτίο τιμών δραματική οριζόντια μείωση στις τιμές των γενοσήμων, με αποτέλεσμα τη συρρίκνωση της ελληνικής φαρμακοβιομηχανίας και την απώλεια χιλιάδων θέσεων εργασίας. Αυτή η «δραματική μείωση» στο κατηγορητήριό σας γίνεται «μη ενδεδειγμένη μείωση». Σοβαρευτείτε, αγαπητοί συνάδελφοι, γιατί σας παρακολουθεί ο κόσμος και εκτίθεστε! Και ξέρετε ποιο είναι το πολιτικό συμπέρασμα που βγάζω εγώ από αυτή την ιστορία; Είναι πως όταν ζοριστεί η Νέα Δημοκρατία, όταν αρχίσει ο έλεγχος της δικαιοσύνης και της Βουλής να πλησιάζει, τότε πουλάει παραδοσιακά κοινωνικά της στηρίγματα, παραδοσιακές κοινωνικές συμμαχίες της, ενοχοποιεί συλλήβδην την εγχώρια φαρμακοβιομηχανία, ενοχοποιεί τους γιατρούς, προκειμένου να σώσει το πολιτικό της σαρκίο. Αυτή είναι η ουσία, αγαπητοί συνάδελφοι. Και είναι, πραγματικά, ένα τεράστιο ζήτημα αξιοπιστίας γι' αυτή την παράταξη, που θέλει με αυτούς τους όρους να κυβερνήσει. [[Χειροκροτήματα από την πτέρυγα του ΣΥΡΙΖΑ]] Γελάει ο κόσμος, όταν ακούει το επιχείρημα ότι εσείς είστε απηνείς διώκτες της φαρμακοβιομηχανίας και ότι ο ΣΥΡΙΖΑ τα έχει βρει μαζί τους, τα έχει βρει με το κεφάλαιο και τους κάνει τα χατίρια. Ποιον σοβαρό πολίτη, ποιον σοβαρό επιχειρηματία, εσείς που μιλάτε για επενδύσεις, για επιχειρηματικότητα, για ιδιωτική οικονομία της αγοράς, για απασχόληση πείθετε; Κοροϊδεύετε τον κόσμο, επειδή ακριβώς έχετε βρεθεί σε δύσκολη θέση. Αυτή είναι η ουσία του θέματος. Το μεγάλο ερώτημα, βεβαίως, το οποίο απασχολεί τον κόσμο, είναι ότι σε αυτή τη συζήτηση περί διαφθοράς, περί πάρτι στον χώρο της υγείας, περί συναλλαγών, δεν μπαίνει ως πολύ κρίσιμη παράμετρος η όντως πολύ σημαντική οικονομική επιβάρυνση που έχουν δεχθεί οι πολίτες αυτά τα χρόνια. Εμείς, λοιπόν, αναγνωρίζουμε ότι υπάρχει πολύ σημαντική οικονομική επιβάρυνση. Μεσοσταθμικά είναι στο 25%. Ήταν γύρω στο 10% -12% στην αρχή της κρίσης, με δικά σας μέτρα πολιτικής. Ένα ευρώ ανά συνταγή, διαφορά λιανικής ασφαλιστικής τιμής, ένταξη στην αρνητική λίστα πολλών κατηγοριών φαρμάκων, στρεβλώσεις στον αποζημιωτικό μηχανισμό κ.λπ.. Ο κόσμος επιβαρύνθηκε. Το 2015, ήταν περίπου 25% -26% και σε αυτά τα επίπεδα έχει παραμείνει μεσοσταθμικά η συμμετοχή των πολιτών στο κόστος της αγοράς φαρμάκων. Εμείς αναγνωρίζουμε ότι δεν μπορέσαμε αυτή την περίοδο να υπάρξει μία σοβαρή ανακούφιση. Και αυτό γιατί ήταν σκληρό το πλαίσιο, υπήρχαν στρεβλώσεις, υπήρχαν δημοσιονομικοί περιορισμοί και απαιτούνταν ισοδύναμα για κάθε ελάφρυνση. Είμαστε όμως περήφανοι, γιατί σε αυτή τη δύσκολη περίοδο κάναμε μία παρέμβαση - τομή. Διασφαλίσαμε την καθολική πρόσβαση των ανασφάλιστων πολιτών στη συνταγογράφηση φαρμάκων όσο ακριβά κι αν είναι. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Αυτό, βεβαίως, οδήγησε σε μία συνολική αύξηση της δαπάνης, για την οποία παραπειστικά μάς κατηγορείτε, όταν ξέρετε πολύ καλά ότι τα λεφτά που πλήρωσε το κράτος ως δημόσιο και ως ΕΟΠΠΥ, ήταν ακριβώς τα ίδια, σταθεροποιημένα στο 9,45%. Γι' αυτό και κατά την άποψή μας το στοίχημα της επόμενης περιόδου είναι, με έναν συνδυασμό παρεμβάσεων, να πάμε σε μία σταδιακή αποκλιμάκωση αυτής της επιβάρυνσης. Αυτό για το οποίο συνεννοούμαστε τώρα και μελετάμε σε συνεννόηση και με τη φαρμακοβιομηχανία και με τους θεσμούς, είναι να πάμε σε μία προοπτική, όπου θα έχουμε ελαχιστοποιημένη ή και μηδενική συμμετοχή, όταν ο πολίτης επιλέγει γενόσημα, διασφαλίζοντας με αυτόν τον τρόπο και την αυξημένη διείσδυση ποιοτικών γενοσήμων στην ελληνική αγορά, άρα διασφαλίζοντας και τη δημόσια υγεία και τη βιωσιμότητα της εγχώριας βιομηχανικής παραγωγής, που είναι όντως ένας τομέας προνομιακός για την παραγωγική ανασυγκρότηση της χώρας, με υψηλή προστιθέμενη αξία, με εξαγωγές, με θέσεις εργασίας κ.λπ.. Είχαμε πει από την αρχή ότι αυτή η συζήτηση για τα σκάνδαλα για εμάς, δεν είναι ένα εργαλείο για να εγκαλέσουμε τους πολιτικούς μας αντιπάλους, να τους αποδώσουμε μομφές και να τους εκθέσουμε στην κοινωνία. Άλλωστε οι πολιτικές τους ευθύνες, όπως είχαμε πει και τότε, είναι αυταπόδεικτες. Εμείς, κυρίως, κάναμε αυτή τη διερεύνηση και θα συνεχίσουμε να την κάνουμε μέχρι το τέλος, πρώτον, για να μην υπάρξει η παραμικρή σκιά συγκάλυψης και ομερτά στο πολιτικό σύστημα και δεύτερον, για να εντοπίσουμε τα θεσμικά ελλείμματα και να θωρακίσουμε το σύστημα. Το είπα και την προηγούμενη φορά και ήταν εύστοχη η παρατήρηση του κ. Μαυρωτά. Εμείς όντως έχουμε θεσμικό πλεονέκτημα στο πεδίο του φαρμάκου, διότι αυτά τα χρόνια παρά τις δυσκολίες και τις αντιξοότητες καταφέραμε με μία δέσμη παρεμβάσεων για πρώτη φορά, να μπουν ασφαλιστικές δικλίδες και κανόνες. Έχουμε μία διαφανέστατη διαδικασία τιμολόγησης από τον ΕΟΦ, με εξαιρετική δουλειά του επιστημονικού δυναμικού και με την εγγύηση της διοίκησής του, ιδιαίτερα της Προέδρου του, της Κατερίνας Αντωνίου, που είναι ένα πρόσωπο με υψηλό επιστημονικό κύρος, με κατάρτιση, ήθος διακυβέρνησης, εντιμότητα και θεσμική αξιοπιστία. Γιατί το ήθος και το ηθικό πλεονέκτημα της Αριστεράς έχει και ταυτότητα, προσωποποιείται σε αυτή τη χώρα και το ξέρουμε πάρα πολύ καλά. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Έχουμε, λοιπόν, διαφανέστατη διαδικασίας τιμολόγησης. Έχουμε βγάλει πέντε δελτία τιμών και δεν έχει πει κανείς κουβέντα, κανένας από τα αλληλοσυγκρουόμενα και αντιτιθέμενα επιχειρηματικά συμφέροντα. Έχουμε κάνει πρώτη φορά στη χώρα διαδικασία αξιολόγησης των νέων καινοτόμων φαρμάκων, για να γίνεται η συζήτηση για τη θεραπευτική τους αξία και όχι μόνο για το κόστος τους. Έχουμε κάνει την επιτροπή διαπραγμάτευσης, για να έχουμε προσιτές τιμές στα ακριβά φάρμακα. Έχουμε πάρει και διεθνείς πρωτοβουλίες. Σε αυτό αναφέρθηκα την προηγούμενη φορά. Ενσωματώνουμε σοβαρά θεραπευτικά πρωτόκολλα στο σύστημα ηλεκτρονικής συνταγογράφησης. Οργανώνουμε ξανά το τοπίο στον χώρο της ιατρικής εκπαίδευσης, στα ιατρικά συνέδρια. Επιβάλλουμε δημοσιοποίηση των οικονομικών συναλλαγών των εταιρειών με γιατρούς, με επιστημονικές εταιρείες και άλλους εμπλεκόμενους στον χώρο του φαρμάκου. Αυτή είναι, λοιπόν, η αλήθεια. Ο χώρος του φαρμάκου με αυτές τις παρεμβάσεις στον βαθμό που προχωρούν και ολοκληρώνονται προφανώς οχυρώνεται και θωρακίζεται απέναντι στις εστίες ανομίας και διαφθοράς. Επιτρέψτε μου να τελειώσω, λέγοντας ότι, πραγματικά, ματαιοπονείτε, αν νομίζετε ότι μπορεί να πιάσει τόπο η προσπάθεια συμψηφισμού ευθυνών, αν νομίζετε ότι μπορεί να πείσετε ακόμα και έναν καλοπροαίρετο πολίτη αυτής της χώρας ότι είμαστε όλοι το ίδιο. Δεν είμαστε όλοι το ίδιο και αυτό έχει ιδεολογική, πολιτική, προγραμματική, συλλογική και προσωπική αξιοπιστία. Όταν εσείς, αγαπητοί συνάδελφοι, αφήνατε τον κόσμο ακάλυπτο από φαρμακευτική περίθαλψη, εμείς πρωτοστατούσαμε στην ίδρυση κοινωνικών ιατρείων και φαρμακείων και ένα από τα πρώτα πράγματα, που κάναμε, μια από τις πρώτες προτεραιότητες, που αναλάβαμε, ήταν να εξαλείψουμε την υγειονομική φτώχεια στη χώρα. Όταν εσείς, με σχέδιο αποδιοργανώνατε τη δημόσια περίθαλψη, κλείνατε νοσοκομεία, κλείνατε δημόσιες δομές πρωτοβάθμιας φροντίδας, διώχνατε χιλιάδες γιατρούς έξω από το σύστημα, καταργούσατε κλίνες, συγχωνεύατε, παγώνατε τις προσλήψεις, υποχρηματοδοτούσατε δραματικά το σύστημα, εμείς δίναμε αγώνες για τη δημόσια περίθαλψη και όταν αναλάβαμε, η πρώτη μας προτεραιότητα ήταν να είμαστε μεροληπτικοί υπέρ του ΕΣΥ, να κινητοποιήσουμε πόρους - ανθρώπινους και υλικούς - να στηρίξουμε ένα σύστημα που παρέπαιε και το οποίο κρατήθηκε όρθιο, λειτουργικό, αξιόπιστο χάρη στην εξαιρετική δουλειά του προσωπικού του - των γιατρών και των υπόλοιπων εργαζομένων - και κυρίως, το καταστήσαμε προσβάσιμο σε όλους τους πολίτες, για να σταματήσει αυτή η βαρβαρότητα του αποκλεισμού των ανασφάλιστων ανθρώπων. Εσείς, λοιπόν, συγκαλύπτατε το πάρτι. Το γιατί ακριβώς θα το διερευνήσουμε και θα βρούμε τις άκρες. Εμείς, αυτό το πάρτι το φέραμε μπροστά στον δημόσιο βίο, το κάναμε κεντρική πολιτική συζήτηση, βάλαμε μπροστά θεσμικές διαδικασίες διερεύνησης, ελέγχου και απόδοσης ευθυνών. Αυτή είναι η τεράστια πολιτική μας διαφορά. Εμείς, λοιπόν είτε το θέλετε είτε όχι, έχουμε και το ηθικό και το προγραμματικό και το αξιακό πλεονέκτημα να προχωρήσουμε στο επόμενο διάστημα και να αναμορφώσουμε πλήρως, να εξυγιάνουμε αυτό το φαύλο τοπίο στον χώρο της υγείας και του φαρμάκου, διασφαλίζοντας ότι οι φορολογικές επιβαρύνσεις των πολιτών αυτής της χώρας πιάνουν τόπο και δεν πάνε σε τσέπες «ημετέρων». Σας ευχαριστώ. [[Χειροκροτήματα από την πτέρυγα του ΣΥΡΙΖΑ]] Τον λόγο έχει ο Κοινοβουλευτικός Εκπρόσωπος των Ανεξαρτήτων Ελλήνων κ. Παπαχριστόπουλος και θα ακολουθήσει ο Αναπληρωτής Υπουργός Υγείας κ. Παύλος Πολάκης. Ορίστε, κύριε Παπαχριστόπουλε, έχετε τον λόγο.
Ευχαριστώ, κύριε Πρόεδρε. Επειδή τυχαίνει να είμαι στην επιτροπή για τα θέματα της υγείας και έχουμε ήδη ξοδέψει κάμποσους μήνες πρώτα για το «ΕΡΡΙΚΟΣ ΝΤΥΝΑΝ», μετά για το ΚΕΕΛΠΝΟ και στη συνέχεια για το φάρμακο και τη «NOVARTIS», θέλω να εστιάσω τουλάχιστον σε συγκεκριμένα γεγονότα. Δεν θα κουράσω με τις δικές μου εκτιμήσεις. Μόνο γεγονότα θα εκθέσω. Έχω μπροστά μου την έκθεση του Γενικού Λογιστηρίου του Κράτους, που αναφέρεται στο ΚΕΕΛΠΝΟ και μιλάει για άντρο διαφθοράς. Έχω μπροστά μου άλλη μια έκθεση του ΣΕΥΠ εκατόν έξι σελίδων που μιλάει για το ΚΕΕΛΠΝΟ ως άντρο διαφθοράς. Έχω μπροστά μου όλες τις εκθέσεις των ορκωτών λογιστών που για τέσσερα χρόνια δεν τους επιτρεπόταν να το ερευνήσουν, οι οποίοι μιλούν για άντρο διαφθοράς. Έχω μπροστά μου τις κραυγές αγωνίας μιας Υφυπουργού, που είχε προτείνει τότε το ΚΕΕΛΠΝΟ σχεδόν να αλλάξει, με ειδική έκθεση, γραμμένη! Είδε και έπαθε αυτή η γυναίκα και τελικά, τα παράτησε και έφυγε! Άντρο διαφθοράς! Ακόμα και συνδικαλιστές της ΟΕΝΓΕ μιλούσαν για άντρο διαφθοράς. Πάνω απ' όλα, όμως, υπήρξαν και δύο εισαγγελείς. Λέω ξανά ότι οι δικές μου εκτιμήσεις είναι περιττές. Όταν τόλμησε ο Γρηγόρης Πεπόνης, αφού ο Γενικός Γραμματέας Διαφάνειας Γιώργος Σούρλας του έστειλε μια έκθεση - καταπέλτη, δεν πρόλαβε να κάνει τίποτα. Παροπλίστηκε, αναβαθμιζόμενος. Έφυγε από Εισαγγελέας Διαφθοράς. Ακόμα, ρωτήστε πώς ο Βασίλης Φλωρίδης εκπαραθυρώθηκε από την επιτροπή, που ήταν έτοιμη να διερευνήσει τα σκάνδαλα. Και όταν ρωτήσαμε έναν Υπουργό εκείνης της εποχής, αν κατάλαβε τι ακριβώς ήταν το ΚΕΕΛΠΝΟ, που ήταν κάτω από τη δικαιοδοσία του, δείτε στα Πρακτικά ποια ήταν η απάντησή του. Καμμία απάντηση! Δεν σας κρύβω ότι διερευνώντας την υπόθεση της υγείας δεν μπορούσαμε να καταλάβουμε τότε τι σήμαινε αυτή η απίστευτη επικοινωνιακή δαπάνη σε πάρα πολλούς δημοσιογράφους. Δεν μπορούσαμε να την εξηγήσουμε. Συγκεκριμένοι νόμοι από το 1995 απαγορεύουν για θέματα δημόσιας υγείας να δίνεις έστω και μισό ευρώ. Και έφευγαν εκατομμύρια ευρώ από ένα ΚΕΕΛΠΝΟ που δεν ήταν στο δημόσιο λογιστικό και πήγαιναν σε δημοσιογράφους. Δεν τα έκλεβαν οι άνθρωποι, αλλά έκαναν άλλου είδους δημοσιογραφία. Χρειάστηκε να έλθει η υπόθεση της «NOVARTIS», για να καταλάβουμε τι σήμαιναν αυτά τα μεγάλα ποσά σ' αυτούς τους δημοσιογράφους. Μάθαμε, λοιπόν, με λεπτομέρεια πώς ξέπλεναν τα χρήματα τότε ο Φρουζής και άλλοι, μέσω των δημοσιογράφων. Θα σας πω και κάτι ακόμα. Υπήρξαν κάτι περίεργοι θάνατοι, που δεν μπορούσαμε τότε να τους συνδυάσουμε. Υπήρξε ένα “cayenne”, κάποιου μακαρίτη που εκβίαζε, αλλά που στην ουσία ξέπλενε χρήματα και ένα άλλο περίεργο τροχαίο ατύχημα ενός νεαρού με μια μηχανή BMW ενός χρόνου, ολοκαίνουργια, ο οποίος πήγαινε και έφερνε τον τότε Πρόεδρο του ΚΕΕΛΠΝΟ - σύμφωνα με τη μαρτυρία του πατέρα του και όχι του Προέδρου - από το πρωί ως το βράδυ. Συνεπώς, ήξερε τα ραντεβού και όλα αυτά. Ο Πρόεδρος του ΚΕΕΛΠΝΟ είναι υπόδικος, για πολύ βαριά κακουργήματα. Κατά περίεργο τρόπο, έπιασε φωτιά η μηχανή του νεαρού μοτοσικλετιστή, χωρίς να συμβεί ατύχημα! Κατ' αρχάς, να πω κάτι; Εμείς δεν κάνουμε μηνύσεις ούτε σε εισαγγελείς ούτε σε κανένα. Βάζουμε τα πράγματα και μιλάμε με στοιχεία.
Τον Βαξεβάνη βάζετε.
Αν έχετε πρόβλημα με τον Βαξεβάνη, να τον μηνύσετε. Ξέρετε, δεν έχει ασυλία. Μηνύστε τον και κλείστε τον μέσα. Επειδή με προκαλείτε, λοιπόν, σας λέω ότι έχει δεχθεί πάνω από εβδομήντα μηνύσεις. Πρόσφατα, καταδίκασε και την κ. Στουρνάρα. Αν δεν το ξέρετε, μάθετέ το. Μη με διακόπτετε όμως. Εγώ μιλάω ανοιχτά, δεν κρύβομαι. Θέλω να δώσω μερικά στοιχεία με νούμερα. Χρηματοοικονομική θέση, ταμειακά διαθέσιμα του 2015, λίγο πριν είχε αναλάβει η Κυβέρνηση: πλην 940, δηλαδή έλλειμμα κοντά 1 δισεκατομμύριο. Έναν χρόνο μετά αυτή η Κυβέρνηση, οι άνθρωποι που εγκαλούνται, έχουν 35 εκατομμύρια πλεόνασμα. Στο τέλος του 2017 έχουν 400 εκατομμύρια πλεόνασμα. Όχι δικιά μου εκτίμηση. Γενικό Λογιστήριο του Κράτους. Πάμε παρακάτω. Έχει μεγάλη σημασία. Είμαι από αυτούς που έχω ζήσει μόνο το ΕΣΥ, πάνω από τριάντα πέντε χρόνια. Δεύτερό μου σπίτι ήταν ο «Ευαγγελισμός». Αγαπάω τη δημόσια υγεία, με αυτή είχα ασχοληθεί. Χρόνια ήταν αιτήματα, που τα ζητούσαμε και βλέπαμε το ΕΣΥ να μαραζώνει, έτοιμο να σαπίσει. Θα μπορούσα να σας μιλάω μέχρι το πρωί. Δεν θέλω να σταθώ, όμως, στις λεπτομέρειες: Πως ήταν εμπόλεμη ζώνη τα τμήματα επειγόντων, που σήμερα ανεξαρτητοποιούνται. Πως οι αεροδιακομηδές γινόντουσαν με κίνδυνο να πεθάνει κόσμος. Χρόνια ζητούσαμε στη Σύρο να γίνεται αεροδιακομιδή. Χρόνια ζητούσαμε απίστευτα πράγματα. Βλέπαμε φτωχούς ανθρώπους να μη μπορούν να πληρώσουν. Εγώ ήμουν κάποτε στη Νίκαια και έδινα ψεύτικες διευθύνσεις, γιατί δεν υπήρχε νόμος να καλύπτει τους φτωχούς, τους ανασφάλιστους. Και δίναμε στους τσιγγάνους ψεύτικες διευθύνσεις, για να μην πληρώσουν. Ποιος έκανε δυόμισι εκατομμύρια Έλληνες, με απλό ΑΜΚΑ, να παίρνουν φάρμακα και να πηγαίνουν να θεραπεύονται στα δημόσια νοσοκομεία; Ποιος το έκανε; Γιατί δεν το κάνατε εσείς επί σαράντα χρόνια; Να σας πω στοιχεία; Ένα εκατομμύριο ανασφάλιστοι μόνο με το ΑΜΚΑ συνταγογραφήθηκαν. Τα φάρμακα άξιζαν 165 εκατομμύρια. Ναι, τα πλήρωσε το δημόσιο, και έκανε πολύ καλά, γι' αυτούς τους ανθρώπους, με μηδενική συμμετοχή σε κάποιους από αυτούς. Θα μπορούσα να σας πω και άλλα, και άλλα, και άλλα.
Φαίνεται ήσουν σε αυτά τα κόμματα και ξέρεις.
Θέλετε να μιλήσουμε, κυρία συνάδελφε; Θέλετε να μιλήσουμε; Εγώ δεν έχω πρόβλημα. Δεν αφήνω τίποτα να πέσει κάτω. Εγώ μένω σε πενήντα τετραγωνικά, ενώ κάποιοι άλλοι! Στα πενήντα μένω, το ξαναλέω.
Παρακαλώ, κύριε Παπαχριστόπουλε.
Όταν προκαλούμαι, θα μιλάω, ειδικά με εμένα. Στα πενήντα τετραγωνικά μένω και ζω με τον μισθό μου. Δεν έχω ούτε βουλευτικό αυτοκίνητο ούτε αστυνομικούς ούτε εξαργυρώνω τη βουλευτική μου ιδιότητα με κονόμες.
Γιατί φωνάζετε; Από πριν φωνάζατε. Κατεβάστε τον τόνο της φωνής σας. Δεν μπορούμε άλλο αυτή την κατάσταση.
Απαντάω. Καλά κάνω. Δικαίωμά μου.
Μη διακόπτετε από κάτω. Ελάτε, κύριε Παπαχριστόπουλε, συνεχίστε.
Ακούστε λίγο. Θέλω να δώσω ένα χειροπιαστό παράδειγμα για το πώς κυβερνιόταν η χώρα. Διαβάζω ακριβώς έναν νόμο και αξίζει τον κόπο να τον μάθουμε. Μάρτιος του 2012, στην παράγραφο 7 του άρθρου 21 του ν.4052 ορίζεται ότι, προϋπόθεση για να μπουν στον θετικό κατάλογο τα λεγόμενα φάρμακα αναφοράς και φάρμακα για σοβαρές ασθένειες, είναι να καλύπτονται από τα ασφαλιστικά ταμεία στα δύο τρίτα των κρατών - μελών της Ευρωπαϊκής Ένωσης ή τουλάχιστον σε δώδεκα κράτη - μέλη. Σε αυτή την πραγματικότητα, λοιπόν, προστέθηκαν τρεις λεξούλες και ο νόμος άλλαξε και έγινε ως εξής: Προϋπόθεση να αποζημιώνονται «στα δύο τρίτα των κρατών μελών της Ευρωπαϊκής Ένωσης, στα οποία κυκλοφορούν ή τουλάχιστον σε δώδεκα κράτη - μέλη της Ευρωπαϊκής Ένωσης». Οι λέξεις είναι «στα οποία κυκλοφορούν». Η διάταξη αυτή, σε έξι μήνες άλλαξε, εξαφανίστηκε, έφυγε. Έτσι κυβερνιόταν η χώρα.
Ποιοι είναι οι Υπουργοί; Πείτε μας.
Ακούστε λίγο, οι τρεις λέξεις εξαφανίστηκαν. Όμως, στο μεταξύ εντάχθηκαν στη θετική λίστα φάρμακα, που πήραν ασφαλιστική τιμή, ακόμα και αν κυκλοφορούσαν σε δύο χώρες. Έτσι κυβερνούσε η παράταξη, που σήμερα εγκαλεί αυτήν τη Κυβέρνηση. Τι έλεγε το «Harvard Project»; Ότι πρέπει στο δεκάμηνο να ενταχθούν αυτά τα φάρμακα. Εντάχθηκαν; Ναι. Τι άλλο έλεγε το «Harvard Project», για όσους δεν το ξέρετε; Να σας πω εγώ: To «Gilenya», ένα φάρμακο που το ξέρουν όσοι έχουν σκλήρυνση κατά πλάκας, με χειρόγραφη υπογραφή προστέθηκε στον κατάλογο. Βρείτε ένα τέτοιο στοιχείο γι' αυτούς τους ανθρώπους και να τους εγκαλέσω εγώ τώρα. Το «Gilenya» στοίχιζε τρεις φορές επάνω από τα ανταγωνιστικά του φάρμακα. Ποιος μήνυσε; Ο ανταγωνιστής της «PHARMA GENESIS», που το δικό του φάρμακο μπήκε μετά από ενάμισι - δύο χρόνια, αλλά η «NOVARTIS» κέρδιζε. Θέλετε και άλλη αξιοπιστία των μαρτύρων; Ακούγεται πως το think tank του τότε Πρωθυπουργού ήταν ο Φρουζής. Εγώ - είμαι συνήγορός του - δεν πιστεύω ότι πήρε χρήματα. Τι πιστεύω όμως; Τι δουλειά είχε ο Παπασταύρου, σύμβουλος για τις διεθνείς σχέσεις, να μπει για το φάρμακο, για τις τιμές του; Τι δουλειά είχε; Θέλετε να σας διαβάσω την απόφαση που υπέγραψε ο Λυκουρέντζος; Και ακόμη, πόσα ραντεβού είχε ο Φρουζής με τον Παπασταύρου, πόσα με τον Χρύσανθο τον Λαζαρίδη, πόσα με τον Πτωχό; Είναι αξιοπιστία αυτό, που δείχνει ένδειξη; Θέλω να σας θυμίσω, γιατί ακούω συνέχεια για σκευωρίες και τέτοια. Φτιάξατε σε έναν νόμο, έναν κατάπτυστο νόμο, το άρθρο 86, ενώ το πλημμέλημα παραγράφεται σε πέντε χρόνια - σας τα είπε πριν ο Σπύρος Λάππας - με δύο αλλαγές βουλευτικές, παραγράφονται κακουργήματα δισεκατομμυρίων. Ντροπή και κατάντια! Ποιος έφτιαξε τον νόμο; Ποιος είχε την πατρότητα; Όχι αυτή η Κυβέρνηση. Σκάψατε όμως, έναν λάκκο, γιατί αμελλητί πήγαιναν αυτά τα ονόματα στη Βουλή, αλλιώς δεν γινόταν. Ακούω τώρα κάποιες θεωρίες, ότι «θέλετε να συγκαλύψετε» κ.λπ.. Όλος ο κόσμος τι λέει απ' έξω; Πρέπει, ναι ή όχι, οι Υπουργοί, οι Βουλευτές, τα πολιτικά πρόσωπα, να πηγαίνουν στην τακτική δικαιοσύνη; Πρέπει ή δεν πρέπει; Εγώ λέω ότι πρέπει. Αυτό θέλουμε εμείς, λοιπόν. Και λέω το εξής. Μιλάνε για σκευωρία. Ποια σκευωρία; Επτά ονόματα τα δίνει το FBI. Μάλιστα, ο Πικραμμένος, ο Βενιζέλος και ο Κουτρουμάνης δεν είναι στα επτά, είναι συνεργάτες τους και το επικαλέστηκαν. Σκευωρία είναι, το Υπουργείο Δικαιοσύνης των Ηνωμένων Πολιτειών, το FBI και η Επιτροπή Κεφαλαιαγοράς; Ούτε καν ενδιαφέρεται η Αμερική για τα όποια πρόσωπα. Την ενδιαφέρει ότι η «NOVARTIS» με βρώμικο τρόπο ανεβάζει την μετοχή και κερδίζει. Απλά ελληνικά μιλάμε. Και λυπάμαι που το λέω: Εάν δεν είχε μεσολαβήσει η αμερικάνικη δικαιοσύνη, πιθανόν να μην είχαμε τίποτε. Και έρχεται το καινούργιο με το μετρό. Δεν είναι 370.000 η δωροδοκία, είναι πάνω από 75 εκατομμύρια. Ακούστε τι λέει η Γιάννα Παπαδάκου. Και ακόμη, γιατί πιστεύω ότι κάποιο,ι προσπαθώντας να κάνουν αντιπερισπασμό - λυπάμαι που το λέω - αγγίζουν τα όρια πολιτικής ανοησίας. Πρέπει να σας συμβουλεύουν άσχετοι άνθρωποι, γι' αυτά που κάνετε. Εγκαλείτε ποιους και γιατί; Εσείς, που το 120% του ΑΕΠ το κάνατε 180%; Εσείς, που μας κληροδοτήσατε 425.000.000.000; Εσείς, που είσαστε τζιμάνια της αγοράς και φτάσατε την ανεργία στο 28%; Κάντε την αυτοκριτική σας. Εγώ θα το πω και το πιστεύω: Σε όλα τα κόμματα υπάρχουν έντιμοι πολιτικοί και μερικοί, για λόγους κομματικής πειθαρχίας, δεν μιλάνε αυτή τη στιγμή. Κάθαρση, γιατί ακούω την εξής κουβέντα: «Σήμερα που έχουμε τους Τούρκους», «πάμε να βγούμε από τα μνημόνια» κ.λπ., δεν επιτρέπεται! Όχι, κύριοι, δημοκρατία με διαφθορά δεν υπάρχει. Ρωτήστε αυτούς που επενδύουν. Ο Γουόρεν Μπάφετ πάει και επενδύει στη Σουηδία, στη Δανία, στην Ολλανδία, εκεί που δεν υπάρχει διαφθορά. Απαραίτητη προϋπόθεση. Εάν το καταλάβετε και κάνετε την αυτοκριτική σας, δεν θα συντάσσεστε με τόση ευκολία. Θα πω κάτι για την Πρόεδρο του ΠΑΣΟΚ, την κ. Γεννηματά. Με έχει ενοχλήσει πάρα πολύ, γιατί βλέπω κουνάει πολύ το δάχτυλο τώρα τελευταία. Θα της πω, λοιπόν, φόρα παρτίδα, ότι ο σύζυγός της για κάμποσο χρονικό διάστημα ήταν αργόμισθος στο «ΕΡΡΙΚΟΣ ΝΤΥΝΑΝ». Έτσι, για να συνεννοούμαστε, ποιοι μιλάνε και τι λένε. Συγχωρήστε μου την ένταση, αλλά στη Βουλή δεν ήρθαμε κάποιοι για να πλουτίσουμε. Θα μπει τάξη. Θα ξεβρωμίσει το τοπίο, εδώ και τώρα. Ευχαριστώ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα οκτώ μαθήτριες και μαθητές και πέντε εκπαιδευτικοί συνοδοί τους από ομάδα Ιταλών μαθητών. Η Βουλή τους καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο Αναπληρωτής Υπουργός Υγείας κ. Πολάκης.
Ευχαριστώ, κύριε Πρόεδρε. Κύριοι συνάδελφοι, νομίζω ότι, μετά τις ομιλίες των προλαλησάντων από εμένα Υπουργών, δεν αξίζει τον κόπο να σταθώ στο επί της ουσίας της κατηγορίας για τη σύσταση προανακριτικής επιτροπής, που έφερε η Νέα Δημοκρατία, με όλες, πλην μίας, υπογραφές των Βουλευτών της. Νομίζω ότι απάντησαν διεξοδικά και νομίζω ότι η εικόνα της Βουλής αυτή τη στιγμή δείχνει τι «κεφαλοκλείδωμα» υπέστη ο κ. Μητσοτάκης από τον κ. Σαμαρά και τον κ. Γεωργιάδη, προκειμένου σε μια επίδειξη πανικού, να προκαλέσει αυτή την πρόταση για συμψηφισμό. Κι αυτό φαίνεται από το ότι εδώ μέσα αυτή τη στιγμή - απ' ότι βλέπω - βρίσκονται έξι - επτά Βουλευτές της Νέας Δημοκρατίας, γι' αυτό το πρωτοφανές σκάνδαλο, για το οποίο πρέπει να συσταθεί προανακριτική επιτροπή. Κύριοι συνάδελφοι, ξέρω γιατί μας κατηγορείτε. Δεν μας κατηγορείτε γι' αυτά, που γράφετε σε αυτό το ασύντακτο κείμενο, αξιοποιώντας την ανώνυμη επιστολή. Αν οι προστατευόμενοι μάρτυρες είναι «κουκουλοφόροι», ο ανώνυμος επιστολογράφος τι είναι; Γερμανοτσολιάς; Δεν μας κατηγορείτε γι' αυτά που γράφουν εκεί μέσα. Ούτε οι ίδιοι δεν τα πιστεύετε. Θα σας πω εγώ, αναλυτικά, για τι πράγμα μας κατηγορείτε. Θα το πω αναλυτικά. Πάρτε βαθιά ανάσα, καθίστε αναπαυτικά στις πολυθρόνες σας και ξεκινάμε. Μας κατηγορείτε γιατί, πρώτον, μας παραδώσατε νοσοκομεία με 740 εκατομμύρια ευρώ χρέη, περάσαμε μια τρομερή και φοβερή χρονιά το 2015, που αυτό το χρέος έφτασε στα 935 εκατομμύρια, το 2016 είχαμε 35 εκατομμύρια θετικό πλεόνασμα, για πρώτη φορά στην ιστορία του υγειονομικού συστήματος της χώρας και στις 31-12-2017 είχαμε 370 εκατομμύρια θετικό πλεόνασμα. Μας κατηγορείτε γι' αυτό. Δεύτερον, μας κατηγορείτε γιατί μας παραδώσατε μια πρωτοβάθμια, στην οποία ένας προκάτοχός μας Υπουργός, σε μια εβδομάδα απέλυσε δυόμισι χιλιάδες ανθρώπους, έκλεισε εκατοντάδες δομές σε όλη τη χώρα και παρέδωσε αυτό το κομμάτι, πολύ περισσότερο από πριν, στον ιδιωτικό τομέα. Εμάς μας κατηγορείτε, γιατί έχουμε στήσει ήδη τριάντα ΤΟΜΥ, έχουμε ενισχύσει την πρωτοβάθμια, γιατί έχουμε φέρει δεκατρεισήμισι χιλιάδες άτομα στο σύστημα υγείας και ισορρόπησε από την αποστελέχωση, που προξένησαν οι πολιτικές σας το προηγούμενο διάστημα. Μας κατηγορείτε, γιατί διαγράψαμε τα χρέη των ανασφάλιστων, που τους είχατε χρεώσει στην εφορία, ύψους 180 εκατομμύρια ευρώ. Γι' αυτό μας κατηγορείτε. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Μας κατηγορείτε γιατί βάλαμε δύο χιλιάδες τριακόσιους επικουρικούς γιατρούς στο σύστημα υγείας, ως άμεση λύση κι έχουμε προκηρύξει άλλες δύο χιλιάδες επτακόσιες εξήντα μόνιμες θέσεις, προκειμένου να μπορέσει το σύστημα να στηριχθεί στα πόδια του και να αναπτυχθεί. Μας κατηγορείτε, γιατί μέσα στα μνημονιακά πλαίσια αυξήσαμε κατά 55 εκατομμύρια ευρώ τη χρηματοδότηση των νοσοκομείων για πληρωμή εφημεριών και υπερωριών, από τα 297 εκατομμύρια που το παραλάβαμε στα 355 φέτος, χωρίς να υπολογίζω τα 60 εκατομμύρια ευρώ περίπου, που πληρώσαμε στους συναδέλφους, γιατρούς και λοιπό προσωπικό, σε απλήρωτες εφημερίες και υπερωρίες που έγιναν, επειδή αυτοί οι άνθρωποι έβαλαν πλάτη να σταθεί το σύστημα όρθιο, στα δικά σας χρόνια διακυβέρνησης και που τότε δεν τους πληρώνατε. Μας κατηγορείτε, γιατί επαναφέραμε και αυξήσαμε το επίδομα άγονου αγροτικού - δίνουμε με μισθό το επίδομα και σε οπλίτες γιατρούς - σε τετρακόσια αγροτικά ιατρεία στη χώρα και αυτή τη στιγμή νησιά και ορεινές περιοχές, που είχαν να δουν χρόνια γιατρό, τώρα έχουν έναν και δύο γιατρούς. Μιλάω για τα Ψαρρά, μιλάω για την Τήλο, μιλάω για τη Γαύδο, μιλάω για τα Αντικύθηρα και για πάρα πολλές ορεινές περιοχές σ' αυτή τη χώρα. Μας κατηγορείτε γι' αυτό. Μας κατηγορείτε, γιατί πήραμε έναν διαγωνισμό, που από το 2007 τον ολοκληρώσαμε μέσα σε δυόμισι μήνες, τον Οκτώβρη με Δεκέμβρη του 2015, για να προλάβουμε τη χρηματοδότηση, και το ΕΚΑΒ προμηθεύτηκε ενενήντα ασθενοφόρα, γιατί εσείς από το 2007 έως το 2014 δεν μπορούσατε να το ολοκληρώσετε, γιατί δεν τα έβρισκαν στις μίζες αυτοί, που είχατε βάλει από κάτω. Μας κατηγορείτε γι' αυτό. Αλλά αυτή τη στιγμή, αυτά τα ασθενοφόρα κυκλοφορούν στην Ελλάδα. Μας κατηγορείτε, γιατί σε λιγότερο από χρόνο από την ανακοίνωσή της, ήδη εκατό από τα εκατόν σαράντα τρία ασθενοφόρα της δωρεάς του Νιάρχου έχουν παραδοθεί, έχουν πάει στις θέσεις τους και έχουν ενισχύσει τον στόλο του ΕΚΑΒ. Μας κατηγορείτε, γιατί ένα αίτημα των Κυκλαδιτών επί σαράντα χρόνια, να φτιάξουμε σταθμό αεροδιακομιδών στη Σύρο, που έχει μειώσει στο μισό τον χρόνο ανταπόκρισης, έγινε και λειτουργεί ήδη ενάμιση χρόνο και έχουν μειωθεί τα έσοδα από κάτι καϊκτζήδες εκεί γύρω - γύρω, που βυσσοδομούσαν στον ανθρώπινο πόνο και τα οποία τα πληρώνατε από τους προϋπολογισμούς του ΕΚΑΒ. Μας κατηγορείτε, γιατί αυξήσαμε 13 εκατομμύρια ευρώ τον προϋπολογισμό του ΕΚΑΒ, μέσα από μεταφορά πόρων από τον ΕΟΠΥΥ προς αυτό, και ξεπληρώνουμε 48 εκατομμύρια χρέη, που είχατε δημιουργήσει εσείς, ΠΑΣΟΚ και Νέα Δημοκρατία. Το σύνολό του ήταν περίπου 95 εκατομμύρια και σε συμφωνία με το Εθνικής Άμυνας θα δώσουμε 48 εκατομμύρια, για να τελειώσει αυτή η ιστορία. Ήδη έχουν δοθεί 26 εκατομμύρια. Μας κατηγορείτε, γιατί φτιάξαμε πολλούς τομείς του ΕΚΑΒ, σε πάρα πολλές περιοχές της χώρας, με τελευταίο αυτόν της Θάσου, ενισχύοντας το αίσθημα ασφάλειας των πολιτών μας εκεί και όλων των επισκεπτών, αποτελώντας ένα βασικό αναπτυξιακό μέτρο σε όλη τη διαδικασία της χώρας, της καινούργιας χώρας που φτιάχνουμε. Μας κατηγορείτε, και έχετε κάνει «νυν υπέρ πάντων ο αγών» εσείς και κάποιοι άλλοι, επειδή διώξαμε τους εργολάβους από τα νοσοκομεία. Σε εβδομήντα μέχρι στιγμής. Και θα τους είχαμε διώξει όλους, αν το ΣτΕ δεν έριχνε τον πρώτο νόμο και αν μια σειρά από δικαστές δεν έβγαζαν αποφάσεις ότι με αυτό που κάνουμε - το οποίο δίνει 300 με 400 ευρώ παραπάνω σε εργαζόμενους και εξοικονομεί 25% με 30% τον χρόνο για κάθε νοσοκομείο, που το κάνει αυτό - υπονομεύουμε το κέρδος του ιδιωτικού τομέα. Μας κατηγορείτε γι' αυτό. Το ξέρουμε. Μας κατηγορείτε, γιατί γλιτώσαμε μόνο από την 1η και 2η Υγειονομική Περιφέρεια γύρω στα 5 εκατομμύρια ευρώ νοίκια, από κτήρια που νοίκιαζαν αυτές οι υπηρεσίες, γιατί μεταφερθήκαμε σε κτήρια, που υπήρχαν και ήταν άδεια. Είναι 5 εκατομμύρια ευρώ αυτά. Μας κατηγορείτε, γιατί ολοκληρώσαμε τον ορολογικό έλεγχο του αίματος και εκεί που δίναμε 26 εκατομμύρια ευρώ, κάνουμε την ίδια δουλειά με 4.800.000 ευρώ. Είναι βαριές κατηγορίες αυτές. Μας κατηγορείτε, γιατί δώσαμε το 2016 6,5 εκατομμύρια ευρώ από το αποθεματικό του Υπουργείου Υγείας. Το 2017 δώσαμε 12 εκατομμύρια ευρώ από το αποθεματικό του Υπουργείου Υγείας. Το 2016 δώσαμε 4 εκατομμύρια ευρώ από το Πρόγραμμα Δημοσίων Επενδύσεων, γιατί τότε το πήραμε χαμπάρι. Το 2017 δώσαμε 13 εκατομμύρια ευρώ. Το 2018 ήδη έχουμε δεσμεύσει πάνω από 10 εκατομμύρια ευρώ από το Πρόγραμμα Δημοσίων Επενδύσεων του Υπουργείου Υγείας για έργα υποδομών και αγορά νέου ιατροτεχνολογικού εξοπλισμού στα δημόσια νοσοκομεία. Είναι χρήματα τα οποία τα κάνατε «κόλλυβα» τα προηγούμενα χρόνια: Χρηματοδοτούσατε κάτι μελέτες, δίνατε κάτι εφάπαξ, δίνατε κάτι μισθούς σε ανθρώπους που μεταφέρατε από άλλους φορείς στο Υπουργείο κ.λπ.. Το ξέρω ότι μας κατηγορείτε γι' αυτό, γιατί είναι ένα άλλο δείγμα διακυβέρνησης. Μας κατηγορείτε, γιατί για πρώτη φορά νομοθετήσαμε και το εφαρμόζουμε να μπορούν οι περιφέρειες από ίδιους πόρους να χρηματοδοτούν τέτοιους διαγωνισμούς, όπως τα 40 εκατομμύρια ευρώ από την Περιφέρεια Αττικής, από την κ. Δούρου, που βγαίνει τις επόμενες μέρες, παρά το λυσσώδη πόλεμο, που έγινε, για να μην υλοποιηθεί αυτός ο διαγωνισμός και αντίστοιχα από την Περιφέρεια Δυτικής Μακεδονίας με περίπου άλλα 2,5 εκατομμύρια. Όχι από ΕΣΠΑ, αλλά από ίδιους πόρους χρηματοδοτούν και ενισχύουν το Σύστημα Υγείας. Μας κατηγορείτε, γιατί ανοίξαμε το Νοσοκομείο Σαντορίνης, το οποίο ήταν έτοιμο από το 2009, αλλά είχατε ετοιμαστεί να το πουλήσετε, για να γίνει ξενοδοχείο και SPA. Όμως, αυτήν τη στιγμή λειτουργεί και έχει μειώσει τον τζίρο του διπλανού μαγαζιού πάνω από 60%. Πρόκειται για ένα μαγαζί, το οποίο φτιάχτηκε από τον ιδιοκτήτη μιας μεγάλης κλινικής στην Αθήνα, που ήταν μέλος της Κεντρικής Επιτροπής του ΠΑΣΟΚ, που είχε δανειοδοτηθεί από τον κ. Λάμπρου από την Αγροτική, την περίοδο του Χρηματιστηρίου. Έφτιαξε, λοιπόν, αυτήν την κλινική, αγόρασε αυτό το μαγαζί εκεί κάτω και κάθε χρόνο έκανε τεράστιους τζίρους, γιατί δεν άνοιγε το νοσοκομείο. Και το ανοίξαμε και λειτουργεί και έχει και αξονικό και κάνει χειρουργεία και κάνει τα πάντα και καλύπτει το νησί. Και βρήκατε ότι αυτός που στείλαμε τώρα διοικητή είχε - λέει - βουλκανιζατέρ. Και βγάζετε αυτά τα σαπισμένα μέσα, τα οποία σας στηρίζουν και που θα πω μετά για τι άλλα μας κατηγορείτε. Πρόκειται για έναν μηχανολόγο - μηχανικό, που είχε βάλει πλάτη στο να ανοίξει το νοσοκομείο, που ξέρει πάρα πολύ καλά όλες τις δομές στο Αιγαίο και ο οποίος πάει για να ανεβάσει παραπάνω τη λειτουργία του. Γιατί τέτοια κάνατε. Μας κατηγορείτε γιατί σπάσαμε το απόστημα και έχει χυθεί όλο το πύον από την offshore του Υπουργείου Υγείας, που ήταν το ΚΕΕΛΠΝΟ. Μας κατηγορείτε γι' αυτό. Το ξέρω. Μας κατηγορείτε γιατί φέραμε στην επιφάνεια την αμαρτωλή σύμβαση ΟΚΑΝΑ - ΚΕΕΛΠΝΟ, την οποία από το 2012 ψάχνατε και ακόμη δεν έχει τελειώσει. Όμως, τελειώσαμε εμείς κάποια πορίσματα και θα προχωρήσει περαιτέρω. Φαίνεται από το πρώτο πόρισμα - έχει βγει από το 2013, αλλά ήταν χαμένο σε κάτι δικαστικούς διαδρόμους - ότι με απόφαση του κ. Λοβέρδου ξεκίνησε μια διαδικασία, που το ΚΕΕΛΠΝΟ χρηματοδότησε τον ΟΚΑΝΑ με 10 εκατομμύρια, για να αναπτύξει νέες δομές και να προσλάβει προσωπικό. Δεν προσέλαβε άνθρωπο και στα πρώτα τιμολόγια, για 7 εκατομμύρια δαπάνη, δεν υπάρχει τιμολόγιο. Δεν ξέρω πού πήγαν. Για να μην προχωρήσουν τότε σε άσκηση δίωξης ζήτησαν νέο πόρισμα και τρίτο πόρισμα και πάνω στο πόρισμα, άλλο ένα πόρισμα για να καθυστερούμε. Γι' αυτό μας κατηγορείτε. Μας κατηγορείτε, γιατί αποκαλύψαμε το πόρισμα του ΣΕΥΥΠ, που μίλαγε για τις διαφημιστικές δαπάνες για τη γρίπη και για τον ιό του AIDS, όπου εκεί πήραν 1,5 και 2 εκατομμύρια κ.λπ. για διαφημιστικά μηνύματα υγειονομικού περιεχομένου κάποιες εταιρείες, μεταξύ αυτών και της κ. Νικολοπούλου - Στουρνάρα - μεταξύ αυτών και της κ. Νικολοπούλου - Στουρνάρα, το επαναλαμβάνω και θα πω γι' αυτό μια κουβέντα πιο ιδιαίτερα - που δεν έπρεπε να τα πάρουν, γιατί έπρεπε να προβληθούν δωρεάν, γιατί είναι υγειονομικά μηνύματα. Και ήρθε προχθές ο κ. Στουρνάρας, ο Διοικητής της Τράπεζας της Ελλάδας, εδώ να μας πει - λες και μιλούσε σε χαχόλους - ότι έχει πληρώσει η γυναίκα του σε δέκα χρόνια 1.700.000 ευρώ φόρους, δηλαδή 170.000 ευρώ τον χρόνο, δηλαδή μικτά κέρδη 650.000, και να μας λέει ότι από αυτά που περιγράφονται στη δικογραφία για τη «NOVARTIS», τι έβγαλε; Δύο χιλιαρικάκια στο ένα και πέντε χιλιαρικάκια στο άλλο μικτά. Δηλαδή, πόσα έκανε τον χρόνο, για να βγαίνουν αυτοί οι φόροι για να πληρωθούν. Σε ποιους απευθύνονται; Μας κατηγορείτε για όλα αυτά, βέβαια, γιατί τα βγάζουμε στη φόρα. Μας κατηγορείτε, γιατί διώξαμε τον διαχρονικό διακινητή του μαύρου χρήματος εκεί, τον κ. Παπαδημητρίου, που δεν τον ακούμπαγε κανένας σας ούτε το ΠΑΣΟΚ ούτε η Νέα Δημοκρατία, γιατί ερχόταν και σας προσέφερε τις υπηρεσίες του, όπως «να αγοράσω εγώ τα εμβόλια γρήγορα και εκτός δημοσίου λογιστικού». Αν δείτε το χαρτί, με το οποίο το Υπουργείο Υγείας ζήτησε 200 εκατομμύρια ευρώ δάνειο με υπογραφές του τότε Υπουργού Υγείας και του Διευθυντή του μέσω του ΚΕΕΛΠΝΟ, είναι σαν το μπακαλόχαρτο ή το χαρτί που κάνουμε τα ψώνια στο σούπερ μάρκετ. Έτσι ήταν. Περιέγραφαν 200 εκατομμύρια, λες και ήταν φασόλια. Και δανειοδοτήθηκε. Και το «έκαναν χουμά» όλο αυτό. ‘Εμειναν 40 εκατομμύρια και είπαν πως θα τα φάμε. Και έκαναν την τροποποίηση, για να μπορεί να χρηματοδοτεί και τον ΟΚΑΝΑ και τα υπόλοιπα. Και τον οποίον τον διώξαμε και σπάσαμε έναν μηχανισμό. Μας κατηγορείτε, γιατί αποκαλύψαμε ότι υπήρχαν κάποια άτομα, τα οποία έχουν οργανική και πολιτική θέση με τον δικό σας χώρο και έδινε ο κουνιάδος στον γαμπρό τη δουλειά της σίτισης στον ξενώνα του ΚΕΕΛΠΝΟ, αγοράζοντας 12 ευρώ τη μερίδα τα μπιζέλια, 12 ευρώ τις φακές, 12 ευρώ το μπιφτέκι και 12 ευρώ το κοτόπουλο. «Ό,τι πάρεις τρία φράγκα», που έλεγε κάποτε ο Χάρυ Κλυν, μια φορά και έναν καιρό! Μας κατηγορείτε που το αποκαλύψαμε αυτό το πράγμα. [[Χειροκροτήματα]] Μας κατηγορείτε και μιλάτε για «Καρανίκες», για το ένα, για το άλλο, για ξαδέλφια και συγγενείς, που είναι ψευτιές από πάνω μέχρι κάτω όλα και αποδείξαμε ότι είκοσι τρία άτομα, που υποτίθεται ότι ήταν στις δομές του ΚΕΕΛΠΝΟ δεξιά και αριστερά, ήταν στο γραφείο του κ. Γεωργιάδη η συντριπτική τους πλειοψηφία σαν έξτρα προσωπικό συνεργατών του. Και μας κατηγορείτε ότι αυτό είναι από χορηγίες, ενώ τελικά, είναι από πληρωμή από τα ταμεία του ΚΕΕΛΠΝΟ και από την κρατική επιχορήγηση, η οποία είχε και τα υπόλοιπα. Μας κατηγορείτε ότι αποκαλύψαμε το γλέντι της διαφημιστικής δαπάνης του ΚΕΕΛΠΝΟ, για την οποία δίνατε από 5 έως 20 εκατομμύρια ευρώ τον χρόνο, που ήταν ο μηχανισμός με τον οποίο εξασφαλίζατε τη συναίνεση από τα ΜΜΕ, την περίοδο που ρίχνατε κατά 25% το ΑΕΠ της χώρας, την περίοδο που ανεβάζατε την ανεργία στο 27%, την περίοδο που ξεσκίζατε ανάγκες και δικαιώματα αυτής της κοινωνίας. Αποκαλύψαμε ότι έφευγαν τα εικοσαχίλιαρα σαν το χαλάζι, με ρυθμούς πολυβόλου. «Δώσε και εμένα μπάρμπα»! Οκτακόσιες και εννιακόσιες συμβάσεις τον χρόνο επαναλαμβανόμενες, πεντοχίλιαρα, δεκαχίλιαρα για κάτι μπάνερ, που είναι τα πιο μεγάλα τους και έχουν και μαύρο πολιτικό χρήμα. Αποκαλύψαμε ότι υπάρχουν μία σειρά από site, ειδικά από τον Νοέμβριο του 2014 μέχρι τον Φεβρουάριο του 2015, τα οποία πήραν έναν σκασμό λεφτά και τα οποία κλείσανε! Για παράδειγμα, το site «www.ellinesdimarhoi.gr» πήρε καμμία ογδονταριά χιλιάδες. Τι είναι αυτό; Δεν υπάρχει! Υπάρχουν και διάφορα άλλα. Ή κάποιο άλλο site κάτω στη Ρόδο, που το είχε η γυναίκα του, είχε γραμματέα τη γιαγιά του - δεν ξέρω και εγώ τι. Έκανε τις εκλογές, φαίνεται, και το έκλεισε! Γιατί αυτό ήταν και πολιτικό χρήμα. Μας κατηγορείτε για όλα αυτά, γιατί τα φέραμε στην επιφάνεια. Μας κατηγορείτε, γιατί μας παραδώσατε έναν ΕΟΠΥΥ διαλυμένο, ο οποίος είχε 2.150.000.000 ληξιπρόθεσμα χρέη και αυτή τη στιγμή έχει λιγότερα από 300.000.000. Μας κατηγορείτε, επειδή φτιάξαμε έναν σύστημα, που το παρουσίασε και το Ελεγκτικό Συνέδριο, ως πρότυπο τρόπο εκκαθάρισης σε πανευρωπαϊκό συνέδριο, αυτό που κάνει ο ΕΟΠΥΥ με την ηλεκτρονική υποβολή, τα συγκεκριμένα φυσικά παραστατικά, τον δειγματοληπτικό έλεγχο των φυσικών παραστατικών, 4% -8%, που αποζημιώνει κάθε πάροχό του, τους οποίους διπλασίασε - γιατί κάνει συμβάσεις με όλους, παρά τις αντιστάσεις που υπάρχουν από συντεχνιακές ομάδες - για να μην πληρώνουν οι ασθενείς πρώτα και να έρχονται να τα παίρνουν. Και τώρα κάνει πλήρη εκκαθάριση και από τον Ιανουάριο του 2016 δεν βάζει νέο χρέος. Μας κατηγορείτε για τον ΕΟΠΥΥ, γιατί αλλάξαμε το clawback του 2014, που είχε γίνει ένα deal εκεί με κάτι καθηγητάδες που είχατε και που σας έβγαζαν τους τύπους και που κάποιες κλινικές έπαιρναν 7% clawback και κάποιες άλλες έπαιρναν 50%. Το ισορροπήσαμε αυτό, γιατί κάνουμε δίκαιη κατανομή και δίκαιο μοίρασμα για πραγματικές υπηρεσίες των χρημάτων, τα οποία διαχειριζόμαστε. Ξέρω ότι μας κατηγορείτε πάρα πολύ για όλα αυτά. Μας κατηγορείτε, γιατί πήραμε ένα σύστημα, το οποίο το είχατε ρίξει στα Τάρταρα, το στήσαμε στα πόδια του και αρχίζουμε να το αναπτύσσουμε. Μας κατηγορείτε, γιατί αλλάξαμε τον νόμο για τις προμήθειες και τον οποίο σιγά - σιγά, με δυσκολία και με μεγάλη αντίσταση από τα οργανωμένα τοπικά κυκλώματα, τον προχωράμε και βγαίνουν και πολλά άλλα στη φόρα κάθε ημέρα που περνάει. Φτιάξατε ένα κράτος, ένα σύστημα που, όπως έχω πει χιλιάδες φορές, όποια πέτρα και αν σηκώσεις, από κάτω έχει φίδια, σκορπιούς, έχιδνες και σαρανταποδαρούσες. Όλοι έτρωγαν. Αυτή η δουλειά γινόταν! Και μας κατηγορείτε επειδή το αποκαλύψαμε. [[Χειροκροτήματα]] Μας κατηγορείτε - κάποια τα έχω ξαναπεί, αλλά η επανάληψη είναι η μητέρα της μαθήσεως - ότι δεν κάναμε την τιμολόγηση τότε που διαπραγματευόταν ο Κουρουμπλής την αλλαγή της αρχιτεκτονικής του τρόπου του δελτίου τιμών. Και εμείς σας λέμε συγκεκριμένα - και μας κατηγορείτε για αυτό - ότι αυτό το φάρμακο, το «Lucentis», με μία υπουργική απόφαση, που πέρασε μέσα στην απόφαση της τιμολόγησης, μπορούσε να τιμολογηθεί είτε έτσι είτε αλλιώς. Με το έτσι, ο ΕΟΦ λέει «509 ευρώ», με το αλλιώς, που τιμολογήθηκε είπε ο Υπουργός με την υπογραφή του τελικά «780 ευρώ». Και μετά μας λέτε γιατί δεν πέφτει. Διότι το 780 ευρώ το πήραν και άλλοι μετά. Το πήραν και άλλοι. Και αν ο μέσος όρος είναι ψηλός, δύσκολα κατεβαίνει. Σας το λέμε συγκεκριμένα και μας κατηγορείτε ότι εμείς βολέψαμε τη φαρμακοβιομηχανία. [[Στο σημείο αυτό την Προεδρική Έδρα καταλαμβάνει ο Θ΄ Αντιπρόεδρος της Βουλής κ. ΜΑΡΙΟΣ ΓΕΩΡΓΙΑΔΗΣ]] Μας κατηγορείτε και σας το λέμε συγκεκριμένα: Στις 5 Ιουνίου, λίγες μέρες πριν να φύγει, υπογράφει μια απόφαση ο Υπουργός κ. Γεωργιάδης, πριν έρθει ο Βορίδης, που λέει ότι τα φάρμακα υψηλού κόστους θα πωλούνται πλέον έτσι, δηλαδή θα πωλούνται τα φαρμακεία κατά 11% ακριβότερα. Την πιάνει τη δουλειά ο Βορίδης μετά και το αλλάζει με μια διάταξη. Αυτό δεν ήταν πράξη απιστίας, επειδή δεν έγινε; Χαίρω πολύ! Το ίδιο λέτε και για τον Καμμένο, την ίδια λογική δηλαδή χρησιμοποιείτε. Το διόρθωσε μετά, γιατί από τα 68 εκατομμύρια ευρώ ήταν να πάρει 65 εκατομμύρια ευρώ. Λένε οι μάρτυρες μέσα ότι το «Harvard Project» είναι αυτό. Έγινε με ακρίβεια ημερομηνίας. Έλεγε σε δέκα μήνες. Σε δέκα μήνες είχε γίνει με τις τρεις λέξεις που άλλαξε, που είπε ο Θανάσης Παπαχριστόπουλος μετά, «πάρε τα φάρμακα μέσα, πάρε και τιμή» και μόλις τελειώνει η δουλειά, αλλάζει ξανά η διάταξη, για να μην μπει άλλος. Και μας κατηγορείτε που τα λέμε όλα αυτά. Ακούστε, λοιπόν: Όσους πληρωμένους κονδυλοφόρους και αν βάλετε, όποιες προσπάθειες δολοφονίας χαρακτήρα και αν κάνετε, όσα τηλεφωνήματα και αν κάνετε, με απόκρυψη στο κινητό μου ή σε κινητά συγγενικών μου προσώπων τα βράδια, όσα μηνύματα και αν στείλετε δεξιά και αριστερά, όσο και αν έχετε ψάξει σε πέντε γενιές οριζοντίως και δέκα γενιές καθέτως, δεν μας βρίσκετε πουθενά, γιατί δεν χρωστάμε πουθενά! Πάρτε το χαμπάρι! [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Ακόμη και να αρχίσετε να σκάβετε ένα τούνελ από εδώ και να βγείτε στην απέναντι μεριά της γης, εμάς μέσα δεν θα μας βρείτε! Η γελοιότητα της πρότασης φαίνεται από το ότι κολλήσατε και εμένα στο τέλος. Συλλογική είναι η απόφαση. Ναι, για εμένα δεν λέτε πράμα και κάποιοι δεν είπαν κιόλας. Όσον αφορά τον Ανδρέα, που ήμασταν σύντροφοι και τώρα, μετά από δυόμισι χρόνια, έχουμε γίνει και αδέλφια, ό,τι κάνει ο Ανδρέας το ξέρω εγώ και ό,τι κάνω εγώ το ξέρει ο Ανδρέας, γιατί εμείς δεν μοιράζουμε μήτε βιλαέτια μήτε ξανοίγουμε προσωπικές στρατηγικές. Ό,τι και να κάνετε, όσο και να ψάξετε, δεν χρωστάμε! Πάρτε το χαμπάρι! Σας φαίνεται αδιανόητο, αλλά δεν χρωστάμε εμείς, για να έχουμε ανάγκη κάποιους άλλους! Γι' αυτό, λοιπόν, θέλω να τελειώσω και εγώ και να σας αφιερώσω μια μαντινάδα, την οποία αφιερώνω και στον Ανδρέα και σε όλους τους συντρόφους της Κυβέρνησης: «Δεν θέλω δανεικά φτερά, πετώ με τα δικά μου. Γι' αυτό πολλοί ζηλεύουνε εμέ, το πέταγμά μου». Να είστε καλά!
Ευχαριστούμε τον κύριο Υπουργό. Τον λόγο έχει ο Κοινοβουλευτικός Εκπρόσωπος του ΣΥΡΙΖΑ κ. Μαντάς για δώδεκα λεπτά.
Κυρίες και κύριοι Βουλευτές, θεώρησα δεοντολογικά σωστό να μιλήσει τελευταίος ο Κοινοβουλευτικός Εκπρόσωπος της Νέας Δημοκρατίας, που κάνει και την πρόταση για τη σύσταση της προκαταρκτικής επιτροπής και δηλώνω από την αρχή ότι θα μείνω μόνο σε αυτό το θέμα. Δεν θα μιλήσω για άλλα ζητήματα, που αφορούν την επικαιρότητα, πολύ σημαντικά θέματα που βρίσκονται σε εξέλιξη. Φαντάζομαι ότι θα μιλήσουν και από την Κυβέρνηση και άλλοι για αυτά τα ζητήματα. Έρχεται, λοιπόν, σήμερα, κυρίες και κύριοι Βουλευτές, μία πρόταση από την πλευρά της Νέας Δημοκρατίας για σύσταση Προκαταρκτικής Επιτροπής για τη διερεύνηση του αδικήματος της απιστίας από τρεις Υπουργούς των κυβερνήσεών μας. Νομίζω ότι είναι πλέον, απολύτως φανερό σε όποιον παρακολουθεί αυτή τη συζήτηση ότι πρόκειται πραγματικά για μια φωτοβολίδα - θα έλεγα - τραγικά τραγελαφική, υποκριτική, άσφαιρη, μια φωτοβολίδα αντιπερισπασμού, που έσβησε νωρίς, πριν την ώρα της. Αυτό νομίζω ότι είναι φανερό και από αυτό που βλέπουμε στην Αίθουσα. Αυτοί, λοιπόν, που δεν έβλεπαν όταν τα τρένα της διαφθοράς, τα υποβρύχια, οι βαλίτσες του πολιτικού χρήματος περνούσαν και «περί άλλων ετύρβαζαν», αυτοί που απειλούν τους αρμόδιους δικαστικούς λειτουργούς από το πρωί έως το βράδυ, κάνουν μηνύσεις σε δήθεν κουκουλοφόρους προστατευόμενους μάρτυρες, ενώ οι ίδιοι θεσμοθέτησαν αυτή τη δυνατότητα, που ισχύει σε όλες τις χώρες του κόσμου και το γνωρίζουν, αυτοί που βασίζονται σε μία ανώνυμη επιστολή, την οποία, αν διαβάσει κανείς από την αρχή μέχρι το τέλος προσεκτικά, θα δει ότι είναι απολύτως έωλη και για τις ημερομηνίες, στις οποίες αναφέρεται για τους αντίστοιχους Υπουργούς και για το συγκεκριμένο φάρμακο, στο οποίο αναφέρεται το οποίο ποτέ δεν κυκλοφόρησε και για πάρα πολλά άλλα, αυτοί που όταν η φαρμακευτική δαπάνη έπαιρνε την ανηφόρα και είχε φτάσει πάνω από το 2% του ΑΕΠ, αυτοί έρχονται να μας κουνήσουν το δάκτυλο και να μας επικρίνουν για δύο ζητήματα. Εγώ, ισχυρίζομαι, κυρίες και κύριοι συνάδελφοι, ότι η πραγματική σκευωρία επιχειρήθηκε να γίνει σε αυτήν εδώ την περίπτωση και θα σας αποδείξω γιατί. Δεν ξέρω ποιος ακριβώς συνέλαβε αυτήν την ιδέα. Δεν μπορώ να καταλάβω γιατί πολύ σοβαροί συνάδελφοι από τη Νέα Δημοκρατία, από την Αξιωματική Αντιπολίτευση, που ξέρουν να διαβάζουν και ξέρουν πολύ περισσότερα νομικά προφανώς από εμένα, αλλά ίσως και πολύ περισσότερα ιατρικά από εμένα, συνέλαβαν αυτήν την ιδέα και τη σκέψη, να εγκαλέσουν τους Υπουργούς μας για δύο ζητήματα, που τα θεώρησαν ζητήματα απιστίας. Πρώτα απ' όλα, νομίζω ότι είναι ορθό να επαναλάβω κάτι, για να γίνει απολύτως σαφές, που το γνωρίζουν όλοι σε αυτήν την Αίθουσα και μάλιστα, το γνωρίζουν και οι συνάδελφοι της Δημοκρατικής Συμπαράταξης, οι οποίοι μίλησαν για τις αναφορές τους, στις αναφορές, που έκανε ο κ. Λοβέρδος, η κ. Χριστοφιλοπούλου και ο κ. Κεγκέρογλου και όχι τόσο πολύ στην πρόταση της Νέας Δημοκρατίας, γιατί και οι ίδιοι το αναγνωρίζουν στην πρώτη αναφορά τους. Ακούστε τι λένε: Σύμφωνα με τα στοιχεία του ΣΦΕ, το έτος 2015 και το έτος 2016 η φαρμακευτική δαπάνη του ασφαλιστικού συστήματος - αυτό ακριβώς δεν το καταλαβαίνω τι ακριβώς σημαίνει, είναι ακατανόητο - αυξήθηκε σε σχέση με τα προηγούμενα χρόνια και έκλεισε στα 2,6 δισεκατομμύρια ευρώ και 2,96 δισεκατομμύρια ευρώ αντιστοίχως. Από τους νόμους, βέβαια, που εισήγαγαν με το clawback, το rebate κ.λπ. το υπερβάλλον ποσό - προσέξτε το λένε οι ίδιοι στις αναφορές τους - δεν προκαλεί αύξηση της δημόσιας δαπάνης, που έκλεισε στα 2 δισεκατομμύρια ευρώ και 1,945 δισεκατομμύρια ευρώ αντιστοίχως. Και μετά - αυτό είναι σαφές νομίζω και δεν χωράει καμμία αμφιβολία - λένε και μία φρασούλα: Πάντως, αυξάνεται η συμμετοχή των ασφαλισμένων. Εδώ θέλω να εξηγήσω σε ένα λεπτό τι ακριβώς γίνεται με τη συμμετοχή των ασφαλισμένων. Η συμμετοχή των ασφαλισμένων προσδιορίζεται με δύο τρόπους: Ο ένας είναι το ποσοστό ανάλογα με την ασθένεια που πληρώνουν ως συμμετοχή στα φάρμακα που παίρνουν και, ναι, πράγματι αν υπάρξει αύξηση της τιμής του φαρμάκου, μπορεί μέσα από αυτόν τον μηχανισμό να υπάρξει αύξηση της συμμετοχής των ασφαλισμένων. Ταυτόχρονα, πληρώνουν και τη διαφορά λιανικής και ασφαλιστικής τιμής. Πάρα πολλοί άνθρωποι που με ακούνε και που το ζουν αυτό, θα καταλαβαίνουν. Άρα, είναι ένας συνδυασμός και των δύο πραγμάτων και μάλιστα, αυτό που επιβαρύνει πιο πολύ στη συμμετοχή των ασφαλισμένων - όπως είπαν και οι Υπουργοί, είναι ένα σημαντικό πρόβλημα που έχουμε μπροστά μας και θα μιλήσω γι' αυτό - είναι αυτή η διαφορά. Γιατί είναι αυτή η διαφορά, για να ανοίξω όλη τη βεντάλια; Διότι αυτό που συμβαίνει στη χώρα μας, στη λειτουργία του φαρμάκου θα πω εγώ, όχι της φαρμακευτικής αγοράς, είναι αποτέλεσμα πάρα πολλών στρεβλώσεων και καθυστερήσεων, που έρχονται να συσσωρευτούν τα τελευταία χρόνια. Διότι η πραγματικότητα είναι ότι μέχρι και σήμερα, έχουμε διείσδυση των γενοσήμων φαρμάκων κοντά στο 20%, ενώ στις υπόλοιπες χώρες αυτή η συμμετοχή των γενοσήμων φαρμάκων φτάνει σε πολύ υψηλά ποσοστά, πάντως σίγουρα πάνω από 50% με 60%. Δεύτερον, υπάρχει μια πρακτική που συνδέεται και με αυτά που συζητάμε, το σκάνδαλο δηλαδή, που έχει επέκταση προφανώς και σε δημόσιους λειτουργούς, πέρα από τα πολιτικά πρόσωπα, μιας - θα έλεγα - και νοοτροπίας και ενός στάτους, που υπάρχει να μην γράφονται τα γενόσημα φάρμακα, να τα στέλνουμε «στο πυρ το εξώτερον» και να γράφονται φάρμακα, όχι από εκείνη τη φαρέτρα. Αυτό θέλει δουλειά, για να ανατραπεί. Εν πάση περιπτώσει, ξαναλέω ότι δεν υπάρχει βλάβη του δημοσίου σε καμμία, μα καμμία περίπτωση. Πάμε παρακάτω. Το δεύτερο πράγμα για το οποίο εγκαλούνται οι Υπουργοί μας είναι ότι δεν εφάρμοσαν έναν νόμο του 2013, ο οποίος προέβλεπε τη μείωση της τιμής των φαρμάκων σε ένα ποσοστό 65% και μάλιστα των γενοσήμων φαρμάκων. Ο Υπουργός κ. Ξανθός νομίζω ότι εξήγησε απολύτως τι συνέβη από το 2015 και μετά και τι συνέβη - κυρίως θα έλεγα εγώ - μετά το τρίτο μνημόνιο, σε σχέση με αυτό το ζήτημα. Εμείς σωστά διαπραγματευτήκαμε, αυτή η μείωση να μην γίνει με έναν απότομο τρόπο. Διότι αν γινόταν με έναν απότομο τρόπο, κυρίες και κύριοι Βουλευτές, τότε οι τιμές των γενοσήμων φαρμάκων - που σας είπα ποια είναι η διείσδυσή τους στην αγορά, δηλαδή αυτό το 20% - θα έπεφτε με ραγδαίο τρόπο. Πράγματι, υπήρχε κίνδυνος, όχι μόνο να κλείσουν οι βιομηχανίες και να απολυθεί κόσμος, αλλά και ο κίνδυνος, κυρίως φτηνά και αποτελεσματικά φάρμακα να αντικατασταθούν με νέα φάρμακα - και ξέρουμε πώς ακριβώς λειτουργούν οι πολυεθνικές εταιρείες σε αυτό το θέμα - άρα να εκτινάξουν ξανά τη φαρμακευτική δαπάνη προς τα πάνω. Συνεπώς, θα έλεγα ότι και οι δύο κατηγορίες ή εν πάση περιπτώσει εγκλήσεις - για να είμαι πιο συγκεκριμένος, γιατί έτσι αντιλαμβάνομαι την πρόταση για προκαταρκτική επιτροπή - είναι απολύτως, μα απολύτως, στον αέρα. Δεν έχουν καμμία βάση. Να πάω και σε δύο άλλα ζητήματα, για τα οποία εγκαλούμαστε και να πω δύο, τρία πράγματα, που νομίζω ότι είναι σημαντικά. Μας λένε από το πρωί ως το βράδυ: «Τότε που εμείς παίρναμε τις αποφάσεις, για να μειώσουμε τη φαρμακευτική δαπάνη, εσείς ουρλιάζατε σε όλους τους τόνους, για να μην γίνει αυτό». Τον Νοέμβριο του 2013 γινόταν αυτή η συζήτηση στη Βουλή για το clawback και το rebate. Δεν θέλω να σας θυμίσω ποια ήταν η κατάσταση. Έχουν περιγράψει οι ίδιοι οι Υπουργοί ποια ήταν η κατάσταση στο δημόσιο σύστημα υγείας, στην υγεία γενικά και πώς αυτό εξελισσόταν. Διαβάζω όμως - και έχει μια σημασία - τι είπε ο σημερινός Υπουργός Υγείας σ' αυτή τη συγκεκριμένη συζήτηση. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Αν μου επιτρέπετε, θέλω ένα - δύο λεπτά, κύριε Πρόεδρε. Διαβάζω: «ΑΝΔΡΕΑΣ ΞΑΝΘΟΣ: Η φαρμακευτική δαπάνη ήταν πραγματικά υψηλή. Υπήρξε μια φούσκα. Ήταν 5,3 δισεκατομμύρια ευρώ. Υπήρξε πάρτι στον χώρο του φαρμάκου. Αυτό το πάρτι έχει πολιτικό ονοματεπώνυμο και το ξέρουμε. Και σωστά μειώθηκε σήμερα και έχει πάει στα 2,3 δισεκατομμύρια ευρώ. Αυτό που αποκρύπτεται συστηματικά…» - λέει ο Ανδρέας Ξανθός, ο σημερινός Υπουργός Υγείας - «…είναι ότι αυτήν την περίοδο που μειώνεται η δημόσια φαρμακευτική δαπάνη, αυξάνεται η ιδιωτική φαρμακευτική δαπάνη. Αυτό γίνεται για πολλούς λόγους». Και εξηγεί παρακάτω τι σχέση έχει αυτό ακριβώς με όλα αυτά που μας λέτε. Το ότι δεν ψηφίσαμε τις συγκεκριμένες διατάξεις ήταν διότι, αυτές εμπεριέχοντο σε ένα συνολικό σχέδιο απαξίωσης και διάλυσης του δημόσιου συστήματος υγείας. Θα πω δύο πράγματα ακόμα - και θα κλείσω, κύριε Πρόεδρε - αναφορικά μ' αυτό που επιχείρησαν να πουν μέσα από τις αναφορές τους οι συνάδελφοι του ΠΑΣΟΚ - άκουσον, άκουσον - ότι δηλαδή επί δικής μας διακυβέρνησης αυξήθηκε, λέει, η δαπάνη στα πρωτότυπα φάρμακα και μάλιστα στα φάρμακα της «NOVARTIS». Κάνουν, λοιπόν, την εξής πονηριά. Βάζουν δύο στήλες από αποφάσεις τιμολόγησης φαρμάκων. Ξέρετε τι ξέχασαν; Ξέχασαν μια τρίτη στήλη, που υπήρξε ενδιάμεσα. Θα καταθέσω, λοιπόν - για να το μελετήσουν όλοι οι συνάδελφοι - ότι υπήρξε μια ενδιάμεση αύξηση της δαπάνης, ειδικά των σκευασμάτων της «NOVARTIS» και μετά, επί δικής μας διακυβέρνησης, είναι «ένα - ένα». Είναι απάντηση σ' αυτά, που έχουν καταθέσει οι συνάδελφοι από τη Δημοκρατική Συμπαράταξη, για το πώς δηλαδή παρέλειψαν αυτήν την ενδιάμεση στήλη, για να πουν ότι εμείς αυξήσαμε τη δαπάνη στα συγκεκριμένα φάρμακα της συγκεκριμένης εταιρείας. Κύριε Πρόεδρε, το καταθέτω για τα Πρακτικά. [[Στο σημείο αυτό ο Βουλευτής κ. Χρήστος Μαντάς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Θα πω και κάτι τελευταίο. Επειδή, κυρίες και κύριοι συνάδελφοι, έγινε πάρα πολύς λόγος για την προκαταρτική επιτροπή, θέλω να σας πω το εξής: Εγώ νομικός δεν είμαι. Φαντάζομαι ότι άλλοι συνάδελφοι είναι πολύ πιο ειδικοί από εμένα. Όμως, υπήρξε μια αναφορά στο άρθρο 263 Β του Ποινικού Κώδικα. Ξέρετε πώς περιγράφεται αυτό το άρθρο του Ποινικού Κώδικα; Περιγράφεται ως: «Μέτρα επιείκειας για όσους συμβάλλουν στην αποκάλυψη πράξεων διαφθοράς». Ξέρετε τι λέει στην παράγραφο 4; Λέει ότι αν κάποιος από τους υπαίτιους των εγκλημάτων των άρθρων 235-261 και 390 ή πράξεων νομιμοποίησης εσόδων, που προέρχονται άμεσα από τις συγκεκριμένες εγκληματικές δραστηριότητες, εισφέρει αποδεικτικά στοιχεία για τη συμμετοχή στις πράξεις αυτές προσώπων, που διατελούν ή διετέλεσαν μέλη κυβέρνησης ή Υφυπουργοί, έχουν τις παρακάτω πρόνοιες, επιείκειες κ.λπ..
Αν θέλετε, ολοκληρώστε, σας παρακαλώ.
Ολοκληρώνω, κύριε Πρόεδρε. Δεν ξέρω τι ακριβώς εννοούσε ο συνάδελφος που έκανε αυτήν την αναφορά. Δεν το ξέρω. Όμως, θα έλεγα ότι με βάση αυτή την αναφορά, υποθέσεις, όπως η υπόθεση Τσοχατζόπουλου, για παράδειγμα, βρήκαν διέξοδο και ήρθαν στο φως. Σε κάθε περίπτωση, θα πω το εξής για την προκαταρτική επιτροπή. Ακούστε: Πολλοί ήρθαν να μιλήσουν γι' αυτό εδώ πέρα, γιατί αυτό είναι που καίει, από ό,τι φαίνεται, η προκαταρκτική επιτροπή και για τη δήθεν, λέει, προσπάθεια να κουκουλώσουμε και κλείσουμε άρον - άρον. Ξέρετε ποια είναι η μπλόφα; Ποια είναι η μπλόφα; Η μπλόφα είναι ότι, αν αυτό περιοριστεί στα πλαίσια της προκαταρκτικής επιτροπής, εκεί θα επέλθει παραγραφή και τίποτα δεν θα διερευνηθεί πιθανά. Κανένα από τα ενδεχόμενα αδικήματα, που τελέστηκαν, δεν θα ερευνηθεί. Εμείς, λοιπόν, τηρώντας το Σύνταγμα αυστηρά - αυτό για το οποίο ασκούμε πολύ συγκεκριμένη κριτική και θα το αλλάξουμε και για το άρθρο 86- και τον Κανονισμό, θα φτάσουμε τα πράγματα μέχρι το τέλος, η υπόθεση αυτή θα αποκαλυφθεί και όσοι είναι αθώοι θα αθωωθούν, όσοι είναι ένοχοι αυτό θα κριθεί, βεβαίως, από τη δικαιοσύνη στο τέλος της μέρας. Σας ευχαριστώ πολύ.
Ευχαριστούμε τον κ. Μαντά. Τον λόγο έχει ο Κοινοβουλευτικός Εκπρόσωπος της Νέας Δημοκρατίας κ. Δένδιας.
Κυρίες και κύριοι συνάδελφοι, η αλήθεια είναι ότι η κατακλείδα του Κοινοβουλευτικού Εκπροσώπου του ΣΥΡΙΖΑ μας μπέρδεψε λίγο. Διότι η διακήρυξη, αγαπητέ κύριε συνάδελφε, ότι «θα το φτάσουμε μέχρι το τέλος» έχει μια ασυμβατότητα με την αρχική τοποθέτηση του εισηγητή της Πλειοψηφίας εδώ, ο οποίος, αν κατάλαβα καλά, μας είπε ότι ο σκοπός σας δεν είναι να φτάσετε κάτι ούτε μέχρι τη μέση ούτε μέχρι το τέλος, αλλά να το επιστρέψετε στη δικαιοσύνη. Τουλάχιστον εγώ, αυτό κατάλαβα. Αν τώρα με την τοποθέτησή σας «θα φτάσουμε μέχρι το τέλος» αναφέρεστε στην ελληνική δικαιοσύνη, φαντάζομαι ότι παρά τη συνήθεια, που έχει αποκτήσει ο ΣΥΡΙΖΑ τελευταία, δεν είναι δουλειά σας να προκαθορίζετε το πώς και μέχρι πού θα φτάσει η δικαιοσύνη. Εκλαμβάνω, λοιπόν, ότι αυτό το οποίο θέλετε να κάνετε είναι απλώς αυτό που γενικά λέτε «θα τα φέρετε όλα στο φως», που στην πραγματικότητα το μόνο που σημαίνει είναι να δημιουργήσετε θόρυβο και να ρίξετε λάσπη στους πολιτικούς σας αντιπάλους. Σε τέτοιες συζητήσεις - οι οποίες δεν είναι κομματικές συζητήσεις ή εν πάση περιπτώσει, δεν πρέπει να είναι κομματικές συζητήσεις - προσπαθώ πάντα να κρατήσω τους τόνους εξαιρετικά χαμηλά, διότι, κυρίες και κύριοι συνάδελφοι, εγώ θέλω να σας είμαι ειλικρινής. Δεν χαίρομαι που είμαι εδώ σήμερα. Δεν χαίρομαι που έχω μπροστά μου αυτή την πρόταση, την οποία καλούμαι να υποστηρίξω, όπως δεν ήμουν καθόλου χαρούμενος την προηγούμενη εβδομάδα, όταν συζητήσαμε μια άλλη πρόταση. Δεν επιχαίρω, όταν στοιχεία δικογραφιών οδηγούν στην ανάγκη να εξετάσουμε ευθύνες συναδέλφων και δεν επιχαίρω, όχι από εσφαλμένα εννοούμενη συναδελφική αλληλεγγύη, αλλά δεν επιχαίρω, διότι αντιλαμβάνομαι πάρα πολύ καλά σε ποια δύσκολη θέση βρίσκονται κατ' αρχάς αυτοί, οι οποίοι κατηγορούνται, αλλά κυρίως πόσο άσχημο μήνυμα δίνεται στην κοινωνία, σε αυτή τη συγκυρία. Όμως, σε ορισμένες περιπτώσεις, υπάρχει η ευρύτερη, η ύψιστη υποχρέωση επιτέλεσης καθήκοντος. Ερώτημα, λοιπόν: Η Νέα Δημοκρατία, καταθέτοντας αυτή την πρόταση, την οποία υπογράφει το σύνολο, όπως σωστά παρατηρήθηκε, πλην ενός της Κοινοβουλευτικής Ομάδας, διεξάγει αγώνα αντεκδίκησης ή επιτελεί καθήκον; Κυρίες και κύριοι συνάδελφοι, το άρθρο του Κανονισμού της Βουλής είναι σαφές. Λέει, κατ' αρχάς, τι πρέπει να έχει μια πρόταση. Διότι ελέχθη εδώ προηγουμένως ότι η πρόταση αυτή δεν αντέχει σε κριτική και διάφοροι χαρακτηρισμοί. Τι λέει ο Κανονισμός της Βουλής; Λέει ότι πρέπει να προσδιορίζει με σαφήνεια τις πράξεις ή τις παραλείψεις και να μνημονεύει τις διατάξεις. Εδώ, σε αυτή την πρόταση αναφέρονται συγκεκριμένα πράξεις - για την ακρίβεια, παραλείψεις - και οι διατάξεις, ναι ή όχι; Αναφέρεται συγκεκριμένα η παράλειψη έκδοσης δελτίου τιμών φαρμάκων, ναι ή όχι; Θα οδηγούσε η συγκεκριμένη πράξη στη μείωση της τιμής των φαρμάκων, ναι ή όχι; Από εκεί και πέρα, επειδή η απάντηση είναι προφανής και θα μου επιτρέψετε να μη τη δώσω εγώ, υπάρχει υπερασπιστικός ισχυρισμός. Ποιος είναι ο υπερασπιστικός ισχυρισμός; Το διατύπωσε και ο αγαπητός συνάδελφος προηγουμένως και ο εισηγητής, αν θυμάμαι καλά, και τουλάχιστον δύο από τους τρεις ομιλήσαντες Υπουργούς. Δεν υπέστη βλάβη το δημόσιο. Γιατί δεν υπέστη βλάβη το δημόσιο; Γιατί υπάρχει το clawback. Τι είναι το clawback, για τους πολίτες που ακούν και δεν ασχολούνται πολύ με αυτά; Είναι το ανώτατο όριο. Έχει πει το δημόσιο ότι εμείς θα πληρώνουμε μέχρι τόσο. Από εκεί και πέρα, λοιπόν, λέγεται, ό,τι και αν χρεωθεί παραπάνω έχει καμμιά σημασία, αφού τελικά το δημόσιο δεν θα τα πληρώσει; Άρα, δεν υπάρχει ζημία, δεν υπάρχει αδίκημα. Γιατί φέρνετε την πρόταση; Θα μπορούσε να είναι πειστικό, κυρίες και κύριοι συνάδελφοι, αν δεν ήταν τόσο εσφαλμένο. Το ερώτημα δεν είναι μόνο η ζημία του δημοσίου, είναι και το όφελος, και το όφελος συγκεκριμένης εταιρείας. Εάν οι τιμές ενός φαρμάκου είναι ψηλότερες και ενός άλλου δεν είναι ψηλότερες, βεβαίως, το συνολικό ποσό είναι το ίδιο, αλλά η κατανομή του δεν είναι η ίδια, όπως δεν είναι ίδια και η πληρωμή από την πλευρά των ασφαλισμένων του υπολοίπου ποσού. Άρα, μπορεί μεν να μην υπάρχει ζημία, αλλά υπάρχει όφελος. Εφόσον υπάρχει όφελος, υπάρχει ζήτημα. Και όσο υπάρχει παράνομη παράλειψη, η οποία δημιουργεί όφελος, υπάρχει, κυρίες και κύριοι συνάδελφοι, μεγάλο ζήτημα. Εμείς, η Νέα Δημοκρατία, δεν θέλουμε να καταλήξουμε εδώ σε δικανική κρίση. Δεν είναι η δουλειά μας. Τι λέμε; Λέμε, κυρίες και κύριοι της Πλειοψηφίας, ότι έρχεται εδώ ένα έγγραφο προερχόμενο από εισαγγελικό λειτουργό, το οποίο θέτει ορισμένα θέματα. Τι σας καλούμε; Σας καλούμε να διερευνήσουμε αυτά τα θέματα. Και υπό ποιους όρους να τα διερευνήσουμε, κυρίες και κύριοι συνάδελφοι; Υπό τους όρους δικής σας πλειοψηφίας. Φαντάζομαι δεν διαφεύγει της προσοχής σας ότι αν συμφωνήσετε να συσταθεί αυτή η επιτροπή, εσείς θα έχετε την πλειοψηφία σε αυτή την επιτροπή, όχι η Αντιπολίτευση, η οποία καταθέτει την πρόταση. Και αν η Αντιπολίτευση θα ήθελε να καιροσκοπήσει, δεν θα έφερνε την πρόταση, όταν εσείς έχετε την πλειοψηφία, θα την κρατούσε για τη στιγμή που θα ανατραπεί αυτή η αριθμητική σας υπεροχή μετά τις επόμενες εκλογές. Αυτή θα ήταν η καιροσκοπική τακτική της αντεκδίκησης, η πολιτικάντικη τακτική. Η Νέα Δημοκρατία δεν κάνει αυτό. Έρχεται ευθέως και σας λέει: Διαπιστώνεται κάτι, πάμε να το διερευνήσουμε υπό τους δικούς σας όρους. Άρα, εδώ το μόνο πράγμα που κρίνεται είναι η δική σας συμπεριφορά, απέναντι σε μια τέτοια πρόταση, κυρίες και κύριοι συνάδελφοι, τίποτε άλλο. Θα μου πείτε: Πέραν της εισαγγελικής αντίληψης και της ανάγκης να σταλεί εδώ, σύμφωνα με τους όρους του Συντάγματος και του νόμου περί ευθύνης Υπουργών, είναι τελείως έωλη ίσως; Μα, εδώ προηγουμένως, από αυτό το έδρανο συνάδελφος άλλου κόμματος, του ΠΑΣΟΚ, σας είπε ότι «αυτήν την αναφορά, επί της οποίας εδράζεται τελικά η διαδικασία σήμερα, την κάναμε εμείς», δηλαδή οι τρεις συνάδελφοι του ΠΑΣΟΚ. Από τη μια πλευρά, λοιπόν, έχετε προστατευόμενους μάρτυρες και από την άλλη έχετε τρεις Βουλευτές, οι οποίοι σας λένε ότι εδώ υπήρξε παράνομη πράξη, επωνύμως, με όνομα, επώνυμο, υπογραφή και αναφορά, την οποία συνέταξαν και απέστειλαν. Άρα, από πού πηγάζει αυτή η αλαζονεία απόρριψης; Τι είναι αυτό που σας δίνει το ηθικό δικαίωμα να λέτε: Εμείς αυτό το πετάμε στον κάλαθο των αχρήστων και αρνούμαστε να το ψάξουμε; Μάλιστα, διότι εδώ είναι η πρόκληση, το κάνετε επ' ονόματι κάποιας δική σας αντίληψης περί ηθικής σας υπεροχής, την οποία οφείλω να σας πω ότι, όσο προχωράει η διακυβέρνησή σας και οδεύει προς το τέλος, τόσο πιο δύσκολα μπορώ να την καταλάβω. Και θα σας έλεγα, υπό μορφή συμβουλής - διότι δεν υπάρχει ποτέ συλλογική ευθύνη - να είστε εξαιρετικά προσεκτικοί. Αναφέρομαι στους κυρίους και κυρίες συναδέλφους της Κυβέρνησης, στις αλαζονικές δηλώσεις περί της υπεροχής. «Έσσεται ήμαρ», θα έρθει η μέρα. Πάμε, όμως, τώρα στο προκείμενο. Κυρίες και κύριοι συνάδελφοι, εμείς, η Αξιωματική Αντιπολίτευση, αντιμετωπίσαμε σωρεία δικών σας προτάσεων για διερεύνηση τριών, τεσσάρων διαφορετικών θεμάτων. Δεν θα τα κατονομάσω. Δεν έχει αξία εδώ. Το θυμάστε και εσείς και εμείς. Δεν υπήρξαμε ποτέ αρνητικοί. Επ' ονόματι της γενικής προγραμματικής μας θέσης για διαφάνεια ψηφίσαμε πάντοτε τις προτάσεις σας και τις ψηφίσαμε, αντιλαμβανόμενοι ευθέως τον κίνδυνο των στελεχών μας. Γιατί; Διότι αυτές οι επιτροπές είτε εξεταστικές είτε προανακριτικές, θα γίνονταν με δική σας κοινοβουλευτική πλειοψηφία. Όχι, αν θέλετε, με τη φιλική προστασία των προσκείμενων Βουλευτών σε αυτούς, οι οποίοι εξετάζονται ή κατηγορούνται. Ουδέποτε αρνηθήκαμε την ψήφο μας. Αντιθέτως, εσείς, όποια φορά και αν ήλθε το ζήτημα στην Ολομέλεια, αρνηθήκατε πάντα. Αρνηθήκατε εξόφθαλμες περιπτώσεις, όπως την περίπτωση Υπουργού συνομιλούντος με καταδικασμένο βαρυποινίτη, το οποίο θεωρήθηκε - και μάλιστα, με πρωθυπουργική τοποθέτηση επ' αυτού - ως φυσιολογική συμπεριφορά σε ευρωπαϊκή χώρα. Αρνηθήκατε οποιαδήποτε σχέση και ανάγκη έρευνας για το θέμα του πρώτου εξαμήνου του 2015, για την οικονομική κατάρρευση της χώρας, για το κλείσιμο του τραπεζικού συστήματος, για καταστροφές. Τίποτα δεν υπήρξε, που να άξιζε να ελεγχθεί. Μια στέρεη πλειοψηφία εκατόν πενήντα τριών ή εκατόν πενήντα δύο - εξαρτάται - Βουλευτών αρνήθηκε πάντοτε κάθε έλεγχο. Και θεωρείτε - εδώ είναι η πλάνη σας - ότι αυτό είναι ωφέλιμο. Και θεωρείτε ότι αυτό είναι κοινοβουλευτικά ορθό. Και θεωρείτε ότι αυτό πολιτικά σας ωφελεί. Οι λεονταρισμοί εντός της Αιθούσης, περί υπεροχής και περί διαφορετικού και περί άλλου τύπου ανθρώπου, όπως είπε ο εισηγητής μας, ο κ. Τασούλας, θεωρείτε ότι σας προσδίδουν κάποιο κύρος στην κοινωνία, ότι έτσι μπορείτε να πορευθείτε και προς τις επόμενες εκλογές. Κυρίες και κύριοι συνάδελφοι, σας ξαναλέω, καταλήγοντας ότι εγώ δεν επιχαίρω, που βρισκόμαστε σήμερα εδώ. Θα ευχόμουν για τον κ. Κουρουμπλή, τον κ. Ξανθό, εμμέσως τον κ. Πολάκη - διότι ως προς αυτόν είναι διαφορετική η διατύπωση, αφορά άλλο θέμα - να είχε εκδοθεί το δελτίο, να μην υπήρχε η αναφορά των συναδέλφων, να μην υπήρχε η εισαγγελική παραγγελία, να μην χρειαζόταν να βρίσκομαι εδώ σε αυτή τη θέση και να αναπτύσσω αυτό το θέμα. Όπως θα ευχόμουν, βέβαια, και εσείς την προηγούμενη εβδομάδα να είχατε δει με ευθυκρισία την υπόθεση, την οποία στείλατε σε προανακριτική επιτροπή, γιατί δεν είχε τα απαραίτητα στοιχεία για να γίνει κάτι τέτοιο. Τα απαραίτητα στοιχεία εναντίον δύο Πρωθυπουργών και οκτώ Υπουργών. Όμως, σήμερα βρισκόμαστε με αυτήν την πρόταση εδώ, για λόγους απολύτως αντικειμενικούς, με ένα αδίκημα, το οποίο είναι πρόδηλο, γιατί αφορά την έκδοση ή μη ενός δελτίου. Από εκεί και πέρα, όλοι οι υπόλοιποι υπερασπιστικοί ισχυρισμοί ή ισχυρισμοί των συναδέλφων, μπορούν κάλλιστα να διατυπωθούν και βεβαίως, να ακουστούν. Εμείς, στη Νέα Δημοκρατία, πάντοτε δεχόμαστε το τεκμήριο της αθωότητος. Αυτό το οποίο είχε πει στην προηγούμενη διαδικασία ο μη ων στην Αίθουσα αυτή τη στιγμή Υπουργός Δικαιοσύνη,ς ότι πρέπει οι κατηγορούμενοι να αποδείξουν ότι είναι αθώοι, για μας αποτελεί ανάθεμα. Ευχόμαστε, λοιπόν, στην πορεία αυτής της διαδικασίας η Βουλή να αποδείξει ότι είναι απολύτως αθώοι και ότι άλλα γεγονότα, ανεξάρτητα της βούλησής τους, οδήγησαν στη μη έκδοση του συγκεκριμένου δελτίου. Όμως, η επιτροπή πρέπει να γίνει και πρέπει να ψηφιστεί. Άλλως, κυρίες και κύριοι συνάδελφοι - το καταλαβαίνετε, δεν το καταλαβαίνετε, δεν έχει σημασία, έχω βέβαια την υπόνοια ότι σιγά - σιγά το διαισθάνεσθε - πηγαίνετε ένα βήμα ακόμη προς την κοινοβουλευτική αυθαιρεσία, η οποία μπορεί μεν να σας εξασφαλίζει επιβίωση εντός της Αιθούσης, αλλά σας διαβεβαιώνω ότι σας οδηγεί σε μια βεβαιότατη εκλογική συντριβή μετά από λίγο. Ευχαριστώ πολύ.
Ευχαριστούμε τον κ. Δένδια. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στους χώρους του Μεγάρου της Βουλής των Ελλήνων, σαράντα πέντε μαθήτριες και μαθητές και πέντε εκπαιδευτικοί συνοδοί τους από το Γυμνάσιο Μούδρου Λήμνου και το Εργαστήρι Ειδικής Επαγγελματικής Εκπαίδευσης και Κατάρτισης Δρεπανιδίου Λήμνου. Είναι στα πλαίσια του προγράμματος φιλοξενίας του ιδρύματος στη Βουλή. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Παφίλης έχει τον λόγο.
Αν δεν κάνουμε λάθος - και δεν κάνουμε - είναι η τρίτη φορά που στην Ολομέλεια συζητάμε τα θέματα της υγείας. Το πρώτο ήταν εξεταστική για τα θέματα της υγείας συνολικά, που πρότεινε ο ΣΥΡΙΖΑ, το δεύτερο η «NOVARTIS» και το τρίτο σήμερα η πρόταση της Νέας Δημοκρατίας. Θα προσπαθήσουμε να κάνουμε μία ανακεφαλαίωση σε αυτή την «σκληρή» σύγκρουση, που γίνεται ανάμεσα στην Κυβέρνηση, στη Νέα Δημοκρατία και το ΠΑΣΟΚ και σε άλλες πολιτικές δυνάμεις. Ποια είναι τα δεδομένα αυτής της σύγκρουσης; Πρώτο δεδομένο: Ανεξάρτητα από επιμέρους διαφορές, που μπορεί να έχετε - υπαρκτές ή μη - η Κυβέρνηση με τη Νέα Δημοκρατία, ένα είναι που αποδέχεστε και οι δύο. Ποιο είναι αυτό; Ότι η υγεία, το φάρμακο συνολικά - για να μιλήσουμε συγκεκριμένα για το φάρμακο - τι είναι; Είναι εμπόρευμα. Ναι ή όχι; Το δέχεστε όλοι, πλην ΚΚΕ; Το δέχεστε.
Δεν το δεχόμαστε.
Το δέχεστε. Μπορεί να λέτε ό,τι θέλετε. Στην πράξη τι κάνετε.
Αφού μας ρωτάτε!
Είναι εμπόρευμα. Και αφού λέτε ότι δεν το δέχεστε, ποιος το παράγει αυτό το εμπόρευμα; Το παράγει μία κοινωνικοποιημένη φαρμακευτική βιομηχανία και το παρέχει δημόσια και δωρεάν στον λαό ή το φάρμακο και η υγεία - και θα το πω και πιο χοντρά - η ζωή και ο θάνατος, βρίσκεται στα χέρια των πολυεθνικών, αλλά και επιμέρους, γενικά των πολυεθνικών, δηλαδή, στα χέρια της καπιταλιστικής ιδιοκτησίας; Και πώς καθορίζει την παραγωγή του φαρμάκου; Με βάση τι, ποιον νόμο; Με βάση την ικανοποίηση των ανθρώπινων αναγκών ή με τον νόμο του κέρδους; Με τον νόμο του κέρδους. Υπάρχει κανένας σοβαρός εδώ, που μπορεί να μας πει ότι όλα τα μεγαθήρια, σε όλη την ανθρωπότητα, λειτουργούν για κοινωνικούς σκοπούς και πως δεν λειτουργούν για την τσέπη τους; Λειτουργούν για την τσέπη τους. Αποδέχεστε, λοιπόν, αυτό το καθεστώς, ναι ή όχι; Το αποδέχεστε. Το αποδέχεστε όλοι στην πράξη. Γιατί στη θεωρία, μπορεί να λέω και εγώ ότι είμαι αστροναύτης, αλλά δεν είμαι. Αυτά τα αποδεικνύουν οι ίδιες οι πρακτικές που ακολουθούν. Ένα, λοιπόν, το κρατούμενο: Ο καυγάς γίνεται στο ίδιο γήπεδο και επομένως, ο ελληνικός λαός πρέπει να βγάλει ορισμένα συμπεράσματα. Δεύτερο θέμα: Η σύγκρουση η μεγάλη, που γίνεται, είναι στα πλαίσια της γενικότερης πολιτικής - βγαίνει κάτι εδώ, το είχα ξαναπεί και την προηγούμενη φορά - ποιος μείωσε περισσότερο την φαρμακευτική δαπάνη. Έτσι δεν είναι; Και αρχίζει ο καυγάς. Όλη η ιστορία της οικονομικής κρίσης - λέει ο ΣΥΡΙΖΑ - και στον τομέα της υγείας, δεν αφορά συνολικά το ποιοι έχουν στα χέρια τους το φάρμακο για την υγεία του λαού και ποια είναι η τάση του ίδιου του συστήματος όλο και περισσότερο - δηλαδή η ιδιωτικοποίηση - αλλά τις μίζες και τα σκάνδαλα. Υπάρχουν μίζες και σκάνδαλα; Βεβαίως και υπάρχουν. Αυτό είναι συστατικό στοιχείο της λειτουργίας του ίδιου του συστήματος. Επειδή, λοιπόν, φωνάζετε όλοι - και η Νέα Δημοκρατία και το ΠΑΣΟΚ και η Κυβέρνηση ΣΥΡΙΖΑ - ΑΝΕΛ - πείτε μας πώς γίνεται να μειώνεται συνεχώς η δημόσια, η κρατική φαρμακευτική δαπάνη - μειώθηκε κατά 45% - και ταυτόχρονα, να αυξάνεται η συμμετοχή των εργαζομένων κατά 56%. Πώς γίνεται αυτό; Και αυτό πρέπει να το πούμε στον κόσμο. Και ο κόσμος γνωρίζει πολύ καλά τι πληρώνει σήμερα. Τρίτο θέμα: Ποιος διαπραγματεύεται και με ποιους; Κοιτάξτε τώρα, και οι μεν και οι δε, χρησιμοποιείτε αυταπάτες και κόλπα. Η Νέα Δημοκρατία πιο ιδεολογικά - είναι καθαρή σε αυτό και δεν έχουμε σε αυτό να κρύψουμε τίποτε ή να πούμε κάτι - λέει ότι κινητήρας και στον τομέα της υγείας και του φαρμάκου είναι η ατομική ιδιοκτησία στα μέσα παραγωγής συνολικά, είναι οι καπιταλιστές, είναι οι μεγάλες επιχειρήσεις, οι οποίες αναπτύσσουν την παραγωγή και αναπτύσσοντας την παραγωγή και κυνηγώντας το κέρδος, ικανοποιούν και τις ανάγκες του λαού. Ψέμα μεγάλο! Αποδεικνύεται. Τι λέει ο ΣΥΡΙΖΑ από την άλλη μεριά; Ότι μπορεί, έχοντας σαν δεδομένο ότι αυτοί κρατάνε στα χέρια τους την οικονομία, αξιοποιώντας τις επιμέρους αντιθέσεις, να κάνει καλύτερες διαπραγματεύσεις και έτσι να βελτιωθεί το επίπεδο του λαού, προσωρινά τουλάχιστον. Δεν είναι έτσι όμως. Δεν είναι έτσι, κύριε Πολάκη.
Είναι και έτσι, κύριε Παφίλη.
Δεν είναι έτσι, διότι η τάση λέει μείωση της δημόσιας δαπάνης, από μνημόνια κ.λπ.. Την εφαρμόζετε, ναι ή όχι; Και μάλιστα, ανταγωνίζεστε. «Τη μειώσαμε…».
Αυξήθηκε 1 δισεκατομμύριο.
Πόσο αυξήθηκε η συμμετοχή του λαού; Πήγε 57% πιο πάνω όλα αυτά τα χρόνια, ναι ή όχι; Πήγε. Πληρώνει περισσότερο ο κόσμος στο σύνολό τους. Και πληρώνει από δυο πλευρές. Και μέσα από τα ασφαλιστικά ταμεία - που είναι δικά του, δεν είναι των βιομήχανων - και μέσα από την ιδιωτική συμμετοχή, σε μη συνταγογραφούμενα, σε μια σειρά πράγματα, που δεν έχω χρόνο να αναλύσω. Άρα, όταν κινείσαι - θα το πω έτσι - στις ίδιες ράγες, στο ίδιο τρένο, υποχρεωτικά θα ακολουθήσεις και την ίδια κατεύθυνση, η οποία λέει κέρδη, κέρδη, κέρδη και δυστυχία για τον λαό. Τι λέει, λοιπόν, το ΚΚΕ; Υπάρχουν σκάνδαλα; Βεβαίως, υπάρχουν σκάνδαλα. Ποιος λέει ότι δεν υπάρχουν; Καλά, αιφνιδιάζεστε; Τι πάθατε ξαφνικά όλοι; Ανακαλύψατε τη «NOVARTIS»; Δεν ξέρω να πω και δέκα εταιρείες ακόμα. Όλες δεν λαδώνουν, σε όλον τον κόσμο, σε όλη την ανθρωπότητα; Δεν είναι συστατικό στοιχείο του συστήματος; Γιατί λαδώνουν; Γιατί θέλουν να ξοδέψουν τα λεφτά τους; Όχι. Λαδώνουν για να βγάλουν μεγαλύτερα κέρδη. Τι λέμε, λοιπόν, εμείς. Λέμε ότι σήμερα - και παλιότερα, αλλά ιδιαίτερα σήμερα - οι συνθήκες που υπάρχουν στην ανθρωπότητα με την επιστημονική και τεχνική εξέλιξη, μπορούν να δημιουργήσουν - και δημιουργούν - τις δυνατότητες για δημόσιο, δωρεάν φάρμακο σε όλον τον κόσμο, για ανάπτυξη της τεχνολογίας της παραγωγής, όχι με κριτήριο το κέρδος, αλλά με κριτήριο την κάλυψη των αναγκών των ανθρώπων. Αυτό, όμως, δεν μπορεί να πραγματοποιηθεί. Γιατί δεν μπορεί να πραγματοποιηθεί; Θα σας απαντήσω αντικειμενικά. Διότι είναι στα χέρια του κεφαλαίου, που δεν τον νοιάζει αυτό το πράγμα, όπου το κριτήριο και το κίνητρο είναι το ίδιο το κέρδος. Γι' αυτό, αν δεν κοινωνικοποιηθεί, αν δεν ανατραπεί αυτή η κατάσταση, θα βιώνουμε όλα τα υπόλοιπα και θα τσακώνεστε για το ποιος μπορεί να δώσει ασπιρίνη για τον καρκίνο. Και το λέω έτσι απλά. Αυτή είναι η ουσία.
Αυτό είναι ιδεολογία, δεν είναι πολιτική.
Μη με προκαλείτε, κύριε Πολάκη. Είναι τραγικό να υπερασπίζεστε σήμερα ένα σύστημα βάρβαρο, απάνθρωπο, αδίστακτο, πρόστυχο, που έχει ξεφύγει - κι έχει ξεφύγει γιατί έχει χρεοκοπήσει ιστορικά - ότι μπορείτε να του βάλετε κανόνες. Δεν υπάρχουν κανόνες. Όσο σαπίζει, τόσο χειρότερο θα είναι. Είναι τραγικό σήμερα να πεθαίνουν άνθρωποι γιατί δεν μπορούν να πληρώσουν για τη ζωή τους. Είναι τραγικό να ζητάνε 50.000 ευρώ από κάποιον, για να κάνει εγχείρηση στον εγκέφαλο. Τα ξέρετε αυτά. Κι αν δεν τα δώσει, θα πεθάνει. Αυτό είναι. Το λέω με ένα απλό παράδειγμα, που είναι και πραγματικό. Και το γνωρίζουμε. Είναι πραγματικό ή όχι;
Δωρεάν είναι! Δεν πληρώνουν τίποτα!
Για εσάς είναι χειρότερα ακόμα, γιατί εσείς είστε κυνικοί, κύριε Βρούτση. Εσείς είστε κυνικοί. Εσείς ξέρετε τι λέτε; Λέτε: «Τι να κάνουμε,: Να πεθάνει, αφού δεν έχει». Αυτή είναι η πραγματικότητα.
Εδώ και ενάμισι χρόνο, αυτό εδώ δεν υπάρχει.
Κύριε Υπουργέ και κύριοι συνάδελφοι, σας παρακαλώ να μην διακόπτετε.
Αυτή είναι η πραγματικότητα. Και είναι βάρβαρη η πραγματικότητα. Πόσες χιλιάδες άνθρωποι πεθαίνουν, σαν πειραματόζωα από τις πολυεθνικές εταιρείες; Ποιος βγήκε από εσάς να μιλήσει ποτέ; Πόσοι άνθρωποι δυστυχούν κάθε μέρα, που δεν έχουν ούτε την παραμικρή δυνατότητα να ζήσουν; Πόσοι ζουν σε καταστάσεις μεσαίωνα; Αυτό το σύστημα υπερασπίζεστε. Και οι μεν λέτε: «Εμείς το χειριζόμαστε καλύτερα» και οι άλλοι λένε, «Εμείς θα το διαχειριστούμε ακόμα καλύτερα». Να κάνουμε και ανακεφαλαίωση με βάση αυτά, γιατί αυτή είναι η πραγματικότητα: Έρχεται, λοιπόν, πρόταση ΣΥΡΙΖΑ - ΑΝΕΛ για εξεταστική επιτροπή για την υγεία, να δούμε τι συνέβη όλα αυτά τα χρόνια με τις σπατάλες, με τις μίζες κι όλα τα υπόλοιπα. Για το ότι μπορεί να υπήρχαν και μίζες, δεν αμφιβάλουμε. Μπορεί να υπήρχαν, λέω. Αυτό θα αποδειχθεί κι όποιος είναι, θα πάει εκεί που χρειάζεται να πάει, στη φυλακή και να καταδικαστεί. Ποια, όμως, είναι η στόχευση η ιδεολογική και η πολύ ύπουλη; Είναι το ότι τελικά, φτάσαμε εδώ, γιατί έπεφταν οι μίζες. Όταν ξέσπασε η κρίση, τι είπε ο ΣΥΡΙΖΑ; Εμείς είπαμε ότι είναι κρίση του καπιταλιστικού συστήματος, υπερσυσσώρευση κεφαλαίου, αδιέξοδα κ.λπ.. Τι είπε ο ΣΥΡΙΖΑ στον λαό; Είπε ότι η κρίση είναι κρίση διαχείρισης και ότι φταίει το ΠΑΣΟΚ και η Νέα Δημοκρατία που ήταν κακοί διαχειριστές. Αν αλλάξει αυτό κι έλθουμε εμείς, που είμαστε καλοί διαχειριστές, τότε όλα θα πάνε καλά και ωραία. Φτιάχνει, λοιπόν, την επιτροπή. Εμείς συμφωνούμε να διερευνηθούν όλα. Και ρωτάω πολύ απλά: Γιατί δεν θέλατε να διερευνηθεί μέχρι το 2017; Τι πρόβλημα έχετε; Εγώ δεν λέω ότι είναι κανένας ένοχος. Γιατί το απορρίψατε; Για να δώσετε επιχειρήματα στη Νέα Δημοκρατία και να έλθει σήμερα εδώ. Γιατί δεν είπατε, «Βεβαίως, εμείς δεχόμαστε και μέχρι το 2017»; Τι πρόβλημα έχετε; Σκάει το σκάνδαλο «NOVARTIS». Εγώ λέω τώρα το τι λέμε εμείς. Το τι κάνατε εσείς, τα εξηγήσατε. Θα τα πω απλά για να καταλαβαίνει και ο κόσμος. Σκάει το σκάνδαλο «NOVARTIS». Σιγά τα ωά, δηλαδή, που δεν το ήξερε κανένας! Από πού; Made in United States of America, σε γνήσια ελληνικά, όπως και η «SIEMENS». Πλακώνονται οι εταιρείες, ανταγωνίζονται για την αγορά που είναι 1,5 τρισεκατομμύριο και μετά τι γίνεται; Βγαίνει το σκάνδαλο στη φόρα. Θέλω να πω και κάτι παρενθετικά. Η μεγάλη ηθική δύναμη, οι Ηνωμένες Πολιτείες της Αμερικής, το πιο αναπτυγμένο καπιταλιστικό κράτος, πώς τις κλείνει αυτές τις υποθέσεις; Λέει, «Δώστε 300, 200, 100, 50 δισεκατομμύρια» και όλα καλά καμωμένα. Σκάει, λοιπόν, το σκάνδαλο και έρχεται η πρόταση στη Βουλή. Ποιοι αναφέρονται; Αναφέρονται οι τάδε δέκα. Τι λέει το Κομμουνιστικό Κόμμα Ελλάδας; Λέει, «Βεβαίως, υπάρχει, να το διερευνήσουμε». Πώς, όμως; Και τι κάνει ο ΣΥΡΙΖΑ, η Κυβέρνηση ΣΥΡΙΖΑ - ΑΝΕΛ; Πάει στην επιτροπή και δρομολογεί κατάσταση Παπαντωνίου. Έτσι φαίνεται ότι πάει. Εμείς λέμε να διερευνηθούν όλα και η επιτροπή να εξετάσει και αυτούς που φέρονται και ονομάζονται και τους μάρτυρες, τους κουκουλοφόρους, που δεν θέλει να βγάλει τις κουκούλες. Εσείς τι φωνάζετε; Εσείς δεν ψηφίσατε τον νόμο, εσείς και το ΠΑΣΟΚ; Δεν είπατε ότι αυτοί οι μάρτυρες μπορούν να καταθέσουν για λόγους δημοσίου συμφέροντος ή οτιδήποτε άλλο; Τρομονόμος ήταν. Και τώρα, «όποιος κατουράει στη θάλασσα, το βρίσκει στο αλάτι», για να το πω τώρα με απλή λαϊκή παροιμία. Τώρα έρχεται η σειρά σας να το αμφισβητήσετε. Έρχεται, λοιπόν, τώρα ο ΣΥΡΙΖΑ και πάει να κλείσει αυτήν την επιτροπή, αφού έχει γίνει όλος αυτός ο θόρυβος και να τη γυρίσει στη δικαιοσύνη. Κατά τη γνώμη μας, αυτός είναι μεγάλος τακτικισμός και δεν πρόκειται να τον νομιμοποιήσουμε. Εμείς βάλαμε προϋποθέσεις. Ψηφίσαμε, πήγαμε στις κάλπες και βάλαμε μια προϋπόθεση: Ότι ψηφίζουμε με την προϋπόθεση ότι θα κληθούν όλοι να καταθέσουν, ακόμα και οι ανώνυμοι, χωρίς κουκούλες. Και αφήστε τα κόλπα ότι θα τους φάνε λάχανο, γιατί αν θέλουν να τους φάνε, τους τρώνε όποτε θέλουν. Εντάξει, να μιλάμε μεταξύ μας με ανοιχτά χαρτιά και όχι να λέτε: «Ξέρετε, εμείς δεν έχουμε αρμοδιότητα και το γυρίζουμε στη δικαιοσύνη». Αυτό είναι κόλπο και υπηρετεί τακτικισμούς του ΣΥΡΙΖΑ.
Κύριε Παφίλη, ολοκληρώστε αν θέλετε.
Εντάξει. Δεν θα μιλήσει και ο αρχηγός του κόμματός μας, οπότε δώστε μου λίγο περιθώριο. Πώς απαντάει η Νέα Δημοκρατία; Με αυτήν την πρόταση τη σημερινή. Τι λέει; Α, έτσι είσαστε εσείς; Τώρα κι εγώ πρόταση για τους δύο Υπουργούς και με ανώνυμη καταγγελία. Μάλιστα, τις ανώνυμες καταγγελίες τις κατήγγειλε πριν από δεκαπέντε μέρες, μαζί με το ΠΑΣΟΚ, ότι είναι απαράδεκτες και δεν μπορούν να στηριχθούν. Άρα τι έχουμε εδώ; Έχουμε μπαλάκι, πινγκ - πονγκ. Πώς έλεγαν το παιχνίδι που παίζαμε μικροί; «Μας πήρατε, μας πήρατε φλουρί κωνσταντινάτο». Και απαντούσαν οι άλλοι: «Μας πήρατε, μας πήρατε βαρέλι δίχως πάτο». Αυτό το παιχνίδι παίζετε μπροστά στον ελληνικό λαό, οι μεν από εκεί και οι δε από εδώ. Και όλοι μαζί με αυτούς τους τακτισμούς τι κάνετε; Κουκουλώνετε την πραγματική αιτία. Και ναι μεν η Νέα Δημοκρατία το κάνει για ιδεολογικούς λόγους, ο δε ΣΥΡΙΖΑ, ο οποίος προσήλθε, μάλιστα, πολύ φρέσκος και υπηρετώντας καλύτερα τα συμφέροντα του κεφαλαίου, βάζει στο απυρόβλητο τη βάση των σκανδάλων και λέει ότι θα διαχειριστεί καλύτερα. Εμείς, λοιπόν, για να ξεκαθαρίσουμε τη θέση μας, ενδιαφερόμαστε να διαλευκανθούν. Έχουμε κάνει προσπάθειες, όπως είναι γνωστό, συμμετέχοντας σε εξεταστικές επιτροπές κ.λπ.. Όμως εάν νομίζετε ότι θα παίξουμε τον ρόλο του κομπάρσου σε αυτή την κόντρα, κάνετε λάθος! Εμείς σε αυτό το πολιτικό παιχνίδι, που θέλει να εγκλωβίσει τον λαό σε ψεύτικη αντιπαράθεση, δηλαδή ποιος διαχειρίζεται καλύτερα τη δυστυχία και τη βαρβαρότητα, δεν συμμετέχουμε. Και δεν πρόκειται να αποδεχθούμε ούτε στην επιτροπή τους τακτικισμούς του ΣΥΡΙΖΑ να το κλείσει άρον - άρον και να το γυρίσει πίσω, ούτε βέβαια στην Ολομέλεια το κόλπο της Νέας Δημοκρατίας, γιατί κόλπο είναι…
Το ψηφίσατε, όμως!
Ψηφίσαμε με προϋποθέσεις σοβαρές, όταν εσείς λέγατε διάφορα. Όμως δεν πρόκειται τώρα να πέσουμε σε αυτή την παγίδα, γι' αυτό και δεν θα πάρουμε μέρος. Θα σηκωθούμε και θα φύγουμε. Το λέω πάρα πολύ απλά. Και θα καλέσουμε τον λαό να κλείσει τα αυτιά του σε αυτή την ψεύτικη αντιπαράθεση, να δει πώς διαμορφώνεται ζωή του συνεχώς, να συσπειρωθεί, να παλέψει κατά του πραγματικού αντιπάλου, που είναι το ίδιο το σύστημα, το ίδιο το καπιταλιστικό κέρδος, που τον στέλνει στη φτώχεια και στη δυστυχία, όταν η ανθρωπότητα έχει τεράστιες δυνατότητες. Το 1% του παγκοσμίου πληθυσμού κατέχει το 90% του παγκόσμιου ΑΕΠ. Και αυτό πρέπει να ανατραπεί. Πρέπει να ανατραπεί επαναστατικά το σύστημα, με την πάλη των λαών. Τελειώνοντας, θα ήθελα να πω το εξής, και σας ευχαριστώ, κύριε Πρόεδρε, για τον χρόνο: Γίνεται πολλή συζήτηση για το ηθικό πλεονέκτημα. Κατ' αρχάς, να ξεκαθαρίσουμε ότι ηθικοί άνθρωποι, με την έννοια ότι δεν είναι κλέφτες, δεν είναι απατεώνες κ.λπ., μπορεί να υπάρχουν παντού. Το ηθικό πλεονέκτημα δεν κρίνεται εκεί. Πολιτικά εννοώ. Το ηθικό πλεονέκτημα κρίνεται με το ποιο σύστημα υπηρετείς. Όταν υπηρετείς ένα σύστημα σαν αυτό που ζούμε σήμερα, όπου η ανθρωπότητα έχει τεράστιες δυνατότητες, όπου αυτοί που παράγουν τον πλούτο ζουν με 100 και 200 ευρώ, όταν 20% είναι άνεργοι, όταν δυστυχούν, όταν χύνουν το αίμα τους, όταν σκοτώνεται εκατομμύρια κόσμος κάθε ημέρα, για να μοιραστούν οι ενεργειακές και οι πλουτοπαραγωγικές πηγές, για να υπάρξει γεωστρατηγικός έλεγχος και σε τελευταία ανάλυση, για να διατηρηθεί μέσα από το αίμα των ανθρώπων η εξουσία αυτών των λίγων, τότε δεν μπορείς να μιλάς για ηθικό πλεονέκτημα, ούτε μπορεί να αναφέρεσαι ιστορικά σε κάποια πράγματα. Γιατί, ξέρετε, ιστορικά εκείνοι που είχαν το ηθικό πλεονέκτημα δεν δίστασαν να στηθούν τα εκτελεστικά αποσπάσματα, για να μην βάλουν μία υπογραφή. Δεν δίστασαν να χαραμίσουν τη ζωή τους στη φυλακή για πολλά χρόνια, υπερασπίζοντας τις ιδέες, με όλα τα προβλήματα και τις αδυναμίες της κοινωνικής απελευθέρωσης. Σταματήστε, λοιπόν, και οι μεν και οι δε αυτά για τα ηθικά πλεονεκτήματα! Ηθικό πλεονέκτημα έχει αυτός ο οποίος υπερασπίζεται την ανθρώπινη αξιοπρέπεια, υπερασπίζεται το ότι ο εργαζόμενος πρέπει να απολαμβάνει αυτά που παράγει και όχι να του κλέβουν τον ιδρώτα του. Και όσον αφορά στο ότι δεν είμαστε όλοι ίδιοι, έχω να πω ότι κανένας δεν είναι ίδιος με τον άλλο, ούτε είναι ίδια τα πολιτικά κόμματα. Όμως όταν κινείσαι στις ίδιες ράγες, είτε λες το ένα είτε λες το άλλο, ουσιαστικά ταυτίζεσαι στρατηγικά με τη βαρβαρότητα αυτού του συστήματος.
Ευχαριστούμε τον κ. Παφίλη, που ήταν ο τελευταίος των Κοινοβουλευτικών Εκπροσώπων. Θα περάσουμε στους πολιτικούς αρχηγούς και απομένουν ακόμη δύο Υπουργοί, ο κ. Παπαγγελόπουλος και ο κ. Τζανακόπουλος, για να ολοκληρώσουμε τη σημερινή συνεδρίαση. Η Πρόεδρος της Δημοκρατικής Συμπαράταξης ΠΑΣΟΚ - ΔΗΜΑΡ κ. Φώφη Γεννηματά έχει τον λόγο για δεκαπέντε λεπτά.
Ευχαριστώ πολύ, κύριε Πρόεδρε. Κυρίες και κύριοι Βουλευτές, συζητάμε σήμερα για τη συγκρότηση μίας ακόμη προκαταρκτικής επιτροπής. Δεν έχουμε, βέβαια, την ψευδαίσθηση ότι θα γίνει αποδεκτή από την κυβερνητική πλειοψηφία. Βλέπετε, ΣΥΡΙΖΑ - ΑΝΕΛ θέλουν διαφάνεια αλά καρτ. [[Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ. ΝΙΚΟΛΑΟΣ ΒΟΥΤΣΗΣ]] Όμως και η Νέα Δημοκρατία έχει επιλεκτική μνήμη. Τονίζω πως μόνο εμείς έχουμε πει «ναι» σε κάθε πρόταση ελέγχου. Με ευθύνη της Κυβέρνησης βιώνουμε ξανά ένα κλίμα σκανδαλολογίας, προσωπικών επιθέσεων, που δηλητηριάζουν τον δημόσιο βίο. Η δε Αξιωματική Αντιπολίτευση, με τη σειρά της, φαίνεται ότι έχει παγιδευτεί στη λογική της ρεβάνς. Η Κυβέρνηση είναι φανερό ότι προσπαθεί να εξοντώσει τους πολιτικούς της αντιπάλους. Όλοι στα «μανταλάκια» με κατασκευασμένες κατηγορίες, σκιές και ψιθύρους παντού, με τη βοήθεια βέβαια του κίτρινου Τύπου και στο τέλος κατάληξη καμμία, αλλά η συκοφαντία, πες - πες, μένει τελικά να αιωρείται. Το επαναλαμβάνω, λοιπόν, για μία ακόμη φορά: Εμείς με τίποτα δεν θα επιτρέψουμε να μετατραπεί η πολιτική ζωή του τόπου σε ρωμαϊκή αρένα. [[Χειροκροτήματα από τις πτέρυγες της Δημοκρατικής Συμπαράταξης ΠΑΣΟΚ - ΔΗΜΑΡ και του Ποταμιού]] Κυρίες και κύριοι Βουλευτές, κάποια στιγμή σε αυτή τη χώρα πρέπει να ακουστούν επιτέλους αλήθειες, να σταματήσει το φθηνό πολιτικό θέατρο, η εκμετάλλευση των θεσμικών διαδικασιών για μικροπολιτικές σκοπιμότητες. Το έχουμε ξαναδεί αυτό το έργο τόσες φορές στο παρελθόν. Από το βρώμικο ΄89 μέχρι σήμερα φαίνεται, δυστυχώς, ότι τα παθήματα αυτού του τόπου και του πολιτικού συστήματος δεν έχουν γίνει μαθήματα. Και κάποιοι επιμένουν να ακολουθούν τους ίδιους αδιέξοδους δρόμους, τις ίδιες αποτυχημένες συνταγές: Λάσπη, συκοφαντία, συνωμοσιολογία. Οκτώ χρόνια βυθισμένη στην οικονομική και πολιτική κρίση αυτή η χώρα, επιτέλους αξίζει καλύτερα. Οι πολίτες οφείλουν να ακούσουν, να μάθουν πώς οδηγηθήκαμε ως εδώ. Αλήθεια, πότε επιτέλους θα κάνουμε μια σοβαρή και επιστημονικά τεκμηριωμένη αποτίμηση της οικονομικής πολιτικής σε βάθος εικοσαετίας; Όχι για να ποινικοποιήσουμε την πολιτική ζωή του τόπου, αλλά για να μην επαναλάβουμε ποτέ τα λάθη του παρελθόντος.
Κάντε ησυχία, παρακαλώ.
Τι φοβάστε τέλος πάντων και δεν υπερψηφίζετε την πρότασή μας για σύσταση εξεταστικής επιτροπής για το σύνολο της πορείας της ελληνικής οικονομίας; Γιατί αρνείστε να εξετάσουμε τι έγινε στον τόπο από το 2001 μέχρι σήμερα; Ποιους και τι προσπαθείτε να καλύψετε, τελικά; Και απευθύνομαι κυρίως, γιατί καταλαβαίνω τη στάση της Νέας Δημοκρατίας πως θέλει να καλύψει τις ευθύνες της κυβέρνησής της από το 2004 ως το 2009, που έχει μεγάλη ευθύνη για τον εκτροχιασμό της οικονομίας, αλλά απευθύνομαι σε εσάς τους Βουλευτές της Πλειοψηφίας που καμαρώνετε ότι είστε αριστεροί και αδιάφθοροι. Γιατί είστε αλλεργικοί στην αλήθεια; Γιατί δεν θέλετε να εξεταστούν οι ευθύνες και της δικής σας περιόδου; Τι φοβάστε; Και επειδή πολλά λέγονται στο δημόσιο διάλογο για τα οικονομικά των κομμάτων, ακούστε: Εμείς προτείνουμε και προκαλούμε όλα τα πολιτικά κόμματα να προχωρήσουν σε ελέγχους από ανεξάρτητες ελεγκτικές αρχές και τα πορίσματα να δοθούν στη δικαιοσύνη, όπως ακριβώς πράξαμε και εμείς. [[Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ]] Κι αν σήμερα δεν πάρουμε απαντήσεις - δεν είμαι τόσο αισιόδοξη, δεν πιστεύω ότι θα πάρουμε καμμία συναινετική απάντηση - , να γνωρίζετε ότι θα βρίσκεται την πρότασή μας συνεχώς μπροστά σας. Ιδού η Ρόδος, λοιπόν! Όλα στο φως! Εμείς δεν έχουμε να φοβηθούμε τίποτα και κανέναν! Κύριε Πρωθυπουργέ, όσες επιλεκτικές διώξεις κι αν μεθοδεύσετε, όσες φορές κι αν κλείσετε τα μάτια προκλητικά, απροσχημάτιστα στις δικές σας πράξεις και παραλήψεις, δεν θα καταφέρετε να αποφύγετε τις τεράστιες ευθύνες σας. Τα αποτελέσματα της πολιτικής σας είναι ορατά σε όλους τους τομείς της πολιτικής. Η επιθετικότητα της Τουρκίας κλιμακώνεται επικίνδυνα. Παραβιάζει κάθε αρχή διεθνούς δικαίου, αγνοεί επιδεικτικά τις αρχές και τις τοποθετήσεις της Ευρωπαϊκής Ένωσης. Και με τη σύλληψη των δύο στρατιωτών, αμφισβητούν ευθέως την εθνική μας αξιοπρέπεια. Οι δύο Έλληνες στρατιωτικοί θα πρέπει άμεσα να επιστρέψουν στην πατρίδα μας ασφαλείς. Δεν μπορεί η Τουρκία να χρησιμοποιεί το περιστατικό ως μέσο πίεσης της χώρας μας, να επιχειρεί να διασύρει το στράτευμα. Η Κυβέρνηση δεν πρέπει να υποβαθμίσει το ζήτημα. Αυτό που δεν επιτρέπεται αυτήν τη στιγμή είναι η αδράνεια. Ναι, απαιτείται ψυχραιμία, αλλά και εγρήγορση και αποφασιστικότητα. Η κυβέρνηση των Σκοπίων από την άλλη, προκαλεί διαρκώς με τις δηλώσεις της. Όχι μόνο δεν έχουν αναλάβει καμμία δέσμευση για να μπει τέλος στον αλυτρωτισμό σε βάρος της χώρας μας, αλλά τώρα ανοίγουν και θέματα του ελληνικού Συντάγματος. Στην οικονομία, το τέλος του προγράμματος σε καμμία περίπτωση δεν σημαίνει την οριστική και ασφαλή έξοδο της χώρας από την κρίση. Η επιτροπεία θα συνεχιστεί. Το γνωρίζουμε όλοι. Έχει δεσμευτεί η Κυβέρνηση αυτή, όπως έχει δεσμευτεί σε ένα τέταρτο, άτυπο μνημόνιο, το οποίο μάλιστα δεν συνοδεύεται και από χρηματοδότηση. Οι Έλληνες πολίτες υποφέρουν: φτώχεια, ανεργία, εξοντωτική φορολόγηση, νέες μειώσεις στις συντάξεις, πλειστηριασμοί των κατοικιών, χωρίς καμμία προστασία της πρώτης κατοικίας. Όλα αυτά δημιουργούν αδιέξοδα. Θα περίμενε, λοιπόν, κανείς ότι η Κυβέρνηση που είναι φανερό ότι δεν μπορεί να αντιμετωπίσει όλα αυτά τα ζητήματα, θα έπαιρνε ειλικρινείς πρωτοβουλίες συναίνεσης και συνεννόησης. Αυτό απαιτεί το εθνικό συμφέρον και επιτάσσει η κοινή λογική. Όμως φαίνεται πως κανείς δεν νοιάζεται ούτε για το εθνικό συμφέρον ούτε ακολουθεί την κοινή λογική. Δεν γίνεται αυτό. Αντίθετα ο κ. Τσίπρας τι κάνει; Αναζητά τη σωτηρία μέσα από την πόλωση, μέσα από το διχασμό. Είστε μια Κυβέρνηση που δεν κυβερνά, αλλά αντιπολιτεύεται συστηματικά και κατ' επάγγελμα. Και αυτό δεν το κάνετε πλέον από ανεπάρκεια, ανικανότητα ή απειρία. Γίνεται βάσει σχεδίου. Ανοίγετε μόνο μέτωπα. Όμως το βλέπετε, δεν σας βγαίνει τίποτα. Όλα γυρνούν μπούμερανγκ. Βυθίζεστε κάθε μέρα και περισσότερο στη λάσπη που εσείς οι ίδιοι δημιουργήσατε. Γι' αυτό όσο πιο γρήγορα φύγετε, τόσο καλύτερα για την Ελλάδα. Ό,τι και να κάνετε η αντίστροφη μέτρηση έχει αρχίσει. Κανένας αστείος ανασχηματισμός δεν πρόκειται να σας σώσει. Είστε μια Κυβέρνηση σε αποδρομή. Κυρίες και κύριοι Βουλευτές, η Δημοκρατική Συμπαράταξη, το Κίνημα Αλλαγής θα στηρίξει την πρόταση αυτή ως προς το μέρος που αφορά στη μηνυτήρια αναφορά των Βουλευτών μας. Η υπόθεση αυτή σε κάθε περίπτωση πρέπει να διερευνηθεί. Και θα το επιδιώξουμε, παρά τον στρουθοκαμηλισμό που διακρίνει τη Νέα Δημοκρατία και την πρόταση της. Δεν βρήκε η Αξιωματική Αντιπολίτευση ούτε μια λέξη να πει για την πηγή γνώσης της πάνω στο ζήτημα. Για τους Βουλευτές μας, τον κ. Λοβέρδο, τον κ. Κεγκέρογλου, την κ. Χριστοφιλοπούλου, που πρώτοι ανακίνησαν το θέμα, με αναφορά τους προς την τότε εισαγγελέα διαφθοράς, κατά της τέως και νυν πολιτικής ηγεσίας του Υπουργείου Υγείας. Αυτήν τη συναίνεση και αυτό το νέο πνεύμα συνεργασίας ευαγγελίζεται, από ό,τι φαίνεται, η Δεξιά του κ. Μητσοτάκη: Αυτοδυναμία και στο μονοπώλιο της αλήθειας. Επιστρέφω στο θέμα, όμως, γιατί οι τρεις Βουλευτές μας τεκμηρίωσαν τη δραστική μείωση, πριν από όλα, της δημόσιας φαρμακευτικής δαπάνης και των φαρμάκων της «NOVARTIS», συνολικά κατά 3,1 δισεκατομμύρια το χρόνο, από το 2010 έως το 2014, χωρίς επιβάρυνση των ασφαλισμένων, αντίθετα με την πρακτική που ακολούθησε σε συνέχεια η Κυβέρνηση ΣΥΡΙΖΑ - ΑΝΕΛ. Αλλά και ενημέρωσαν την εισαγγελέα διαφθοράς ότι οι αρμόδιοι Υπουργοί των ΣΥΡΙΖΑ - ΑΝΕΛ δεν τήρησαν τον νόμο, που σαφώς επέβαλε να προβούν σε συγκεκριμένο αριθμό τιμολογήσεων των φαρμάκων μέσα στο 2015. Η καταγγελία μας ήταν επώνυμη. Και αφορά τις πολιτικές ηγεσίες του Υπουργείου Υγείας και κατά την πρώτη περίοδο των ΣΥΡΙΖΑ - ΑΝΕΛ και μετά τις εκλογές του Σεπτεμβρίου του 2015. Είναι απόλυτα σαφές ότι οι κύριοι Υπουργοί μη εφαρμόζοντας τον νόμο, με αστείες δικαιολογίες, επέτρεψαν σε κάποιους να πλουτίσουν, ευνόησαν δηλαδή σαφώς τις πολυεθνικές εταιρείες φαρμάκου. Αλλά εσείς τι λέτε; «Έλα, μωρέ, τώρα δεν πειράζει. Δικοί μας είναι θα τους καλύψουμε ό,τι και να γίνει». Δύο μέτρα και δύο σταθμά, αντιλήψεις όμως, που απαξιώνουν ακόμα περισσότερο την πολιτική ζωή του τόπου στα μάτια των πολιτών. Πολιτικές κινήσεις που σας εκθέτουν ανεπανόρθωτα. Δεν τολμάτε. Φοβάστε τη διαφάνεια, όταν δεν ελέγχετε με στημένες καταστάσεις τις εξελίξεις. Και κάτι άλλο. Αλήθεια δεν κάνει σε κανέναν εντύπωση ότι η εισαγγελέας διαφθοράς δεν έστειλε αμελλητί την αναφορά της στη Βουλή, αλλά περίμενε να την εντάξει μέσα στις κατασκευές των κουκουλοφόρων μαρτύρων και μάλιστα με έναν χρόνο καθυστέρηση; Είναι προφανές ότι το ηθικό πλεονέκτημα των ΣΥΡΙΖΑ - ΑΝΕΛ είναι ένα σλόγκαν για αφελείς. Μας είπε προχθές, μάλιστα, ο κ. Τσίπρας προσπαθώντας να επιχειρηματολογήσει για το αντίθετο ότι άλλοι παραιτούνται για 23.000 ευρώ και άλλοι κάνουν τον Κινέζο για 23 δισεκατομμύρια ευρώ. Εγώ ρωτώ και απάντηση δεν έχω πάρει: Πώς αισθάνεστε, κύριε Τσίπρα, που κάθεστε στην καρέκλα του Πρωθυπουργού, ενώ έχετε ζημιώσει τη χώρα με 200 δισεκατομμύρια ευρώ; [[Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ]] Και μάλιστα, αυτά είναι εκτιμήσεις Ευρωπαίων αξιωματούχων, όχι δικοί μας υπολογισμοί. Είναι τακτικές που αποδεικνύουν ότι δεν πρόκειται για το νέο, αλλά για την παρακμιακή εκδοχή του παλιού. Κυρίες και κύριοι Βουλευτές, με την ευκαιρία θέλω να αναφερθώ στις προχθεσινές εξελίξεις στην προκαταρκτική επιτροπή για τη «NOVARTIS». Οι πρώτες αναφορές της κυβερνητικής πλειοψηφίας απλά επιβεβαιώνουν όσα αναφέραμε στη Βουλή από αυτό το Βήμα λίγες ημέρες πριν, δηλαδή ότι θα γίνουν δύο, τρεις συνεδριάσεις και θα επιστραφεί ο φάκελος πίσω. «Fake» προκαταρκτική, περιορισμένων αρμοδιοτήτων, περιορισμένης διάρκειας και περιορισμένης ευθύνης! Και εγώ ερωτώ και πάλι τους Βουλευτές των ΣΥΡΙΖΑ - ΑΝΕΛ: Δεν σας ενδιαφέρει να διερευνήσετε αυτήν την υπόθεση σε βάθος; Δεν σας ενδιαφέρει να ακούσετε τους μάρτυρες; Πάτε μήπως να κλείσετε άρον - άρον την υπόθεση βλέποντας ότι δεν σας βγαίνει, αλλά με διαδικασίες που θα αφήσετε και πάλι μια σκόνη να αιωρείται, συκοφαντίες να αιωρούνται; Κυρίες και κύριοι Βουλευτές, στον ψεύτικο διπολισμό που στήνουν Κυβέρνηση και Αξιωματική Αντιπολίτευση αντιτάσσουμε σθεναρά τη δική μας ρεαλιστική πρόταση. Καλούμε ξανά, προκαλώντας τα λοιπά κόμματα και κυρίως ΣΥΡΙΖΑ και Νέα Δημοκρατία, να στηρίξουν τη δική μας πρωτοβουλία για την συγκρότηση διακομματικής επιτροπής για τη διερεύνηση της διαχρονικής πολιτικής που ακολουθήθηκε όλα αυτά τα χρόνια, μέχρι και σήμερα στον χώρο του φαρμάκου. [[Χειροκροτήματα από τις πτέρυγες της Δημοκρατικής Συμπαράταξης ΠΑΣΟΚ - ΔΗΜΑΡ και του Ποταμιού]] Να ανιχνεύσουμε επιτέλους τα κενά και τα σφάλματα, να αποφασίσουμε από κοινού τρόπους αντιμετώπισης από δω και πέρα, να δράσουμε αποτελεσματικά. Επαναλαμβάνω και σήμερα και τις δύο άλλες προτάσεις που κατέθεσα την προηγούμενη εβδομάδα στη συζήτηση. Θα πρέπει να τεκμηριωθεί, χωρίς άλλη καθυστέρηση, η συγκεκριμένη ευθύνη της εταιρείας «NOVARTIS» και να αναληφθούν όλες οι νομικές ενέργειες σε βάρος της εταιρείας ώστε να εξασφαλιστεί η αποζημίωση του δημοσίου. Τέλος, να ζητήσει αμέσως η Κυβέρνηση, όπως μπορεί και οφείλει, από την Επιτροπή Ανταγωνισμού να εξετάσει την ομαλή λειτουργία του ανταγωνισμού στην ελληνική αγορά φαρμάκου και να υποδείξει τα μέτρα που θα πρέπει να ληφθούν από την πολιτεία. Είναι φανερό ότι οι συνθήκες έχουν ωριμάσει. Ας μιλήσουμε, επιτέλους για όλους και για όλα, για την πολιτική του φαρμάκου, για ολόκληρο το οικοδόμημα της υγείας, το Εθνικό Σύστημα Υγείας, το ΕΚΑΒ, τις δομές που νοσούν σοβαρά με ανθρώπινο κόστος ακόμα - το ζήσαμε και αυτό λίγες μέρες πριν - , για την οικονομική τελμάτωση, για την υπανάπτυξη, για την αποεπένδυση, για το μέλλον του τόπου, για τα παιδιά μας που έχουν εγκαταλείψει τη χώρα και γι' αυτά που ετοιμάζονται να την εγκαταλείψουν. Κυρίες και κύριοι Βουλευτές, έχω τη βαθιά πεποίθηση - και δουλεύουμε στο Κίνημα Αλλαγής σ' αυτήν την κατεύθυνση - ότι η χώρα πρέπει να αφήσει πίσω της το χθες και να προχωρήσουμε μπροστά. Και έχει δυνάμεις να το πράξει. Σας ευχαριστώ πολύ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα επτά μαθητές και μαθήτριες και τρεις εκπαιδευτικοί συνοδοί τους από το 2ο Γυμνάσιο Πτολεμαΐδας (πρώτο τμήμα). Η Βουλή σάς καλωσορίζει, παιδιά. [[Χειροκροτήματα απ' όλες τις πτέρυγες της Βουλής]] Στο σημείο αυτό θα ήθελα να σας ενημερώσω για την οικονομία της συνεδρίασης, εν συνόλω, για να ξέρουμε όλοι πού θα πάει: Αμέσως μετά θα μιλήσει ο Υπουργός κ. Παπαγγελόπουλος, ο Πρόεδρος κ. Μητσοτάκης, ο Πρωθυπουργός και Πρόεδρος κ. Τσίπρας, ο Πρόεδρος κ. Θεοδωράκης, ο κ. Μιχαλολιάκος, ο Πρόεδρος κ. Λεβέντης και θα κλείσει ο Υπουργός κ. Τζανακόπουλος. Η συνεδρίαση μπορεί - με ευλυγισία μπορεί να πει κανείς - μέχρι τις 21.00΄ η ώρα να έχει λήξει και να μπουν οι κάλπες. Δύο πολιτικοί αρχηγοί δεν θα μιλήσουν. Μας είπε ο κ. Παφίλης για τον κ. Κουτσούμπα και εξ όσων γνωρίζω και ο κ. Καμμένος ο οποίος, αν δεν κάνω λάθος, απουσιάζει στο εξωτερικό. Άρα παρακαλώ πολύ να τηρηθούν και οι χρόνοι, να ειδοποιηθούν οι Βουλευτές - είμαστε στην τελική φάση της συνεδρίασης - , έτσι ώστε κάπως νωρίς σήμερα και χωρίς άλλα να κλείσουμε τη συνεδρίαση. Παρακαλώ, κύριε Υπουργέ, έχετε τον λόγο. Ορίστε, κύριε Παπαγγελόπουλε.
Κύριε Πρόεδρε, κυρίες και κύριοι, η Αξιωματική Αντιπολίτευση προτείνει να συγκροτηθεί Ειδική Κοινοβουλευτική Επιτροπή για τη διενέργεια προκαταρκτικής έρευνας, προκειμένου να διερευνηθεί τυχόν τέλεση της αξιόποινης πράξης απιστίας περί την υπηρεσία από τους Υπουργούς Παναγιώτη Κουρουμπλή, Ανδρέα Ξανθό και Παύλο Πολάκη. Η πρόταση αυτή - δεν μπορώ να πω - είναι καλογραμμένη και είναι προφανές ότι προέρχεται από ικανό νομικό με μεγάλη εμπειρία στον χώρο της δικαιοσύνης. Όμως νομικά είναι έωλη και λογικά εντελώς ανακόλουθη. Η πρόταση της Αξιωματικής Αντιπολίτευσης στηρίζεται αποκλειστικά στο με αριθμό πρωτοκόλλου 980/30-3-2017 εισερχόμενο έγγραφο στο γραφείο της εισαγγελίας εγκλημάτων διαφθοράς. Ας δούμε, λοιπόν, τι είναι το έγγραφο αυτό. Είναι μία και μοναδική σελίδα από τις επτά χιλιάδες περίπου σελίδες της δικογραφίας που σχηματίστηκε για το σκάνδαλο της «NOVARTIS» και ήδη έχει διαβιβαστεί στη Βουλή. Σε αυτήν τη μία και μοναδική σελίδα από επτά χιλιάδες σελίδες αποτυπώνεται μια ανώνυμη καταγγελία γεμάτη ανακρίβειες…
Τι σημασία έχει αυτό; Αν ήταν εκατό σελίδες, θα ήταν σημαντικό έγγραφο;
Παρακαλώ, ησυχία.
Το να με διακόπτετε εγώ ως νέος στο Κοινοβούλιο - μεγάλος στην ηλικία - το εκλαμβάνω ως μάθημα δημοκρατικού ήθους.
Κατ' αρχάς, δεν είστε Βουλευτής. Όταν γίνετε Βουλευτής, μετά το συζητάμε.
Σας παρακαλώ! Τι συνέβη ξαφνικά; Παρακαλώ, συνεχίστε, κύριε Παπαγγελόπουλε.
Πρόκειται για μια ανώνυμη καταγγελία, γεμάτη ανακρίβειες, εντελώς αβάσιμη και με προφανέστατες στοχεύσεις, όπως θα εκθέσω στη συνέχεια. Ας δούμε, λοιπόν, επί τροχάδην την ανώνυμη καταγγελία του θαρραλέου συντάκτη της, ο οποίος δεν έχει καμμία σχέση με τους κουκουλοφόρους μάρτυρες, όπως αποκαλούν κάποιοι τους προστατευόμενους μάρτυρες, υπερτερεί σε αξιοπιστία από τους προστατευόμενους κουκουλοφόρους μάρτυρες και ως εκ τούτου πρέπει να τον λάβουμε σοβαρά υπ' όψιν μας. Κατ' αρχάς, ο συντάκτης της ανώνυμης καταγγελίας ζητά από την εισαγγελέα, στο τεράστιο σκάνδαλο της «NOVARTIS», το οποίο συγκλονίζει την Ελλάδα - όπως αναφέρει ο ίδιος αυτολεξεί - να προσθέσει και την παράμετρο ότι το ίδιο κάνουν όλες οι εταιρείες. Οπότε η εστίαση σε μία εταιρεία και μόνο δεν πρόκειται να ωφελήσει τη δημόσια υγεία. Είναι προφανές ότι ο θαρραλέος ανώνυμος συντάκτης, που αναλαμβάνει πλήρως τις ευθύνες των καταγγελιών του, πετάει τη μπάλα στην εξέδρα και προσπαθεί να αποπροσανατολίσει την εισαγγελική έρευνα εμπλέκοντας κι άλλες εταιρείες, ώστε δια της διαχύσεως των ευθυνών να περιορίσει κατά το δυνατόν τις ευθύνες της «NOVARTIS». Στο σημείο αυτό πρέπει να επισημανθεί ότι στη συνέχεια της ανώνυμης καταγγελίας καταγγέλλονται εντελώς αόριστα ελληνικές παραγωγικές φαρμακοβιομηχανίες και υιοθετείται πλήρως το αίτημα των πολυεθνικών εταιρειών στον χώρο του φαρμάκου για αύξηση του μεριδίου τους στην ελληνική αγορά, σε βάρος των ελληνικών εταιρειών. Ικανοποίηση, όμως, του αιτήματος αυτού θα έχει ως συνέπεια αρχικά τη συρρίκνωση των ελληνικών φαρμακοβιομηχανιών και την εξαφάνισή τους τελικά με καταστροφικές συνέπειες για τους ασθενείς, το σύστημα υγείας της πατρίδας μας και την ελληνική οικονομία. Αναρωτιέμαι αν η Νέα Δημοκρατία συμφωνεί και σε αυτό το σημείο της ανώνυμης καταγγελίας που υιοθέτησε και στοιχίζεται πίσω από τα πολυεθνικά συμφέροντα. Ας δούμε, όμως, και δύο άλλα σημεία της ανώνυμης καταγγελίας ενδεικτικά όχι μόνο του αβάσιμου, αλλά και της γελοιότητας των καταγγελλομένων σε αυτήν την ανώνυμη καταγγελία. Πρώτον, αναφέρεται στον Παναγιώτη Κουρουμπλή και σε ενέργειες ή παραλείψεις του για χρονική περίοδο που δεν ήταν Υπουργός Υγείας. Δεύτερον, αναφέρεται στο φάρμακο Elatofen, που το καταγγέλλει ως σκανδαλώδη εύνοια υπέρ ελληνικής φαρμακοβιομηχανίας, το οποίο όμως δεν κυκλοφόρησε ποτέ στην Ελλάδα. Γι' αυτήν, λοιπόν, την εντελώς αβάσιμη στην ουσία της, σύμφωνα με το άρθρο 43 του Κώδικα Ποινικής Δικονομίας και παντελώς γελοία σύμφωνα με τους κανόνες της κοινής λογικής ανώνυμη καταγγελία, πρέπει να συγκροτηθεί Ειδική Κοινοβουλευτική Επιτροπή για τη διενέργεια προκαταρτικής έρευνας; Κυρίες και κύριοι, για την υπόθεσης της «NOVARTIS» καταβλήθηκαν, καταβάλλονται και θα καταβληθούν απεγνωσμένες, αλλά - πιστέψτε με - ανεπιτυχείς προσπάθειες, να εμφανιστεί ως σκευωρία ένα σκάνδαλο. Δεν πρόκειται να επαναλάβω όσα είπα ενώπιον σας πριν λίγες μέρες και να θέσω και πάλι τα ερωτήματα που αποδεικνύουν την αστειότητα των ισχυρισμών περί δήθεν σκευωρίας. Έτσι και αλλιώς, ουσιαστικές απαντήσεις δεν θα δοθούν, απλώς κάποιοι πανικόβλητοι θα επιδοθούν σε υλακές, ύβρεις, απειλές, γραφικούς κουτσαβακισμούς και έξαλλα παραληρήματα. Εν μέρει τους καταλαβαίνω. Ο πανικός πάντα είναι πολύ κακός σύμβουλος. Θέλω, όμως, να επισημάνω ότι οι απειλές, οι εκβιασμοί και η τρομοκρατία μπορεί να φοβίσουν, μπορεί και όχι. Η αλητεία, όμως, στοχοποίησης αθώων και άσχετων προσώπων προκαλεί μόνο αηδία, αναγούλα και ό,τι προέρχεται από αυτές. Ας αναρωτηθεί, λοιπόν, κάθε νοήμων Έλληνας πολίτης τα ακόλουθα: Μια δικογραφία επτά χιλιάδων σελίδων περίπου με τρεις προστατευόμενους μάρτυρες στην Ελλάδα, οι καταθέσεις των οποίων ελήφθησαν σύμφωνα με την ισχύουσα νομοθεσία η οποία προϋπήρχε της σημερινής Κυβέρνησης, με άλλους τρεις προστατευόμενους μάρτυρες του FBI στην Αμερική είναι σκευωρία; Μια δικογραφία με σημαντικά ευρήματα από τις έρευνες τόσο στην Ελλάδα όσο και στις Ηνωμένες Πολιτείες από το FBI είναι σκευωρία; Είναι σκευωρία μια έρευνα η οποία ολοκληρώθηκε μεν από τη σημερινή εισαγγελέα κατά της διαφθοράς, αλλά ξεκίνησε από άλλην εισαγγελέα, την προηγούμενη εισαγγελέα κατά της διαφθοράς; Η προηγούμενη, μάλιστα, εισαγγελέας σε ανύποπτο χρόνο, πριν ένα έτος, είχε δηλώσει - αυτολεξεί πάλι επαναλαμβάνω - ότι η υπόθεση «NOVARTIS» είναι η κορωνίδα της διαφθοράς στην Ελλάδα, εμπλέκονται στην υπόθεση κατά πάσα πιθανότητα πολιτικά πρόσωπα και ήδη είχαν εντοπιστεί μίζες 28 εκατομμυρίων ευρώ. Πώς είναι όμως, δυνατόν, ολόκληρη η ογκώδης δικογραφία των επτά χιλιάδων σελίδων να είναι προϊόν σκευωρίας πλην μιας και μόνης σελίδας, μιας και μόνης σελίδας ανώνυμης, αβάσιμης και γεμάτης ανακρίβειες καταγγελίας; Επίσης, πώς είναι δυνατόν αυτή η ανώνυμη καταγγελία με τα προαναφερόμενα χαρακτηριστικά να θεωρηθεί σοβαρό στοιχείο ικανό να δικαιολογήσει τη συγκρότηση της προτεινόμενης Ειδικής Κοινοβουλευτικής Επιτροπής; Τέλος, πώς είναι δυνατόν κάποιοι μέχρι πρότινος να απειλούν τους ανώνυμους κουκουλοφόρους, δηλαδή τους προστατευόμενους μάρτυρες για αυτά που θα υποστούν - επαναλαμβάνω τα λόγια τους - εάν εμείνουν στις καταθέσεις τους και τώρα να υιοθετούν αβασάνιστα την αβάσιμη, γεμάτη ανακρίβειες, ανώνυμη καταγγελία; Τι γνώμη έχουν, άραγε, για την ανώνυμη καταγγελία της μιας σελίδας όσοι δημόσια λοιδόρησαν τους εισαγγελείς κατά της διαφθοράς που δέχτηκαν να πάρουν καταθέσεις από ανθρώπους που ζήτησαν να προστατευθεί η ανωνυμία τους, σύμφωνα με την ισχύουσα νομοθεσία;
Σας παρακαλώ, κάντε ησυχία.
Τι έχουν να πουν για την ανώνυμη, αβάσιμη και ανακριβή καταγγελία αυτοί που εναγωνίως αναζητούν κάθε τυπική παρατυπία που θα οδηγούσε τις καταθέσεις των προστατευομένων μαρτύρων σε ακυρότητα; Κυρίες και κύριοι, κατανοώ πλήρως τη δυσχερή θέση κάποιων. Κατανοώ επίσης τη συστράτευση μαζί τους μέρους του συστημικού έντυπου και ηλεκτρονικού Τύπου. Οι λόγοι της συστράτευσης βέβαια ποικίλλουν. Σε άλλους υπάρχει ιδεοληπτική εμμονή κατά της σημερινής Κυβέρνησης. Δεν μπορούν να χωνέψουν ότι έγινε Κυβέρνηση, δεν μπορούν να χωνέψουν ότι δεν αποτέλεσε «παρένθεση», όπως ήλπιζαν και εύχονταν, παρ' όλες τις αντιξοότητες και τον βρώμικο πόλεμο που δέχθηκε και δέχεται η Κυβέρνηση. Τέλος, δεν μπορούν να χωνέψουν ότι θα παραμείνει Κυβέρνηση για πολύ καιρό ακόμα και θα είναι αυτή που θα απαλλάξει την Ελλάδα από τα δεσμά που άλλοι της επέβαλαν και μερικοί προσπαθούν ακόμα και τώρα, δυστυχώς, να τα διατηρήσουν. Άλλοι πάλι από τους εκπροσώπους του Τύπου είναι υπέρ της θεωρίας της σκευωρίας, εξαιτίας προσωπικής ή πολιτικής φιλίας με τους εμπλεκόμενους. Θα μπορούσε βέβαια κάποιος κακόπιστος να ισχυριστεί ότι υπάρχουν και πιο ιδιοτελή κίνητρα για μερίδα του Τύπου. Η «NOVARTIS» διέθεσε τεράστια ποσά όχι μόνο σε δωροδοκίες αλλά σε εταιρείες επικοινωνίας και σε δημοσιογράφους, για να εξαγοράσει τις υπηρεσίες τους. Αντιλαμβάνομαι, επίσης, την προσπάθεια υποβάθμισης και παραποίησης των συντριπτικών στοιχείων της μέχρι τώρα έρευνας, με στρεψοδικίες, δικολαβίστικες θεωρίες και μεθόδους. Δείγμα πανικού και έλλειψη σοβαρής και αποτελεσματικής υπερασπιστικής γραμμής κι αυτό. Όμως τα στοιχεία της έρευνας παραμένουν κι έχουν αρχίσει να αναδεικνύονται από τη μερίδα του Τύπου που ανταποκρίνεται στην αποστολή του για έγκυρη και αμερόληπτη ενημέρωση. Θα μπορούσα να επικαλεστώ μερικά ατράνταχτα στοιχεία απ' αυτά που έχουν δει το φως της δημοσιότητας, όμως δεν πρόκειται να παραβιάσω και στο ελάχιστο το τεκμήριο της αθωότητας. Προτιμώ να περιμένω την ολοκλήρωση της έρευνας της Προκαταρτικής Επιτροπής που έχει ήδη συσταθεί και της Δικαιοσύνης. Κάποιοι που βιάστηκαν να μιλήσουν για σκευωρία θα εκτεθούν ανεπανόρθωτα. Μετά απ' όσα εξέθεσα προηγουμένως, είμαι απόλυτα βέβαιος ότι ο Αρχηγός της Αξιωματικής Αντιπολίτευσης, του οποίου τις καλές προθέσεις για τη διαλεύκανση του σκανδάλου δεν αμφισβητώ, δεν έχει τη σωστή ενημέρωση για την υπόθεση αυτή. Θεωρώ σχεδόν βέβαιο ότι κάποιοι, που το πολιτικό τους μέλλον εξαρτάται από την εξέλιξη της έρευνας, του αποκρύπτουν στοιχεία και τον παραπληροφορούν. Μήπως θα έπρεπε η Νέα Δημοκρατία να αναθέσει και σε κάποιους άλλους έμπειρους και ικανούς νομικούς, που δεν έχουν συμφέρον από την έκβαση της υπόθεσης, να μελετήσουν τη δικογραφία και να τον ενημερώσουν σχετικά; Κυρίες και κύριοι, η πρόταση της Αξιωματικής Αντιπολίτευσης που συζητάμε σήμερα και η οποία αποκλειστικά στηρίζεται στην ανώνυμη καταγγελία, έρχεται σε πλήρη αντίθεση με τη μέχρι τώρα επιχειρηματολογία της Νέας Δημοκρατίας περί κουκουλοφόρων μαρτύρων, σκευωρίας και πολιτικών διώξεων. Αποδεικνύει δε ότι όλα αυτά ήταν προσχηματικά και απεγνωσμένες προσπάθειες να μην ερευνηθούν οι τεράστιες ευθύνες κάποιων. Σύμφωνα, λοιπόν, με όσα προαναφέρθηκαν, η πρόταση της Αξιωματικής Αντιπολίτευσης για συγκρότηση της Ειδικής Κοινοβουλευτικής Επιτροπής για να διερευνηθεί τυχόν τέλεση αξιόποινης πράξης από τους Υπουργούς Παναγιώτη Κουρουμπλή, Ανδρέα Ξανθό και Παύλο Πολάκη, πρέπει να απορριφθεί. Σας ευχαριστώ.
Τον λόγο έχει ο Αρχηγός της Αξιωματικής Αντιπολίτευσης και Πρόεδρος της Νέας Δημοκρατίας, κ. Κυριάκος Μητσοτάκης.
Κυρίες και κύριοι Βουλευτές, όλοι οι Έλληνες παρακολουθούμε με μεγάλη ανησυχία τις εξελίξεις γύρω από την περιπέτεια κράτησης των δύο στρατιωτικών μας από τις τουρκικές αρχές και θέλω προσωπικά και από το Βήμα της Βουλής να εκφράσω τη στήριξή μου στους δύο αξιωματικούς αλλά και στις οικογένειές τους. Η συνεχιζόμενη κράτησή τους είναι απαράδεκτη και επιβαρύνει ακόμα περισσότερο τις ήδη τεταμένες ελληνοτουρκικές σχέσεις. Το περιστατικό αυτό αποδεικνύει ότι η εποχή μας απαιτεί σοβαρότητα, υπευθυνότητα, εγρήγορση αλλά και αποφασιστικότητα. Δυστυχώς για την πατρίδα μας, σε αυτή την κρίσιμη εποχή, η σημερινή Κυβέρνηση δεν διαθέτει αυτά τα χαρακτηριστικά. Οι χειρισμοί της στα εθνικά θέματα είναι ανεύθυνοι και επιπόλαιοι και στοχεύουν πρωτίστως σε μικροκομματικούς τακτικισμούς. Αυτό δείξατε, κύριε Τσίπρα, από το θέμα με τα Σκόπια μέχρι τις ελληνοτουρκικές σχέσεις. Αναρωτιέμαι αν συνεχίζετε και σήμερα εσείς και ο Υπουργός Εξωτερικών και ο Υπουργός Εθνικής Άμυνας να αισθάνεστε ικανοποίηση για τα αποτελέσματα του ταξιδιού του κ. Ερντογάν στην Αθήνα πριν από λίγους μήνες, να φτάνουμε στο σημείο ένα χαμηλής σημασίας περιστατικό στον Έβρο να μην μπορεί να επιλυθεί αμέσως με αμοιβαία συνεννόηση, χωρίς εντάσεις και περιπλοκές, όπως συνέβαινε πάντα σε αντίστοιχες περιπτώσεις στο παρελθόν. Οι ευθύνες σας είναι βαριές. Δείξατε αναξιοπιστία απέναντι σε όλους. Επιτρέψατε στον Υπουργό Εθνικής Άμυνας να επιδίδεται σε ανούσιους λεονταρισμούς και στη συνέχεια αφήσατε να επικρατήσει ένα κλίμα εφησυχασμού, ενώ η τουρκική προκλητικότητα εντείνεται διαρκώς. Υποτιμήσατε το περιστατικό της σύλληψης των δύο αξιωματικών, όπως είχατε υποτιμήσει και τον προκλητικό εμβολισμό του σκάφους του Λιμενικού από τουρκικό πλοίο. Ήσασταν απόντες, εξαφανισμένοι, για αρκετές ημέρες. Ειλικρινά αναρωτιέμαι: Γιατί όλα αυτά τα περιστατικά δεν συνέβαιναν τα προηγούμενα χρόνια; Γιατί ξαφνικά η χώρα μας εκπέμπει τόσο μεγάλη αμηχανία; Μήπως αυτό οφείλεται στο γεγονός ότι ουδέποτε θελήσατε να διαμορφώσετε ένα αρραγές εθνικό μέτωπο, όπως έκαναν όλες οι προηγούμενες κυβερνήσεις σε εθνικά θέματα, ένα μέτωπο το οποίο θα μπορεί να ακολουθεί με συνέπεια και με αποφασιστικότητα μία μακροπρόθεσμη εθνική στρατηγική; Στην οικονομία σάς πληρώσαμε με δύο άχρηστα μνημόνια, που μας φορτώσατε για πολλά χρόνια ακόμα. Στα θέματα εξωτερικής πολιτικής, όμως, η αδυναμία σας μπορεί να έχει πολύ μεγαλύτερο κόστος για τη χώρα. Και οφείλετε, έστω και με μεγάλη καθυστέρηση, να προβείτε σε όλους τους αναγκαίους χειρισμούς ώστε να επιστρέψουν άμεσα στην πατρίδα μας οι δύο άντρες των Ενόπλων Δυνάμεων και σε θεσμικό επίπεδο, κύριε Τσίπρα, να προχωρήσετε επιτέλους άμεσα στη συγκρότηση Εθνικού Συμβουλίου Ασφάλειας, όπως έχουμε προτείνει από το 2016. [[Χειροκροτήματα από την πτέρυγα της Νέας Δημοκρατίας]] Δεν είμαστε οι μόνοι που έχουμε κάνει αυτή την πρόταση. Την έχει καταθέσει και ο κ. Θεοδωράκης, περίπου την ίδια χρονική στιγμή που την ανέφερα εγώ για πρώτη φορά από αυτό το Βήμα, και όλοι αποδέχονται σήμερα ότι είναι μία αναγκαία θεσμική τομή, για να μην κάνει, κύριε Τσίπρα, ο καθένας του κεφαλιού του, όπως δυστυχώς συμβαίνει σήμερα με τους Υπουργούς Εξωτερικών και Άμυνας, που έχουν διαφορετικές απόψεις για μία σειρά από κρίσιμα θέματα. Η Τουρκία οφείλει να σέβεται εμπράκτως τις φιλειρηνικές σχέσεις με τους γείτονές της και να μην αναζητά αφορμές οξύτητας και αντιπαράθεσης. Βεβαίως, είναι αναμφίβολο, είναι πραγματικό ότι η Τουρκία τους τελευταίους μήνες αυξάνει την προκλητικότητά της, αλλά από αυτό το Βήμα θέλω να στείλω ένα σαφές μήνυμα προς όλους: Οι Έλληνες ξέρουμε να υπερασπιζόμαστε το δίκιο μας και τα εθνικά μας συμφέροντα. Θέλουμε σχέσεις καλής γειτονίας, στηριγμένες στις αρχές του διεθνούς δικαίου. Είμαστε φιλειρηνικός λαός, αλλά αυτό δεν πρέπει να εκλαμβάνεται από κανέναν ως αδυναμία. Δεν είμαστε, όπως ισχυρίζονται κάποιοι άλλοι, αναθεωρητική δύναμη. Δεν διεκδικούμε εδάφη από κανέναν, αλλά δεν διαπραγματευόμαστε σπιθαμή ελληνικής γης. [[Χειροκροτήματα από την πτέρυγα της Νέας Δημοκρατίας]] Χθες από τη Ρόδο, όπου βρέθηκα για να συμμετάσχω στους εορτασμούς για τα εβδομήντα χρόνια από την ενσωμάτωση των Δωδεκανήσων στον κορμό της μητέρας πατρίδας, ζήτησα να επιστρατεύσουμε τρεις αρετές που μας ήταν πάντα πολύτιμες στην πολυτάραχη ιστορική μας διαδρομή: Ψυχραιμία, ώστε να μην παρασυρθούμε από τις εντάσεις της στιγμής και να ζυγίσουμε σωστά τις μακροπρόθεσμες επιλογές μας. Αυτοπεποίθηση και εμπιστοσύνη στις ισχυρές αποτρεπτικές δυνατότητές μας, αλλά και στις ικανότητές μας να οικοδομούμε διεθνείς συμμαχίες για την υπεράσπιση των εθνικών μας συμφερόντων. Και ενότητα του λαού για την οικοδόμηση ενός αρραγούς εθνικού μετώπου, απέναντι σε κάθε μορφής προκλητικότητα. Με αυτές τις αρετές πρέπει να πορευτούμε στους ταραγμένους καιρούς μας. Πάμε τώρα στα εσωτερικά και στο αντικείμενο της σημερινής συζήτησης. Κύρια έγνοιά μου ως Προέδρου της Νέας Δημοκρατίας είναι πώς θα κάνουμε καλύτερη την πατρίδα μας και τη ζωή των Ελλήνων πολιτών, πώς θα δημιουργήσουμε δουλειές και ευκαιρίες για όλους, πώς θα κάνουμε το κράτος πραγματικό σύμμαχο του πολίτη, πώς θα στηρίξουμε τους πιο αδύναμους συνανθρώπους μας, πώς η χώρα θα προχωρήσει επιτέλους μπροστά. Εσείς, όμως, έχετε άλλες προτεραιότητες. Αντί να μετατρέψετε τη χώρα σε ένα μεγάλο, σε ένα φιλόδοξο εργοτάξιο για το αύριο, την κάνετε ένα απέραντο και αδιέξοδο δικαστήριο για το χθες. Εγκλωβίζετε τη δημόσια ζωή στη «λάσπη», όπως κάνετε με την υπόθεση της «NOVARTIS», αλλά και με άλλες υποθέσεις, που, σύμφωνα με όσα γράφουν τα επιδοτούμενα από εσάς μέσα μαζικής ενημέρωσης, ήδη τις προετοιμάζετε. Δεν σας ενδιαφέρει αν αυτό επηρεάζει αρνητικά την εικόνα της χώρας, τις επενδύσεις, την εσωτερική μας συνοχή, την εικόνα του Κοινοβουλίου και εντέλει την ίδια την ισχύ της πατρίδος μας. Το μόνο που θέλετε είναι να παράγετε διαρκώς ένταση και διχασμό. Μόνο που αυτό, κύριε Τσίπρα, αυξάνει το πολιτικό ρίσκο. Σας το εξήγησαν σημαντικοί διεθνείς παράγοντες στο Συνέδριο των Δελφών, όπου πολλοί από εμάς είχαμε την ευκαιρία πριν από λίγες ημέρες να παρευρεθούμε. Η στρατηγική σας είναι, ούτως ή αλλιώς, καταδικασμένη σε αποτυχία. Όπως και δεν πείσατε κανέναν, όταν μας είπατε ότι είστε φτιαγμένοι από άλλο υλικό, εννοώντας φαντάζομαι τις επιδοτήσεις ενοικίων με «φωτογραφικές» διατάξεις! Και στην υπόθεση της «NOVARTIS» κρύβεστε πίσω από μια κοινοβουλευτική πλειοψηφία με ορατή πλέον ημερομηνία λήξης και δεν αφήνετε να πέσει φως στο σκοτάδι, που εσείς τελικά με τις δικές σας επιλογές έχετε ρίξει πάνω στην υπόθεση. Γιατί το κάνετε αυτό; Έχετε αγωνία για το τι θα συμβεί; Ανησυχείτε για το πώς μπορεί να αντιδράσουν ορισμένοι από τους εμπλεκόμενους ή για το τι ενδεχομένως μπορεί να πουν οι προστατευόμενοι μάρτυρες; Φοβάστε τα πραγματικά δεδομένα; Οι εισηγητές του κόμματός μας και ο Κοινοβουλευτικός μας Εκπρόσωπος ανέπτυξαν με πειστικό αλλά και με νηφάλιο τρόπο την κατά την άποψή μας αναγκαιότητα να συσταθεί προκαταρκτική επιτροπή για τους τρεις Υπουργούς Υγείας των Κυβερνήσεων ΣΥΡΙΖΑ - ΑΝΕΛ. Κατέδειξαν τις ευθύνες τους. Αναφέρθηκαν σε συγκεκριμένες αποφάσεις και παραλείψεις που, κατά τη δική μας εκτίμηση, ζημίωσαν το ελληνικό δημόσιο και πρέπει να διερευνηθούν. Εμείς δεν σπεύδουμε να καταδικάσουμε κανέναν. Διερεύνηση της υπόθεσης ζητάμε. Η κυβερνητική πλειοψηφία όμως έχει ήδη προαναγγείλει ότι αρνείται τη σύσταση της προκαταρκτικής επιτροπής. Όπως βέβαια έχετε αρνηθεί και στο παρελθόν τη σύσταση κάθε επιτροπής, εξεταστικής, προκαταρκτικής, που έχουμε προτείνει, ξεκινώντας από τα capital control και το τι έγινε σε αυτό το αμαρτωλό πρώτο εξάμηνο του 2015 και καταλήγοντας στον κ. Καμμένο και στις συνομιλίες του με καταδικασμένους ισοβίτες, τον κ. Καμμένο τον οποίο εσείς από αυτό εδώ το Βήμα σπεύσατε για άλλη μια φορά να καλύψετε. Δεν ψηφίσατε, λοιπόν, καμία από τις δικές μας προτάσεις, παρά το γεγονός ότι εμείς ως Νέα Δημοκρατία έχουμε υπερψηφίσει όλες - επαναλαμβάνω, όλες - τις επιτροπές που έχει προτείνει η Κυβέρνηση, για τα δάνεια των κομμάτων, για την υγεία. Ακόμα και για την υπόθεση της «NOVARTIS» είπαμε ότι θέλουμε να συγκροτηθεί αυτή η επιτροπή. Προσέξτε, όμως: να συγκροτηθεί και να λειτουργήσει μέχρι τέλους και να αποκαλύψει όλη την αλήθεια. Τα συμπεράσματα νομίζω ότι είναι αυτονόητα σε οποιονδήποτε καλοπροαίρετο πολίτη παρακολουθεί αυτή τη συζήτηση. Όλο αυτό το διάστημα η Κυβέρνηση επαναλαμβάνει μονότονα τρία πράγματα: Πρώτον, ότι η δική μας πρόταση αποτελεί δήθεν μια απόπειρα αποπροσανατολισμού από την ουσία της υπόθεσης της «NOVARTIS». Δεύτερον, ότι τα όποια λάθη, σκάνδαλα, παραλείψεις έγιναν στον χώρο της υγείας, με κάποιο μαγικό τρόπο σταμάτησαν όλα την 20η Ιανουαρίου του 2015. Τρίτον, ότι επειδή εσείς προέρχεστε από την Αριστερά, έχετε δήθεν ένα ηθικό πλεονέκτημα, το οποίο σας αφήνει στο απυρόβλητο. Και τα τρία είναι αστεία επιχειρήματα, που δείχνουν τη δεινή θέση στην οποία έχει περιέλθει η κυβερνητική πλειοψηφία. Ας τα πάρουμε, λοιπόν, με τη σειρά. Εμείς οι ίδιοι ζητήσαμε όχι απλά να συσταθεί, αλλά να φτάσει έως το τέλος η προκαταρκτική επιτροπή για τα πολιτικά πρόσωπα στην υπόθεση της «NOVARTIS». Εμείς ήμασταν οι πρώτοι που είπαμε «όλα στο φως». Σας προειδοποιήσαμε, δε, - και το κάνω και σήμερα απ' αυτό εδώ το Βήμα - να μην τολμήσετε να κλείσετε άρον άρον την επιτροπή, αλλά να λειτουργήσει μέχρι τέλους, να λάμψει η αλήθεια και να φανεί το μέγεθος της σκευωρίας. [[Χειροκροτήματα από την πτέρυγα της Νέας Δημοκρατίας]] Η στάση σας τις πρώτες μέρες της προκαταρκτικής επιτροπής είναι πραγματικά αξιοθρήνητη. Επιστρατεύσατε τον κ. Παρασκευόπουλο με διάφορα δήθεν δικονομικά επιχειρήματα να στήσει, στην ουσία, να απλώσει τον καμβά, γιατί η επιτροπή πρέπει άρον άρον να κλείσει, να αναστείλει τις υποχρεώσεις της, για να επιστραφεί η υπόθεση στη δικαιοσύνη. Προσέξτε τι κάνατε, λοιπόν. Επί έναν χρόνο πετάτε λάσπη. Προαναγγείλατε εσείς ο ίδιος, κύριε Τσίπρα, απ' αυτό εδώ το Βήμα - το επαναλαμβάνω - τον Φεβρουάριο του 2017 πολιτικούς σεισμούς. Κάποιοι μίλησαν για το μεγαλύτερο σκάνδαλο από συστάσεως του ελληνικού κράτους. Δεν θα επαναλάβω σήμερα τον εύλογο προβληματισμό, πώς το γνώριζαν αυτό. Έρχεστε, όμως, τώρα και τι λέτε επί της ουσίας; Να μην μπει η επιτροπή καν στην ουσία της υπόθεσης, αλλά να εξετάσει μόνο το ζήτημα της αρμοδιότητάς της. Πώς θα συμβεί αυτό, κύριε Τσίπρα, εάν δεν μπει στην ουσία, εάν δεν εξεταστεί για ποια αδικήματα μιλάμε και το πότε αυτά δήθεν διεπράχθησαν, για να φανεί εάν τελικά έχει ή δεν έχει αρμοδιότητα; Και πώς θα γίνει αυτό, εάν δεν έρθουν τελικά στην επιτροπή οι μάρτυρες, για να φανεί η βασιμότητα ή όχι των ισχυρισμών τους; Αυτό όμως ακριβώς θέλετε να αποφύγετε, να μην εξεταστούν οι μάρτυρες, ακόμα και με κουκούλες, με αλλοιωμένη φωνή, από άλλη αίθουσα, μέσω Skype, ή όπως θέλετε εσείς. Δεν θέλετε, όμως, να εξεταστούν οι μάρτυρες, γιατί φοβάστε ότι εάν γίνει αυτό, θα καταρρεύσει με παταγώδη τρόπο όλη η μεθόδευσή σας. Και αυτό ακριβώς δείχνει ότι δεν σας ενδιαφέρει η απόδειξη ενοχής, που το κράτος δικαίου επιβάλλει. Αρκείστε βέβαια στην κατασκευή υπόπτων και σε μία κοινωνία οργισμένη και θυμωμένη με το πολιτικό σύστημα. Αυτό μπορεί να αρκεί για να σπιλωθούν οι υπολήψεις των πολιτικών σας αντιπάλων. Δεν ψάχνετε αποδείξεις, υποψίες ψάχνετε. Και αυτό το οποίο κάνετε είναι βαθιά ανέντιμο και ανήθικο. Και το μόνο το οποίο επιδιώκετε τελικά είναι να σέρνεται αυτή η ιστορία, να δηλητηριάζει τον δημόσιο βίο και να προσπαθείτε να επιπλεύσετε μέσα σε έναν πολιτικό βούρκο. Δεν πάμε, λοιπόν, εμείς να αποπροσανατολίσουμε με την υπόθεση της «NOVARTIS». Εσείς πάτε να αποπροσανατολίσετε από την αλήθεια και την πραγματικότητα. Αυτό δεν θα σας περάσει. Η υπόθεση θα φτάσει έως το τέλος, είτε το θέλετε είτε όχι. Και η δική μας πρόταση, αυτή που συζητάμε σήμερα, γίνεται για να απαντήσουμε και στη δική σας πολιτική δειλία - γιατί περί δειλίας πρόκειται - να εξαιρέσετε τους δικούς σας Υπουργούς από τον έλεγχο των δικών σας πράξεων και των δικών σας παραλείψεων. Γίνεται για να αναδείξει προφανείς ευθύνες, τις οποίες η κυβερνητική πλειοψηφία παραβλέπει. Μην κοροϊδευόμαστε, κύριες και κύριοι, η επιτροπή για τη «NOVARTIS» θα έπρεπε να είναι μία και θα έπρεπε να εξετάζει τα πεπραγμένα όλων των κυβερνήσεων μέχρι σήμερα, και των δικών μας - κάτι που δεν φοβόμαστε και το αποδείξαμε - αλλά και των δικών σας, κύριε Τσίπρα. Και επειδή αυτό φυσικά δεν το επιτρέψατε, ζητάμε να γίνουν δύο προκαταρκτικές επιτροπές, γνωρίζοντας φυσικά εκ των προτέρων ποια θα είναι η κατάληξη της ψηφοφορίας η οποία θα γίνει σε λίγες ώρες από τώρα. Εμείς ζητάμε να πέσει φως στο σκοτάδι και επιμένουμε μέχρι τέλους. Εσείς είστε αυτοί που τρέμετε την αποκάλυψη της αλήθειας και προτιμάτε να φανείτε πως φοβάστε την έρευνα παρά τελικά να την υποστείτε. Και αυτό λέει πολλά για τις ενοχές τις οποίες αισθάνεστε. [[Χειροκροτήματα από την πτέρυγα της Νέας Δημοκρατίας]] Πάμε τώρα στον δεύτερο ισχυρισμό σας, σχετικά με τα πεπραγμένα του καθενός. Στην προηγούμενη συζήτηση ήρθατε, κύριε Τσίπρα, σε έναν, η αλήθεια είναι, διαφορετικό τόνο από αυτόν που σας έχουμε συνηθίσει και μιλήσατε για πολιτικές ευθύνες. Παραβλέπω το γεγονός ότι η προηγούμενη συζήτηση αφορούσε τη σύσταση προκαταρκτικής επιτροπής η οποία διερευνά ποινικές ευθύνες, όχι πολιτικές ευθύνες. Αυτό φαντάζομαι το γνωρίζατε. Αλλά εσείς μιλήσατε για πολιτικές ευθύνες ενώ είχατε προαναγγείλει για έναν χρόνο εξελίξεις, μεγάλες αποκαλύψεις και φτάσατε στο σημείο να αναρωτιέστε αν υπάρχουν πολιτικές ευθύνες και κακές πρακτικές στον χώρο της υγείας. Γιατί το κάνατε αυτό, κύριε Τσίπρα; Μήπως γιατί δεν είχατε το θάρρος ή δεν είχατε τη δυνατότητα να στοιχειοθετήσετε ένα πραγματικό κατηγορητήριο; Αφού, λοιπόν, μιλάμε για πολιτικές ευθύνες, κυρίες και κύριοι του ΣΥΡΙΖΑ και των ΑΝΕΛ, δικαιούμαστε και εμείς να ρωτήσουμε: Για εσάς υπάρχουν ή δεν υπάρχουν πολιτικές ευθύνες για τα πεπραγμένα σας από το 2015 μέχρι το 2018; [[Χειροκροτήματα από την πτέρυγα της Νέας Δημοκρατίας]] Σας είχα ρωτήσει και στην προηγούμενη ομιλία μου, αλλά απάντηση δεν πήρα: Αυτά τα τρία χρόνια που κυβερνάτε τι ακριβώς κάνατε, πόσους ελέγχους κάνατε, ποια κυκλώματα ξηλώσατε; Γιατί δεν έχετε προχωρήσει ακόμα σε αγωγή κατά της «NOVARTIS», για να ζητήσετε αποζημίωση; Ποιες άλλες φαρμακευτικές εταιρείες ελέγξατε, για να δείτε μήπως υπάρχουν και άλλοι οι οποίοι επιδίδονται σε τέτοιου είδους αθέμιτες πρακτικές; Δεν κάνατε απολύτως τίποτα. Η αξίωσή σας, συνεπώς, ότι πρέπει να ερευνήσουμε το τι συνέβη μέχρι το 2015 αλλά όχι μέχρι το 2018, είναι και προκλητική είναι και ενοχική και φυσικά δεν μπορεί να γίνει αποδεκτή, πολλώ δε μάλλον όταν επί των δικών σας ημερών, όπως είχαμε καταθέσει τα στοιχεία στην προηγούμενη συζήτηση, τζίρος και κέρδη της «NOVARTIS», αλλά και άλλων φαρμακευτικών εταιρειών αυξήθηκαν, δεν μειώθηκαν, και όταν - το σημαντικότερο απ' όλα - δεν κάνατε απολύτως τίποτα για να μειώσετε την προκλητική υπερσυνταγογράφηση. Θέλω να σταθώ λίγο σε αυτό το ζήτημα, διότι η υπερσυνταγογράφηση αποτελεί διαχρονική εστία διαφθοράς στον χώρο του φαρμάκου και αιτία αφαίμαξης πολύτιμων πόρων από τα δημόσια ταμεία. Το γνωρίζετε καλά ότι είμαστε από τις χώρες με το υψηλότερο ποσοστό κατανάλωσης φαρμάκων και στην Ευρωπαϊκή Ένωση και στον ΟΟΣΑ και είμαστε η χώρα με τις μεγαλύτερες ιδιωτικές δαπάνες για το φάρμακο. Αυτό είναι σε βάρος των οικονομικά πιο αδύναμων, των χρονίως πασχόντων, των ηλικιωμένων. Διότι μόνον - λέω το αυτονόητο και φαντάζομαι ότι συμφωνούμε σε αυτό - εάν μειωθεί ο αριθμός των συνταγών, άρα και το κόστος του κράτους, θα μπορεί να μειωθεί και η συμμετοχή των ασφαλισμένων, η οποία σήμερα είναι δυσβάσταχτη. Γιατί, ξέρετε, για κάθε περιττή συνταγή η οποία γράφεται από κάποιον γιατρό ο οποίος συνειδητά υπερσυνταγογραφεί, ο ασφαλισμένος, ο ηλικιωμένος, αυτός που πάσχει από κάποιο χρόνιο νόσημα συνεισφέρει με το 25% της τιμής του φαρμάκου για τα πιο πολλά φάρμακα. Αυτός είναι ο δικός μας στόχος. Την περίοδό σας τι έγινε όμως; Ο αριθμός των συνταγών - σας το είπα και την προηγούμενη φορά, κύριε Πρωθυπουργέ, και απάντηση δεν πήρα - αυξήθηκε σημαντικά: από τα 5,3 εκατομμύρια μηνιαίως το 2014 πήγαμε στα 6,3 εκατομμύρια το 2016 και δυστυχώς η τάση είναι αυξητική για το 2017. Όχι μόνο, λοιπόν, δεν νοικοκυρέψατε την κατάσταση, αλλά η υπερσυνταγογράφηση έχει ξεπεράσει κάθε προηγούμενο. Αυτό συνέβη παρά το ότι εσείς έχετε στα χέρια σας ένα πάρα πολύ σημαντικό εργαλείο, το πληροφοριακό σύστημα της ηλεκτρονικής συνταγογράφησης, το οποίο έχει ενσωματωμένα εργαλεία για την ανίχνευση, την πρόβλεψη και την αποτροπή της απάτης. Είναι κατά γενική ομολογία ένα από τα καλύτερα συστήματα της Ευρώπης. Το υλοποίησαν οι προηγούμενες «κακές» μνημονιακές κυβερνήσεις. Εσείς, φυσικά, το είχατε καταψηφίσει και αυτό. Το έχετε παραλάβει και πολλά από τα εργαλεία του είναι ουσιαστικά ανενεργά. Αναρωτιέμαι πραγματικά ποιος ωφελείται σήμερα από το γεγονός ότι δεν έχετε πολεμήσει την υπερσυνταγογράφηση. Όλες οι φαρμακοβιομηχανίες ωφελήθηκαν, οι οποίες με την αύξηση του αριθμού των συνταγών κάλυψαν εν μέρει τις απώλειες εσόδων από τη μείωση των τιμών στα φάρμακα. Το συμπέρασμα, λοιπόν, είναι ξεκάθαρο: Κάποιοι συνεχίζουν και σήμερα το πάρτι στην υγεία με τα έξοδα του ελληνικού λαού. Δεν έχετε, κύριε Τσίπρα, κανένα άλλοθι. Δεν έχετε άλλοθι, διότι είχατε στα χέρια σας, αν είχατε μπει ποτέ στον κόπο να την διαβάσετε, μια εθνική στρατηγική για την καταπολέμηση της διαφθοράς στην υγεία. Την κατέθεσα και στην προηγούμενη συνεδρίαση. Είναι ένα ολοκληρωμένο σχέδιο και σε συνέχεια αυτού του σχεδίου ψηφίστηκε και ο ν.4316/2014 που προβλέπει - προσέξτε! - μεταξύ άλλων τι; Την υποχρέωση δημοσιοποίησης στοιχείων που αφορούν παροχές προς ιατρούς από φαρμακευτικές εταιρείες, αλλά και την επιβολή κυρώσεων σε γιατρούς που επανειλημμένα ξεπερνούν τα όρια συνταγογράφησης και που δεν χορηγούν το φθηνότερο γενόσημο. Είχατε στα χέρια σας αυτήν τη στρατηγική. Δεν κάνατε απολύτως τίποτα. Βέβαια, πετύχατε την επιστροφή αρκετών επίορκων λειτουργών της υγείας στην υπηρεσία τους και καταφέρατε βέβαια να διορίσετε και στα δημόσια νοσοκομεία ιδιοκτήτες βουλκανιζατέρ με μόνο κριτήριο το ότι είναι πολιτικοί φίλοι του κ. Πολάκη. [[Θόρυβος από τις πτέρυγες του ΣΥΡΙΖΑ και των ΑΝΕΛ]] Σας ενοχλεί αυτό; Αυτή είναι η κατάντια σας! Αυτή είναι η αξιοκρατία για την οποία μιλάτε! Μπράβο σας! Να χαίρεστε τους διοικητές σας!
Σας παρακαλώ, κύριοι συνάδελφοι!
Θα έρθω στο ΑΣΕΠ μετά, μην ανησυχείτε. Έχουμε να πούμε και γι' αυτό πολλά πράγματα.
Σας παρακαλώ, λίγη ησυχία!
Για να κλείσουμε και με το θέμα των περιβόητων ευθυνών, όταν καταλάβατε, κύριε Τσίπρα, ότι κατάρρευσε η όλη μεθόδευση περί ποινικών ευθυνών, μιλήσατε για πολιτικές ευθύνες. Όμως σας διαφεύγει κάτι. Τις πολιτικές ευθύνες σε μια δημοκρατία τις πιστώνουν ή τις χρεώνουν οι πολίτες με έναν μόνο τρόπο, με τις εκλογές! [[Χειροκροτήματα από την πτέρυγα της Νέας Δημοκρατίας]] Επειδή ήμουν στη Ρόδο χθες, ιδού η Ρόδος, λοιπόν, κύριε Τσίπρα. Κάντε εκλογές, αν τολμάτε, και θα πάρετε την απάντηση του ελληνικού λαού, που θα αποδώσει τις πραγματικές πολιτικές ευθύνες για τα 100, 150, 200 δισεκατομμύρια - πάρα πολλά είναι σε κάθε περίπτωση - που χρεώσατε τη χώρα με τους δικούς σας χειρισμούς το καταστροφικό πρώτο εξάμηνο του 2015 και θα τους πληρώνουμε ακόμα για πάρα, πάρα πολύ καιρό! [[Θόρυβος από την πτέρυγα του ΣΥΡΙΖΑ]] Πολλά είναι σε κάθε περίπτωση, πάρα πολλά και αχρείαστα, κυρίες και κύριοι συνάδελφοι.
Σας παρακαλώ, κύριοι συνάδελφοι. Συνεχίστε, κύριε Μητσοτάκη.
Έρχομαι τώρα στο ζήτημα του διαβόητου ηθικού πλεονεκτήματος. Κοιτάξτε: Για εμάς δεν υπάρχουν ηθικές και ανήθικες παρατάξεις. Υπάρχουν ηθικά και ανήθικα στελέχη. Επί της αρχής, λοιπόν, δεν υφίσταται κανένα ηθικό πλεονέκτημα της Αριστεράς, αλλά βέβαια, όπως έχουν καταλάβει όλοι οι πολίτες, εσείς δεν είστε ούτε Αριστεροί ούτε δεξιοί ούτε κεντρώοι. Είστε τυχοδιώκτες της πολιτικής. Το μόνο που σας ενδιαφέρει είναι η εξουσία και για να την κρατήσετε είστε ικανοί να κάνετε τα πάντα, όπως κάνατε τα πάντα για να την κατακτήσετε. [[Χειροκροτήματα από την πτέρυγα της Νέας Δημοκρατίας]] Ήσασταν πάντα, κύριε Τσίπρα, από τη λάθος μεριά και πάντα υπερασπιζόσασταν εκείνες τις πρακτικές που τελικά ζημίωσαν τον τόπο. Όσα χρόνια ήσασταν στην αντιπολίτευση, δεν σας θυμάμαι να έχετε στηρίξει καμμία μεταρρύθμιση, καμμία αλλαγή, καμμία κίνηση που είχε πολιτικό κόστος. Πρώτος ήσασταν και πάντα υπερθεματίζατε όλες τις κακές πρακτικές του παρελθόντος. Όσο για το ηθικό πλεονέκτημα, αυτό, επιτρέψτε μου να σας πω ότι ποτέ δεν το διαθέτατε, όσο κι αν το διαφημίσατε. Το έχετε αποδείξει αυτό πια στην πράξη. Ταξίδια στη Βενεζουέλα με ιδιωτικά λίαρ τζετς υπόπτων προσώπων, στημένοι διαγωνισμοί για τηλεοπτικές άδειες… [[Θόρυβος - διαμαρτυρίες από την πτέρυγα του ΣΥΡΙΖΑ]] Είναι εδώ ο κ. Παππάς. Μπορεί να απαντήσει ο ίδιος τι έκανε σ' αυτές τις πτήσεις και γιατί πήγαινε στη Βενεζουέλα. Μην ανησυχείτε, μπορεί να υπερασπιστεί ο ίδιος την εαυτό του. [[Χειροκροτήματα από την πτέρυγα της Νέας Δημοκρατίας]] Με την ανοχή στο λαθρεμπόριο τσιγάρων και καυσίμων, τη συμμαχία με τους «βαρόνους» του ηλεκτρονικού τζόγου, τους νέους διαπλεκόμενους συμμάχους σας, που ακόμα δεν τους έχετε βάλει να πληρώνουν φόρους για να τους κάνετε τα χατίρια και με τους μεσάζοντες, τους οποίους ξαναβάλατε στο Υπουργείο Εθνικής Άμυνας. Αν θέλετε να μας διαψεύσετε, τα πράγματα είναι απλά. Κάντε μια τολμηρή κίνηση, κύριε Τσίπρα. Ψηφίστε υπέρ της προκαταρτικής επιτροπής που ζητάμε σήμερα. Εξάλλου, όπως σας είπε και ο κ. Δένδιας, αυτή γίνεται με συνθήκες πολύ ευνοϊκές για εσάς. Πλειοψηφία έχετε. Τι έχετε να φοβηθείτε επιτέλους; Κάντε, λοιπόν, μια τολμηρή κίνηση για να δείξετε ότι πραγματικά δεν έχετε τίποτα να κρύψετε και για να συμβάλετε κι εσείς στο να πέσει άπλετο φως στην πολιτική που ακολουθήσατε στον χώρο του φαρμάκου αυτά τα τρία χρόνια, για να κάνουν οι εγκαλούμενοι Υπουργοί σας αυτό που με θάρρος και από αυτό εδώ πέρα το Βήμα ζήτησαν δέκα συνάδελφοί μας, πολιτικά πρόσωπα, οι οποίοι οι ίδιοι πρότειναν και ζήτησαν να συσταθεί και να λειτουργήσει μέχρι τέλους η προκαταρτική επιτροπή που τους αφορά στη δική τους υπόθεση. Θα ήταν ένα χρέος σας, κύριε Τσίπρα, απέναντι στη διαφάνεια και απέναντι στην πολιτική ζωή. Ούτε τη διαφάνεια θέλετε, ούτε τη δημοκρατία υπηρετείτε, κύριε Τσίπρα. Το να πείτε σήμερα «ναι» είναι ζήτημα αξιοπρέπειας και ευθύνης όχι μόνο των τριών Υπουργών σας, αλλά και ολόκληρης της κυβερνητικής Πλειοψηφίας. Δεν θα το κάνετε, όμως, γιατί είναι σαφές ότι έχετε λάβει τις αποφάσεις σας. Δεν σας ενδιαφέρει η αλήθεια. Δεν σας ενδιαφέρει η απόδοση ευθυνών. Θέλετε να σύρετε τη χώρα σε έναν πόλεμο λάσπης, αγνοώντας το πολιτικό ρίσκο, τους πολιτικούς κινδύνους που όλοι οι παράγοντες της οικονομίας σάς επισημαίνουν. Συντηρείτε συνειδητά μια τοξικότητα, η οποία ενισχύει τα πολιτικά άκρα, κάτι το οποίο φυσικά δεν σας πειράζει, διότι με τα πολιτικά άκρα μια χαρά συνεργαστήκατε στις πλατείες της αγανάκτησης και στη Βουλή, όταν ανατρέψατε την κυβέρνηση Σαμαρά. Επίσης, θέλετε να ναρκοθετήσετε και την επόμενη μέρα με κάθε τρόπο, γι' αυτό ψηφίσατε την απλή αναλογική, αγνοώντας τους κινδύνους που αυτή εγκυμονεί και αδιαφορείτε παντελώς για το γεγονός ότι μια πιθανή ακυβερνησία θα τινάξει στον αέρα όλες τις βαριές θυσίες του ελληνικού λαού τα τελευταία χρόνια. Προσπαθείτε να αλώσετε το κράτος. Διορίζετε από πόρτες και παράθυρα στο δημόσιο και σε ελεγχόμενες από εσάς επιχειρήσεις όπως τα ΕΛΠΕ, εκεί που ο «αρχάγγελος» της κάθαρσης ο κ. Παπαγγελόπουλος, διόρισε τον γιό του κι εσείς διορίσατε πολλούς ακόμα κολλητούς και φίλους. [[Χειροκροτήματα από την πτέρυγα της Νέας Δημοκρατίας]] Βάζετε κομματικά σας στελέχη σε θεσμικά ανεξάρτητες θέσεις, όπως τον κ. Κουτεντάκη στο Γραφείο Προϋπολογισμού της Βουλής. [[Θόρυβος - διαμαρτυρίες από την πτέρυγα του ΣΥΡΙΖΑ]] Προβήκατε, κύριε Βούτση, σε μεγάλο θεσμικό ατόπημα με αυτά τα οποία είπατε στην επιτροπή επιλογής του κ. Κουτεντάκη. Τι μας είπε ο κ. Κουτεντάκης; Ότι - προσέξτε - προτιμά την απελευθέρωση από τις πολιτικές δεσμεύσεις και ας μας στοιχίσει αυτό λίγο ακριβότερα. Τι τον νοιάζει; Αυτός θα τα πληρώσει; Όχι βέβαια! Οι συνεπείς φορολογούμενοι που τους έχετε διαλύσει, αυτοί θα τα πληρώσουν.
Ησυχία, παρακαλώ. Συνεχίστε, κύριε Μητσοτάκη.
Την ίδια ώρα κατασκευάζετε «φωτογραφικές» διατάξεις για τις θέσεις των γραμματέων των Υπουργείων, ενώ επιχειρείτε με προσωπική ευθύνη του κ. Σκουρλέτη να αλώσετε και το ΑΣΕΠ και να μονιμοποιήσετε χιλιάδες συμβασιούχους, σε ευθεία παραβίαση του Συντάγματος. Αυτή η τροπολογία… [[Γέλωτες από την πτέρυγα του ΣΥΡΙΖΑ]] Γελάτε, ε; Σαν δε ντρέπεστε λίγο! [[Χειροκροτήματα από την πτέρυγα της Νέας Δημοκρατίας]] [[Θόρυβος στην Αίθουσα]] Η τροπολογία που ψηφίσατε χθες είναι μνημείο πολιτικού κυνισμού. Μνημείο πολιτικού κυνισμού! [[Χειροκροτήματα από την πτέρυγα της Νέας Δημοκρατίας]] Κυρία Γεροβασίλη, δεν ήσασταν καν στην Αίθουσα χθες για να την υπερασπιστείτε. Ίσως κάπου μέσα σας αισθάνεσθε κάποια ντροπή γι' αυτά τα οποία κάποιοι άλλοι σας επέβαλαν να κάνετε. Την καταθέτω στα Πρακτικά.
Κάντε ησυχία, παρακαλώ.
Την ίδια ώρα που αναρχικοί και εγκληματικά στοιχεία σπάνε για άλλη μια φορά τον πιο εμπορικό δρόμο της Αθήνας και πολλών άλλων πόλεων βέβαια - προσέξτε - για χάρη ποιανού; Για χάρη του κατηγορούμενου για απόπειρα δολοφονίας του πρώην Πρωθυπουργού, του κ. Παπαδήμου, στον οποίο φυσικά κάνατε την εξυπηρέτηση και τον πήγατε στη φυλακή που ήθελε. Δεν σας έχουν πει ότι κανένα σοβαρό κράτος δεν διαπραγματεύεται με τρομοκράτες; [[Χειροκροτήματα από την πτέρυγα της Νέας Δημοκρατίας]] Είναι τραγικό, αλλά η χώρα μοιάζει πια να συνδιοικείται σε κρίσιμα θέματα ασφάλειας από τα γνωστά κέντρα των φυλακών Κορυδαλλού. Αυτά θα τελειώσουν την επόμενη των εκλογών. Να το γνωρίζουν κάποιοι, οι οποίοι μας απειλούν με διάφορες αναρτήσεις, ότι εμείς ούτε απειλούμαστε ούτε φοβόμαστε. Το κράτος δικαίου θα αποκατασταθεί, ο νόμος θα εφαρμοστεί και οι Έλληνες θα αισθανθούν και πάλι ασφαλείς. [[Χειροκροτήματα από την πτέρυγα της Νέας Δημοκρατίας]] Κυρίες και κύριοι, κλείνω με την εξής παρατήρηση: Στους Έλληνες αξίζει ένα καλύτερο αύριο και όχι η ένταση και η πόλωση και η καθήλωση, στην οποία βυθίζετε καθημερινά την πατρίδα μας. Εδώ είμαστε μια ήρεμη δύναμη, που εγγυήθηκε σε κρίσιμες στιγμές τη θεσμική σταθερότητα και τη δημοκρατική ομαλότητα και είμαστε η μόνη πολιτική δύναμη που μπορεί να εγγυηθεί ευημερία, σταθερότητα και ασφάλεια. Πριν από δυο χρόνια, λίγους μήνες αφότου ανέλαβα την προεδρία της Νέας Δημοκρατίας, κάλεσα τους Έλληνες να συνυπογράψουμε μια συμφωνία αλήθειας, μια συμφωνία απέναντι σ' έναν υπεύθυνο πολιτικό φορέα και σ' έναν λαό που έχει σήμερα ανάγκη περισσότερο παρά ποτέ την αλήθεια. Την αλήθεια την έχει ανάγκη όχι για να φοβηθεί για τα χειρότερα, αλλά για να πιστέψει ότι μπορεί να πετύχει τα καλύτερα. Γυρνώ όλη την Ελλάδα και ζητώ από τους πολίτες να με αντιμετωπίσουν όχι ως κάποιον που κολακεύει και τάζει για να τον ψηφίσουν, αλλά ως κάποιον που δουλεύει σκληρά για τα συμφέροντα και τα όνειρα των πολλών, όχι των λίγων και ως κάποιον που μπορεί να ηγηθεί με συνέπεια και ειλικρίνεια μια συλλογική προσπάθεια για την ανάταξη της χώρας. Δεσμεύθηκα ότι δεν πρόκειται να δώσω ούτε μία υπόσχεση που δεν μπορούμε να υλοποιήσουμε ως κυβέρνηση και έτσι θα συνεχίσουμε μέχρι το τέλος. Γυρνώντας την πατρίδα μας, ακούω καθημερινά ιστορίες ανθρώπων που συνετρίβησαν από την κρίση, που είδαν τις ζωές τους να αλλάζουν άρδην προς το χειρότερο, που αποχαιρέτησαν τα παιδιά τους όταν αυτά έφευγαν στο εξωτερικό. Και όσοι δεν έχουν ακόμη συντριβεί από την κρίση, ασφυκτιούν μέσα σε ένα κράτος - δυνάστη, το οποίο αντί να διευκολύνει τους πολίτες, τους τιμωρεί, ένα κράτος που αναπαράγει, με δική σας ευθύνη, τις χειρότερες παθογένειες του παρελθόντος, ενώ αδυνατεί να ενσωματώσει τις ιδέες και τις πρακτικές του σήμερα και του αύριο. Υπόσχομαι σε όλους ότι θα εργαστούμε σκληρά, ώστε να μη μείνει κανένας πίσω. Αυτό σήμερα, που είναι η Παγκόσμια Ημέρα της Γυναίκας, αφορά και ιδιαίτερα τις γυναίκες, που βιώνουν δυστυχώς και σήμερα ακόμα απαράδεκτες διακρίσεις, ειδικά στους εργασιακούς χώρους. Υπόσχομαι ίσες ευκαιρίες σε όλους, σε μια χώρα που θα ξεκολλήσει επιτέλους από τη φτώχεια, μια φτώχεια την οποία επιδείνωσε αυτή η Κυβέρνηση, που μόνο της μέλημα είναι η παραμονή με κάθε τρόπο στην εξουσία και το βόλεμα «κολλητών» και φίλων. Υπόσχομαι, όμως, κυρίως μία οριστική ρήξη με το χθες, με τις πρακτικές, τις νοοτροπίες, τις κακοδαιμονίες που μας οδήγησαν σ' αυτό το αδιέξοδο. Ήρθε η ώρα όλοι μαζί να τραβήξουμε επιτέλους μια γραμμή με το παρελθόν και να κοιτάξουμε μπροστά. Σας ευχαριστώ πολύ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα έξι μαθήτριες και μαθητές και τέσσερις εκπαιδευτικοί συνοδοί τους από το 2ο Γυμνάσιο Πτολεμαΐδας (δεύτερο τμήμα). Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο Πρωθυπουργός κ. Τσίπρας.
Ευχαριστώ, κύριε Πρόεδρε. Δεν σας κρύβω, κυρίες και κύριοι συνάδελφοι, ότι αναρωτιόμουν σήμερα όλη μέρα αν αξίζει τον κόπο να έρθω εδώ στη Βουλή, να παρευρεθώ, να σπαταλήσω μέρος του πολύτιμου χρόνου μου και εγώ και το μισό Υπουργικό Συμβούλιο, προκειμένου να βρεθώ σε μια καταφανώς, εμφανώς κακοστημένη απόπειρα αντιπερισπασμού που επιχειρούν η Νέα Δημοκρατία και ο κ. Μητσοτάκης με αυτήν την πρόταση για σύσταση προανακριτικής επιτροπής για τρεις Υπουργούς της Κυβέρνησης, που τη θυμήθηκαν όλως τυχαίως μετά από το ξέσπασμα αυτού του μεγάλου σκανδάλου της «NOVARTIS» και τη δικογραφία που ήρθε στη Βουλή και αφορά δέκα πρόσωπα, για τα οποία συστήσαμε προανακριτική επιτροπή. Αναρωτιόμουν αν έχει, δηλαδή, νόημα να ερχόμαστε εδώ και να σπαταλάμε τον χρόνο μας, προκειμένου να παρακολουθούμε την άσκηση της Αξιωματικής Αντιπολίτευσης σε μια φθηνή, επικοινωνιακή γυμναστική αντιπερισπασμού. Ήρθα, όμως, για να ακούσω τον Αρχηγό της Αξιωματικής Αντιπολίτευσης - πιστεύω ότι το οφείλω - και ακούγοντάς τον θέλησα να πάρω τον λόγο για ορισμένες παρατηρήσεις. Άκουσα αυτήν την ομιλία, που βλέποντας τα πρόσωπα των Βουλευτών της Αξιωματικής Αντιπολίτευσης, μάλλον τους γέμισε με απαισιοδοξία και θλίψη, μια ξέπνοη ομιλία. Μας κοιμίσατε επί τριάντα πέντε λεπτά. Ευτυχώς στο τέλος ανεβάσατε τους τόνους - στημένα κι αυτό - μέσα από το κείμενο που κάποιοι σας έχουν ετοιμάσει, για να μας πείτε να ντραπούμε, δήθεν, διότι καταστρέφουμε τη χώρα. Θα ξεκινήσω, όμως, με τα σοβαρά θέματα, διότι στην εισαγωγή σας και εσείς ξεκινήσατε με τα θέματα που αφορούν την εξωτερική μας πολιτική, θέματα, κύριε Μητσοτάκη, τα οποία καλό θα ήταν να τα αφήσουμε έξω από το γήπεδο μιας αντιπαράθεσης, προκειμένου να αποκτήσουμε επικοινωνιακά οφέλη. Είχα την εντύπωση ότι εσείς επιχειρήσατε το τελευταίο διάστημα να τα αφήσετε έξω. Δεν αντέξατε, όμως, στον πειρασμό. Ήρθατε εδώ για να κατηγορήσετε την Κυβέρνηση. Βεβαίως, θέλω να σας πω, κύριε Μητσοτάκη, ότι εγώ δεν θα μπω στον ίδιο ρόλο, που εσείς πριν από λίγο μπήκατε. Θα πω, όμως, ότι πράγματι η περιοχή μας τα τελευταία χρόνια είναι μια περιοχή αστάθειας, ότι πράγματι αλλάζει ποιοτικά η συμπεριφορά των γειτόνων μας και πρέπει αυτό να μας προβληματίσει. Θα πω ότι πράγματι έχουμε γύρω - τριγύρω μας μια ευρύτερα αποσταθεροποιημένη περιοχή με πολεμικές συγκρούσεις στον βορρά στην Ουκρανία, στον νότο στη Συρία για πολλά χρόνια και παλαιότερα στη Λιβύη και βεβαίως με εξελίξεις, οι οποίες ορθώς εγκυμονούν ανησυχίες. Αναφερθήκατε, όμως, και είπατε ότι η Κυβέρνηση αυτή χειρίζεται τα εθνικά θέματα με επιπολαιότητα. Θέλω να σας πω, κύριε Μητσοτάκη, ότι εδώ και τρία χρόνια η χώρα έχει ανακτήσει τον ρόλο που της αναλογεί σε αυτήν την εύθραυστη περιοχή ως πυλώνας σταθερότητας και ασφάλειας και αυτό δεν το λέμε εμείς εδώ, αλλά το αναγνωρίζουν όλοι οι ισχυροί ηγέτες, που έχουν επισκεφθεί όλοι κατά σειρά τη χώρα τα τελευταία χρόνια, όλοι οι διεθνείς οργανισμοί και βεβαίως αυτό δεν έγινε τυχαία. Έγινε χάρη σε μια συστηματική προσπάθεια, με στρατηγική και με σχέδιο, με στρατηγικές συνεργασίες με σημαντικές χώρες της περιοχής και μέσα από μια πολιτική διαρκούς - αν θέλετε - ένδειξης καλής θέλησης από πλευράς μας στους γείτονές μας. Βεβαίως, αυτό εκφράστηκε τόσο με τη δική μου παρουσία τρεις φορές σε λιγότερο από έξι μήνες στην Τουρκία, όσο και με τον καθοριστικό ρόλο, που έπαιξε η Ελλάδα στην ευρωτουρκική συμφωνία για την αντιμετώπιση της προσφυγικής κρίσης και βεβαίως το γεγονός ότι υπάρχουν με έναν δύσκολο γείτονα δίαυλοι επικοινωνίας. Έτσι πρέπει να γίνεται. Κύριε Μητσοτάκη, κυρίες και κύριοι Βουλευτές, θέλω να θυμίσω στο Σώμα ότι δεν είναι η πρώτη φορά που με τους γείτονές μας υπάρχουν εντάσεις. Μάλιστα, πριν από είκοσι και πλέον χρόνια είχαμε βρεθεί πολύ κοντά και σε μια σύρραξη, σε ένα θερμό επεισόδιο. Θέλω να σας θυμίσω το γεγονός και τη σύγκριση, την αντιπαραβολή της δυνατότητας που είχα εγώ την επόμενη μέρα, όχι ενός θερμού επεισοδίου βεβαίως, αλλά ενός επικίνδυνου επεισοδίου στην ίδια την περιοχή των Ιμίων, να επικοινωνήσω τηλεφωνικά με τον Τούρκο Πρωθυπουργό, σε αντιδιαστολή και αντιπαράθεση με το τι έγινε τότε, που ο τότε Πρωθυπουργός περίμενε τις Ηνωμένες Πολιτείες της Αμερικής να μεσολαβήσουν, για να τις ευχαριστήσει την άλλη μέρα, κατόπιν όμως μιας τραγικής εξέλιξης. Να σας θυμίσω, κυρίες και κύριοι συνάδελφοι, το γεγονός ότι αμέσως μετά, στη Σύνοδο Κορυφής της Ευρωπαϊκής Ένωσης, αυτό το οποίο βγήκε τότε ως απόφαση της Ευρωπαϊκής Ένωσης ήταν συμπεράσματα, το λεκτικό των οποίων ούτε λίγο ούτε πολύ παρέπεμπε τις δύο χώρες - προσέξτε η Ελλάδα κράτος - μέλος της Ευρωπαϊκής Ένωσης, ενώ η Τουρκία όχι - να λύσουν τις διαφορές στους στη Χάγη. Συγκρίνετέ το με την ανακοίνωση, που έβγαλε ο Πρόεδρος Τουσκ για λογαριασμό των είκοσι επτά που συνεδριάσαμε λίγο πριν και με την οξύτατη αναφορά, την απόλυτη καταδίκη στην προκλητική και παραβατική συμπεριφορά της Τουρκίας, που πρέπει να σέβεται το διεθνές δίκαιο για να έχει θέση στην ευρωπαϊκή οικογένεια. Συγκρίνετέ τα. Θα ήθελα επίσης, κύριε Μητσοτάκη, να σας πω το εξής: Σε τέτοια ζητήματα δεν χωράει ανευθυνότητα. Στα εθνικά θέματα δεν χωράει ανευθυνότητα. Πριν από λίγες μέρες ο στενός σας συνεργάτης, ο κ. Κυρανάκης, βγήκε στη δημόσια τηλεόραση και προκλητικά τοποθετήθηκε λέγοντας ότι η τουρκική παραβατικότητα οφείλεται στην προκλητικότητα της Ελλάδας στο Αιγαίο. Σας ερωτώ: Υιοθετείτε αυτήν την άποψη του στενού σας συνεργάτη; Φταίει η Ελλάδα για την παραβατική συμπεριφορά της Τουρκίας; Και αυτό οφείλεται στην προκλητική στάση της Ελλάδας στο Αιγαίο; Περιμένω την απάντησή σας, γιατί αυτά είναι σοβαρά ζητήματα.
Δεν το είπε αυτό.
Α, δεν το είπε αυτό. Όλοι όσοι παρακολουθούσαμε, βλέπαμε άλλη εκπομπή. Δεν το είπε.
Κάντε ησυχία. Παρακαλώ.
Να είστε, λοιπόν, σοβαρότεροι και υπευθυνότεροι όταν ομιλείτε για εθνικά θέματα. Θέλω να κλείσω λέγοντας για τα θέματα αυτά ότι την ίδια ανεύθυνη στάση κρατήσατε και όταν είχα την τηλεφωνική επικοινωνία με τον Τούρκο Πρωθυπουργό. Σπεύσατε με επίσημη ανακοίνωσή σας να πείτε ότι ο Έλληνας Πρωθυπουργός, τάχα, σ' αυτήν την τηλεφωνική επικοινωνία, που στόχο είχε την αποκλιμάκωση - λες και ακούγατε την επικοινωνία - δεν επιχειρηματολόγησε στον Τούρκο Πρωθυπουργό για την ελληνικότητα των Ιμίων. Λίγες μέρες αργότερα, βεβαίως, όταν εσείς ήσασταν στο Μόναχο, συναντήσατε τον Τούρκο Πρωθυπουργό. Καθίσατε σε ένα τραπεζάκι εις το οποίο υπήρχε μονάχα η τουρκική σημαία - την ελληνική την είχε πάρει ο αέρας, είχε ανέμους εκείνη την περίοδο στο Μόναχο - και βεβαίως και εσείς - σωστά ενδεχομένως - δεν κάνατε το λιοντάρι. Αλλά εγώ θέλω να σας πω κάτι. Εγώ, κύριε Μητσοτάκη, δεν λέω άλλα μπροστά και άλλα πίσω. Εγώ, κύριε Μητσοτάκη, ό,τι είχα να πω σε ό,τι αφορά την αδιαπραγμάτευτη υπεράσπιση των κυριαρχικών δικαιωμάτων, τα είπα μπροστά στον κ. Ερντογάν, στο Μέγαρο Μαξίμου. Ας τολμήσετε και εσείς να πείτε τα ίδια, για την κατοχή της Κύπρου και την προκλητική συμπεριφορά.
Και τα έλαβε υπ' όψιν του.
Μην μιλάτε. Μιλάω εγώ τώρα. Μην με διακόπτετε. Σας άκουσα με προσοχή.
Κάντε ησυχία.
Κλείνω λέγοντας, ότι χρειάζεται πράγματι ψυχραιμία, χρειάζεται υπομονή, χρειάζεται να σταθμίζουμε τα βήματά μας. Για ένα θέλω να διαβεβαιώσω τον ελληνικό λαό: Είναι αδιαπραγμάτευτα τα κυριαρχικά μας δικαιώματα στο Αιγαίο. Είναι αδιαπραγμάτευτη η Αποκλειστική Οικονομική Ζώνη και τα κυριαρχικά δικαιώματα της Κυπριακής Δημοκρατίας στη νοτιοανατολική Μεσόγειο, της Κυπριακής Δημοκρατίας ως κράτος - μέλος της Ευρωπαϊκής Ένωσης. [[Χειροκροτήματα από την πτέρυγα του ΣΥΡΙΖΑ]] Η Ελλάδα είναι μια χώρα, που θα συνεχίσει να είναι παράγοντας σταθερότητας και ασφάλειας στην περιοχή και ας το έχουν καλά όλοι αυτό στο μυαλό τους. Παιχνίδια με την Ελλάδα δεν μπορούν να παίζουν. Η Ελλάδα έχει ανοιχτές πάντα τις πόρτες του διαλόγου για συνεννόηση και συνεργασία, όχι για παιχνίδια. Έρχομαι τώρα στα θέματα για τα οποία μας φέρατε σήμερα εδώ. Γιατί δεν μας φέρατε για τα εθνικά θέματα, εξ όσων έχω καταλάβει. Έχω την αίσθηση, κύριε Μητσοτάκη, ότι στην πραγματικότητα αυτό για το οποίο μας καλείτε σήμερα να αποφασίσουμε και ο τρόπος που επιχειρείτε αυτό τον αντιπερισπασμό, έχει - αν θέλετε - μια παιδιάστικη λογική. Τι λέτε, με λίγα λόγια; Προφανώς και όλα όσα σας λέμε δεν έχουν βάση, περί ποινικής ευθύνης των Υπουργών σας. Ούτε εσείς οι ίδιοι δεν τα πιστεύετε. Εσείς οι ίδιοι είστε που θεωρείτε, για παράδειγμα, κουκουλοφόρους τους μάρτυρες που έχουν καταθέσει ενόρκως και προστατεύονται, βεβαίως, με βάση τον νόμο και υιοθετείτε μια ανώνυμη επιστολή και μάλιστα γεμάτη ανακρίβειες, που δεν γνωρίζει καν ποιος είναι Υπουργός. Προφανώς και δεν έχει καμμία νομική βάση όλη η επιχειρηματολογία που αναπτύξατε. Αλλά τι λέτε; Λέτε: «Εμείς φέρνουμε την πρόταση για προανακριτική επιτροπή για τους τρεις Υπουργούς». Εάν ο ΣΥΡΙΖΑ στο όνομα του ότι δεν έχει προφανώς τίποτα να φοβηθεί, ψηφίσει «υπέρ», τότε θα βγείτε και θα πείτε: «Ορίστε, παραδέχονται την ενοχή τους. Είναι και αυτοί μπλεγμένοι. Έχουν και αυτοί λαδιές, άρα όλοι είναι ένοχοι. Άρα, κανείς δεν είναι ένοχος εφόσον όλοι είναι ένοχοι». Αν δεν ψηφίσουμε - πράγμα το οποίο επιλέξαμε να κάνουμε για να προασπίσουμε τη σοβαρότητα του Κοινοβουλίου και των διαδικασιών - την προανακριτική που εσείς προτείνετε, θα βγείτε και θα πείτε: «Δεν ψηφίζουν, γιατί κάτι έχουν να κρύψουν. Δεν ψηφίζουν, γιατί έχουν να προστατεύσουν τους Υπουργούς τους. Δεν παραπέμπουν τους δικούς τους. Παραπέμπουν μόνο τους δικούς μας». Και το άλλο, το αμίμητο: «Μα, εμείς ψηφίσαμε». Τι ψηφίσατε εσείς; Πότε τα ψηφίσατε; [[Χειροκροτήματα από την πτέρυγα του ΣΥΡΙΖΑ]] Σας έβλεπα να κάθεστε στα έδρανα και να βγάζετε - έξω από το πλαίσιο του Κανονισμού - κάποιες δηλώσεις. Δεν τολμήσατε καν να φτάσετε στην κάλπη για να ψηφίσετε, ενώ είχατε προαναγγείλει ότι θέλετε προανακριτική.
Να κάνετε το ίδιο κι εσείς.
Ευχαριστούμε για τις υποδείξεις.
Σας παρακαλώ! Αφήστε τις προτάσεις από κάτω.
Άρα, λοιπόν, αυτή είναι η παιδιάστικη λογική για να είναι win - win η στάση, το αποτέλεσμα, όποια στάση κι αν έχει…
Είναι του Τσακαλώτου αυτά.
Είναι του Τσακαλώτου αυτά, ναι, win - win. Να είναι σε κάθε περίπτωση, δηλαδή, ευνοϊκή για σας η εξέλιξη. Όμως, γελιέστε. Γιατί γελιέστε; Γελιέστε διότι με αυτήν την τακτική εκτίθεστε περισσότερο: Πρώτον, γιατί παριστάνετε στον ελληνικό λαό τους χθεσινούς, λες και δεν έχετε προϋπάρξει σε κυβερνητικούς στόχους σε αυτήν τη χώρα, λες και δεν είναι δικές σας οι κυβερνήσεις και σχεδόν τα ίδια πρόσωπα, που λεηλάτησαν επί δεκαετίες τη χώρα και την οδήγησαν στη χρεοκοπία, λες και ο κόσμος που σας ακούει δεν έχει καταλάβει τι γινόταν όλα αυτά τα χρόνια. Δεύτερον, γιατί το μήνυμα που στέλνετε είναι ότι για το πάρτι του μαύρου χρήματος στην υγεία, όπως και για τα 400 και πλέον εκατομμύρια των θαλασσοδανείων, το σύστημα της διαπλοκής, που απ' ό,τι μαθαίνουμε και μαθαίνουμε διαρκώς καινούργια που έρχονται στη δημοσιότητα και από τη Γερμανία - ελπίζω να μην είναι και αυτό σκευωρία κατά την άποψή σας - και από το 7% που πήγαινε στα μαύρα ταμεία, τα κομματικά σας ταμεία, ένα σωρό σκάνδαλα, το σκάνδαλο της «SIEMENS» και άλλα, για όλα αυτά - τα οποία τα γνωρίζει πια ο ελληνικός λαός - αποδεικνύεται ότι δεν είστε διατεθειμένοι να αναλάβετε έστω και την ελάχιστη πολιτική ευθύνη. Και τρίτον - και σημαντικότερο - κάνετε λάθος και εκτίθεστε διότι, σαν τον δολοφόνο, που γυρνάει διαρκώς στον τόπο του εγκλήματος, εσείς μας φέρνετε ξανά και ξανά στο Κοινοβούλιο να συζητάμε για το αδύνατο σημείο σας, να συζητάμε γι' αυτό το πάρτι, γι' αυτήν τη ρεμούλα, γι' αυτήν τη λεηλασία, γι' αυτές τις ευθύνες. Αρχικά, αρνηθήκατε την ύπαρξη του σκανδάλου. Μετά αποδεχτήκατε ότι υπάρχει σκάνδαλο, αλλά αρνηθήκατε την εμπλοκή οιουδήποτε πολιτικού προσώπου. Αργότερα, επιχειρήσατε να τρομοκρατήσετε τη δικαιοσύνη και τους προστατευόμενους μάρτυρες. Ελπίζετε να ξεφύγετε με διαδικασίες παραγραφής, που ήδη έχετε φροντίσει να θεσμοθετήσετε και να ψηφίσετε, με πρώτον και καλύτερο τον κ. Βενιζέλο, που ήταν εμπνευστής αυτού του περιβόητου νόμου και τώρα επιχειρείτε φθηνούς αντιπερισπασμούς, λες και ο κόσμος δεν καταλαβαίνει τι είναι αυτό που ακριβώς επιχειρείτε να πράξετε και να πετύχετε. Κάνατε το λάθος, όμως, κύριε Μητσοτάκη να μιλήσετε για άλλη μια φορά από αυτό εδώ το Βήμα για το περιβόητο ηθικό πλεονέκτημα. Τι ακριβώς θέλετε να συγκρίνουμε; Τι θέλετε να συγκρίνετε; Το ηθικό πλεονέκτημα της Αριστεράς έναντι της πανθομολογούμενης ηθικής απαξίας του παλαιού πολιτικού συστήματος, του οποίου βασικοί εκφραστές είστε εσείς οι ίδιοι και τα ίδια και τα ίδια πρόσωπα; Κάνατε το λάθος να αναφερθείτε και στον κ. Παπαγγελόπουλο. Εσείς, να μιλάτε για οικογενειοκρατία και για διορισμούς σε μια επιχείρηση η οποία λειτουργεί με ιδιωτικοκοινωνικά κριτήρια και δεν διορίζει τους δικηγόρους της. [[Θόρυβος από την πτέρυγα της Νέας Δημοκρατίας]] Εσείς είχατε διορίσει μέχρι και τα τρισέγγονα και μέχρι και όλα τα βαφτιστήρια, που έχει ο νομός των Χανίων και ολόκληρη η Κρήτη. Και μιλάτε εσείς για οικογενειοκρατία! [[Χειροκροτήματα από την πτέρυγα του ΣΥΡΙΖΑ]] Εκτός από τα σόγια του Πολάκη, βέβαια. Εξαιρούνται. Κάνατε ολόκληρο χαμό για την επέκταση επιδόματος ενοικίου και σε εξωκοινοβουλευτικούς Υπουργούς. Οι Βουλευτές το είχαν πάντα και επεκτάθηκε αυτό. Το ψηφίσατε κι εσείς. Η κ. Αντωνοπούλου αποφάσισε να παραιτηθεί από ευθιξία, γιατί κατανόησε ότι έπραξε σφάλμα, διότι είχε νομίμως το δικαίωμα να λάβει αυτό το επίδομα, εντούτοις, δεδομένης της οικονομικής της επάρκειας, δεν έπρεπε να το κάνει. Σας ρωτώ, κύριε Μητσοτάκη: Η κ. Αντωνοπούλου είχε την ευθιξία να παραιτηθεί για 23.000 ευρώ. Για τα 23 δισεκατομμύρια που είναι η ζημιά του ελληνικού δημοσίου από το σκάνδαλο του φαρμάκου θα παραιτηθεί ποτέ κανένας δικός σας; Θα υπάρξει ποτέ ευθιξία από κάποιο στέλεχος της παράταξης σας; [[Χειροκροτήματα από την πτέρυγα του ΣΥΡΙΖΑ]] Αλλά βεβαίως η λέξη ευθιξία γνωρίζω ότι σας είναι άγνωστη. Προφανώς αυτή η λέξη υπάρχει μονάχα στο λεξιλόγιο της Αριστεράς, διότι - δεν εξηγείται αλλιώς - ο γραμματέας του κόμματός σας σε δικογραφία συνελήφθη να συνομιλεί με μαφιόζους και να δέχεται δώρα έναντι διευκολύνσεων. Καμμία ευθιξία! Ο Αντιπρόεδρος του κόμματός σας, βασικός φερόμενος ως εμπλεκόμενος - προσέχω τα λόγια μου - στην υπόθεση «NOVARTIS» αρνείται φυσικά να παραιτηθεί. Καμμία ευθιξία! Ο Βουλευτής σας, κ. Δαβάκης, ξεσπά σε ένα πρωτοφανές ρατσιστικό παραλήρημα απέναντι σε μια κατηγορία συμπολιτών μας, σας εκθέτει προσωπικά και την παράταξη σας. Καμμία ευθιξία! Η ευθιξία, κύριε Μητσοτάκη, είναι μια λέξη, που δεν εγγράφεται προφανώς στο δικό σας λεξιλόγιο. Λοιπόν, κυρίες και κύριοι συνάδελφοι, ναι, είναι αλήθεια. Μας κρίνουν οι πολίτες, μας κρίνει ο ελληνικός λαός με άλλα μέτρα και άλλα σταθμά, πολύ πιο αυστηρά κρίνει εμάς. Ξέρετε κάτι; Αυτό είναι και το γεγονός, που επιβεβαιώνει την ύπαρξη του ηθικού πλεονεκτήματος της Αριστεράς, το γεγονός ότι ο ελληνικός λαός μας κρίνει με άλλα μέτρα και άλλα σταθμά. [[Χειροκροτήματα από την πτέρυγα του ΣΥΡΙΖΑ]] Και στο κάτω κάτω - και κλείνω με αυτό - κύριε Μητσοτάκη, η κ. Αντωνοπούλου παραιτήθηκε από ευθιξία και επέστρεψε τις 23.000 ευρώ στα δημόσια ταμεία. Εσείς τα 200 εκατομμύρια δανεικά και αγύριστα, που πήρατε με θαλασσοδάνεια από τις τράπεζες, λεφτά του ελληνικού λαού, θα τα επιστρέψετε ποτέ στο ελληνικό δημόσιο ή θα είναι για πάντα δανεικά και αγύριστα; [[Χειροκροτήματα από την πτέρυγα του ΣΥΡΙΖΑ]] Και κάτι τελευταίο, κυρίες και κύριοι συνάδελφοι. Κάνατε επίσης το λάθος να αναφερθείτε και στον κ. Πολάκη, ο οποίος προφανώς και βρίσκεται στην πρότασή σας για τη σύσταση προανακριτικής επιτροπής - προφανώς δεν υπάρχει τίποτα άλλο - για έναν λόγο, γιατί δεν τον αγαπά ο κ. Γεωργιάδης. Κύριε Μητσοτάκη, ακούστε. Οι δικοί μας φίλοι και συνεργάτες μπορεί να υπήρξαν κάποτε και ιδιοκτήτες βουλκανιζατέρ. Δεν υπήρξαν, όμως, ποτέ ιδιοκτήτες offshore οι δικοί μας συνεργάτες, κύριε Μητσοτάκη. Αυτή είναι η μεγάλη ποιοτική διαφορά, την οποία έχει καταλάβει ο ελληνικός λαός.
Κύριε Πρόεδρε, θα ήθελα τον λόγο.
Ορίστε, κύριε Μητσοτάκη, έχετε τον λόγο για μια παρέμβαση.
Κύριε Τσίπρα, η παρουσία σας στο ελληνικό Κοινοβούλιο δεν είναι σπατάλη χρόνου, είναι υποχρέωση σας θεσμική. Όταν το αντιληφθείτε αυτό θα μπορέσετε ίσως να αντιληφθείτε και τη βασική διάκριση των εξουσιών, την οποία με τόσο συστηματικό τρόπο δυστυχώς παραβιάζετε, διότι εδώ και πολύ καιρό η Κυβέρνησή σας αποφεύγει συστηματικά τον κοινοβουλευτικό έλεγχο.
…
…
Μην παρεμβαίνετε εσείς, σας παρακαλώ πολύ!
…
Σας παρακαλώ, σταματήστε! Ησυχάστε όλοι. Κύριε Πρόεδρε, συνεχίστε.
Υπάρχουν Υπουργοί σας, οι οποίοι δεν έχουν έρθει ποτέ να απαντήσουν σε επίκαιρες ερωτήσεις Βουλευτών της Νέας Δημοκρατίας. Ενδεικτικά αναφέρω τον κ. Χουλιαράκη, ο οποίος δεκαπέντε φορές στη σειρά έχει αναβάλει την παρουσία του σε αυτήν εδώ την Αίθουσα. Είναι υποχρέωσή σας, λοιπόν, κύριε Τσίπρα, να βρίσκεστε εδώ για να απαντάτε, να λογοδοτείτε στο Κοινοβούλιο και να δίνετε εκείνες τις απαντήσεις στον ελληνικό λαό στα ερωτήματα τα οποία σας θέτουμε. Ως προς τα ζητήματα ήθους, στα οποία για άλλη μια φορά αναφερθήκατε, πράγματι, κύριε Τσίπρα, εγώ δεν εκπαιδεύτηκα στα αμφιθέατρα των φοιτητικών αντιπαραθέσεων. Δεν χρειάζεται - κρίνω - να υψώνω τους τόνους για να προσελκύω το εύκολο χειροκρότημα. Εσείς είστε πολύ έμπειρος σε αυτό, αλλά αυτό σας καθιστά και εξαιρετικά προβλέψιμο, διότι κάθε φορά που αναφέρεστε στα περιβόητα ζητήματα ηθικού πλεονεκτήματος, επαναλαμβάνετε τα ίδια και τα ίδια χιλιοειπωμένα επιχειρήματα, ώστε να προκαλέσετε με αυτιστικό τρόπο την ίδια και την ίδια αντίδραση της Κοινοβουλευτικής σας Ομάδας.
Ησυχία παρακαλώ.
Κύριε Τσίπρα, δεν θα δεχθώ καμμία απολύτως υπόδειξη ούτε για το ύφος μου ούτε για τον τρόπο με τον οποίο αρθρώνω τον κοινοβουλευτικό μου λόγο. Να απαντήσετε, αν έχετε τη δυνατότητα, στα επιχειρήματά μου. Ξεκινώ, λοιπόν, με τα ζητήματα της εξωτερικής πολιτικής. Κύριε Τσίπρα, η δουλειά σας δεν είναι να κάνετε διαπιστώσεις και να μας λέτε ότι πράγματι υπάρχει μια ένταση της κλιμάκωσης της τουρκικής προκλητικότητας τους τελευταίους μήνες στο Αιγαίο. Αυτό το γνωρίζουν όλοι, κύριε Τσίπρα. Το ερώτημα είναι τι κάνετε γι' αυτό, πώς προετοιμάζεστε για να αντιμετωπίσετε μια γεωπολιτική πραγματικότητα, η οποία είναι εμφανώς διαφορετική από αυτήν την οποία αντιμετωπίσαμε ως χώρα τις τελευταίες δεκαετίες, αν έχετε την επιθυμία και τη δυνατότητα να οικοδομήσετε ένα εθνικό μέτωπο συναίνεσης απέναντι σε αυτήν την τουρκική προκλητικότητα, αν έχετε την ειλικρινή διάθεση να συνομιλήσετε με τα κόμματα της αντιπολίτευσης για το πώς μπορούμε, πραγματικά, να αρθρώσουμε έναν ενιαίο λόγο και να αθροίσουμε δυνάμεις σε αυτήν μας την προσπάθεια. Δεν το κάνετε. Και δεν το κάνατε σε καμμία ευκαιρία. Και σπεύσατε να με κατηγορήσετε γιατί σας χαρακτήρισα επιπόλαιο στους χειρισμούς των θεμάτων εξωτερικής πολιτικής. Επαναλαμβάνω, κύριε Τσίπρα, τον χαρακτηρισμό. Είστε επιπόλαιος. Και ο τρόπος με τον οποίο διαχειριστήκατε το ζήτημα της ονομασίας των Σκοπίων κρύβει και επιπολαιότητα και μικροκομματική διάθεση. Διότι από την πρώτη στιγμή είχατε τη δυνατότητα να εμπλέξετε τα κόμματα της αντιπολίτευσης. Δεν το κάνατε. Συνομιλήσατε πρώτα με τον Σκοπιανό Πρωθυπουργό και στη συνέχεια μιλήσατε με τα κόμματα της αντιπολίτευσης. Διχάσατε συνειδητά τον ελληνικό λαό. Κατηγορήσατε και φωτογραφίσατε όλους τους συμπολίτες μας, οι οποίοι διαδήλωσαν για τους δικούς τους λόγους, την ευαισθησία τους γύρω από το ζήτημα της Μακεδονίας. Τους χαρακτηρίσατε περίπου όλους ως ακροδεξιούς, ως φασίστες, ως γραφικούς. Τους παρουσιάσατε ως όχλο. Αυτές είναι οι λέξεις που εσείς ο ίδιος χρησιμοποιήσατε. Σας είπαμε από την πρώτη στιγμή γιατί μπαίνετε σε αυτήν τη συζήτηση χωρίς να έχετε εξασφαλίσει την ελάχιστη αναγκαία προϋπόθεση για να υπάρχει μια κοινά αποδεκτή λύση, που δεν είναι άλλη από την αλλαγή του Συντάγματος. Μας χλευάσατε πρώτα και μετά ήρθατε στη δική μας τη γραμμή. Για να έρθει τώρα ο κ. Ζάεφ με περίσσιο θράσος να ζητήσει την αλλαγή του ελληνικού Συντάγματος ως απάντηση σε αυτά τα οποία εμείς του είπαμε. [[Χειροκροτήματα από την πτέρυγα της Νέας Δημοκρατίας]] Ήσασταν επιπόλαιος, κύριε Τσίπρα, και παραμένετε επιπόλαιος στα ζητήματα αυτά. Και μιας και κάνουμε αυτόν τον ζωντανό διάλογο στο Κοινοβούλιο και φαντάζομαι ότι θα ξαναπάρετε τον λόγο για να μου απαντήσετε, θα ήθελα για άλλη μία φορά την απάντησή σας στο μείζον θεσμικό ζήτημα το οποίο έθιξα και το οποίο αφορά τη σύσταση Συμβουλίου Εθνικής Ασφαλείας, το οποίο μπορεί να είναι ένα θεσμικό εργαλείο που εξασφαλίζει διακομματική συνέχεια και δίνει τη δυνατότητα στην κυβέρνηση γρήγορα και αποτελεσματικά να παίρνει κρίσιμες αποφάσεις. Κύριε Τσίπρα, θεωρείτε ότι είναι σοβαρή η εικόνα μίας Κυβέρνησης στην οποία ο Υπουργός Εξωτερικών διαφωνεί με τον Υπουργό Άμυνας για ένα κομβικής σημασίας εθνικό ζήτημα; Εδώ δεν μιλάμε για ένα ζήτημα ήσσονος σημασίας. Μιλάμε για ένα μείζον ζήτημα εξωτερικής πολιτικής. Όταν ο Υπουργός Εθνικής Άμυνας μαζί με τον Υπουργό Εξωτερικών θα βρεθεί στην επόμενη Σύνοδο Κορυφής μαζί σας στο ΝΑΤΟ και θα κάθονται δίπλα - δίπλα, ποιος θα εκφράζει την επίσημη θέση της Ελληνικής Δημοκρατίας; Η αλήθεια, λοιπόν, κύριε Τσίπρα, είναι ότι σήμερα όταν συνομιλείτε με τον Σκοπιανό Πρωθυπουργό δεν συνομιλείτε ως επικεφαλής κοινοβουλευτικής πλειοψηφίας, συνομιλείτε ως Αρχηγός του ΣΥΡΙΖΑ, διότι το κόμμα που σας παρέχει την κοινοβουλευτική πλειοψηφία, οι ΑΝΕΛ, έχει διαφορετική θέση σε αυτό το κρίσιμο ζήτημα. Άλλα λέτε, λοιπόν εσείς, άλλα λέει ο κ. Καμμένος και προσπαθείτε να μας πείσετε ότι αυτή είναι εικόνα σοβαρής κυβέρνησης. Δεν είναι εικόνα σοβαρής κυβέρνησης, κύριε Τσίπρα, και έχετε προσωπικά την ευθύνη γι' αυτό, διότι επιλέγετε, όπως έχετε επιλέξει και στο παρελθόν, να συμπορευθείτε με έναν άνθρωπο - αφήνω ασχολίαστο το γεγονός ότι για άλλη μία φορά είναι απών, όπως ήταν απών καθ' όλη τη διάρκεια των εξελίξεων - με τον οποίο δεν σας ενώνει τίποτα ιδεολογικά, παρά μόνο η αγάπη για την εξουσία και την καρέκλα. Τι σχέσεις έχετε εσείς, κύριοι του ΣΥΡΙΖΑ, που επικαλείστε τώρα το ηθικό πλεονέκτημα της Αριστεράς, με ένα λαϊκίστικο, δεξιό - ακροδεξιό τολμώ να πω σε ορισμένες εκφάνσεις του - μόρφωμα; Ένα πράγμα έχετε κοινό: Τον εθνολαϊκισμό, την εύκολη απλοποίηση όλων των αναλύσεων και αυτά τα οποία σας ένωσαν στις πλατείες της αγανάκτησης όταν διεκδικούσατε την εξουσία. Κύριε Τσίπρα, εγώ δεν λέω άλλα πράγματα στην Αντιπολίτευση και άλλα πράγματα στην κυβέρνηση. Εσείς, που σπεύδετε τώρα να ζητήσετε τη στήριξη του ΝΑΤΟ, πόση αξιοπιστία έχετε όταν ζητούσατε την αποχώρηση της χώρας από το ΝΑΤΟ, τη διάλυση του ΝΑΤΟ, όταν ήσασταν στην αντιπολίτευση; Νομίζετε ότι σας παίρνει κανείς στα σοβαρά; Και έρχεστε και μας λέτε εδώ πέρα ότι έχει αναβαθμιστεί ο γεωπολιτικός ρόλος της χώρας; [[Χειροκροτήματα από την πτέρυγα της Νέας Δημοκρατίας]] Μας μιλήσετε για δίαυλους επικοινωνίας. Πράγματι, είναι σημαντικό να υπάρχουν δίαυλοι επικοινωνίας, είτε μέσω των διπλωματικών υπηρεσιών, αλλά και η δυνατότητα απευθείας να σηκώσει ο ένας Πρωθυπουργός το τηλέφωνο και να μιλήσει με τον άλλο Πρωθυπουργό ή με τον άλλο Πρόεδρο. Δεν αρκεί, όμως, να υπάρχει ένα «κόκκινο» τηλέφωνο το οποίο να διευκολύνει τεχνικά την επικοινωνία. Πρέπει να υπάρχει και εμπιστοσύνη. Και φοβάμαι, κύριε Τσίπρα, ότι αυτή η εμπιστοσύνη έχει διαρραγεί. Και έχει διαρραγεί από μία προηγούμενη τηλεφωνική συνομιλία που είχατε με τον κ. Ερντογάν την επόμενη της άφιξης των οκτώ Τούρκων αξιωματικών στην Ελλάδα, στην οποία ποτέ δεν μάθαμε τι ακριβώς είπατε. Έχουμε ακούσει μία εκδοχή μόνο. Έχουμε ακούσει την εκδοχή του Τούρκου Προέδρου, ο οποίος μας είπε ανοιχτά - και δεν το διαψεύσατε ποτέ και σας παρακαλώ να το κάνετε τώρα, επιβάλλεται να το κάνετε - ότι του υποσχεθήκατε ότι θα επιστρέψετε τους αξιωματικούς το συντομότερο δυνατό. Τη δική σας, λοιπόν, επίσημη εκδοχή γι' αυτή τη συνομιλία δεν την έχουμε ακούσει.
Κύριε Πρόεδρε, παρακαλώ να συντομεύσετε και να κλείσετε.
Κύριε Βούτση, σας παρακαλώ.
Δεν προβλέπονται δευτερολογίες. Το ξέρετε πολύ καλά.
Δεν πειράζει.
Παρακαλώ πολύ, επί του θέματος, ει δυνατόν.
Δεν πειράζει. Εξάλλου, έχουμε χρονικά περιθώρια. Αφού υπάρχει αυτός ο δίαυλος επικοινωνίας, γιατί δεν τον αξιοποιήσατε και τώρα, κύριε Τσίπρα; Καλέσατε τον Τούρκο Πρωθυπουργό, τον Τούρκο Πρόεδρο να εκφράσετε την αγανάκτησή σας για το γεγονός ότι δύο Έλληνες αξιωματικοί κρατούνται σήμερα σε φυλακές υψίστης ασφάλειας για ένα συνηθισμένο περιστατικό εισόδου στην Τουρκία, ένα περιστατικό το οποίο γνωρίζετε πολύ καλά ότι σε αντίστοιχες περιπτώσεις στο παρελθόν λυνόταν σε υπηρεσιακό επίπεδο; Αφού λοιπόν, κρίνετε, κύριε Τσίπρα, ότι υπάρχει τέτοιου είδους δυνατότητα επικοινωνίας, αξιοποιήστε και αυτή τη φορά αυτόν τον δίαυλο επικοινωνίας, ώστε να επιστρέψουν το συντομότερο δυνατό οι δύο αξιωματικοί στην Ελλάδα, όπως οφείλει να κάνει η Τουρκία. [[Χειροκροτήματα από την πτέρυγα της Νέας Δημοκρατίας]] Και μην ασκείτε κριτική σε εμάς λέγοντάς μας ότι μετά την τηλεφωνική συνομιλία με τον κ. Γιλντιρίμ εμείς επισημάναμε ότι δεν θίξατε αυτονόητα την πραγματικότητα ότι τα Ίμια είναι ελληνικά. Δεν υπήρχε στο δικό σας δελτίο Τύπου. Αν θέλετε, λοιπόν, να ασκήσετε κριτική σε κάποιον, ασκήστε τη στους συνεργάτες σας, σε αυτούς οι οποίοι ερμηνεύουν, εν πάση περιπτώσει, αυτά τα οποία είπατε εσείς με τον κ. Γιλντιρίμ και εκδίδουν τα αντίστοιχα δελτία Τύπου. Κλείνω με το ζήτημα των παρεμβάσεών σας στα ζητήματα της υγείας. Κοιτάξτε, κύριε Τσίπρα, τα πράγματα είναι πολύ απλά. Οι συμπολίτες μας οι οποίοι παρακολουθούν τη σημερινή συνεδρίαση θα θυμηθούν ορισμένα απλά πράγματα. Το πρώτο απλό πράγμα που θα θυμηθούν είναι ότι εσείς λέτε «όχι» στη σύσταση μιας προκαταρκτικής επιτροπής, επειδή θέλετε να συγκαλύψετε τα πεπραγμένα των δικών σας Υπουργών, όταν εμείς είπαμε «ναι» σε όλες τις επιτροπές, που εσείς έχετε προτείνει. Αυτό είναι το πρώτο το οποίο θα θυμούνται οι συμπολίτες μας από αυτή τη συζήτηση. [[Χειροκροτήματα από την πτέρυγα της Νέας Δημοκρατίας]] Το δεύτερο το οποίο θα θυμούνται είναι ότι θα κάνετε ό,τι περνάει από το χέρι σας για να μη διερευνήσει η προκαταρκτική επιτροπή, η οποία ήδη συστάθηκε, όλη την αλήθεια για τα δέκα πρόσωπα τα οποία εσείς επιλέξατε να εμπλέξετε σε αυτήν την υπόθεση. Και θέλω την άποψή σας, κύριε Τσίπρα, και τη δημόσια τοποθέτησή σας: Πρέπει ή δεν πρέπει η προκαταρκτική επιτροπή να καλέσει τους τρεις προστατευόμενους μάρτυρες να έρθουν να καταθέσουν με ή χωρίς κουκούλα; [[Χειροκροτήματα από την πτέρυγα της Νέας Δημοκρατίας]] Να μου απαντήσετε, παρακαλώ, μιας και είστε έτοιμος να πάρετε τον λόγο. Εσείς τι πιστεύετε;
Δεν είναι αρμόδιος ο Πρωθυπουργός να απαντήσει. Η προκαταρκτική επιτροπή θα απαντήσει.
Α, δεν είναι αρμόδιος βέβαια. Όταν πετούσε λάσπη από αυτό το Βήμα, ήταν μια χαρά αρμόδιος, ε; Τώρα δεν είναι αρμόδιος! [[Χειροκροτήματα από την πτέρυγα της Νέας Δημοκρατίας]] Τώρα, αφού δεν μας βγήκε η υπόθεση, πάμε να βγάλουμε την ουρά μας απ' έξω και μιλάμε για πολιτικές ευθύνες. Όχι, δεν είναι έτσι τα πράγματα, κύριε Τσίπρα. Έγινε, λοιπόν, αυτή η προκαταρκτική επιτροπή. Οφείλετε να απαντήσετε δημόσια στο ελληνικό Κοινοβούλιο εάν εσείς πιστεύετε αν πρέπει ή όχι να κληθούν οι τρεις προστατευόμενοι μάρτυρες, για να μπορέσουν να διευκολύνουν και την ίδια την επιτροπή στο δικό της καθήκον. Κλείνω με μια τελευταία αναφορά στα ζητήματα του ηθικού πλεονεκτήματος. Κύριε Τσίπρα, δεν είμαστε πια στο 2015, ούτε στο 2014. Θέλω να αναγνωρίσω ότι πράγματι όταν πολιτευτήκατε τους δρόμους της εύκολης οργής με πλεόνασμα λαϊκισμού, είχατε ένα έρεισμα όταν μιλούσατε για το παλιό πολιτικό σύστημα. Πράγματι, δεν είχατε κυβερνήσει ποτέ, αν και σε πολλές από τις αμαρτίες της Μεταπολίτευσης ήσασταν συμμέτοχοι. Δεν σας θυμάμαι ποτέ να διαμαρτύρεστε για καμμία ουσιαστική μεταρρύθμιση συμμαζέματος του δημοσίου όταν αυτές γίνονταν. [[Χειροκροτήματα από την πτέρυγα της Νέας Δημοκρατίας]] Δεν σας θυμάμαι να διαμαρτύρεστε όταν περιορίσαμε τη φαρμακευτική δαπάνη. Και δεν σας άκουσα, βέβαια, και σήμερα να λέτε κουβέντα. Σπεύσατε να καλύψετε τον κ. Παπαγγελόπουλο, αλλά δεν είπατε κουβέντα για την επαίσχυντη τροπολογία με την οποία ουσιαστικά προωθείτε τη μονιμοποίηση συμβασιούχων κατά παράβαση του Συντάγματος, και αναιρώντας βέβαια το προεδρικό διάταγμα 164, το οποίο έθετε και θέτει εκείνες τις αυστηρές προϋποθέσεις για να μονιμοποιηθούν συμβασιούχοι. Εσείς, λοιπόν, που χτίζετε σήμερα που μιλάμε έναν νέο κομματικό στρατό, εσείς που κλείνετε το μάτι σε μονιμοποιήσεις, εσείς που θέλατε να δώσετε άδειες καναλιών σε διάφορους φίλους σας με εχέγγυα βοσκοτόπια, δεν μπορείτε να μιλάτε πια για κανένα ηθικό πλεονέκτημα! Κάηκε το ηθικό σας πλεονέκτημα μέσα στην τριετία της δική σας διακυβέρνησης. Δεν μπορείτε να μιλάτε πια γι' αυτά τα ζητήματα. [[Χειροκροτήματα από την πτέρυγα της Νέας Δημοκρατίας]] Και θα σας συμβούλευα πραγματικά να μην πάτε, κύριε Τσίπρα, σε εκλογές με σκανδαλολογία στο κύριο μενού σας. Ξέρετε γιατί; Διότι αυτή είναι η απόλυτη ένδειξη της δικής σας αδυναμίας. Είναι η πιο τρανταχτή απόδειξη ότι το success story το οποίο οικοδομείτε και το οποίο παρουσιάζετε στα διεθνή φόρα τα οποία σας καλούν, δεν το πιστεύετε ούτε εσείς. Δεν το πιστεύετε, γιατί πολύ απλά δεν υπάρχει. Δεν υπάρχει κανένα success story, δεν υπάρχει διατηρήσιμη ανάκαμψη της οικονομίας, δεν υπάρχουν επενδύσεις, δεν υπάρχει καθαρή έξοδος από τα μνημόνια, γιατί μας έχετε ήδη φορτώσει δύο μνημόνια με 5 δισεκατομμύρια πρόσθετα μέτρα. Όλα αυτά, λοιπόν, έχουν καταρρεύσει. Κάντε, όμως, μία προσπάθεια τουλάχιστον να κρατήσετε τον πολιτικό διάλογο στο επίπεδο που του αρμόζει. Δεν υπάρχει καμμία αμφιβολία, όμως, και το ξέρετε και εσείς. Τρίτη ευκαιρία ο ελληνικός λαός δεν θα σας δώσει. Και μετά τις επόμενες εκλογές σε αυτά τα έδρανα θα κάθεστε, όπως σας αξίζει, με βάση τον τρόπο με τον οποίο έχετε πορευτεί όλα αυτά τα χρόνια.
Τον λόγο έχει ο κύριος Πρωθυπουργός.
Δύο λεπτά μόνο θα μιλήσω, κύριε Πρόεδρε, τουλάχιστον θα προσπαθήσω. Σας ευχαριστώ, κύριε Μητσοτάκη, διότι τουλάχιστον εσείς προεξοφλείτε ότι θα κάθομαι σε αυτά τα έδρανα. Ο κ. Σαμαράς προεξοφλεί ότι θα είμαι στον Κορυδαλλό μετά τις εκλογές! [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Είσαστε πράγματι large και μας δίνετε την ευκαιρία να καθόμαστε στα έδρανα της Αντιπολίτευσης! Πάντως μην αγχώνεστε. Διότι οι εκλογές θα γίνουν στην ώρα τους, στη καθορισμένη από το Σύνταγμα ημερομηνία τον Σεπτέμβριο του 2019 και μέχρι τότε δεν θα υπάρχει σκανδαλολογία. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Θα υπάρχουν συγκεκριμένες αποδείξεις και θα έχει ολοκληρωθεί η έρευνα. Και οι αθώοι θα είναι αθώοι και οι ένοχοι θα πληρώσουν τις ευθύνες τους, κύριε Μητσοτάκη. Υπάρχει πολύς χρόνος ακόμη μπροστά. Θέλω να απαντήσω πολύ σύντομα σε ένα προς ένα τα ζητήματα που θέσατε. Πρώτον, λέτε για εμένα ότι δεν έρχομαι στην Βουλή. Πείτε το σε κανέναν άλλον. Ο προηγούμενος Πρωθυπουργός δεν πατούσε στο Κοινοβούλιο παρά μονάχα για να κάνει μια ομιλία στον προϋπολογισμό. Εγώ είμαι πάντοτε εδώ. Δεν υπήρξε σχεδόν φορά που να έχετε έρθει και να μην σας έχω ακούσει. Είμαι πάντοτε εδώ. Απαντώ σε όλες τις ερωτήσεις Αρχηγών, που μου έχουν γίνει. Και βεβαίως θα συμφωνήσω μαζί σας. Εάν υπάρχουν Υπουργοί των οποίων το βεβαρυμμένο πρόγραμμά τους ή η ανάγκη να βρίσκονται στο εξωτερικό τους αναγκάζει πολλές φορές να μην έρχονται, είναι λάθος και πρέπει να διορθωθεί. Έρχομαι τώρα - όχι επί μακρόν, πολύ σύντομα θα δώσω δύο, τρεις απαντήσεις - στα εθνικά θέματα. Πρώτον, θέσατε το θέμα για τη σύσταση Συμβουλίου Εθνικής Ασφάλειας. Κύριε Μητσοτάκη, είμαι ανοιχτός να κουβεντιάσουμε εάν θέλετε. Είναι, όμως, μια υπόθεση η οποία δεν μπορεί ούτε να γίνει - αν θέλετε - στο πόδι ούτε σε μια περίοδο έντασης ούτε σαν μια επικοινωνιακού χαρακτήρα πρόταση. Είμαι, όμως, ανοιχτός εάν θέλετε να τη συζητήσουμε, όπως ήμουν και πάντοτε ανοιχτός να σας ενημερώσω προσωπικά, όποτε υπήρχε ανάγκη, για κρίσιμα εθνικά θέματα. Με κατηγορείτε ότι εγώ συναντήθηκα πρώτα με τον Πρωθυπουργό των Σκοπίων και μετά συνάντησα του πολιτικούς Αρχηγούς. Δεν καταλαβαίνω, γιατί με κατηγορείτε γι' αυτό. Ο κ. Παπανδρέου είχε κάνει αν όχι δεκάδες, αλλά έξι με επτά άτυπες συναντήσεις - όπως και εγώ έκανα άτυπη - με τον τότε Πρωθυπουργό της Πρώην Γιουγκοσλαβικής Δημοκρατίας της Μακεδονίας που δεν ήθελε λύση. Και δεν ενημέρωσε κανέναν πολιτικό Αρχηγό.
Δεν έφερε λύση.
Μα, ούτε εγώ έφερα λύση. Και αν δεν είχα νεότερα να σας μεταφέρω, δεν θα είχε κανένα νόημα η συνάντησή μας. Αυτό το οποίο, όμως, πρέπει να δούμε εδώ είναι το εξής: Εγώ, κύριε Μητσοτάκη, δεν άλλαξα θέση. Μέχρις ότου επικρατήσει η ακραία δεξιά πτέρυγα στο εσωτερικό του κόμματός σας - μας κατηγορείτε εμάς ότι συνεργαζόμαστε με την ακροδεξιά, αλλά η ακροδεξιά είναι στο κόμμα σας - και μέχρι να διαπιστώσω ότι εσείς εσχάτως αλλάξατε άποψη, είχα την αίσθηση ότι η εθνική γραμμή είναι η γραμμή που έχει διατυπωθεί πολλάκις σε αυτήν εδώ την Αίθουσα και από προηγούμενες κυβερνήσεις, αλλά και αυτή που διατύπωσα και εγώ στις προγραμματικές δηλώσεις της Κυβέρνησης. Τι είναι, δηλαδή, αυτή η γραμμή; Ότι εμείς επιδιώκουμε λύση στο κρίσιμο, στο μείζον ζήτημα της ονομασίας της γείτονος χώρας με δύο βασικές προϋποθέσεις: σύνθετη ονομασία erga omnes. Και «erga omnes» προφανώς σημαίνει ότι δεν μπορεί να είναι erga omnes μόνο για την εξωτερική χρήση, αλλά και εσωτερικά, δηλαδή αλλαγή και της συνταγματικής ονομασίας. Και για αυτό, κύριε Μητσοτάκη, σας παραπέμπω στη συνέντευξη που έδωσα στις αρχές του Γενάρη, πολύ πριν συναντήσω τον Πρωθυπουργό της Πρώην Γιουγκοσλαβικής Δημοκρατίας της Μακεδονίας, όπου αναφέρομαι αναλυτικά σε αυτήν την προϋπόθεση. Εγώ, λοιπόν, δεν άλλαξα θέση ούτε άλλαξα γραμμή ούτε άλλαξα τη διαμορφωμένη έως σήμερα εθνική θέση. Εσείς ξαφνικά αλλάξατε άποψη και ενώ αρχικά είχατε σπεύσει να δηλώσετε ότι η προϋπόθεση που και εσείς θέλετε είναι αυτό το οποίο μέχρι εκείνη τη στιγμή όλοι γνωρίζαμε, δηλαδή σύνθετη ονομασία, ξαφνικά αρχίσατε να μιλάτε, όταν είδατε κάποιους διαδηλωτές στους δρόμους, για το ότι δεν μπορεί να δεχθούμε ένα όνομα που μας προσβάλλει. Ξαφνικά, λοιπόν, εσείς είστε αυτός που αλλάξατε θέση και όχι εμείς, όχι εγώ. Και έρχομαι στους δύο Έλληνες στρατιωτικούς που σε ένα σύνηθες - ορθώς το είπατε - μεθοριακό επεισόδιο βρέθησαν για κάποιες δεκάδες μέτρα στην άλλη πλευρά και συνελήφθησαν και βρίσκονται σήμερα σε μια διαδικασία η οποία θέλουμε να πιστεύουμε ότι είναι διαδικασία, που προβλέπεται από το δικαιϊκό σύστημα της γείτονος και βρίσκονται προφυλακισμένοι. Όλα όσα είπατε, λοιπόν, καταδεικνύουν ακριβώς αυτό το οποίο σας είπα εγώ, τη δική σας επιπολαιότητα. Κύριε Μητσοτάκη, τον Τούρκο Πρωθυπουργό ή τον Τούρκο Πρόεδρο θα τον καλέσω στο τηλέφωνο όταν κρίνω εγώ, σε συνεννόηση με την ηγεσία του στρατεύματος, ότι αυτή η τηλεφωνική επικοινωνία θα έχει ουσιαστικό αποτέλεσμα και δεν θα κάνει τα πράγματα χειρότερα. Και είναι ανεύθυνο από πλευράς σας - ξέρω βεβαίως ότι δεν έχετε γραπτή ομιλία, αλλά είναι ανεύθυνο - να βγαίνετε στο ελληνικό Κοινοβούλιο να εγκαλείτε τον Πρωθυπουργό γιατί δεν το έπραξε αυτό ακόμα. Είναι επιπολαιότητα, γιατί δεν έχω καμμία διάθεση και δεν θα το πράξω εγώ πρώτος να αναδείξω ένα σύνηθες, κατά την άποψή μου, μεθοριακό επεισόδιο σε μέγα διπλωματικό ζήτημα, που μπορεί ενδεχομένως να μας μπλέξει σε περιπέτειες. Σοβαρευτείτε, λοιπόν, κύριε Μητσοτάκη! [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Έρχομαι τώρα σε ορισμένα άλλα τα οποία είπατε. Κύριε Μητσοτάκη, ρωτήσατε εάν έχουμε αξιοπιστία στην Ευρωπαϊκή Ένωση και στο ΝΑΤΟ και τι είδους αξιοπιστία μπορούμε να έχουμε στο ΝΑΤΟ. Μιας και συναντιέστε συχνά τώρα τελευταία με τον Αμερικανό πρέσβη, ρωτήστε τον να σας απαντήσει, είναι φίλος σας. Δεν χρειάζεται, λοιπόν, να έρχεστε εδώ στη Βουλή και να καταφέρεστε εναντίον της Κυβέρνησης και του Πρωθυπουργού για τόσο κρίσιμα θέματα και να μιλάτε για μια Κυβέρνηση αναξιόπιστη να χειριστεί τα θέματα. Διότι ουσιαστικά όταν το λέτε αυτό, μιλάτε για μια χώρα αναξιόπιστη σε μια κρίσιμη στιγμή. Αυτή είναι η αίσθηση ευθύνης και συνεννόησης που θέλετε; Εγώ είμαι ανοικτός, επαναλαμβάνω, στα κρίσιμα αυτά θέματα να έχω έναν διαρκή και ανοικτό δίαυλο επικοινωνίας μαζί σας και με όλους τους πολιτικούς Αρχηγούς. Όμως, εδώ χρειάζεται θέση ευθύνης, υπευθυνότητας, κύριε Μητσοτάκη. Και κλείνω πολύ σύντομα και με τα θέματα στα οποία αναφερθήκατε και με ρωτήσατε. Σε ό,τι αφορά το θέμα σχετικά με το ποιους μάρτυρες θα καλέσει η προκαταρκτική επιτροπή και πώς η προκαταρκτική επιτροπή θα αποφασίσει και τι θα αποφασίσει, θέλω να σας πω κάτι, που νομίζω ότι θα σας το επιβεβαιώσουν και οι νομικοί που βρίσκονται στα έδρανα της Αντιπολίτευσης: Η μόνη αρμόδια να κρίνει και το αν υπάρχουν μέσα στο πλαίσιο των καθηκόντων τους ενδείξεις, που θα πρέπει να οδηγήσουν στο αν υπάρχει παρέλευση της αποσβεστικής προθεσμίας ή όχι, αν με βάση το νόμο περί ευθύνης υπουργών πρέπει οι δέκα ή κάποιος από τους δέκα να παραπεμφθεί σε Ειδικό Δικαστήριο ή αν είναι αναρμόδια η ίδια η επιτροπή να κρίνει με βάση τον νόμο «περί ευθύνης Υπουργών» και το Σύνταγμα, είναι η επιτροπή και για αυτό τη συστήσαμε. Θα ήταν άτοπο, σφάλμα, ανευθυνότητα ο Πρωθυπουργός από αυτό εδώ το Βήμα να έσπευδε να προδικάσει και την αρμοδιότητα ή μη της επιτροπής και το ποιους η επιτροπή μέσα από διαδικασίες εσωτερικές θα αποφασίσει αν θα καλέσει ή δεν θα καλέσει ως μάρτυρες. Όμως, θέλω να σας διαβεβαιώσω να μην αγχώνεστε, γιατί αυτοί οι τρεις, «κουκουλοφόροι» κατ' εσάς, αλλά προστατευόμενοι άνθρωποι οι οποίοι έχουν όνομα και επώνυμο, βρίσκονται ήδη στη δικαιοσύνη, την οποία ελπίζω να εμπιστεύεστε, όπως εμπιστευόμαστε και εμείς. Η δικαιοσύνη έχει τις καταθέσεις τους, ενδεχομένως αν χρειαστεί θα τους εξετάσει ξανά, και πρέπει να έχετε εμπιστοσύνη ότι την αξιοπιστία τους θα την κρίνει η δικαιοσύνη και όχι εμείς εδώ με μια απλή ψηφοφορία. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Και θέλω να κλείσω, κύριε Πρόεδρε, με το εξής: Κύριε Μητσοτάκη, είπατε ότι και η Αριστερά έχει συμμετοχή και συνευθύνη στο έγκλημα που διεπράχθη στη Μεταπολίτευση. Διαπιστώνω ότι πράγματι έχετε μια εμμονή να εξισώνετε την Αριστερά σε ευθύνες, που ποτέ δεν είχε σε αυτόν τον τόπο. Σας θυμίζω τα όσα άστοχα είχατε δηλώσει προ καιρού, ότι η μήτρα της τρομοκρατίας σε αυτόν τον τόπο προέρχεται μονάχα από την Αριστερά και μόλις πριν από λίγες ημέρες συνελήφθησαν έξι, ίσως και παραπάνω, από την άκρα Δεξιά τρομοκράτες που ετοίμαζαν τρομοκρατικές επιθέσεις και δεν βρήκατε το θάρρος να πείτε «έκανα σφάλμα». [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Αυτή η εμμονή σας να επιτίθεστε στην Αριστερά σάς καταστρέφει την όποια προσπάθειά σας, αξιέπαινη όντως, να παρουσιάσετε τον εαυτό σας ως έναν πολιτικό του μεσαίου και του κεντροδεξιού χώρου. Σας έχει πάρει την ηγεμονία μέσα στο κόμμα η άκρα Δεξιά και εσείς τελικά δεν είστε του μεσαίου χώρου, είστε γιαλαντζί φιλελεύθερος. Η πραγματικότητα είναι ότι είστε και εσείς ένας ακραία δεξιός πολιτικός.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα ένας μαθητές και μαθήτριες και τρεις εκπαιδευτικοί συνοδοί τους από το Γυμνάσιο της Πάργας. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Παρακαλώ πολύ τον Πρόεδρο του Ποταμιού κ. Θεοδωράκη να πάρει τον λόγο για δεκαπέντε λεπτά. Ορίστε, κύριε Πρόεδρε, έχετε τον λόγο.
Κυρίες και κύριοι συνάδελφοι, η αλήθεια είναι ότι ο κ. Τσίπρας βρίσκει τρόπους να μας εκπλήσσει. Σήμερα προσπάθησε να καλύψει με κάποιες κορώνες το κενό που αφήνει η απουσία του κ. Καμμένου από την Αίθουσα. Και με καθυστέρηση - και διορθώστε με αν κάνω λάθος - μάθαμε ότι ο ΣΥΡΙΖΑ θεωρεί ενδοτική τη συμπεριφορά της Ελλάδας το 1996. Είναι η ατζέντα των εθνικιστών σε μια καινούργια ΣΥΡΙΖΑ - ΑΝΕΛ εκδοχή. Και πραγματικά θα ήθελα να ρωτήσω τον κ. Τσίπρα τι είναι χειρότερο: Το ευχαριστώ του Σημίτη τους συμμάχους ή το ευχαριστώ του κ. Τραμπ στον Έλληνα Πρωθυπουργό για την απλοχεριά στις πολεμικές δαπάνες; Σας θυμίζω ότι ήταν 2,4 δισεκατομμύρια δολάρια η μία μόνο επίσκεψη. [[Χειροκροτήματα από την πτέρυγα του Ποταμιού]] Θα ξεκινήσω, λοιπόν, αναγκαστικά κι εγώ με τα μεγάλα εξωτερικά θέματα και βεβαίως θα είμαι μέσα στον κανόνα του χρόνου. Ζήτησα και χθες να κάνουμε όλοι μια προσπάθεια να διαχωρίσουμε τα μείζονα εξωτερικά θέματα από τις εσωτερικές πολιτικές συγκρούσεις. Οι ώριμοι αντίπαλοι αντιπαρατίθενται, αλλά και συνυπάρχουν. Και ειδικά στα εθνικά θέματα, στα πατριωτικά θέματα λέμε εμείς, αντιπαρατίθενται, αλλά τελικά συνεννοούνται. Γι' αυτό ζητήσαμε από τον Πρόεδρο της Βουλής να φέρει κατά προτεραιότητα στο Σώμα την πρόταση νόμου, που έχουμε κάνει από τον Δεκέμβριο του 2016 για τη δημιουργία Συμβουλίου Εθνικής Ασφαλείας, μια πρωτοβουλία την οποία δέχθηκαν θετικά τα περισσότερα κόμματα. Το συμβούλιο θα πρέπει να συνεπικουρείται από ένα μόνιμο επιτελείο από ανθρώπους διπλωμάτες, στρατιωτικούς και εμπειρογνώμονες, επιλεγμένους απολύτως αξιοκρατικά. Κάνει λάθος ο κ. Τσίπρας να λέει ότι είναι αργά τώρα και ότι θα θεωρηθεί επικοινωνιακό τέχνασμα. Νομίζω ότι είναι ώριμη η στιγμή και επιβάλλεται να προχωρήσουμε τώρα στη σύσταση ενός Συμβουλίου Εθνικής Ασφαλείας. Η χώρα έχει ανάγκη από μια ενιαία στρατηγική η οποία θα προσαρμόζεται όποτε το απαιτούν οι συνθήκες. Και στρατηγική - επιτρέψτε μου, κύριοι συνάδελφοι - στα εθνικά θέματα η χώρα δεν έχει. Γιατί κι εδώ η Κυβέρνηση είναι διχασμένη. Εκτός αν εννοείτε ότι τα ίδια πράγματα πρεσβεύουν οι άνθρωποι, που είναι στον ΣΥΡΙΖΑ και ασχολούνται με την εξωτερική πολιτική και οι ΑΝΕΛ, που ασχολούνται με την εξωτερική πολιτική. Η χώρα, λοιπόν, έχει μια Κυβέρνηση διχασμένη στην εξωτερική πολιτική και δεν υπάρχει σχέδιο. Οι αποσπασματικές κινήσεις στη σκακιέρα των εθνικών θεμάτων μπορεί να φτιάχνουν καριέρες, να εξυπηρετούν κομματικές σκοπιμότητες, αλλά δεν βοηθούν τον τόπο. Δεν θα πω περισσότερα σήμερα σε αυτό το θέμα. Δεν θα μιλήσω - γιατί υπάρχει κι αυτό το κεφάλαιο - για τις παραλείψεις και τα λάθη της Κυβέρνησης στον Έβρο, γιατί όλοι μας θέλουμε πρωτίστως να γυρίσουν οι δύο στρατιωτικοί στις οικογένειές τους. Η ένταση πάντως που δημιουργεί ο Ερντογάν στον Έβρο, στο Αιγαίο, στην Κύπρο απαιτεί ψύχραιμη πατριωτική απάντηση και η χώρα δεν είναι προετοιμασμένη γι' αυτό, με στόχο βέβαια να υπάρξει συνεννόηση και καλή γειτονία, γιατί αυτό επιδιώκουμε. Πάμε τώρα στην πρόταση της Νέας Δημοκρατίας για σύσταση προανακριτικής επιτροπής για τους κυρίους Ξανθό, Πολάκη και Κουρουμπλή. Για τον κ. Κουρουμπλή τα είπαμε και στη συζήτηση για τη «NOVARTIS». Τον εξαιρέσατε από τον έλεγχο και προσπαθείτε με κάθε τρόπο να τον προστατέψετε. Και ξαναρωτώ: Γιατί τα ραντεβού του κ. Φρουζή με κάποιους πολιτικούς - πολιτικούς αντιπάλους της Κυβέρνησης - είναι ένδειξη ενοχής, ενώ το ραντεβού του κ. Κουρουμπλή σε ξενοδοχείο του Συντάγματος είναι αθώο και υπεράνω κάθε υποψίας; Γιατί, κύριε Κουρουμπλή - και δεν δώσατε απάντηση ούτε σήμερα - δεν βγάλατε δελτίο τιμών το 2015; Ποιες είναι οι απαντήσεις σας; Εκτός εάν θεωρήσουμε ότι ο κ. Κουρουμπλής είναι αθώος, επειδή τα λένε αυτά τα tweets των λιμενικών. Γιατί είναι άλλη μια επίδοση αρνητική του κομματικού κράτους, να βάζουμε το Λιμενικό να παίρνει θέση σε μια πολιτική διαμάχη. Για τη σπατάλη της φαρμακευτικής δαπάνης τα είπαμε αναλυτικά πριν από είκοσι μέρες. Θα το ξαναπώ, κύριοι συνάδελφοι του ΣΥΡΙΖΑ. Δεν αντισταθήκατε ποτέ στα σκάνδαλα στο χώρο του φαρμάκου και της υγείας. Δεν υποστηρίξατε ποτέ, έστω και φραστικά, τη μείωση της σπατάλης και τον έλεγχο της φαρμακευτικής δαπάνης. Αντιθέτως, κλείνατε συνεχώς το μάτι σε συντεχνίες και σε όλους όσους συμμετείχαν στα «πάρτι» στο χώρο της υγείας, γιατρούς, στελέχη νοσοκομείων, κρατικά στελέχη, εταιρείες, λέγοντας «κανένας έλεγχος πουθενά, καμμία περικοπή πουθενά». Δηλαδή, ζήτω η σπατάλη! Είμαστε εδώ. Και επειδή βλέπω ότι κάποιοι συνάδελφοι δυσανασχετούν, βρείτε μου μια πρόταση συγκεκριμένη στον καιρό της Αξιωματικής Αντιπολίτευσης, μια πρόταση έστω, για τη μείωση της φαρμακευτικής δαπάνης. Θυμάμαι και τον κ. Τσίπρα να μιλά τον Νοέμβριο του 2015 για τα γενόσημα, λέγοντας ότι είναι φάρμακα αμφίβολης ποιότητας, όπως θυμάμαι ότι δεν στηρίξατε την ηλεκτρονική συνταγογράφηση, ένα μέτρο απαραίτητο σε κάθε σύγχρονο κράτος. Δεν είστε, λοιπόν, δυστυχώς για τη χώρα, αθώοι του αίματος. Σας βόλευε ένα καθεστώς, που κάποιοι κέρδιζαν χρήματα, κάποιοι άλλοι κέρδιζαν ψήφους και κάποιοι κέρδιζαν και τα δυο και μόνος χαμένος όλα αυτά τα χρόνια, με αυτή τη σπατάλη, με αυτό το σκάνδαλο στο χώρο της υγείας και του φαρμάκου, η δημόσια υγεία και τα ασφαλιστικά ταμεία και τελικά, οι επόμενες γενεές που φορτώθηκαν τα χρέη και τις σπατάλες μας. Και σήμερα συνεχίζουμε να αιμορραγούμε. Κάθε χρόνο πληρώνουμε για εισαγωγές φαρμάκων - προσέξτε, μια άλλη παράμετρο της συζήτησης - περισσότερα από 2 δισεκατομμύρια, όταν για εισαγωγές αυτοκινήτων πληρώνουμε κάτω από 1 δισεκατομμύριο. Ναι, αλλά αυτοκινητοβιομηχανίες δεν έχουμε, έχουμε όμως είκοσι οκτώ ελληνικές βιομηχανίες φαρμάκων που επενδύουν στην Ελλάδα και είναι χρέος μας να προσφέρουμε ένα καθαρό τοπίο ανταγωνισμού, προσδοκώντας και βάζοντας εθνικό στόχο την αύξηση της εγχώριας παραγωγής και τη μείωση των εισαγωγών. Για όλα αυτά, όμως, δεν γίνεται καμμία συζήτηση στη Βουλή και η Αίθουσα γεμίζει μόνο όταν υπάρχει μεγάλη σύγκρουση. Θέλω εδώ - επιτρέψτε μου - να κάνω μια γενικότερη παρατήρηση. Οι αντίπαλοι στην πολιτική, όπως και οι αντίπαλοι στα αθλήματα, πρέπει να ακολουθούν κάποιους κανόνες αντιπαράθεσης. Η «μπαχαλοποίηση» της πολιτικής ζωής τρελαίνει τους πολίτες και τους οδηγεί στους «ψεκασμένους» και τους ακροδεξιούς. Δείτε τι έγινε στην Ιταλία. Κύριο μέλημά μας και πρώτη μας σκέψη δεν μπορεί να είναι η προστασία των κομμάτων μας, δεν μπορεί να είναι η προστασία των δικών μας ανθρώπων, αλλά το δημόσιο συμφέρον. Η Κυβέρνηση δεν μπορεί να προσπερνά τη δικαιοσύνη, να δείχνει ενόχους αποκλειστικά και επιλεκτικά από τις τάξεις των αντιπάλων της, αλλά επιτρέψτε μου και η Αντιπολίτευση, ως αντίπραξη, δεν μπορεί να μιλάει για μια συμμορία «Μαξίμου - δικαστών», που κυβερνά τη χώρα. Το διχαστικό «αυτοί οι προδότες» που έλεγε ο ΣΥΡΙΖΑ, το διχαστικό που έλεγε ακόμα και ο Πρωθυπουργός, ο σημερινός Πρωθυπουργός «Ή τους τελειώνουμε ή μας τελειώνουν» δεν πρέπει να βρίσκει μιμητές σήμερα στον πολιτικό λόγο της Αντιπολίτευσης, γιατί αυτό οδηγεί σε έναν φαύλο κύκλο μίσους. Οι δικαστές ανάμεσα σε αυτήν την άμετρη κομματική σύγκρουση απαξιώνονται. Κι όταν όλοι είναι «πουλημένοι» ή όλοι είναι «συμμορίτες», όπως ακούμε σε αυτήν την Αίθουσα, τότε γιατί κάποιος πολίτης να έχει εμπιστοσύνη και να σέβεται τις δικαστικές αποφάσεις; Αφήστε τους πολιτικούς, ας μιλήσουμε μόνο για τις δικαστικές αποφάσεις. Θα επιμείνω, λοιπόν, ότι ο διχαστικός, συγκρουσιακός πολιτικός λόγος απειλεί τη χώρα και απειλεί την οικονομία. Και το λέω εγώ που τρία χρόνια εισέπραξα όλη τη βρωμιά των troll και των fake news, μια ολόκληρη περίοδο. Και τότε, όμως, όπως και τώρα λέω και θα συνεχίσω να λέω ότι δεν πρέπει να μοιάσουμε στο τέρας που πολεμάμε. Η πολιτική αντιπαράθεση ζωντανεύει και βελτιώνει τη δημοκρατία, οι καθημερινοί εμφύλιοι τη μαραζώνουν. Τελειώνω με το συγκεκριμένο θέμα και με τη συγκεκριμένη πρόταση της Νέας Δημοκρατίας. Πρέπει να τα διερευνήσουμε όλα, γιατί όχι μόνο όσοι άσκησαν εξουσία αλλά και όσοι ασκούν εξουσία δεν είναι υπεράνω ελέγχου. Εμείς είπαμε απ' την αρχή ότι υπάρχει μια προσπάθεια να κάνουμε μια «άρπα κόλλα» προανακριτική. Το είχαμε καταγγείλει ότι δεν υπάρχει καμμία διάθεση διερεύνησης από τη Βουλή και δεν υπάρχει καμμία διάθεση διερεύνησης από την κυβερνητική πλειοψηφία και θα κρυφτεί σύντομα πίσω από την παραγραφή. Να κλείσουμε, δηλαδή, την υπόθεση άρον άρον μετά από δύο, τρεις συνεδριάσεις. Ούτε μάρτυρες, ούτε καταθέσεις, ούτε αποδεικτικά στοιχεία. Ελπίζω ο κ. Τσίπρας να μην εννοούσε αυτό που είπε. Ήταν προφορικός ο λόγος του, δεν υπήρχε χαρτί. Είπε δηλαδή ότι οι τρεις μάρτυρες, οι τρεις προστατευόμενοι μάρτυρες είναι στα χέρια μόνο της δικαιοσύνης και οι δικαστές θα τους καλέσουν, εάν χρειαστεί. Δεν είναι έτσι. Οι τρεις μάρτυρες είναι και στα χέρια της ελληνικής Βουλής, της προανακριτικής και θα πρέπει να έρθουν εδώ, με τον τρόπο που θα επιλεγεί από την προανακριτική επιτροπή. Πιθανόν να γίνει σεβαστή η ανωνυμία τους, εάν το θεωρήσουν οι συνάδελφοι Βουλευτές, αλλά θα έρθουν εδώ να καταγγείλουν, θα έρθουν εδώ να παρουσιάσουν τα στοιχεία, θα έρθουν εδώ να απαντήσουν σε ερωτήσεις που έπρεπε να είχαν απαντήσει και στα γραφεία του ανακριτή. Περιμένουμε, λοιπόν, απαντήσεις, γιατί το χειρότερο όλων στην πολιτική είναι να υπάρχουν μόνο σκιές. Πλήρη έρευνα για όλους και για όλα, και για τους πρώην και για τους νυν, γιατί σε λίγο - κι αυτός είναι ένας μεγάλος κίνδυνος, κυρίες και κύριοι - , αν συνεχίσουμε τον χορό των παραγραφών, αν συνεχίσουμε να πετάμε βαρελότα για προανακριτικές χωρίς να κάνουμε τίποτα, ο κόσμος θα ακούει προανακριτική και θα ξεσπάει σε γέλια. Ευχαριστώ.
Πριν δώσω τον λόγο στον κ. Μιχαλολιάκο, θα δοθεί για ένα λεπτό ο λόγος στον κ. Άδωνι Γεωργιάδη για ένα προσωπικό θέμα, καθώς ακούστηκε το όνομά του κάποια στιγμή. Θα κρατήσει ένα λεπτό από ό,τι με διαβεβαίωσε ο ίδιος. Κύριε Γεωργιάδη, έχετε τον λόγο.
Ένα λεπτό μόνο, κύριε Πρόεδρε. Δύο συνάδελφοι, ο κ. Παπαχριστόπουλος και ο κ. Πολάκης αναφέρθηκαν σε κάποιες δήθεν φράσεις - συγκεκριμένα τη φράση «στα 2/3 των χωρών της Ευρωπαϊκής Ένωσης που κυκλοφορούν» - , που προσέθεσα σε μια υπουργική απόφαση για να κάνω «δώρο» υποτίθεται στη «NOVARTIS», αντλώντας από ένα δημοσίευμα της Κυριακής του κ. Βαξεβάνη, του συνήθους. Κυρίες και κύριοι συνάδελφοι, μπορεί να έχουμε πολιτική αντιπαράθεση, αλλά δεν μπορούμε να κάνουμε τη Βουλή ζούγκλα. Κύριε Μαντά, σας διαβάζω το άρθρο 149 του ν.4512/2018, του νόμου που ψήφισε η Κυβέρνησή σας. Το έχει ψηφίσει ο κ. Παπαχριστόπουλος, το έχει ψηφίσει ο κ. Κουρουμπλής, το έχει ψηφίσει ο κ. Πολάκης, το έχει ψηφίσει ο κ. Ξανθός. Νόμος του 2018. Διαβάζω: «…υπάγονται στην αξιολόγηση και εντάσσονται στον Κατάλογο Αποζημιούμενων Φαρμάκων, μόνο εφόσον αποζημιώνονται τουλάχιστον στα δύο τρίτα (2/3) των κρατών - μελών της Ευρωπαϊκής Ένωσης που κυκλοφορούν». Η φράση για την οποία κατηγορήθηκα με πρωτοσέλιδο και που υποτίθεται πληρώθηκα για να τη βάλω - και το άκουσα για άλλη μια φορά εδώ από τον κ. Πολάκη και από τον κ. Παπαχριστόπουλο - , είναι φράση που την έχετε ψηφίσει εσείς στον νόμο σας του 2018! [[Χειροκροτήματα από την πτέρυγα της Νέας Δημοκρατίας]] Μα, θέλετε, κύριε συνάδελφε, να κάνουμε την πολιτική ζούγκλα; Ζούγκλα, επειδή ένας δημοσιογράφος διακινεί «λάσπη», εκτελώντας συμβόλαια; Ευχαριστώ πολύ, κύριε Πρόεδρε.
Ευχαριστούμε. Κύριε Πρόεδρε, κύριε Μιχαλολιάκο, μισό λεπτό σας παρακαλώ. Ο κ. Λοβέρδος ζήτησε να κάνει μια πολύ σύντομη δήλωση, σε σχέση με τα προηγούμενα και αμέσως μετά θα έχετε τον λόγο. Ευχαριστώ. Ορίστε, έχετε τον λόγο, κύριε Λοβέρδο.
Κύριε Πρόεδρε, ευχαριστώ πάρα πολύ. Η επικεφαλής της Δημοκρατικής Συμπαράταξης, καθώς και όλοι οι Βουλευτές της Δημοκρατικής Συμπαράταξης δι' εμού εκφράζουν το εξής για ένα πολύ σοβαρό θέμα εξωτερικής πολιτικής, που ανέφερε ο Πρωθυπουργός. Κύριε Πρόεδρε, η κρίση των Ιμίων του 1996, μια κρίση έντονη, - όλοι τη θυμόμαστε στις λεπτομέρειές της - οδήγησε στη συνέχεια στην πραγματική αναβάθμιση της χώρας, λόγω των χειρισμών εκείνης της Κυβέρνησης, στο Ελσίνκι στην ένταξη της Κύπρου στην Ευρωπαϊκή Ένωση. Αυτή είναι μια πραγματικότητα. Ουδείς έχει το δικαίωμα στην Αίθουσα αυτή, μετά από τόσα χρόνια και παρά τις εξελίξεις να διαγράφει όλες αυτές τις θετικές εξελίξεις και να μέμφεται την κυβέρνηση εκείνη και τον Πρωθυπουργό Κώστα Σημίτη. Όμως, αντίθετα με ό,τι συνέβη τότε, σήμερα, στη συγκυρία την οποία ζούμε με αγωνία όλοι οι Έλληνες, όλες οι Ελληνίδες και παρ' ότι στην Αίθουσα αυτή σήμερα εμείς, η κ. Γεννηματά, ο κ. Βενιζέλος και εγώ ως Κοινοβουλευτικός Εκπρόσωπος, πέραν των θεμάτων της ημερήσιας διάταξης, κάναμε και οι τρεις αναφορά, σε ενωτικό πνεύμα, στις δύσκολες συνθήκες που περνάει η χώρα, αντιμετωπίζουμε μια Κυβέρνηση η οποία λειτουργεί σαρωτικά πάνω σε πράγματα, που η ιστορία έχει καταγράψει και ξεχνάει, έχοντας απώλεια πρόσφατης μνήμης, ότι σε αυτές τις ημέρες τα όσα συνέβησαν μετά από επιπολαιότητες του Υπουργού Εθνικής Αμύνης, μετέτρεψαν αιτήματα περί «γκρίζων ζωνών», προφανώς ανυπόστατα, σε επίσης ανυπόστατα, αλλά αναβαθμισμένα από την πλευρά τους, αιτήματα περί κυριαρχίας της Τουρκίας. Να υπάρχει σε αυτήν την Αίθουσα μετριοπάθεια, σωφροσύνη, όταν αφορά αυτό την εξωτερική πολιτική της χώρας και όχι δημαγωγίες, «λάσπη» και επιχειρήματα αυτής της κατάντιας. Ευχαριστώ.
Κύριε Πρόεδρε, θα ήθελα τον λόγο.
Για ποιο πράγμα;
Για ένα ψεύδος, που ακούστηκε από τον κ. Γεωργιάδη.
Όχι, όχι.
Είναι ψεύδος!
Σας παρακαλώ, δεν έχετε τον λόγο. Έχουμε καθυστερήσει τον κ. Μιχαλολιάκο δύο φορές με παρεμβάσεις.
Κύριε Πρόεδρε, πρέπει να απαντηθεί τώρα αυτό.
Όχι, όχι. Ο Πρόεδρος της Κοινοβουλευτικής Ομάδας της Χρυσής Αυγής έχει τον λόγο για δεκαπέντε λεπτά.
Κύριε Πρόεδρε, κυρίες και κύριοι Βουλευτές, ακούσαμε προηγουμένως τον Πρωθυπουργό κ. Τσίπρα να απαντά στον Αρχηγό της Αξιωματικής Αντιπολιτεύσεως κ. Μητσοτάκη και να λέει ότι τους τρεις μάρτυρες, τους προστατευόμενους, τους ανώνυμους, πείτε τους όπως θέλετε, είναι στο χέρι της προανακριτικής επιτροπής να τους καλέσει ή όχι. Δηλαδή, αν καταλάβαμε καλά, η προανακριτική δουλεύει αυτοβούλως και όχι χωρίς πολιτική γραμμή. Επιτέλους, γιατί δεν αναλαμβάνουν την ευθύνη εδώ μέσα οι πολιτικοί για ό,τι γίνεται και τη μεταθέτουν σε όργανα, πλειοψηφίες, τα οποία όλοι γνωρίζουμε ότι λειτουργούν με κομματική γραμμή; Είπε όμως και κάτι άλλο προηγουμένως ο κ Τσίπρας απαντώντας στα περί ευθύνης της Αριστεράς για τα όσα έχουν γίνει τα τελευταία σαράντα τέσσερα ακριβώς χρόνια μετά τη Μεταπολίτευση του 1974. Είπε ότι το έγκλημα έγινε. Ευχαριστούμε πολύ τον κ. Τσίπρα για την ομολογία του! Ναι, έγινε ένα έγκλημα εις βάρος του έθνους αυτά τα σαράντα τέσσερα χρόνια, που κατέληξε σε χρεοκοπία εθνική, ηθική και τέλος, οικονομική. Απέναντι σε αυτό το έγκλημα από τις εκλογές του 2012 και μετά, υπάρχει ένα κόμμα, μια παράταξη που πολεμάνε όλοι μέσα σε αυτήν την Αίθουσα, η Χρυσή Αυγή. Κυρίες και κύριοι Βουλευτές, αντικείμενο της σημερινής συνεδριάσεως είναι να γίνει μια ακόμη προανακριτική. Πριν από αυτό, όμως, να πούμε ότι δεν είναι αυτό το μοναδικό σκάνδαλο το οποίο συνέβη στην πατρίδα μας. Ας θυμηθούμε το Χρηματιστήριο και ας πούμε ότι άνοιξε ο φάκελος στη δικαιοσύνη το 1999. Βγήκε βούλευμα το 2009, μετά από δέκα ολόκληρα χρόνια και πριν από λίγες ημέρες βγήκε η απόφαση όπου εξήντα επτά κατηγορούμενοι αθωώθηκαν όλοι! Αυτή είναι η κάθαρση που φέρνει το πολιτικό κατεστημένο! Όσο για την Αριστερά, μας λέει ότι δεν κυβέρνησε. Σοβαρώς; Και την εποχή της οικουμενικής, την εποχή όπου υπογράφονταν κάτι τερατώδεις συμβάσεις με τη «SIEMENS» που καταλήστεψε τον ελληνικό λαό, πού ήταν η Αριστερά; Κυβερνώσα ήταν. Επίσης, να ξεχάσουμε ότι, όπως έχουν πει και διεθνείς ελεγκτές της δημόσιας διαφθοράς, τα μεγαλύτερα σκάνδαλα έγιναν από τους οργανισμούς τοπικής αυτοδιοίκησης; Απούσα η Αριστερά και από τους Οργανισμούς Τοπικής Αυτοδιοίκησης; Πανταχού παρούσα ήταν και στους διορισμούς και σε όλα. Και τέλος, κυβερνά τα τελευταία τρία χρόνια και οπωσδήποτε έχει την ευθύνη της και αυτή για όσα συμβαίνουν στην πατρίδα μας. Και ήταν αυτή η ίδια η Αριστερά που, όπως είπε το πρωί στην ομιλία του ο Κοινοβουλευτικός μας Εκπρόσωπος, έδωσε αθωωτικό χαρτί σε Τσοχατζόπουλο και Παπαντωνίου, συνυπογράφοντας το πόρισμα και έλαβε μάλιστα και ευχαριστήρια επιστολή από τους κατηγορούμενους. Ας μην μιλούν, λοιπόν, για το ήθος της Αριστεράς, γιατί ήταν μέσα σε όλα τα πράγματα η Αριστερά όλα αυτά τα χρόνια, είτε επί κυβερνήσεων ΠΑΣΟΚ είτε επί άλλων καταστάσεων και φυσικά στους δήμους, στις κοινότητες κ.λπ.. Είναι προφανές ότι θα ψηφίσουμε «υπέρ» της συστάσεως της προανακριτικής επιτροπής την οποία προτείνει η Νέα Δημοκρατία, γιατί θέλουμε «όλα στο φως». Όμως, να εξετάσουμε: Τα θέλουν «όλα στο φως» τόσο ο ΣΥΡΙΖΑ όσο και η Νέα Δημοκρατία; Απαντώ ανεπιφύλακτα όχι. Η μεγαλύτερη απόδειξη γι' αυτό είναι ότι για τις εργασίες της προανακριτικής συναποφάσισαν να μην παρουσιάζονται ούτε από τους τηλεοπτικούς δέκτες ούτε καν να υπάρχουν Πρακτικά γι' αυτές. Αυτό είναι «όλα στο φως»; Όχι, είναι «όλα στο σκοτάδι». Και οι μοναδικοί, που δεν έχουν να φοβηθούν τίποτα και λένε «όλα στο φως» είμαστε εμείς, οι χρυσαυγίτες και μόνον. Κυρίες και κύριοι, σύμφωνα με το διαβιβαστικό της εισαγγελέως του Αρείου Πάγου, πράγματι, προτείνεται να ερευνηθεί για τον διατελέσαντα Υπουργό Υγείας του 2015- συγκεκριμένα αναφέρεται στον κ. Κουρουμπλή - η διάπραξη του αδικήματος της απιστίας. Εμείς δεν λέμε ότι είναι ένοχος. Εμείς σεβόμαστε το τεκμήριο της αθωότητας. Όπως, επίσης, για τον Υπουργό Υγείας και τον Αναπληρωτή Υπουργό Υγείας, τον κ. Ξανθό και τον κ. Πολάκη, για κάποιες τιμολογήσεις φαρμάκων το 2016. Να γίνει έρευνα και γι' αυτό. Να γίνει προκαταρκτική. Να γίνει προανακριτική. Εμείς θα την ψηφίσουμε. Αλλά, οι κύριοι συνάδελφοι, όχι μόνο της Νέας Δημοκρατίας αλλά και του ΠΑΣΟΚ και αν δεν κάνω λάθος και του κόμματος Το Ποτάμι, δεν ψήφισαν όταν έγινε το θέμα της ψηφοφορίας εδώ με τις δέκα κάλπες, γιατί ήταν - λέει - οι κάλπες δέκα. Τώρα δηλαδή που θα είναι τρεις, θα ψηφίσουν; Στις πόσες κάλπες και μετά ψηφίζουν; Αυτά δεν έχουν καμμία σχέση με τη λογική. Όπως, βεβαίως, δεν έχει σχέση με τη λογική και το γεγονός - εδώ υπάρχει αντίφαση αλλά και χάσμα λογικό - να ομιλούν για συγκεκριμένη, ανώνυμη καταγγελία. Πώς είναι δυνατόν να έχει ισχύ μια ανώνυμη καταγγελία, την ίδια στιγμή που προσβάλλουν την προηγούμενη σύσταση της προανακριτικής επειδή οι μάρτυρες είναι ανώνυμοι, προστατευόμενοι κ.λπ.; Εμείς έχουμε μια πάγια θέση σε αυτό το θέμα και είμαστε αντίθετοι. Ερχόμαστε τώρα στα θέματα τα εθνικά. Ολοκληρώνω το θέμα της προανακριτικής, λέγοντας ότι θα ψηφίσουμε. Όλα στα φως! Εάν έχετε το θάρρος, να καταργήσουμε στην πράξη τον νόμο «Περί ευθύνης Υπουργών», αυτό το περίφημο άρθρο 86, που είναι ένα σκάνδαλο. Πώς θα καταργηθεί στην πράξη; Όποτε γίνεται πρόταση για προανακριτική επιτροπή να την ψηφίζουμε. Μόνο τότε θα γίνει αυτό πράξη. Έρχομαι στο ένα από τα δύο μεγάλα εθνικά θέματα, αυτό της Μακεδονίας μας. Ακούστηκαν κάποια πράγματα εδώ μέσα, αλλά βλέπουμε ότι με συντονισμένη ενέργεια τόσο των «νταβατζήδων» της δημόσιας ζωής, των ιδιοκτητών της χώρας, όσο και του πολιτικού και οικονομικού κατεστημένου, έχει θαφτεί κι έχει περάσει στα αζήτητα. Τότε, λοιπόν, πριν το συλλαλητήριο - μιας και μίλησε για εγκληματικότητα προηγουμένως ο κύριος Πρωθυπουργός - βγήκε κάποιο κορυφαίο στέλεχος του περίφημου «Ρουβίκωνα», των προστατευόμενων παιδιών του ΣΥΡΙΖΑ, και είπε «θα χυθεί αίμα» και διέταξε η εισαγγελεύς του Αρείου Πάγου την 1η Φεβρουαρίου του 2018 να γίνει εξέταση. Και έχουμε τώρα Μάρτιο και δεν έχει γίνει τίποτα! Αυτό είναι κράτος; Όχι. Είναι συγκάλυψη. Και όσο κι αν προσπαθούν να το αποκρύψουν, είναι δεδομένο. Πιστεύουν ότι με την υπόθεση των σκανδάλων θα συγκαλύψουν το ζήτημα της Μακεδονίας. Και δεν είναι τυχαίο - το είπα και στην ομιλία μου στην προηγούμενη συζήτηση για την προανακριτική - ότι έγινε η συζήτηση αυτή μία ημέρα μετά το συλλαλητήριο. Κι έχουμε σήμερα τον Πρωθυπουργό των Σκοπίων, Ζάεφ, να δηλώνει στο κανάλι «NOVA» της Βουλγαρίας: «Οι λαοί θα υποστηρίξουν τη λύση. Είμαι σίγουρος ότι οι Μακεδόνες - για τους Σκοπιανούς αναφέρεται - είναι έτοιμοι γι' αυτό. Ωστόσο, είμαστε ακόμα εν μέσω διαπραγματεύσεων και ελπίζω ότι η λύση αυτή θα διαφυλάσσει την αξιοπρέπεια των Μακεδόνων και των Ελλήνων». Ας απαντήσουμε μέσα από αυτήν τη Βουλή στον κ. Ζάεφ: Δεν υπάρχουν Μακεδόνες και Έλληνες. Οι Μακεδόνες είναι Έλληνες! Μόνο Έλληνες! Οι άλλοι είναι Σλάβοι, δεν έχουν καμμία σχέση ούτε με τη Μακεδονία ούτε με την Ελλάδα! [[Χειροκροτήματα από την πτέρυγα της Χρυσής Αυγής]] Στις 7 Μαρτίου, πρόσφατα, είπε: «Ας ανοίξει και το Σύνταγμα της Ελλάδος, για να δούμε πώς αυτοί μεριμνούν για τους Έλληνες εκτός Ελλάδος. Εγώ είμαι έτοιμος, όπως αυτοί μεριμνούν για τους Έλληνες εκτός Ελλάδος, αντιστοίχως εμείς να μεριμνούμε για τους «Μακεδόνες» εκτός Μακεδονίας». Τι λέει με αυτήν του τη δήλωση ο Ζάεφ; Ότι στην Φλώρινα, στην Καστοριά, στην Έδεσσα, στην Πέλλα, παντού, ζουν άνθρωποι που δεν είναι Έλληνες, αλλά «Μακεδόνες». Καμμία απάντηση. Είναι δεδομένο ότι δεν υπάρχει πλέον πεδίο συναλλαγής και κάθε προσπάθεια συναλλαγής, με αυτά τα δεδομένα, δεχόμενοι δηλαδή τη θέση του Ζάεφ ότι υπάρχουν Μακεδόνες εκτός Μακεδονίας, όταν δηλαδή δημιουργεί θέμα εθνικής μειονότητας στην Ελλάδα, κάθε συναλλαγή και κάθε αποδοχή ονομασίας που θα φέρει τον όρο Μακεδονία είναι ξεκάθαρο - το λέει και η ομοσπονδία των συλλόγων των Μακεδόνων όλου του κόσμου - ότι αυτό το πράγμα εάν γίνει - να μην φοβόμαστε τις λέξεις καμμία φορά, εάν πραγματικά είναι και λένε αυτό που πρέπει να πούμε - θα είναι προδοσία. Απέναντι σε αυτήν την προδοσία η Χρυσή Αυγή θα σταθεί απέναντι με κάθε μέσον, όπως προβλέπει το άρθρο 120 του Συντάγματος. [[Χειροκροτήματα από την πτέρυγα της Χρυσής Αυγής]] Είχαμε, επίσης, με αφορμή τα τελευταία θέματα που αφορούν τα ελληνοτουρκικά, την επίσκεψη Ερντογάν και δυστυχώς δικαιώθηκε η Χρυσή Αυγή. Επειδή προέκυψε ένα θέμα σε μία επιτροπή της Βουλής, θυμίζω τι είχε δηλώσει ο Ερντογάν στο μειονοτικό σχολείο Κομοτηνής. Τους τέσσερις Βουλευτές μας - και δεν βγήκε κανείς από τους μουσουλμάνους Βουλευτές να το διαψεύσει - τους καλώ από αυτό εδώ το Βήμα να κάνουν μια απλή δήλωση, να πουν ότι δεν είναι μητέρα πατρίδα τους η Τουρκία, όπως δηλώνουν. Ας δηλώσουν αυτό το πράγμα και μόνο και τότε να τους αποδεχτούμε. Όσο λένε ότι είναι μητέρα πατρίδα τους η Τουρκία, για εμάς παράνομα βρίσκονται και μέσα σε αυτό εδώ το Κοινοβούλιο. [[Χειροκροτήματα από την πτέρυγα της Χρυσής Αυγής]] Είχαμε, βεβαίως, και τη μοναδική συγκέντρωση και πορεία διαμαρτυρίας κατά της αιχμαλωσίας των δύο Ελλήνων στρατιωτικών και βγήκε το Υπουργείο Εξωτερικών της Τουρκίας και καταδίκασε έντονα τη διαδήλωση αυτή. Εγώ είμαι υπερήφανος για τη διαδήλωση αυτή και θα έπρεπε να προσέχουν όταν μιλούν οι Τούρκοι, γιατί έχουν προβεί σε πλήθος αισχρών πράξεων κατά του ελληνισμού στην Κωνσταντινούπολη, στην Ιωνία, στο Πόντο και αυτά οι Έλληνες δεν τα ξεχνούν. Όμως, δεν καταφέρθησαν οι Τούρκοι μόνον εναντίον της Χρυσής Αυγής. Σε πρόσφατη επίσκεψή του στην Πιερία ο Πρόεδρος της Δημοκρατίας μεταξύ άλλων είπε, απευθυνόμενος προς τους Τούρκους: «Τι πιο απλό από το να σεβαστούν το διεθνές δίκαιο, το δίκαιο της θάλασσας, τη συνθήκη της Λοζάνης». Μπορεί να μην έχουμε το έδαφος εκείνο, το οποίο ιστορικά θα μας αναλογούσε. Συμφωνούμε απόλυτα. Η Ελλάδα δεν έχει το έδαφος που ιστορικά της αναλογεί, αλλά όπως αυτός πιστεύει στην πατρίδα της καρδιάς του, έτσι έχουμε και εμείς πατρίδα της καρδιάς, που φτάνει στην Αδριανούπολη, φτάνει στην Τραπεζούντα, φτάνει στη Σμύρνη, φτάνει στη Κωνσταντινούπολη. [[Χειροκροτήματα από την πτέρυγα της Χρυσής Αυγής]] Πολλά τα «παπαγαλάκια» και οι πληρωμένοι κονδυλοφόροι σε αυτήν τη χώρα. Βγήκαν πρόσφατα και είπαν, με αφορμή την παρουσία πολεμικών πλοίων του αμερικανικού στόλου στην ΑΟΖ της Κύπρου, ότι η Αμερική είναι στο πλευρό μας, ότι θα κατατροπώσει τους Τούρκους. Και έρχεται εδώ η επίσημη ανακοίνωση του Αμερικανικού Υπουργείου Εξωτερικών που λέει: «Πιστεύουμε ότι οι πόροι πετρελαίου και φυσικού αερίου του νησιού, όπως και όλοι οι άλλοι πόροι του» - προσέξτε - «θα πρέπει να κατανέμονται ακριβοδίκαια μεταξύ των δύο κοινοτήτων». Τι μας λέει με αυτήν του την ανακοίνωση το State Department; Αποδέχεται τα τετελεσμένα του «Αττίλα». Μιλάει για δύο κοινότητες. Αυτό είναι ενάντια στην ελληνική γραμμή, ενάντια στην κυπριακή γραμμή, είναι μια καθαρά φιλότουρκη θέση, η οποία αναγνωρίζει δύο κοινότητες. Δεν υπάρχουν δύο κοινότητες. Υπάρχει ένα κράτος κυρίαρχο, το οποίο είναι μέλος του ΟΗΕ και είναι το ενιαίο κράτος της Κύπρου. Οι Αμερικάνοι, όπως και το ΝΑΤΟ, όπως και η Ευρωπαϊκή Ένωση - ας το πάρουμε είδηση - μας έχουν ξεπουλήσει και μας έχουν ξεπουλήσει χάριν της Τουρκίας, εμάς που σφαχτήκαμε για χάρη τους σε δύο παγκόσμιους πολέμους, όταν η Τουρκία στον μεν πρώτο ήταν σύμμαχός τους, στον δε δεύτερο ήταν επιτήδεια ουδέτερη. Επειδή με αυτήν την άτιμη πράξη τους πήραν ομήρους δύο Έλληνες στρατιώτες, εγώ θέλω αν εκφράσω τις σοβαρές αντιρρήσεις μου για το γεγονός ότι επίσημα η ελληνική πλευρά υιοθέτησε την τουρκική άποψη ότι ευρίσκονται εντός τουρκικού εδάφους. Δεν ξέρουμε ποιες είναι ακριβώς οι καταθέσεις των δύο αξιωματικών των Ενόπλων Δυνάμεών μας που συνελήφθησαν και δεν ξέρουμε και πώς ελήφθησαν αυτές οι καταθέσεις, κάτω από ποιες συνθήκες. Όμως, για να καταλάβετε πόσο άτιμη και ύπουλη είναι η στάση της Τουρκίας, θα θυμίσω ότι στις 8 Οκτωβρίου του 1996 ένας σμηναγός, ο Ναΐλ Ερντογάν, παραβιάζοντας τον εθνικό εναέριο χώρο μας συνετρίβη το αεροπλάνο, το F -16, εκτινάχθηκε από το κάθισμά του, διεσώθη, πήγε στο Νοσοκομείο της Χίου και εμείς τον παραδώσαμε κανονικά. Αυτοί πήραν τους στρατιώτες μας αιχμάλωτους. Πού; Στα σύνορα του Έβρου, εκεί που έχουμε τη μεγάλη ροή λαθρομεταναστών, που όλοι γνωρίζουμε ότι είναι μία παρακρατική υπόθεση, μια υπόθεση του τουρκικού παρακράτους. Βεβαίως, βγήκαν και κάποιοι οι οποίοι είπαν ότι δεν είναι μεγάλο ζήτημα. Τους καταλαβαίνω. Αυτοί οι άνθρωποι έχουν δει σύνορα μόνο στα βιβλία της γεωγραφίας στο σχολείο που πήγαιναν. Δεν έχουν ξαναδεί σύνορα. Άλλοι δεν υπηρέτησαν καθόλου τη θητεία τους, άλλοι υπηρέτησαν στην Αθήνα. Εμείς, όμως, που έχουμε υπηρετήσει στα σύνορα ξέρουμε πολύ καλά τι σημαίνει αυτό. Αυτό όσον αφορά στον Τούρκο σμηναγό που παραδώσαμε το 1996. Έχουμε εδώ την κατάθεση του δολοφόνου του ήρωα Ηλιάκη, του Χαλί Ιμπραήμ, ο οποίος ομολογεί στην κατάθεσή του στο τουρκικό Υπουργείο Άμυνας ότι δολοφόνησε τον Έλληνα πιλότο, εξαπολύοντας πύραυλο από το αεροσκάφος του. Και αυτόν αφήσαμε να τον παραλάβει τουρκικό ελικόπτερο αδιαμαρτύρητα. Έχουμε και κάποιους πολιτικούς στην Τουρκία, με πρώτο τον Ερντογάν, που ανάμεσά τους ένας πρόσφατα δήλωσε ότι «αυτό που λέμε στους Έλληνες είναι να θυμηθούν ότι πριν από πολύ καιρό η ένδοξη ερυθρή σημαία με την ημισέληνο κυμάτιζε στα εδάφη τους». Θα του θυμίσω κι εγώ ότι και η ένδοξη γαλανόλευκη είχε φτάσει στις πύλες της Άγκυρας σε εκείνη τη θρυλική επέλαση του στρατού μας για την πραγμάτωση της Μεγάλης Ιδέας. [[Χειροκροτήματα από την πτέρυγα της Χρυσής Αυγής]] Δύο άτομα η ελληνική περίπολος. Οκτώ έως δέκα η τουρκική. Και πώς να μη συμβαίνει αυτό; Δέκα εκατομμύρια είμαστε εμείς με δημογραφικό πρόβλημα. Και τι θητεία έχουμε; Εννέα μηνών. Ογδόντα εκατομμύρια οι Τούρκοι, δεκαπέντε μήνες θητεία. Η μόνη απάντηση που καταλαβαίνει η Τουρκία είναι η απάντηση της ισχύος. Να γίνουμε πανίσχυροι, να γίνουν οι Ένοπλες Δυνάμεις μας μια μεγάλη δύναμη αποτροπής για κάθε επίβουλο εχθρό. Μόνο αυτή είναι η λύση. Σκάνδαλα, εθνικά θέματα ανοικτά και στην εφημερίδα «ΚΑΘΗΜΕΡΙΝΗ» η κ. Ξένια Κουναλάκη, μια γνωστή προοδευτική και αριστερή δημοσιογράφος που συκοφαντεί συστηματικά τη Χρυσή Αυγή, έγραψε: «Οι ευθύνες για το 9,4% της Χρυσής Αυγής στις τελευταίες δημοσκοπήσεις της «METRON» δεν ανήκουν λοιπόν μόνο στη ΝΔ, αλλά και στην Κυβέρνηση και φυσικά στα ΜΜΕ. Η σκανδαλολογία περί «NOVARTIS», ο εθνικισμός με αφορμή το Μακεδονικό, η καθημερινή συμφιλίωση με τη βία, η ανοχή στον ρατσισμό και ο κατευνασμός ή το ξέπλυμα όσων εκφράζουν τέτοιες απόψεις, ένα κόμμα ευνοούν περισσότερο». Αυτή είναι η αλήθεια. Το μέλλον έρχεται. Μας λέτε αλήτες, φασίστες, ρατσιστές, όμως εμείς είμαστε το αύριο και εσείς είστε το χθες.
Τον λόγο έχει ο Πρόεδρος της Βουλής κ. Νικόλαος Βούτσης.
Ελάτε, ελάτε.
«Ελάτε, ελάτε»! Άκουσα και τα προηγούμενα.
Έχετε πει εσείς χειρότερα. Ας μην τα επαναλάβω.
Κοιτάξτε. Ήλπιζα ότι ο Αρχηγός της Χρυσής Αυγής σήμερα δεν θα κάλυπτε αυτά που ακούστηκαν δύο φορές στο Ελληνικό Κοινοβούλιο και που θα απασχολήσουν στην ειδική συνεδρίαση της Τετάρτης και την Ολομέλεια της Βουλής για εκφράσεις περί πρακτόρων Βουλευτών και άλλα πράγματα, τα οποία ακούστηκαν μέσα στο Ελληνικό Κοινοβούλιο. Δυστυχώς, όμως, ο λόγος του - και αναφέρομαι μόνο σ' αυτό το ζήτημα, προς Θεού, δεν κάνω κανενός άλλου είδους αντιπαράθεση, αλλά είμαι πάρα πολύ ευθύς - ήταν πάρα πολύ σαφής και σπέρνει μίσος, δηλητήριο, διχασμό και υποψία για Έλληνες Βουλευτές. Αυτό δεν έχει ξανασυμβεί στο Ελληνικό Κοινοβούλιο όλες τις δεκαετίες, όσο και αν ανατρέξετε στα Πρακτικά. Κανένας Έλληνας Βουλευτής δεν μπορεί να καλείται να δηλώσει στην Ελληνική Βουλή αν πατρίδα του είναι η Ελλάδα ή αν πιστεύει κάπου αλλού ή αν έχει οποιαδήποτε άλλη πατρίδα, διότι οι Έλληνες Βουλευτές εκλέγονται. Μερικοί εξ αυτών, μάλιστα, είναι συνάδελφοι, οι οποίοι είναι μουσουλμάνοι πολίτες, Έλληνες Βουλευτές και από τη δεκαετία του '90 έχουν εκλεγεί τέσσερις και πέντε φορές, σε πλήρη γνώση και αρμονία με το ελληνικό Σύνταγμα, τους ελληνικούς νόμους τον εκλογικό νόμο και την πλήρη λαϊκή συγκατάθεση των Ελλήνων πολιτών, που ζουν εκεί και πιστεύουν ό,τι πιστεύουν. Ουδείς έχει το δικαίωμα να τους ζητάει αυτήν τη δήλωση και τη μαρτυρία μέσα στο Ελληνικό Κοινοβούλιο. Λυπάμαι πάρα πολύ, διότι θεωρήσαμε - αλλά βεβαίως θα τα συζητήσει η Βουλή και την Τετάρτη - άκρως ακρότητες αυτά τα οποία ακούστηκαν περί Τούρκων πρακτόρων. Μάλιστα, ελέχθησαν όχι κατά τη διάρκεια κάποιας όξυνσης, αλλά ήταν προφανώς προσχεδιασμένα, δύο φορές και στην επιτροπή και στην Ολομέλεια. Πρέπει να αντιληφθείτε ότι έχετε περάσει κατά πολύ τα σύνορα όχι απλά της δεοντολογίας ή της κοινοβουλευτικής ευπρέπειας ή του πολιτικού διαλόγου, αλλά τα σύνορα του μίσους και του διχασμού, τον οποίο σπέρνετε με τις ομιλίες σας. Θα ήθελα να σας το επισημάνω ευθύτατα.
Κύριε Πρόεδρε, θα ήθελα τον λόγο, παρακαλώ.
Ορίστε, έχετε τον λόγο.
Κύριε Πρόεδρε, αρχίσατε την ομιλία σας με τη λέξη «ήλπιζα». Χαίρομαι που οι ελπίδες σας δεν γίνονται πραγματικότητα και δεν θα γίνει καμμία ελπίδα σας πραγματικότητα, γιατί πολύ γρήγορα θα είστε παρελθόν σ' αυτήν τη χώρα και η παράταξή σας και η Κυβέρνησή σας. [[Χειροκροτήματα από την πτέρυγα της Χρυσής Αυγής]] Εις ό,τι αφορά τώρα το συγκεκριμένο θέμα, εγώ δεν μίλησα περί πρακτόρων. Ήμουν συγκεκριμένος και είπα ότι δεν επιτρέπεται σ' αυτήν τη Βουλή, τη Βουλή των Ελλήνων, να υπάρχουν άνθρωποι εκλεγμένοι που να λένε ότι μητέρα πατρίδα τους είναι είτε η Τουρκία είτε η Ιταλία είτε η Γαλλία είτε η Αγγλία. Εμμένω σε αυτό και το κοινό αίσθημα αυτό απαιτεί. Για ό,τι άλλο θέλετε, είμαι στη διάθεσή σας.
Τον λόγο έχει ο κ. Πολάκης, ο οποίος θέλει να απαντήσει σε κάτι που ακούστηκε στην αναφορά του κ. Γεωργιάδη. Κύριε Υπουργέ, έχετε τον λόγο.
Αισθάνομαι την ανάγκη να απαντήσω και να ξεκαθαρίσω κάτι, διότι ο κ. Γεωργιάδης επιδόθηκε γι' άλλη μια φορά στο προσφιλές του σπορ της διαστρέβλωσης. Πολλές φορές διαβάζει με ένα τρομερά πειστικό ύφος κάποια πράγματα, μόνο που τα διαβάζει μισά. Το έκανε και στην τηλεόραση πρόσφατα, σε σχέση με το FBI. Του το επισήμανε η κ. Παπαδάκου αυτό το πράγμα και σήμερα τολμάει και το ξανακάνει μέσα στο Ελληνικό Κοινοβούλιο. Εμείς έχουμε κατηγορήσει τον κ. Γεωργιάδη ότι προκειμένου να υλοποιήσει το «Harvard Project», που ένα στοιχείο του ήταν η εισαγωγή δέκα φαρμάκων στη θετική λίστα των αποζημιούμενων φαρμάκων του ΕΟΠΥΥ, άλλαξε - με υπουργική απόφαση που εξέδωσε - μία διατύπωση που αφορούσε το ποια φάρμακα μπαίνουν στη θετική λίστα που αποζημιώνονται από τον ΕΟΠΥΥ, αφού έχουν πρώτα πάρει τιμή από τον ΕΟΦ. Άλλαξε, λοιπόν, την προηγούμενη διάταξη κι εκεί που έλεγε «τα δύο τρίτα των χωρών της Ευρωπαϊκής Ένωσης», έβγαλε τις τρεις λέξεις «τα δύο τρίτα των χωρών που κυκλοφορούν». Μπορεί, δηλαδή, να κυκλοφορούν σε τρεις χώρες. Εάν αποζημιώνονται σε δύο, μπαίνουν στη θετική λίστα. Έτσι μπήκαν τα δέκα φάρμακα που περιγράφει η «NOVARTIS» στο εσωτερικό της κείμενο στο Harvard Project. Mάλιστα, τρία φάρμακα, το «Jakavi», το «Votubia» και το «Signifor», κυκλοφορούσαν μόνο σε δύο χώρες και αποζημιώνονται σε δύο χώρες. Πώς προσπαθεί να θολώσει τα νερά; Λέει: Με τη φετινή απόφαση που νομοθετήσαμε το help technology assessment, την αξιολόγηση τεχνολογιών υγείας, στον νόμο αυτό λέμε μέσα - γιατί βγάζουμε κάποια πράγματα και τα διατυπώνουμε με έναν άλλο τρόπο - ότι για να έρθει ένα φάρμακο στη χώρα και μετά να μπει στη θετική λίστα, θα πρέπει να προσφέρει κάποιο θεραπευτικό όφελος που δεν το πρόσφεραν πριν, να καλύπτει ανάγκη που δεν καλυπτόταν πριν και μια σειρά από πράγματα. Επειδή δεν θέλουμε να αφήσουμε ασθενείς εκτός θεραπειών που αποδεδειγμένα ή σε προχωρημένες φάσεις μελετών δείχνουν ότι έχουν αποτελέσματα, λέμε το εξής και αυτό το διαβάζει ο κ. Γεωργιάδης και έχει το θράσος να μην διαβάζει το επόμενο. Διαβάζει, λοιπόν: «Στον κατάλογο υπάγονται μόνο εφόσον αποζημιώνονται στα 2/3 των κρατών μελών της Ευρωπαϊκής Ένωσης που κυκλοφορούν…». Και σταματάει εδώ την ανάγνωση. «…τα κράτη στα οποία κυκλοφορούν δεν μπορεί να είναι λιγότερα από εννέα». Αυτό δεν το διαβάζει, για να πει ότι είμαστε ίδιοι, ότι δηλαδή κυκλοφορεί σε τρεις χώρες και αποζημιώνεται σε δύο. Λέει ότι πάμε να κάνουμε το ίδιο. Είναι απόλυτος ο πανικός τους. Εδώ συνεχίζει από κάτω και λέει: «Είναι εννέα χώρες από τις οποίες εννέα χώρες πρέπει οι μισές τουλάχιστον να ανήκουν σε κάποιες χώρες που διαθέτουν μηχανισμό αξιολόγησης τεχνολογίας υγείας, δηλαδή να είναι μία εκ των εξής: Αυστρία, Βέλγιο, Μεγάλη Βρετανία, Γαλλία, Ισπανία, Ολλανδία, Πορτογαλία, Σουηδία, Φινλανδία». Αυτές έχουν ολοκληρωμένα τέτοια συστήματα και πάμε και εμείς για πρώτη φορά να φτιάξουμε τώρα. Έρχεται εδώ για να πει ότι είμαστε το ίδιο και απομονώνει τη φράση και δεν διαβάζει το επόμενο. Η διαστρέβλωση τούς έχει γίνει δευτέρα φύση πλέον. Μόνο τον πανικό τους αποδεικνύει αυτό το πράγμα. Τίποτε άλλο.
Ευχαριστούμε, κύριε Υπουργέ.
Όχι, δεν είναι έτσι.
Είναι εξαπάτηση του Κοινοβουλίου αυτό που κάνει. Το καταλαβαίνετε; Δεν βγαίνει σε μια εκπομπή, σε κάποιο «μεσημεριανάδικο». Έρχεται στο Κοινοβούλιο και διαβάζει κάτι το οποίο είναι μισό! Ευχαριστώ πολύ.
Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα επτά μαθήτριες και μαθητές και τρεις συνοδοί εκπαιδευτικοί από το 2ο Γυμνάσιο Τούμπας Θεσσαλονίκης. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο Πρόεδρος της Ένωσης Κεντρώων κ. Βασίλης Λεβέντης για δεκαπέντε λεπτά.
Οι τελευταίες φράσεις του κ. Πολάκη είναι ότι έγινε εξαπάτηση του Κοινοβουλίου από τον κ. Άδωνι. Μόνο από τον κ. Άδωνι έχει γίνει, κύριε Πολάκη; Νομίζω ότι πάρα πολλές φορές το Κοινοβούλιό μας έχει εξαπατηθεί, άμα θυμηθούμε τι ελέγετο πριν και τι διεπράχθη μετά. Όταν, δηλαδή, ο κ. Τσίπρας έλεγε ότι σκίζει τα μνημόνια και μετά έγινε ο μνημονιακότερος όλων, αυτό είναι επιβεβαίωση του Κοινοβουλίου; Τέλος πάντων. Θέλω να πω και κάτι άλλο. Ο κύριος Πρόεδρος της Βουλής, μιλώντας προς τους χρυσαυγίτες - οι οποίοι πράγματι έχουν μια ανάρμοστη συμπεριφορά - έδινε προτροπές ότι πρέπει να εμπιστευόμεθα τους Βουλευτές. Ο κ. Κοτζιάς ήθελε να στείλει κάτι για να το διαβάσουν οι Βουλευτές σε μία επιτροπή. Ελέγετο: «Μόνο να το διαβάσετε, όχι να το πάρετε». Αυτό δεν ήταν φόβος μήπως κάποιος εκ των Βουλευτών απαγάγει το κείμενο και το βγάλει; Ήταν εμπιστοσύνη προς τους Βουλευτές αυτή; Δηλαδή, έχει δείξει και η Κυβέρνηση με τη στάση της ότι δεν εμπιστεύεται τους Βουλευτές. Είχα ρωτήσει τότε και είχαν πει να έρχονται εδώ οι δικογραφίες - για ένα άλλο θέμα ήταν - αλλά μόνο να τις κοιτάμε, όχι να μπορούμε να τις πάρουμε. Αυτό σημαίνει ότι υπήρχε φόβος μήπως κάποιος τις πάρει και τις αξιοποιήσεις. Θα προσέξατε ότι γίνεται στη Γερμανία μία κυβέρνηση. Ενώ υπήρχε ένα χάος ότι οι σοσιαλιστές είναι τελείως αντίθετοι με τον σχηματισμό κυβέρνησης μαζί με τους δεξιούς, έγινε κυβέρνηση και η κυβέρνηση αυτή ετοιμάζεται να ορκιστεί. Και δεν έγινε την Κυριακή εκλογές, τη Δευτέρα να ορκιστεί. Έχουν περάσει ήδη έξι μήνες. Η δική μας σπουδή, την Κυριακή εκλογές, τη Δευτέρα το πρωί να ορκίζεται κυβέρνηση, τι είδους σπουδή είναι αυτή; Πού αποσκοπεί η σπουδή αυτή; Έχουμε δείξει ποτέ πολιτική ωριμότητα; Ακόμη και στην Ιταλία, που βιάστηκαν οι δημοσιογράφοι να πούνε ότι βγήκε ένα αποτέλεσμα προς όφελος των λαϊκιστών και της ακροδεξιάς κ.λπ., θα δείτε ότι και εκεί θα υπάρξει η ανάλογη ωριμότητα και θα δημιουργηθεί κυβέρνηση. Δεν θα πάνε προς εκλογές, γιατί υπάρχει η κουλτούρα της συνεννόησης, ενώ εδώ υπάρχει ο διχασμός. Θα πω και κάτι άλλο. Την άλλη φορά που γινόταν η ψηφοφορία για να παραπεμφθούν οι δέκα, είπα: «Γιατί έφυγε ο Τσίπρας όταν άρχισα να μιλάω;». Είπαν: «Πήγε σε μια υποχρέωση, ήταν μια κηδεία πολύ φίλτατου συριζαίου και έπρεπε να πάει». Εντάξει, άμα ήταν τόσο σοβαρό το θέμα. Τώρα που λείπει ο κ. Τσίπρας, έχουμε τέτοιο πρόβλημα; Πήγε σε ανάλογη υποχρέωση; Είχε πει ο Ευαγγελάτος σε κάποιο κανάλι που δουλεύει ότι έκανα ένα μεγάλο φάουλ, ότι έκανα ότι δεν ήξερα ότι πάει σε κηδεία. Εγώ δεν έκανα φάουλ. Εγώ θεωρώ την παρουσία του Πρωθυπουργού στις ομιλίες των πολιτικών Αρχηγών υπέρτατο ζήτημα, γιατί αν δεν μας ακούσει εδώ, πού θα μας ακούσει; Όλα είναι χρήσιμα, και οι γάμοι και οι κηδείες και οι στενοχώριες. Ήταν βαρύτατο βέβαια το πένθος, ουδείς αντιλέγει, αλλά και το να μιλάει ο Αρχηγός ενός κόμματος που έκανε σαράντα χρόνια να μπει στη Βουλή για να πει κάποια πράγματα, δεν είναι σημαντικό; Ο ίδιος μου είχε πει ότι είναι σημαντικό. Σήμερα τι έχει και λείπει; Και μου άφησε ποιον; Τον Τζανακόπουλο; Ο κ. Τζανακόπουλος είναι πολύ καλός, δεν έχω καμμία αμφιβολία, αλλά μετά την συνάντησή μου με τον Τσίπρα, που μου είπε ο Τσίπρας για τον χρόνο των εκλογών, βγήκε ο κ. Τζανακόπουλος και με διέψευσε και είπε ότι λέω ψέματα ότι μου είπε ο Τσίπρας αυτό. Ερωτώ τον κ. Τζανακόπουλο: Στην ιστορία του ελληνικού έθνους, Κυβερνητικός Εκπρόσωπος έχει πει ποτέ την αλήθεια για τον χρόνο των εκλογών; Βρείτε μου έναν Κυβερνητικό Εκπρόσωπο, κύριε Τζανακόπουλε, που στην ιστορία των διακοσίων ετών που έχουμε ελεύθερο ελληνικό έθνος, είπε ποτέ την αλήθεια για τον χρόνο διεξαγωγής των εκλογών. Είπε ο κύριος Πρωθυπουργός - τον άκουσα από το γραφείο μου - ότι τριάντα χιλιάδες είχε πάρει η γυναίκα του κ. Παπαδημητρίου και προσεφέρθη να τις επιστρέψει και είχε την ευαισθησία να παραιτηθεί. Όταν την άκουσα, όμως, την πρώτη μέρα, είπε να τα επιστρέψει και να μην παραιτηθεί. Δεν είπε «παραιτούμαι και τα επιστρέφω». Είπε: «Διατίθεμαι να τα επιστρέψω και παραμένω». Όταν ξέσπασε το «τσουνάμι» πια και θα έτρωγε τον Τσίπρα η λαϊκή οργή, τότε απελύθη. Να λέμε την αλήθεια, δεν παραιτήθη. Να μην αλλοιώνουμε τις φράσεις. Εν τω μεταξύ μετά είπε ο κ. Τσίπρας: «Τι είναι οι 30.000 ευρώ μπροστά στα 22 δισεκατομμύρια της “NOVARTIS”;». Και τα διακόσια του Βαρουφάκη; Δηλαδή, σε εκείνα ήταν «αθώος του αίματος» ο κ. Τσίπρας; Όταν έκανε ο κ. Βαρουφάκης εκείνα που έκανε, είπε κάποιος ότι μπορεί να είναι και διακόσια, μπορεί να είναι και εκατόν ογδόντα. Πάντως είναι ένα σοβαρό ποσό, γιατί η χώρα έχασε ΑΕΠ, η χώρα δημιούργησε στρατιές ανέργων και έγινε χάος. Τώρα ο ακριβής αριθμός αυτών που χάσαμε ίσως να είναι αντικείμενο σε κάποιες άλλες εξεταστικές στο μέλλον, γιατί μην νομίζει ο κ. Τσίπρας ότι μόνο αυτός παραπέμπει. Αυτά είναι δανεικά. Είπα την άλλη φορά ότι αυτά είναι δανεικά και γι' αυτό του πρότεινα τον Σαμαρά και τον Πικραμμένο να τους βγάλει από το κάδρο, όχι γιατί ήθελα να τους αθωώσω, αλλά γιατί να κυκλοφορούμε στην Ευρώπη και να μας λένε, «εδώ δύο πρωθυπουργοί σας έκλεψαν λεφτά. Τι θέλετε; Επενδύσεις;»; Αυτό δεν είναι ωραίο πράγμα. Υποτίθεται ότι ο Τσίπρας ψάχνει και επενδύσεις, εκτός αν δεν ψάχνει και απλά κοιτάει να περάσει ο Αύγουστος. Τι χάσαμε από τον καθένα; Αυτό που έχουμε χάσει από το ΠΑΣΟΚ είναι ένα εκατομμύριο διορισμοί. Όμως, εσείς θέλετε να κάνετε και άλλους. Είναι λίγα αυτά που χάσαμε από το ένα εκατομμύριο διορισμούς της πασοκικής Ανδρεϊκής περιόδου και θέλετε να προσθέσετε και άλλους συμβασιούχους. Και λέω ότι αυτήν τη στιγμή το πρόβλημα της Ελλάδος είναι να βάλουμε και άλλους επάνω; Λέει, «μα, χρειάζεται το δημόσιο». Ο ιδιωτικός τομέας, που έπαθε πανωλεθρία, τι χρειάζεται; Χρειάζεται μια σοβαρότητα, κάποια κίνητρα. Χρειάζεται ένα τραπεζικό σύστημα που να λειτουργεί. Τι εξ όλων κάνατε; Τίποτε απολύτως. Γιατί πάλι μόνο η ανάγκη προσλήψεων στο δημόσιο είναι αυτό που σας ενδιαφέρει; Γιατί, προφανώς, αυτό φέρνει ψήφους. Όμως, ο κόσμος τα βλέπει αυτά και βλέπει ότι είστε αμετανόητοι. Μην νομίζετε ότι οι Έλληνες είναι ηλίθιοι. Τα αντιλαμβάνονται. Δηλαδή, η τάση σας λίγο πριν τον Αύγουστο που κρίνονται όλα, να βάλετε συμβασιούχους είναι το ενδιαφέρον μήπως το δημόσιο έχει έλλειψη προσωπικού ή η ψηφοθηρία; Ο λαός θα κρίνει τι εκ των δύο προτιμά. Θέλω να πω κάτι που έγινε προχθές σε ένα κανάλι. Μιλούσαμε για τους δύο στρατιωτικούς. Ποιος κανόνισε το ότι οι δύο στρατιωτικοί μπορούν να πάνε στη μεθόριο; Ποιος το κανόνισε αυτό; Οι Τούρκοι ήταν επτά. Ποιος έδωσε εντολή; Κάναμε κάποια ΕΔΕ να δούμε πώς γίνονται οι περιπολίες επάνω, διότι έχουμε οκτώ Τούρκους που τους ζητάει επίμονα η Τουρκία. Έχουμε καθημερινές απειλές των Τούρκων: Θα μας κάψουν, θα μας πετάξουν στη θάλασσα, δεν θα έχετε χώρα να υπερασπιστείτε. Αυτές οι απειλές είναι ακατανόμαστες. Ακόμη και σαν διατυπώσεις είναι έξω κάθε λογική. Επομένως, αφήνεις τους δύο φαντάρους; Εγώ προσωπικά θα πω τι πιστεύω ότι συνέβη. Εγώ πιστεύω ότι οι Τούρκοι παρακολουθούσαν ότι αυτοί οι δύο φαντάροι ή άλλοι δύο, πάντως πάντα δύο, περιτριγυρίζουν στη μεθόριο και έστησαν παγίδα. Αυτή είναι η πίστη μου. Δημιούργησαν θήραμα και την απόλυτη ευθύνη έχει η ηγεσία του στρατεύματος επάνω, πώς αφήνει - κατά τη γνώμη μου - δύο παιδιά στη φωλιά του λύκου. Είμαστε πολύ ανόητοι, εάν δεν περιμέναμε τέτοιας μορφής αντίποινα. Θα άφηναν οι Τούρκοι την ευκαιρία να δημιουργήσουν συνθήκες ανταλλαξιμότητας; Θα την άφηναν; Ξέρετε, τι φοβάμαι; Λέμε μήπως η Τουρκία ζητήσει ανταλλαγή. Φοβάμαι μήπως κυλήσει χρόνος, μισός χρόνος, ένας χρόνος και φτάσουμε εμείς στο σημείο να ζητήσουμε ανταλλαγή. Το ακούσατε; Κάνω μια πρόβλεψη με το ταπεινό μου μυαλό. Εγώ δεν θα πω άλλα, γιατί επάνω στην Αλεξανδρούπολη συζητούνται πολλά. Εγώ δεν θα τα σχολιάσω αυτά, γιατί δεν είναι της παρούσης. Αλλά φοβάμαι, μήπως αυτό που φοβόμαστε ότι οι Τούρκοι θα θέσουν, την ανταλλαγή, θα αναγκαστούμε εκ των πραγμάτων κάτω από την πίεση των γονέων και του κλίματος να το ζητήσουμε εμείς και τότε θα είναι για μας αυτό απόλυτα εξευτελιστικό. Έχω ζητήσει, διότι κάνετε εδώ προανακριτικές να βρούμε κλέφτες, να βάζουμε διακομματική επιτροπή όταν γίνεται προμήθεια ή έργο πάνω από ένα εκατομμύριο κι έναν εισαγγελέα διά κληρώσεως από το Σώμα Εισαγγελέων Εφετών. Τι θα μας πείραζε, δηλαδή, να λύσουμε το θέμα παστρικά; Γιατί με το σύστημα που έχουμε σήμερα ή αν αύριο βγει η Νέα Δημοκρατία, πρέπει να εμπιστευτούμε ότι είναι τίμιος ο Υπουργός και δεν θα τα πάρει. Αυτό πρέπει να εμπιστευτούμε. Αντί να εμπιστευόμαστε τον συριζαίο Υπουργό και μετά να απογοητευόμεθα γιατί μας βγαίνει ανάποδα, γιατί δεν βάζουμε επί μόνιμης βάσης έναν έλεγχο; Γιατί θέλετε την εξουσία απόλυτη. Δεν θέλετε έλεγχο. Θέλετε απόλυτη την εξουσία, αλλά η απόλυτη εξουσία γεννά και ειδικά δικαστήρια. Η απόλυτη εξουσία ξέρετε ότι δημιουργεί αντίποινα. Και να είστε έτοιμοι και γενναίοι για την ύπαρξη αντιποίνων. Ούτε ο Τσοχατζόπουλος θα υπήρχε, ούτε ο Παπαντωνίου, ούτε κάποιος άλλος, αν ένας εισαγγελέας επέβλεπε τις μεγάλου ύψους προμήθειες. Αλλά δεν καταλαβαίνω γιατί κάποιος εις την Αίθουσα - το έχω πει πέντε - έξι φορές - δεν αντιδρά. Υπάρχει απόλυτη αναισθησία. Ό,τι και να λέμε, το παίρνει το ποτάμι. Το μόνο που μένει είναι ότι ακούει και κάποιος κόσμος. Γιατί, δηλαδή, να κυνηγάμε εκ των υστέρων τους κλέφτες και να μην προλαβαίνουμε την ύπαρξη λωποδυτών; Χάνουμε μερίδιο εξουσίας; Καλύτερα να χάσουμε μερίδιο εξουσίας και να κοιμούνται οι Υπουργοί ήρεμοι τη νύχτα, χωρίς να κινδυνεύουν. Γιατί ούτε τον κ. Μητσοτάκη είδα να πει: «Είναι πολύ ωραία η πρόταση του κ. Λεβέντη. Όταν κάνουμε αναθέσεις έργων ή όταν κάνουμε μεγάλου ύψους προμήθειες θα έχουμε κι έναν εισαγγελέα να ελέγχει για να μην μπορούμε να κατηγορηθούμε». Αδιαφορία πλήρης και από εσάς. Και η δική σας πτέρυγα ονειρεύεται την εξουσία, να την αρπάξει ως λάφυρο και δεν σας νοιάζει αν κάποιοι παραπέμπονται. Εξάλλου υπάρχει και η εθιμοτυπία να παραπέμπονται και να μην πληρώνει κάποιος. Ένας Τσοχατζόπουλος βλέπω ότι πλήρωσε κι ένας Παπαγεωργόπουλος. Για τον οποίο Παπαγεωργόπουλο να ξέρετε ότι δεν έχουν βρεθεί λεφτά, αλλά το δικαστήριο έκρινε ότι η αμέλειά του να μην ελέγξει το λογιστήριο του Δήμου ήταν τόσο βαριά, ώστε να θεωρείται σαν ο ίδιος να έκανε υπεξαίρεση. Έτσι είναι. Λεφτά δεν ευρέθησαν, γιατί έχουν τρόπο να φυγαδεύουν τα λεφτά. Δεν είναι βλάκες να τα πηγαίνουν στην τράπεζα τα λεφτά οι κλέφτες. Να εξηγούμεθα. Με τον δε Αμερικανό πρέσβη που συζήτησα, μου είπε ότι στην Ελλάδα το σύστημα είναι υπουργοκεντρικό. Υπουργοκεντρικό τι θα πει; Ότι ένας υπηρεσιακός παράγων δεν μπορεί να βγάλει το κοστολόγιο φαρμάκων, αεροπλάνων. Πας εις τον Υπουργό μέσα τον φάκελο. Δεν μπορεί να λειτουργήσει μόνος του ο υπηρεσιακός παράγων. «Ενώ, λέει, εμείς εις την Αμερική έχουμε υπηρεσιακά συμβούλια, τα οποία όταν αποφασίζουν, ούτε καν μαθαίνει στον άλλο όροφο ο Υπουργός εις ποίον παραγγείλαμε ό,τι παραγγείλαμε». Και στα υπουργοκεντρικά συστήματα είναι πολύ πιθανόν να ελαδώθησαν κάποιοι. Δεν λέω για τους προκείμενους. Μην νομίζει ο κ. Γεωργιάδης ότι τον αφορά. Εγώ πιστεύω μάλιστα, επειδή συζητάτε όλο για πολιτικές ευθύνες, δηλαδή τις προανακριτικές τις κάνετε για πολιτικές ευθύνες; Δεν το κατάλαβα. Εγώ γνωρίζω ότι τις προανακριτικές τις διενεργούμε όταν έχουμε μια βεβαιότητα ύπαρξης ποινικών ευθυνών. Δεν κατάλαβα ότι με την υποψία πολιτικών ευθυνών διενεργούμε προανακριτικές. Εκτός αν έχουμε για χασομέρι χρόνο. Έχουμε πολύ χρόνο για χασομέρι; Θέλω να πω για τα Σκόπια δυο πράγματα, γιατί στα Σκόπια συμβαίνει το εξής. Ακόμη αυτήν τη στιγμή δεν έχω καταλάβει τι στάση έχει ο κ. Πάντζας ο φίλος μου. Το δίνετε το όνομα; Το δίνετε, κύριε Πάντζα. Αφού το έδωσαν εκατόν σαράντα πέντε άλλοι λαοί, δεν το δίνετε και εσείς; Γιατί γελάτε περικαλλώς, χαρμόσυνα. Για να γελάτε, σημαίνει ότι το δίνετε το όνομα εκεί, ε; Και το δίνετε για να τελειώσει. Αφού εκατόν σαράντα πέντε λαοί το έχουν δώσει, είναι κουραστικό να επιμένουμε. Δικό σας είναι το όνομα, κύριε Πάντζα; Εσείς πολεμήσατε; Έχετε πάει στη Θεσσαλονίκη να καθίσετε σε ένα καφενείο και να πείτε «εγώ το δίνω το όνομα»; Σας συμβουλεύω να πάτε.
Η δική μας θέση είναι συγκεκριμένη.
Η δική σας θέση είναι ότι το δίνετε. Και το ΠΑΣΟΚ είπε ότι αν φύγουν οι αλυτρωτισμοί, το δίνει και το ΠΑΣΟΚ. Η Νέα Δημοκρατία έλεγε εθνική γραμμή τη «γραμμή Βουκουρεστίου». Η «γραμμή Βουκουρεστίου» είναι Μακεδονία - Σκόπια. Άρα, και η Νέα Δημοκρατία το δίνει. Όχι, το τουμπάρει τώρα, γύρισε, επειδή είδε ότι θα έχει μεγάλες απώλειες στον κόσμο, η Νέα Δημοκρατία είναι 50-50. Νομίζω ότι η Αίθουσα και τα κόμματα πρέπει να σοβαρευτούν. Να μην λέτε σύνθετη ονομασία, να λέτε δίνουμε εν συνθέτω μορφή τη λέξη «Μακεδονία». Αυτό είναι το αντρικό. Γιατί λέτε σύνθετη ονομασία. [[Θόρυβος από την πτέρυγα του ΣΥΡΙΖΑ]] Τι θα πει σύνθετη ονομασία; Και ο σκύλος «γαβ - γαβ» είναι σύνθετη ονομασία. Δίνετε σύνθετη ονομασία που περιλαμβάνει τον όρο «Μακεδονία» και αυτό δεν έχετε δικαίωμα να το κάνετε. Έρχεστε σε αντίθεση με το σύνολο του ελληνικού λαού και δεν σας περιμέναμε εσάς, την Αριστερά, σαράντα χρόνια να έρθετε στην εξουσία για να διαπράξετε αυτή τη... Δεν το έχετε αυτό το δικαίωμα.
Ευχαριστούμε, κύριε Πρόεδρε.
Κύριε Πρόεδρε, επιτρέψτε μου δυο λεπτά ακόμα. Έχω ζητήσει από τον κύριο Πρόεδρο της Δημοκρατίας να κάνουμε μια σύσκεψη οι πολιτικοί Αρχηγοί για τα εξοπλιστικά. Γιατί νομίζετε ότι το έχω ζητήσει; Γιατί φοβάμαι για θερμό επεισόδιο τώρα. Και πώς θα ενεργήσουμε στο θερμό επεισόδιο; Θα απαντήσουμε; Θα τα μαζεύουμε και θα φύγουμε; Γιατί οι Αμερικανοί ξέρετε τι λένε; Εάν γίνει στην Ψέριμο ή οπουδήποτε ένα θερμό επεισόδιο, θα επέμβει ο Αμερικανός και θα πει: «Έξω οι Έλληνες, έξω οι Τούρκοι». Οι Τούρκοι, όμως, θα φύγουν από ελληνικό έδαφος, δηλαδή από ξένο γι' αυτούς έδαφος, ενώ εμείς θα φύγουμε από δικό μας έδαφος και η προδοσία εδάφους και σημαίας είναι για τους στρατιώτες μεγάλη προδοσία. Το ακούσατε; Στα Ίμια, όταν ο Σημίτης τα μάζεψε με τον Αρσένη και έφυγαν, οι μεν Τούρκοι έφυγαν από ελληνικό έδαφος, από ξένο δηλαδή γι' αυτούς έδαφος, η Ελλάδα όμως έφυγε από ελληνικό έδαφος. Τα έχετε εκτιμήσει αυτά; Γιατί βλέπω ένα χαμόγελο. Είστε όλοι πολύ γελαστοί. Πραγματικά, αυτό το γέλιο σας είναι τόσο καλό και εύχομαι πάντα να χαίρεστε έτσι, αλλά μήπως έπρεπε να κλαίτε και όχι να χαίρεστε; Μήπως έχετε χάσει την αίσθηση του τι είναι για κλάματα και τι είναι για χαρές; Δηλαδή, να χαίρεστε εδώ που δίνετε το όνομα της Μακεδονίας; Να χαίρεστε που συνέλαβε δύο στρατευσίμους μας ο Ερντογάν και να λένε οι εδώ «θα δούμε και μέσω Βουλγαρίας θα τους πάρουμε πίσω»; Ο Τσίπρας μού είχε πει ότι όταν έρθουν οι κολοσσοί εδώ με πετρέλαια, που συνοδεύονται από το ναυτικό της χώρας τους, πού να τολμήσει ο Ερντογάν; Τα μάζεψαν και θα τα μαζέψουν και οι Αμερικανοί, γιατί οι Αμερικάνοι πλέον ενεργό ανάμειξη σε πόλεμο δεν θέλουν. Στο μεν θέμα των Σκοπίων πιέζουν, γιατί δεν θέλουν να βάλει χέρι ο Ρώσος. Μόνο αυτό τους καίει και τη Μέρκελ και τους Αμερικανούς. Να το ξέρετε. Όμως, στα υπόλοιπα θέματα να έρθουν να πολεμήσουν δίπλα μας, εδώ ο Κωνσταντίνος Καραμανλής έβγαλε την Ελλάδα από το ΝΑΤΟ, γιατί ήταν γαϊδουρινή η συμπεριφορά των Αμερικανών. Ήμασταν σύμμαχοι στο ΝΑΤΟ και έφτασε στο σημείο ένας Κωνσταντίνος Καραμανλής και έβγαλε την Ελλάδα από το στρατιωτικό σκέλος του ΝΑΤΟ, γιατί αυτοί δεν κουνήθηκαν.
Κύριε Πρόεδρε, εάν έχετε την καλοσύνη, ολοκληρώστε την σκέψη σας.
Βιάζεστε, για να συζητήσετε το ποιος έκλεψε και ποιος δεν έκλεψε. Συνεχίστε και ο λαός…
Θα ήθελα να μην αφήσω ασχολίαστο αυτό που είπε ο Πρόεδρος της Ένωσης Κεντρώων, ότι αυτή η στάση θα ήταν ανδρισμός και είναι μάλιστα σχήμα οξύμωρο να λέγεται σήμερα, την Ημέρα της Γυναίκας. Νομίζω ήταν εξαιρετική αστοχία. Ανδρισμό, θάρρος, παλικαριά δεν έχουν μόνο οι άνδρες, έχουν εξίσου και οι γυναίκες.
Κύριε Πρόεδρε, για ένα λεπτό θα ήθελα τον λόγο.
Παρακαλώ.
Κύριε Λεβέντη, ξέρω ότι εσείς είστε κεντρώος. Προηγούμενα είχαμε μία σύγκρουση με τον κ. Μιχαλολιάκο. Είπατε κάτι και θα παρακαλούσα, με την άδειά σας, επειδή διευκρινίστηκαν τα ζητήματα, να διαγραφεί από τα Πρακτικά. Το λέω ευθέως.
Και να γίνει η δουλειά;
Σας παρακαλώ πολύ! Το αν γίνει η δουλειά, θα το αποφασίσει η ελληνική Βουλή και θα είναι υπέρ του ελληνικού λαού και του ελληνικού έθνους. Εδώ αποφασίζονται αυτά. Τα περί… είναι μιας άλλης εποχής. Είστε από την κεντρώα παράδοση και έχετε τις ευαισθησίες σας, γι' αυτό σας μιλάω διαφορετικά. Δεν συγκρούομαι, όπως προηγούμενα με τον κ. Μιχαλολιάκο.
Να δεχτώ τέτοιο πράγμα, κύριε Βούτση;
Μα, τι λέτε τώρα; Άρα, λέτε να μην διαγραφτεί από τα Πρακτικά, να μείνει όπως είναι.
Βγάλτε το από τα Πρακτικά.
Δεν μου κάνετε χάρη. Καταλάβατε τι είπατε;
Ξεγράψτε το απ' τα Πρακτικά.
Τι να σας πω;
Κυρίες και κύριοι συνάδελφοι, τη συνεδρίαση θα κλείσει ο Υπουργός Επικρατείας, ο κ. Δημήτρης Τζανακόπουλος, για δέκα λεπτά.
Κύριε Πρόεδρε, θα ήθελα τον λόγο.
Ορίστε, κύριε Υπουργέ, έχετε τον λόγο.
Κυρίες και κύριοι Βουλευτές, είναι prime time τώρα, οπότε δικαιολογούνται αυτά. Νομίζω ότι από τη σημερινή συζήτηση προκύπτει αβίαστα το πολιτικό συμπέρασμα ότι η Αξιωματική Αντιπολίτευση, η Νέα Δημοκρατία, με την πρόταση την οποία κατέθεσε για τη συγκρότηση επιτροπής προκαταρκτικής εξέτασης κατά του κ. Κουρουμπλή, του κ. Ξανθού και του κ. Πολάκη οδηγήθηκε σ' ένα πραγματικό πολιτικό Βατερλό. Τούτο προκύπτει όχι μόνο από τον τρόπο με τον οποίο τοποθετήθηκαν και οι εισηγητές της και ο Κοινοβουλευτικός της Εκπρόσωπος, αλλά κυρίως προκύπτει από το γεγονός ότι σχεδόν στα ¾ της ομιλίας του ο κ. Μητσοτάκης, ο Πρόεδρος της Αξιωματικής Αντιπολίτευσης, ασχολήθηκε με εντελώς διαφορετικά ζητήματα από τα ζητήματα που υποτίθεται ότι θα έπρεπε να συζητηθούν σήμερα, δηλαδή με το να επιχειρηματολογήσει για τις υποτιθέμενες ενδείξεις που θα μπορούσαν να οδηγήσουν στην απόδοση ποινικών ευθυνών στους τρεις Υπουργούς. Τι ακούσαμε σήμερα; Ακούσαμε για τον κ. Βίζερ και τα 200 δισεκατομμύριά του, ακούσαμε για τα εθνικά ζητήματα, τα ζητήματα εξωτερικής πολιτικής, τα οποία είναι εξαιρετικά σοβαρά. Ωστόσο, εκτιμώ ότι αν κάνουμε αυτήν την πολιτική εκτίμηση, μπορούμε να έρθουμε εδώ και να συζητήσουμε στο πλαίσιο μιας συζήτησης προ ημερησίας διατάξεως. Εκτιμούσα και θεωρούσα - και νομίζω ότι όλοι το θεωρούσαν - ότι σήμερα η συζήτηση έγινε για να επιχειρηματολογήσουμε υπέρ ή κατά της πρότασης σύστασης εξεταστικής επιτροπής και επιχειρήματα δεν ακούστηκαν. Δεν ακούστηκαν. Τι επιχειρήθηκε σήμερα στη Βουλή; Γιατί δεν ακούστηκαν επιχειρήματα, που θα μπορούσαν να υποστηρίξουν το αίτημα της Αξιωματικής Αντιπολίτευσης; Διότι αυτό το οποίο επιχειρήθηκε σήμερα στη Βουλή ήταν μια απρόσφορη απόπειρα συμψηφισμού. Τι σημαίνει «απρόσφορη απόπειρα», για τους μη νομικούς; Απρόσφορη απόπειρα ανθρωποκτονίας, για παράδειγμα, σημαίνει να επιχειρείς να σκοτώσεις κάποιον με ένα νεροπίστολο. Αυτό έκανε σήμερα η Νέα Δημοκρατία, διότι με νεροπίστολο μοιάζει η προσπάθειά της και η πρότασή της, η οποία έχει κατατεθεί ενώπιον του ελληνικού Κοινοβουλίου. Τι προσπαθεί να συμψηφίσει η Νέα Δημοκρατία με την πρότασή της αυτή; Το πανθομολογούμενο σκάνδαλο «Novartis», το οποίο διερευνάται και από τη Βουλή, αλλά και από την τακτική δικαιοσύνη για το έγκλημα του ξεπλύματος μαύρου χρήματος, της νομιμοποίησης εσόδων από εγκληματικές ενέργειες, αλλά διερευνάται και για τα πρόσωπα τα οποία εμπλέκονται στη συγκεκριμένη υπόθεση και τα οποία δεν έχουν διατελέσει Υπουργοί, Υφυπουργοί ή Πρωθυπουργοί και να συμψηφίσει μια δικογραφία επτά χιλιάδων σελίδων με μια μήνυση την οποία κατέθεσαν τρία στελέχη του ΠΑΣΟΚ, δύο εκ των οποίων, αν δεν κάνω λάθος, ήταν ο κ. Λοβέρδος και η κ. Χριστοφιλοπούλου, εναντίον του κ. Κουρουμπλή και με μια ανώνυμη καταγγελία που συνίσταται στο ότι ο κ. Ξανθός εφάρμοσε τον νόμο που είχε ψηφίσει το ελληνικό Κοινοβούλιο. Και κερασάκι στην τούρτα έχουμε και τον κ. Πολάκη, ο οποίος κατηγορείται. Γιατί; Μάλλον επειδή έχει κρητικές πινακίδες. Δεν εξηγείται διαφορετικά. Ας επαναλάβω όμως, πάρα πολύ σύντομα την επιχειρηματολογία την οποία κατέθεσαν εδώ οι τρεις κωμικά καταγγελλόμενοι, εγκαλούμενοι Υπουργοί. Ο κ. Κουρουμπλής εξήγησε με καθαρότητα, ότι πρώτον, η έκδοση δελτίου τιμών ήταν αδύνατη κατά τη διάρκεια των διαπραγματεύσεων με την τρόικα. Εξήγησε και με πάρα πολύ μεγάλη σαφήνεια ότι δεν υπάρχει ζήτημα ζημίας του ελληνικού δημοσίου, καθώς, όπως γνωρίζετε, υπάρχει πλαφόν στη δαπάνη του ελληνικού δημοσίου ως προς το φάρμακο, 1.945.000.000. Από εκεί και πέρα, οτιδήποτε άλλο γίνει εντάσσεται στη διαδικασία του clawback. Επομένως, με δεδομένο ότι η συνολική δαπάνη ήταν περίπου 2,5 δισεκατομμύρια το 2015 και η μείωση που υποτίθεται αντιγεγονικά ότι θα είχε επιτευχθεί είναι μικρότερη των 565 εκατομμυρίων, προκύπτει ότι δεν υφίσταται ζημιά του ελληνικού δημοσίου. Τελείωσε η ιστορία. Ο κ. Ξανθός σάς εξήγησε αυτά που ήδη ξέρετε. Δηλαδή ότι ήταν αυτή η Κυβέρνηση που στο πλαίσιο της συμφωνίας - στην οποία κατέληξε με τους θεσμούς το καλοκαίρι του 2015 και με τους δανειστές - , αφαίρεσε τον ακρογωνιαίο λίθο των στρεβλώσεων στην αγορά του φαρμάκου. Το πλαίσιο δηλαδή, που επέτρεπε σε γενόσημα φάρμακα να έχουν τιμή υψηλότερη από τα off patent φάρμακα. Στη συνέχεια, έρχεστε να κατηγορήσετε τον κ. Ξανθό ότι εφάρμοσε τον νόμο που ψήφισε το ελληνικό Κοινοβούλιο, όπως σας είπα προηγουμένως. Δεν προσδιορίζεται παράνομη πράξη, δεν αναδεικνύεται ότι ευνόησε μια συγκεκριμένη εταιρεία ή ένα συγκεκριμένο φάρμακο. Εκτός βέβαια από το διαβόητο elatofen, που αν δεν κάνω λάθος δεν κυκλοφόρησε ποτέ στην Ελλάδα. Αυτή είναι η κατηγορία την οποία καταφέρατε να δημιουργήσετε, να κατασκευάσετε και να φέρετε προς ψήφιση ενώπιον του ελληνικού Κοινοβουλίου. Αυτός ο κύριος ή η κυρία που γράφει τις συγκεκριμένες ανώνυμες καταγγελίες, καλό θα είναι να είναι περισσότερο προσεκτικός ή προσεκτική. Ας πάμε όμως λίγο παρακάτω. Πού αλλού έχουμε επιχείρηση συμψηφισμού; Στην προσπάθεια ακριβώς ταύτισης αυτής της ανώνυμης καταγγελίας - γιατί άκουσα και κάποια σχόλια όταν αναφέρθηκα σ' αυτήν την ανώνυμη καταγγελία - με τους προστατευόμενους μάρτυρες. Τι σχέση έχει αλήθεια, μια ανώνυμη καταγγελία με έναν ποινικό θεσμό, που εσείς δημιουργήσατε, εσείς ψηφίσατε και τώρα που είδατε ότι λειτουργεί εναντίον σας, τον λοιδορείτε, τον υπονομεύετε και τον απαξιώνετε; Το ερώτημα που προκύπτει είναι το εξής: Τι ακριβώς ζητάτε; Θα σας πω τι ζητάτε. Ζητάτε να αποκαλυφθούν τα ονόματα. Και αναρωτιέμαι: Σε ποιο πλαίσιο; Στο πλαίσιο της επιτροπής της προκαταρτικής εξέτασης; Για ποιο λόγο; Δεν έχετε εμπιστοσύνη στην ελληνική δικαιοσύνη; Εσείς δεν είστε εκείνοι που υποτίθεται ότι υπερασπίζεστε την ελληνική δικαιοσύνη απέναντι στην αντιθεσμική και παραθεσμική λειτουργία της σημερινής Κυβέρνησης, η οποία παρεμβαίνει στην ελληνική δικαιοσύνη; Τώρα ξαφνικά, όταν η ελληνική δικαιοσύνη μπαίνει στη διαδικασία να ελέγξει εσάς, χάνετε απολύτως την εμπιστοσύνη σας; Επίσης, δεν ξέρετε ότι η αποκάλυψη της ταυτότητας των προστατευόμενων μαρτύρων σύμφωνα με τον νόμο - που επαναλαμβάνω ότι εσείς οι ίδιοι έχετε ψηφίσει - μπορεί να γίνει μόνο στην επ' ακροατηρίω διαδικασία; Εσείς το ψηφίσατε, δεν το ψηφίσαμε εμείς. Ούτε ο εισαγγελέας ούτε ο ανακριτής δικαιούται να αποκαλύψουν τα ονόματα των προστατευόμενων μαρτύρων. Δεν σας αρκούν, λοιπόν, οι δικονομικές ασφαλιστικές δικλείδες, που σας προσφέρει το ίδιο το ποινικό μας σύστημα, το οποίο εσείς διαμορφώσατε; Δεν είναι, όμως, αυτό το ζήτημα το οποίο σας απασχολεί. Σκοπός σας δεν είναι η αποκάλυψη της αλήθειας. Σκοπός σας δεν είναι να τηρηθεί μια θεσμική ή δεοντολογική ή ποινική ευπρέπεια ή ορθότητα. Σκοπός σας είναι να δημιουργήσετε θόρυβο. Σκοπός σας είναι να δημιουργήσετε επιφυλάξεις για τη νομιμότητα της διαδικασίας. Σκοπός σας είναι να τρομοκρατήσετε τους μάρτυρες, να φοβίζετε τη δικαιοσύνη. Αυτή ακριβώς είναι η συμπεριφορά που συγκροτεί τον πυρήνα της λογικής της παρέμβασης στο έργο της δικαιοσύνης. Όλο το τελευταίο διάστημα και παρά το γεγονός ότι το πολιτικό σύστημα έχει ομονοήσει στην ανάγκη για κατάργηση ή εν πάση περιπτώσει τροποποίηση του άρθρου 86 παράγραφος 3 του Συντάγματος, ακούω αρκετούς από τους φερόμενους ως εμπλεκόμενους να καταφεύγουν σε επιχειρήματα τα οποία συντείνουν στην ανάγκη μιας ευρείας ερμηνείας του άρθρου 86 παράγραφος 3, για να υπαχθούν σ' αυτό και τις προστατευτικές και επιεικείς διατάξεις για τη μειωμένη αποσβεστική προθεσμία όσο το δυνατόν περισσότερα αδικήματα. Αυτό δεν έρχεται σε απευθείας αντίθεση με την πολιτική σας θέση, ότι το άρθρο 86 παράγραφος 3 οφείλει και πρέπει να καταργηθεί; Ή όταν έρχεται η ώρα να κάνουμε ποινική ερμηνεία, ξεχνάμε όλα όσα θα έπρεπε να αποτελούν τον ακρογωνιαίο λίθο αυτής ακριβώς της ποινικής ερμηνείας; Πράγματι, στο πλαίσιο της νομικής ερμηνείας είναι πάρα πολλά τα οποία μπορούν να ακουστούν, να συζητηθούν, να φανούν εύλογα. Το θέμα, όμως, αφορά στη βούληση του πολιτικού συστήματος η οποία, όπως έλεγα προηγουμένως, πρέπει να αποτελεί και τον πυρήνα στη βάση του οποίου θα προχωρήσουμε στη νομική ερμηνεία για ένα τόσο ευαίσθητο πολιτικό ζήτημα. Η γνώμη μου είναι ότι η ερμηνεία αυτή, ειδικά σε περιπτώσεις που εισάγουν εξαιρετική ποινική μεταχείριση, θα πρέπει να είναι όσο το δυνατόν πιο αυστηρή. Διότι δεν είναι στόχος των ποινικών διατάξεων ούτε είναι στόχος της συγκεκριμένης συνταγματικής ειδικής ποινικής μεταχείρισης να συγκαλυφθούν εγκλήματα, να κουκουλωθούν εγκλήματα, ούτε στοχεύει το Σύνταγμα στην ατιμωρησία. Και αυτός δεν μπορεί παρά να είναι ο τρόπος με τον οποίο τουλάχιστον η Βουλή οφείλει να τοποθετηθεί σε σχέση με τα συγκεκριμένα ζητήματα. Είναι ενδιαφέρον ότι ο τρόπος με τον οποίο αντιμετωπίσατε την κατάσταση στην αρχή ήταν ότι δεν υπάρχει κανένα σκάνδαλο, ότι όλα αποτελούν μια σκευωρία την οποία οργάνωσε ο Πρωθυπουργός σε συνεργασία με τις δικαστικές αρχές. Και αυτό δεν θεωρείται αντιθεσμική παρέμβαση και προσβολή απέναντι στις πολιτειακές λειτουργίες. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Στη συνέχεια, η στάση σας άλλαξε και είπατε: «Βεβαίως υπάρχει σκάνδαλο, αλλά αυτό δεν αφορά πολιτικά πρόσωπα». Και ξαφνικά η πολιτική τοποθέτηση αλλάζει άρδην και γίνεται κάτι διαφορετικό. Καταφεύγετε πλέον ακριβώς στις ερμηνείες που θέλουν να πουν ότι ακόμα και αν υπήρχαν αδικήματα, αυτά θα ήταν αρμοδιότητα της προκαταρκτικής επιτροπής, επομένως έχουν παραγραφεί, επομένως δεν υπάρχει λόγος να τα συζητήσουμε. Για ποιόν λόγο νιώθετε αυτήν την ανάγκη να επικαλεστείτε τις ουσιαστικές ποινικές διατάξεις περί παραγραφής; Για ποιον λόγο νιώθετε αυτήν την ανάγκη; Δεν το καταλαβαίνω. Εδώ είμαστε να τα συζητήσουμε όλα, να φανούν όλα είτε στο πλαίσιο της Προκαταρκτικής Επιτροπής είτε στο πλαίσιο της τακτικής δικαιοσύνης. Για ποιόν λόγο φοβάστε; Τι έχετε να κρύψετε; Δεν το καταλαβαίνω. Σήμερα, όμως, ο ελληνικός λαός γνωρίζει και γνωρίζει πάρα πολύ καλά. Οι πολίτες, αλλά και το πολιτικό σύστημα γνωρίζουν και ομολογούν ότι η περίοδος της ανάπτυξης της ελληνικής οικονομίας ήταν ταυτόχρονα μια περίοδος θεσμικού και ηθικού εκφυλισμού. Στην κυριολεξία θέλει πάρα πολύ θράσος να προσπαθούν κάποιοι σ' αυτήν εδώ την Αίθουσα να αντιστρέψουν την πραγματικότητα, να τη βάλουν να περπατάει με το κεφάλι κάτω και τα πόδια πάνω, για να αποδείξουν ότι δεν είναι θεσμικός εκφυλισμός το σκάνδαλο της «SIEMENS», το σκάνδαλο των Ναυπηγείων Σκαραμαγκά, τα εξοπλιστικά, οι μίζες στο μετρό, τα θαλασσοδάνεια των κομμάτων 400 εκατομμυρίων ευρώ τα οποία μάλλον θα καταλήξουν στα αζήτητα, τα θαλασσοδάνεια των μέσων μαζικής ενημέρωσης, οι μίζες στα δημόσια έργα, οι καταδικασμένοι και υπόδικοι Υπουργοί και τα πολιτικά στελέχη των κομμάτων του πάλαι ποτέ δικομματισμού. Όλα αυτά δεν είναι θεσμικός εκφυλισμός. Θεσμικός εκφυλισμός είναι η προσπάθεια των πολιτειακών οργάνων να βάλουν τάξη και να εφαρμόσουν τον νόμο. Δεν σας πιστεύει πλέον κανείς. [[Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. ΓΕΩΡΓΙΟΣ ΒΑΡΕΜΕΝΟΣ]] Ένα ακόμη σχόλιο: Κατηγόρησαν κάποιοι την Κυβέρνηση ότι αναδεικνύοντας τα ζητήματα της διαφθοράς του πολιτικού συστήματος και των παλιών κομμάτων εξουσίας υπονομεύει, δήθεν, τις δυνατότητες συναίνεσης σε περίοδο γεωπολιτικής αστάθειας και εξωτερικών κρίσεων. Τι μας είπαν, δηλαδή; Προσέξτε, γιατί αυτό το επιχείρημα είναι εξόχως επικίνδυνο, επικινδυνότατο θα έλεγε κάποιος. Επικαλούνται τον εξωτερικό κίνδυνο για να απαιτήσουν από την Κυβέρνηση να συγκαλύψει παράνομες πράξεις και να μην αναδεικνύει ζητήματα διαφθοράς. Εάν αυτό δεν είναι προσβολή στη νοημοσύνη του ελληνικού λαού, είναι στην κυριολεξία μια ακραία πολιτική τοποθέτηση, ένα ακραίο πολιτικό ατόπημα. Είναι εξαιρετικά ενδιαφέρουσα αυτή η προσέγγιση που έχετε για το εθνικό συμφέρον. Το να επικαλείσαι υπαρκτούς ή ανύπαρκτους εξωτερικούς κινδύνους για να περισώσεις τον εαυτό σου, είναι στην κυριολεξία η πιο άγονη και ανήθικη στάση την οποία μπορεί κάποιος να υιοθετήσει. Μόνο και μόνο από την εκβιαστική αυτή επιχειρηματολογία μπορεί να βγάλει κάποιος πάρα πολύ σαφή συμπεράσματα για την ποιότητα του πολιτικού προσωπικού που κυβέρνησε αυτήν τη χώρα επί σαράντα χρόνια. Τελευταίο σχόλιο: Γιατί όμως, κυρίες και κύριοι, επιχειρείτε αυτόν ακριβώς τον πολιτικό αντιπερισπασμό; Διότι βρίσκεστε σε απολύτως δεινή θέση. Βρίσκεστε σε δεινή θέση λόγω της «NOVARTIS», σε δεινή θέση κυρίως επειδή έχει καταρρεύσει πλήρως το πολιτικό και οικονομικό σας αφήγημα, το οποίο προσπαθήσατε να στηρίξετε στην αρχή στην αναμονή για πτώση της Κυβέρνησης κατά την πρώτη αξιολόγηση. Λέγατε «Δεν θα κλείσει η πρώτη αξιολόγηση». Έκλεισε η πρώτη αξιολόγηση. Στη συνέχεια τι μας είπατε; «Δεν θα κλείσει η δεύτερη αξιολόγηση. Θα πέσετε, θα πάμε σε εκλογές». Έκλεισε και η δεύτερη αξιολόγηση. Στη συνέχεια, πρέπει να ανακαλύψετε κι εσείς κάτι για να μπορέσετε να πορευτείτε. Είναι προφανές ότι βλέποντας πως αυτή εδώ η Κυβέρνηση θα καταφέρει να οδηγήσει τη χώρα εκτός μνημονιακής επιτροπείας, θα καταφέρει να οδηγήσει τη χώρα στην έξοδο από το πλαίσιο των μνημονίων στο οποίο εσείς την οδηγήσατε, θα πρέπει κι εσείς να σκεφτείτε κάτι, έτσι ώστε να δημιουργήσετε πολιτικούς αντιπερισπασμούς και να περισώσετε, εν πάση περιπτώσει, ό,τι περισώζεται. Ποιο είναι το τελευταίο σας επιχείρημα; Ότι υποτίθεται πως τέταρτο μνημόνιο έχει ψηφιστεί. Γιατί έχει ψηφιστεί τέταρτο μνημόνιο; Δεν ξέρετε κιόλας, μάλλον, τι ήταν αυτό το οποίο ψηφίζατε επί πέντε χρόνια. Ξέρετε τι είναι το μνημόνιο; Το μνημόνιο είναι μια σειρά μεταρρυθμίσεων…
Και με αυτό να κλείνουμε, κύριε Υπουργέ.
Θα κλείσω, κύριε Πρόεδρε. Το μνημόνιο είναι μια σειρά μεταρρυθμίσεων την οποία κάποιος συμφωνεί με αντάλλαγμα εκταμιεύσεις από δανειακές συμβάσεις. Εσείς που ειρωνεύεστε, κιόλας. Με αντάλλαγμα εκταμιεύσεις από δανειακές συμβάσεις. Με τη λήξη του τρίτου προγράμματος, όλος αυτός ο μηχανισμός έρχεται και μπαίνει σε ένα τέλος. Δεν υπάρχει, δηλαδή, πλέον ένας μοχλός πολιτικού εξαναγκασμού ο οποίος είναι χρήματα για μεταρρυθμίσεις. Κι επειδή το βλέπετε αυτό, έχετε αρχίσει να μιλάτε τώρα για προληπτική γραμμή στήριξης. Διότι ποιος είναι ο πολιτικός σας στόχος; Να υπονομεύσετε τη διαδικασία εξόδου και να δημιουργήσετε την ανάγκη για μια προληπτική γραμμή στήριξης, έτσι ώστε να εξαναγκάσετε την κατάσταση να συρθεί σε τέταρτο μνημόνιο. Λυπάμαι πάρα πολύ, αλλά δεν δουλεύει. Δεν δουλεύει καθόλου. Και ξέρετε τι αποδεικνύει το γεγονός ότι δεν δουλεύει και ότι δεν μπορείτε να υπονομεύσετε αυτήν την πορεία; Δείτε σήμερα τις τιμές των ελληνικών ομολόγων. Σχεδόν πανηγυρίζατε την προηγούμενη εβδομάδα ότι τα ελληνικά ομόλογα και η καμπύλη τους έχει αρχίσει να παίρνει την ανιούσα. Αυτήν τη στιγμή το επταετές βρίσκεται πάλι κάτω από το 4%, το δεκαετές ομόλογο τείνει και αυτό να ξαναβρεθεί κάτω από το 4%, το πενταετές ομόλογο είναι απολύτως συμφέρον να συνεχίσει σ' αυτήν την κατάσταση στην οποία βρίσκεται. Εν πάση περιπτώσει, εγώ νομίζω ότι αν θέλετε να επιτύχετε ένα οποιοδήποτε πολιτικό αποτέλεσμα σχετικά αξιοπρεπές, θα πρέπει να προσπαθήσετε λίγο περισσότερο και νομίζω ότι μπορείτε να τα καταφέρετε και λίγο καλύτερα.
Κυρίες και κύριοι συνάδελφοι, θα ήθελα να κάνω δύο ανακοινώσεις στο Σώμα. Οι Υπουργοί Υποδομών και Μεταφορών, Εσωτερικών, Εργασίας, Κοινωνικής Ασφάλισης και Κοινωνικής Αλληλεγγύης, Δικαιοσύνης, Διαφάνειας και Ανθρωπίνων Δικαιωμάτων, Οικονομικών, Υγείας, Διοικητικής Ανασυγκρότησης, Πολιτισμού και Αθλητισμού, Περιβάλλοντος και Ενέργειας, Αγροτικής Ανάπτυξης και Τροφίμων, Τουρισμού, ο Αναπληρωτής Υπουργός Εσωτερικών, καθώς και ο Υφυπουργός Υποδομών και Μεταφορών κατέθεσαν σήμερα 8-3-2018 σχέδιο νόμου: «Ρυθμίσεις θεμάτων μεταφορών και άλλες διατάξεις». Παραπέμπεται στην αρμόδια Διαρκή Επιτροπή. Επίσης, ο Βουλευτής κ. Γιάννης Κεφαλογιάννης ζητεί άδεια ολιγοήμερης απουσίας στο εξωτερικό από 15 Μαρτίου 2018 έως 20 Μαρτίου 2018. Η Βουλή εγκρίνει;
Η Βουλή ενέκρινε τη ζητηθείσα άδεια. Τέλος, ο Βουλευτής κ. Σπυρίδων Δανέλλης ζητεί άδεια ολιγοήμερης απουσίας στο εξωτερικό από 7 Μαρτίου έως και 8 Μαρτίου 2018. Η Βουλή εγκρίνει;
Συνεπώς η Βουλή ενέκρινε τη ζητηθείσα άδεια. Κύριε Λεβέντη, θα παραμείνετε στην ψηφοφορία.
Όχι, κύριε Πρόεδρε.
Ήθελα να σημειώσω ότι η Ένωση Κεντρώων δεν θα παραμείνει στην ψηφοφορία. Κυρίες και κύριοι συνάδελφοι, κηρύσσεται περαιωμένη η συζήτηση επί της πρότασης που κατέθεσαν ο Αρχηγός της Αξιωματικής Αντιπολίτευσης και Πρόεδρος της Κοινοβουλευτικής Ομάδας της Νέας Δημοκρατίας κ. Κυριάκος Μητσοτάκης και εβδομήντα τρεις Βουλευτές της Κοινοβουλευτικής του Ομάδας για τη σύσταση Ειδικής Κοινοβουλευτικής Επιτροπής για τη διενέργεια προκαταρκτικής εξέτασης, κατά τις διατάξεις των άρθρων 86 παρ. 3 του Συντάγματος, 153 επ. του Κανονισμού της Βουλής και 5 του ν.3126/2003: «Ποινική Ευθύνη των Υπουργών», όπως ισχύουν, για την ενδεχόμενη τέλεση του αδικήματος της απιστίας περί την υπηρεσία, σύμφωνα με τις διατάξεις του άρθρου 256 περ. γ΄ εδ. ββ΄ του Ποινικού Κώδικα σε συνδυασμό και με το άρθρο 1 παρ.1 του ν.1608/1950 «Περί αυξήσεως των ποινών των προβλεπομένων διά τους καταχραστάς του Δημοσίου», όπως ισχύουν, από τους κυρίους Παναγιώτη Κουρουμπλή, Ανδρέα Ξανθό και Παύλο Πολάκη, σύμφωνα με τα διαλαμβανόμενα στην πρόταση σχετικά με την τιμολόγηση φαρμάκων και την εν γένει φαρμακευτική δαπάνη κατά τα έτη 2015-2016. Σύμφωνα με την παράγραφο 3 του άρθρου 86 του Συντάγματος και του άρθρου 155 παράγραφος 8 του Κανονισμού της Βουλής, η Ολομέλεια αποφασίζει με μυστική ψηφοφορία για τη συγκρότηση ή μη Ειδικής Κοινοβουλευτικής Επιτροπής για τη διεξαγωγή προκαταρκτικής εξέτασης. Η σχετική απόφαση λαμβάνεται με την απόλυτη πλειοψηφία του όλου αριθμού των Βουλευτών. Η μυστική ψηφοφορία που θα ακολουθήσει θα διεξαχθεί σύμφωνα με τις διατάξεις των παραγράφων 8 και 9 του άρθρου 155 και του άρθρου 73 του Κανονισμού της Βουλής. Σας υπενθυμίζω ότι ο Υπουργός Ναυτιλίας και Νησιωτικής Πολιτικής κ. Κουρουμπλής Παναγιώτης, ο Υπουργός Υγείας κ. Ανδρέας Ξανθός και ο Αναπληρωτής Υπουργός Υγείας κ. Πολάκης Παύλος δεν θα μετέχουν στην ψηφοφορία για την πρόταση άσκησης δίωξης που τους αφορά, όπως προβλέπεται στην παράγραφο 8 του άρθρου 155 του Κανονισμού της Βουλής. Η διεξαγωγή της ψηφοφορίας θα γίνει με μία ανάγνωση του καταλόγου, θα είναι αυτοτελής για κάθε πρόσωπο και θα διεξαχθεί σε τρείς χωριστές ψηφοδόχους. Επάνω στην ψηφοδόχο δεν θα αναγράφεται όνομα. Θα αναγράφεται μόνο ένας αριθμός. Οι ψηφοδόχοι έχουν τοποθετηθεί με βάση την αλφαβητική σειρά του επωνύμου των προσώπων κατά των οποίων στρέφεται η πρόταση. Ειδικότερα: Η ψηφοδόχος νούμερο 1 αφορά στον κ. Παναγιώτη Κουρουμπλή. Η ψηφοδόχος νούμερο 2 αφορά στον κ. Ανδρέα Ξανθό. Η ψηφοδόχος νούμερο 3 αφορά στον κ. Παύλο Πολάκη. Για τη διεξαγωγή της μυστικής ψηφοφορίας σάς έχουν διανεμηθεί τρία ψηφοδέλτια με το όνομα των κυρίων Κουρουμπλή Παναγιώτη, Ξανθού Ανδρέα και Πολάκη Παύλου. Σας έχουν διανεμηθεί, επίσης, ισάριθμα λευκά ψηφοδέλτια, καθώς και ισάριθμοι λευκοί φάκελοι. Θα ήθελα να σας υπενθυμίσω ότι σύμφωνα με τον Κανονισμό δεν επιτρέπεται να υπάρχουν διακριτικά σημεία ή γνωρίσματα στα ψηφοδέλτια και στους φακέλους. Τα ψηφοδέλτια, καθώς και η κατατεθείσα πρόταση, θα καταχωριστούν στα Πρακτικά της σημερινής συνεδρίασης.
Σε κάθε ψηφοδέλτιο κάτω από τον τίτλο «ΨΗΦΟΔΕΛΤΙΟ» αναγράφεται ο αριθμός της ψηφοδόχου που αφορά σε κάθε ένα από τα ανωτέρω αναφερόμενα πρόσωπα. Σας έχει διανεμηθεί επιπλέον ένας πίνακας με την αντιστοιχία του ονόματος του κάθε προσώπου και αριθμού ψηφοδόχου που το αφορά. Η ψήφος εκφράζεται με σταυρό κάτω από τις τρεις λέξεις «ΝΑΙ», «ΟΧΙ», «ΠΑΡΩΝ». Εφόσον το ψηφοδέλτιο δεν φέρει σταυρό, τότε αυτό προτείνω να θεωρείται άκυρο. Επίσης, κατά την καταμέτρηση, τα ψηφοδέλτια που θα βρεθούν σε λάθος κάλπη προτείνω να θεωρούνται άκυρα. Συμφωνεί το Σώμα;
Συνεπώς το Σώμα συνεφώνησε. Επίσης, σύμφωνα με την παράγραφο 10 του άρθρου 73 του Κανονισμού της Βουλής, σε περίπτωση ασυμφωνίας μεταξύ του αριθμού των ψηφοδελτίων και του αριθμού των ψηφισάντων, επαναλαμβάνεται η καταμέτρηση. Αν και μετά τη νέα αυτή καταμέτρηση διαπιστωθεί ότι ο αριθμός των ψηφοδελτίων είναι μεγαλύτερος από τον αριθμό των ψηφισάντων, καταστρέφεται πριν από τη διαλογή αριθμός ψηφοδελτίων ίσος με τον αριθμό των επιπλέον ψηφοδελτίων. Με την εκφώνηση του ονόματός του κάθε Βουλευτής θα προσέρχεται στην ψηφοδόχο, όπου θα εναποθέτει τον φάκελο με την ψήφο του στην αντίστοιχη κάλπη και οι επί της ψηφοδόχου συνάδελφοι θα επιβεβαιώνουν, αναφέροντας το όνομα κάθε συναδέλφου που ψηφίζει. Η εκφώνηση του ονόματος των επί του καταλόγου Βουλευτών και ψηφολεκτών θα πραγματοποιηθεί στο τέλος της εκφώνησης των ονομάτων των υπολοίπων Βουλευτών για λόγους εύρυθμης λειτουργίας της διαδικασίας. Σας γνωστοποιώ, επίσης, ότι στο Προεδρείο έχουν αποσταλεί σφραγισμένες επιστολές από συναδέλφους Βουλευτές που ευρίσκονται σε αποστολή της Βουλής ή της Κυβέρνησης στο εξωτερικό, για συμμετοχή στη μυστική ψηφοφορία, σύμφωνα με το άρθρο 70Α του Κανονισμού της Βουλής. Τα ψηφοδέλτιά τους βρίσκονται μέσα στους σφραγισμένους φακέλους. Ο κάθε φάκελος εσωκλείεται σε έναν μεγαλύτερο φάκελο, επίσης κλειστό, ο οποίος αναγράφει τον αριθμό της κάλπης που προορίζεται. Ο δεύτερος φάκελος εσωκλείεται σε έναν μεγαλύτερο τρίτο φάκελο, επίσης κλειστό, ο οποίος αναγράφει το όνομα του Βουλευτή ή του μέλους της Κυβέρνησης που ψηφίζει με επιστολική ψήφο. Ο φάκελος συνοδεύεται από διαβιβαστικό έγγραφο που απευθύνεται προς τον Πρόεδρο της Βουλής και αντίγραφό τους θα κατατεθεί στα Πρακτικά της σημερινής συνεδρίασης. Καλούνται επί του καταλόγου η Γραμματέας της Βουλής κ. Γκαρά Αναστασία από τον Συνασπισμό Ριζοσπαστικής Αριστεράς και ο Βουλευτής Θεσπρωτίας κ. Γιόγιακας Βασίλειος από τη Νέα Δημοκρατία. Καλούνται, επίσης, ως ψηφολέκτες: Για την πρώτη κάλπη, που αφορά στη σύσταση ή μη της Ειδικής Κοινοβουλευτικής Επιτροπής για τη διεξαγωγή προκαταρκτικής εξέτασης για τον Υπουργό Ναυτιλίας και Νησιωτικής Πολιτικής κ. Κουρουμπλή Παναγιώτη, ο Βουλευτής Ξάνθης του Συνασπισμού Ριζοσπαστικής Αριστεράς κ. Γιαννακίδης Ευστάθιος και ο Βουλευτής Λευκάδας της Νέας Δημοκρατίας κ. Καββαδάς Αθανάσιος. Για τη δεύτερη κάλπη, που αφορά στη σύσταση ή μη της Ειδικής Κοινοβουλευτικής Επιτροπής για τη διεξαγωγή προκαταρκτικής εξέτασης για τον Υπουργό Υγείας κ. Ξανθό Ανδρέα, η Βουλευτής Τρικάλων του Συνασπισμού Ριζοσπαστικής Αριστεράς κ. Δριτσέλη Παναγιώτα και ο Βουλευτής Ημαθίας της Νέας Δημοκρατίας κ. Βεσυρόπουλος Απόστολος. Για την τρίτη κάλπη, που αφορά στη σύσταση ή μη της Ειδικής Κοινοβουλευτικής Επιτροπής για τη διεξαγωγή προκαταρκτικής εξέτασης για τον Αναπληρωτή Υπουργό Υγείας κ. Πολάκη Παύλο, ο Βουλευτής Αχαΐας του Συνασπισμού Ριζοσπαστικής Αριστεράς κ. Ριζούλης Ανδρέας και ο Βουλευτής Αχαΐας της Νέας Δημοκρατίας κ. Κατσανιώτης Ανδρέας. Παρακαλούνται οι κυρίες και κύριοι ψηφολέκτες να πάρουν τις θέσεις τους. Πρόεδροι της εφορευτικής επιτροπής θα είναι, σύμφωνα με την παράγραφο 6 του άρθρου 73 του Κανονισμού της Βουλής: Για την πρώτη κάλπη ο κ. Αθανασίου Αθανάσιος (Νάσος), Κοσμήτορας της Βουλής. Για τη δεύτερη κάλπη ο κ. Πάντζας Γεώργιος, Κοσμήτορας της Βουλής. Για την τρίτη κάλπη ο κ. Αθανασίου Αθανάσιος (Νάσος), Κοσμήτορας της Βουλής. Παρακαλώ τους συναδέλφους Βουλευτές να παραμείνουν στην Αίθουσα και μετά το πέρας της μυστικής ψηφοφορίας, γιατί σε περίπτωση αποδοχής της πρότασης θα ακολουθήσει και άλλη ψηφοφορία για τη διάρκεια της επιτροπής και τον αριθμό των μελών της. Παρακαλώ τους κυρίους ψηφολέκτες να προσέλθουν στην κάλπη. Επαναλαμβάνω ότι οι επί της ψηφοδόχου συνάδελφοι θα επιβεβαιώνουν, αναφέροντας το όνομα κάθε συναδέλφου που ψηφίζει. Παρακαλώ να προηγηθούν στην εκφώνηση του καταλόγου: Ο Πρωθυπουργός και Πρόεδρος της Κοινοβουλευτικής Ομάδας του ΣΥΡΙΖΑ κ. Αλέξης Τσίπρας, η Υφυπουργός Εσωτερικών και Βουλευτής Σερρών των Ανεξαρτήτων Ελλήνων κ. Κόλλια - Τσαρουχά Μαρία, ο Α΄ Αντιπρόεδρος της Βουλής και Βουλευτής Α΄ Θεσσαλονίκης του Συνασπισμού Ριζοσπαστικής Αριστεράς κ. Κουράκης Αναστάσιος, ο Βουλευτής Σερρών της Δημοκρατικής Συμπαράταξης ΠΑΣΟΚ - ΔΗΜΑΡ κ. Τζελέπης Μιχαήλ, ο Βουλευτής Τρικάλων του Συνασπισμού Ριζοσπαστικής Αριστεράς κ. Σιμορέλης Χρήστος, ο Βουλευτής Β΄ Αθηνών του Συνασπισμού Ριζοσπαστικής Αριστεράς κ. Παπαδόπουλος Χριστόφορος, ο Βουλευτής Β΄ Θεσσαλονίκης της Νέας Δημοκρατίας κ. Αναστασιάδης Σάββας, η Βουλευτής Β΄ Θεσσαλονίκης της Νέας Δημοκρατίας κ. Μάρκου Αικατερίνη και ο Βουλευτής Β΄ Πειραιώς της Νέας Δημοκρατίας κ. Τραγάκης Ιωάννης. Παρακαλώ να αρχίσει η ανάγνωση του καταλόγου.
Υπάρχει συνάδελφος, ο οποίος δεν άκουσε το όνομά του; Κανείς. Οι σφραγισμένες επιστολές οι οποίες απεστάλησαν στο Προεδρείο για τη συμμετοχή στη μυστική ψηφοφορία για τη σύσταση ή μη Ειδικής Κοινοβουλευτικής Επιτροπής για τη διενέργεια προκαταρκτικής εξέτασης, σύμφωνα με τις διατάξεις των άρθρων 86 παρ. 3 του Συντάγματος και 153 επ. του Κανονισμού της Βουλής και 5 του ν. 3126/2003 «Ποινική Ευθύνη Υπουργών», όπως ισχύουν, για την ενδεχόμενη τέλεση του αδικήματος της απιστίας περί την υπηρεσία σύμφωνα με τις διατάξεις του άρθρου 256 περ. γ΄ εδ. ββ΄ του Ποινικού Κώδικα σε συνδυασμό και με το άρθρο 1 παρ.1 του ν.1608/1950 «Περί αυξήσεως των ποινών των προβλεπομένων διά τους καταχραστάς του Δημοσίου», όπως ισχύουν, από τους κυρίους Παναγιώτη Κουρουμπλή, Ανδρέα Ξανθό και Παύλο Πολάκη, σύμφωνα με τα διαλαμβανόμενα στην πρόταση, θα καταχωριστούν στα Πρακτικά.
Κυρίες και κύριοι συνάδελφοι, γνωστοποιώ στο Σώμα ότι παρελήφθησαν από το Προεδρείο οι υπ' αριθμόν 1198, 1199, 1196 και 1195 επιστολές της 8ης Μαρτίου 2018, του κ. Ιωάννη Μανιάτη, της κ. Παρασκευής Χριστοφιλοπούλου, του κ. Γεωργίου Βαγιωνά και του κ. Μάρκου Μπόλαρη και παρακαλώ να καταχωρισθούν στα Πρακτικά.
Κυρίες και κύριοι συνάδελφοι, κηρύσσεται περαιωμένη η ψηφοφορία και παρακαλώ τους κυρίους ψηφολέκτες να προβούν στην καταμέτρηση και διαλογή των ψηφοδελτίων και την εξαγωγή του αποτελέσματος.
Κυρίες και κύριοι συνάδελφοι, έχω την τιμή να ανακοινώσω στο Σώμα το αποτέλεσμα της διεξαχθείσης μυστικής ψηφοφορίας: Για τον Υπουργό Ναυτιλίας και Νησιωτικής Πολιτικής κ. Παναγιώτη Κουρουμπλή: Ψήφισαν συνολικά 267 Βουλευτές. Ευρέθησαν στην κάλπη 267 ψηφοδέλτια. Έγκυρα 238 ψηφοδέλτια. Άκυρα 29 ψηφοδέλτια. Λευκά 0 ψηφοδέλτια. Υπέρ της πρότασης ψήφισαν 86 Βουλευτές. Κατά της πρότασης ψήφισαν 151 Βουλευτές. «ΠΑΡΩΝ» ψήφισε 1 Βουλευτής. Για τον Υπουργό Υγείας κ. Ανδρέα Ξανθό: Ψήφισαν συνολικά 267 Βουλευτές. Ευρέθησαν στην κάλπη 267 ψηφοδέλτια. Έγκυρα 234 ψηφοδέλτια. Άκυρα 33 ψηφοδέλτια. Λευκά 0 ψηφοδέλτια. Υπέρ της πρότασης ψήφισαν 88 Βουλευτές. Κατά της πρότασης ψήφισαν 145 Βουλευτές. «ΠΑΡΩΝ» ψήφισε 1 Βουλευτής. Για τον Αναπληρωτή Υπουργό Υγείας κ. Παύλο Πολάκη: Ψήφισαν συνολικά 267 Βουλευτές. Ευρέθησαν στην κάλπη 267 ψηφοδέλτια. Έγκυρα 236 ψηφοδέλτια. Άκυρα 31 ψηφοδέλτια. Λευκά 0 ψηφοδέλτια. Υπέρ της πρότασης ψήφισαν 86 Βουλευτές. Κατά της πρότασης ψήφισαν 149 Βουλευτές. «ΠΑΡΩΝ» ψήφισε 1 Βουλευτής. Κατόπιν των αποτελεσμάτων της διεξαχθείσης μυστικής ψηφοφορίας, απορρίπτεται η υπ' αριθμόν 1008/27-02-2018 πρόταση για σύσταση Ειδικής Κοινοβουλευτικής Επιτροπής για τη διενέργεια προκαταρκτικής εξέτασης που κατέθεσαν ο Αρχηγός της Αξιωματικής Αντιπολίτευσης και Πρόεδρος της Κοινοβουλευτικής Ομάδας της Νέας Δημοκρατίας κ. Κυριάκος Μητσοτάκης και εβδομήντα τρεις Βουλευτές της Κοινοβουλευτικής του Ομάδας, διότι δεν συγκέντρωσε την απόλυτη πλειοψηφία του όλου αριθμού των Βουλευτών που προβλέπεται στην παράγραφο 9 του άρθρου 155 του Κανονισμού της Βουλής για τους κυρίους Κουρουμπλή Παναγιώτη, Ξανθό Ανδρέα και Πολάκη Παύλο. Κυρίες και κύριοι συνάδελφοι παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών της σημερινής συνεδρίασης.
Συνεπώς το Σώμα παρέσχε τη ζητηθείσα εξουσιοδότηση. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και 23.14΄ λύεται η συνεδρίαση για αύριο, ημέρα Παρασκευή 9 Μαρτίου 2018 και ώρα 10.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.